
Aşa cum îi era obiceiul, Rupert Lacey trecu de la vis la 
realitate în câteva secunde. Deschise brusc ochii, conştient 
de raza de lumină cenuşie a zorilor care se strecura prin 
crăpătura draperiilor, dar şi cu senzaţia clară că ceva se 
întâmpla în casă. Nu era nimic anume care să-i provoace 
acel sentiment, niciun zgomot specific, doar un fel de 
tensiune în aer, o senzaţie că se întâmpla ceva. Se ridică şi 
apăsă pe soneria din peretele de lângă el. 3 

Răspunsul la apelul lui nu dură mult. In câteva 
minute, Davis, valetul, intră în cameră purtând o tavă cu 
ceai. 

— Bună dimineaţa, domnule colonel! Aşeză tava 
lângă pat şi apoi merse să tragă draperiile. Se pare că 
avem un musafir, continuă Davis, imperturbabil ca de 
obicei. Domnişoara Sommerville a sosit în urmă cu puţin 
timp... cu întreaga gospodărie după ea, din câte se pare. 

— Oh, aşa deci? Rupert luă o gură din ceaiul tare, 
care devenise nelipsit din ritualul său matinal de pe vremea 
anilor petrecuţi în Africa de Sud, apoi se ridică din pat. 
Dormise, ca de obicei, dezbrăcat, o altă obişnuinţă căpătată 
în timpul nopţilor fierbinţi petrecute în Africa. Rămase 
locului pentru o vreme, cu o mână frecându-şi bărbia şi cu 
cealaltă ţinând ceaşca cu ceai. Apoi goli rapid ceaşca şi 
spuse vioi: îmi dai, te rog, halatul, Davis? 

Ar fi preferat să o întâmpine pe Diana îmbrăcat cum 
se cuvenea, dar nu mai avea timp pentru etichetă şi 
politeţuri. 

Se întrebase de multe ori când şi cum avea ea să 
reacționeze. Se aşteptase ca ea să înceapă bătălia cu el, 
într-un fel sau altul. Diana nu fusese niciodată capabilă să 
reziste unei provocări... sau unei dispute legate de vreun 
testament. 


Dar dacă sosirea ei nu avea nimic de-a face cu 
testamentul? Dacă nu ştia deocamdată despre testament? 
Dumnezeule, spera totuşi că ea ştia. Insă, oricare ar fi fost 
varianta corectă, iadul era pe cale să coboare pe pământ. 

Se strecură în halatul pe care îl ţinea Davis şi se 
îndreptă spre uşă, în timp ce-şi lega strâns cordonul. leşi în 
galeria largă ce mărginea ambele laturi ale scărilor de 
forma unei potcoave ce se ridicau din holul de marmură al 
elegantei locuinţe din Cavendish Square. Se opri în 
penumbra galeriei pentru câteva clipe, ca să privească la 
invazia care se desfăşura la parter. 

Holul era plin de grămezi înalte de cufere şi de cutii 
de pălării. lar în mijlocul lor stătea Diana Sommerville, care 
tocmai îşi scotea mănuşile, în timp ce împărțea ordine 
ferme celor doi servitori. Era încadrată de două superbe 
exemplare sud-africane din rasa Rhodesian Ridgeback, 
celebrii câini folosiţi la vânătoarea de lei. Pentru moment, 
aceştia păreau calmi, pur şi simplu privind în jur cu ochii lor 
ageri şi inteligenţi, dar siluetele lor lungi şi musculoase 
păreau mereu pregătite să atace. 

— Barlow, îmi poţi organiza rapid biblioteca şi salonul 
galben, ca să le pot folosi? Mă îndoiesc sincer că vom primi 
musafiri în următoarele zile, dar, în orice caz, ar trebui să 
avem salonul principal pregătit pentru vizitatori cât de 
repede posibil. Doamnă Harris, aţi putea, vă rog, să mergeţi 
la bucătărie şi să faceţi ordine acolo? Mă aştept să-mi ia 
ceva timp ca să pun casa asta pe picioare. 

Cuvintele erau însoţite de un zâmbet strălucitor, 
conspirativ, iar cei doi servitori îi răspunseră la zâmbet şi 
încuviinţară din cap. 

— O pun la punct cât aţi clipi, răspunse doamna 
Harris. Îndrăznesc să spun că familia Trimball a făcut tot ce 
i-a stat în putinţă ca să ţină casa într-o stare bună, dar... 

Ridică din umeri ostentativ. Era greu să te aştepţi ca 
nişte simpli îngrijitori să păstreze la standarde înalte o casă 
nelocuită. 

— Hai, Izzy, o să am nevoie de ajutorul tău, dacă 
domnul Barlow se poate descurca pentru moment fără tine, 


spuse Diana. 

Apoi îşi ridică rochia de mătase neagră şi dispăru din 
raza lui vizuală, urmată îndeaproape de o cameristă 
micuță. 

Rupert nu ştiuse cum urma să reacționeze în 
momentul în care avea să o revadă, dar, în acea clipă, îşi 
dădu seama că nimic nu se schimbase. Işi dorise să o 
pedepsească pentru durerea şi dezamăgirea pe care i le 
provocase, dar tot ce putea vedea era că Diana era 
minunată ca întotdeauna. lar el reacţiona la fel ca pe 
vremuri la vederea acelui cap mic, înconjurat de părul 
luxuriant de culoarea cafelei, ondulat cu măiestrie într-un 
coc bogat, prins la baza gâtului ei lung, la silueta ei zveltă, 
care părea să vibreze de energie, la faldurile fustei ei 
înfoiate de mătase, care se legănau elegant, atingând 
picioarele lungi de sub ele. Superbe picioare! Pentru o clipă, 
se lăsă furat de amintirea trupului ei gol plutind deasupra 
lui, în timp ce îl strângea cu putere între coapsele ei. 

Făcu un pas înainte şi ieşi din penumbră. 

— Bună dimineaţa, Diana! 

Îşi sprijini coatele de balustrada poleită şi privi în jos. 

Diana Sommerville îşi dădu deodată capul pe spate. 
Privi şocată în sus, la silueta aflată în zona galeriilor. 

— Tu? Ce naiba cauţi la mine în casă? 

În ochii ei ardea un foc violet, iar chipul îi devenise 
pământiu, în timp ce se holba cu o furie sălbatică la 
bărbatul pe care sperase să nu-l mai întâlnească vreodată. 
Rupert purta un halat de brocart, iar cordonul nu făcea 
decât să accentueze talia lui zveltă. Buclele arămii îi 
cădeau în felul acela familiar, încâlcite şi dezordonate, 
peste frunte. ` 

Abia se dăduse jos din pat. In casa ei. Nu avea niciun 
sens. Nu se putea ca el, bărbatul cu care îşi jurase să nu 
mai vorbească vreodată, să fie acolo, în faţa ei. Şi totuşi, 
era. Ca şi cum nimic nu se întâmplase, şi timpul se dăduse 
înapoi, la zilele când Rupert Lacey era bine-venit pe 
proprietatea Sommerville, fiind tratat precum odraslele 
Sommerville. 


— Dispari! îi strigă ea. Acum! 

Îşi dădu seama, cu o consternare plină de frustrare, 
de cât de zadarnic era ordinul pe care i-l dăduse. Nu se 
putea pune fizic cu el, iar, dacă el ar refuza să plece, nu era 
ca şi cum ea ar avea forţa să se lupte cu el ca să-l dea 
afară pe uşă. Dar de ce era el acolo? 

Rupert înjură în barbă. Deci ea nu ştia ce se 
întâmplase. Cum naiba să rezolve situaţia? 

— Am spus să ieşi din casa mea! repetă Diana, 
ignorând sentimentul de zădărnicie, în timp ce se întreba 
de ce el nu spunea nimic, în orice caz, părea vag stânjenit, 
o expresie pe care cu greu ar fi putut vreodată să o 
asocieze cu colonelul Lacey. Habar n-am cum ai intrat sau 
de ce eşti aici, dar te anunţ că îmi încâlci proprietatea. 

Rupert oftă. Să-i explice Dianei situaţia când ea era 
atât de pornită nu era ceva ce-şi dorea să facă. 

— De fapt, Diana, nu încalc nicio proprietate. 
Presupun că nu l-ai vizitat încă pe Muldoon? 

— Pe Muldoon? Avocatul? întrebă ea, cu o privire care 
arăta că devenise şi mai confuză. Ce treabă are el cu faptul 
că ai intrat prin efracţie şi te afli la mine în casă? 

— Întâmplarea face că are o foarte mare legătură, 
spuse el sec şi începu să coboare scările. Nu că aş fi comis 
vreuna dintre faptele de care mă acuzi. 

Cei doi câini, care stătuseră în alertă până atunci, la 
picioarele Dianei, fără să scoată vreun sunet, lătrară la 
unison, tare şi ameninţător. 

Rupert clipi surprins. El şi câinii erau prieteni vechi. Și 
totuşi, făcu un pas înapoi spre galerie. Ostilitatea Dianei era 
de ajuns pentru a le provoca animalelor instinctul de a o 
proteja, chiar şi împotriva cuiva pe care îl ştiau de când 
erau căţeluşi. 

Diana îşi puse mâinile pe capetele câinilor care o 
încadrau, spunându-le încetişor, dar ferm: 

— Hera, Hercule... 

Animalele se potoliră, dar ochii lor nu-l părăseau pe 
Rupert, iar muşchii încordaţi de pe corpurile lor lungi arătau 
că încă erau în alertă. 


Rupert decise să aleagă abordarea de laş şi să-l lase 
pe un profesionist să descurce situaţia. Uneori, discreţia 
făcea mai multe decât un act de vitejie. 

— Când ai sosit în Anglia, Diana? 

— Aseară. Dar nu văd ce are asta de-a face cu 
prezenţa ta ilegală în casa mea. 

Ea îi aruncă o privire nervoasă, care pentru el era 
dureros de familiară, dar Rupert refuză să-i întâlnească 
ochii şi să-i răspundă pe măsură. Nu erau nici momentul, 
nici situaţia potrivite să abordeze lucrurile ca pe vremuri. 
Dar era convins că aveau să existe destule ocazii, mai 
târziu. ă 

— Muldoon îţi va explica totul, Diana. Işi sugerez să 
mergi să-l vezi. Ştiu că nu vrei să auzi nimic de la mine, dar 
pe el îl vei asculta. 

Diana îşi întoarse privirea de la el şi începu să-şi 
plimbe ochii pe muntele de bagaje, ca şi cum prezenţa lor 
ar fi putut să o ajute cumva să găsească o explicaţie pentru 
situaţia imposibilă şi incredibilă în care se afla. Valetul şi 
camerista ei încercau să-şi controleze fascinația cu care se 
holbau la scena ce se desfăşura în faţa lor. Îl cunoşteau pe 
colonelul Lacey de când era un puşti cu o înclinaţie spre 
aventuri poznaşe, care îşi trăia cea mai mare parte a 
timpului într-o şcoală cu internat. Ştiau, de asemenea, cum 
stau lucrurile în acel moment între domnişoara Sommerville 
şi colonel. 

Diana se hotărî. Nu avea cum să facă singură lumină 
în nebunia aceea, şi, dacă Muldoon putea să ofere o 
explicaţie, atunci ea era gata să o audă. Ura gândul de a 
părăsi locuinţa când Rupert se afla încă acolo. Insă era 
singura soluţie, având în vedere că el nu părea să aibă nici 
cea mai mică intenţie să plece. 

— Barlow, poţi, te rog, să verifici dacă trăsura e încă 
afară? 

Valetul făcu o plecăciune şi se grăbi spre uşa de la 
intrare, care rămăsese deschisă. Două trăsuri aşteptau la 
scară. Ambii vizitii se chinuiau cu ultimele bagaje prinse pe 
acoperişul trăsurilor. 


— Sunt încă aici, domnişoară Diana. Şi încă descarcă. 

Se dădu la o parte din calea unui bărbat ce se 
împleticea cărând un cufăr greu, pe care îl lăsă pe podea cu 
un oftat de uşurare. 

— Atunci, te rog, spune-i unuia dintre vizitii că am 
nevoie să mă ducă pe Chancery Lane. 

— Desigur! Valetul se întoarse spre uşa încă deschisă 
şi fluieră tare în aerul dimineţii. Unul din voi trebuie să o 
ducă pe domnişoara Sommerville pe Chancery Lane. 

— Să vă acompaniez, domnişoară Diana? întrebă o 
femeie slabă, cu trăsături ascuţite, care stătuse într-un colţ, 
mutându-şi cu agerime privirea de la stăpâna ei la bărbatul 
din galerie, ca şi cum ar fi urmărit un meci de tenis. 

— Nu, mulţumesc, Agnes, răspunse Diana. 

Nu avea nevoie de o însoţitoare, iar camerista ei avea 
lucruri mai importante de făcut în următoarele ore. Işi ţinu 
cu fermitate spatele întors către Rupert, ca şi cum, dacă îl 
ignora, se putea convinge că el nu se afla acolo. 

— Poţi, te rog, să te ocupi de despachetat? Vreau să 
mă instalez cât mai repede posibil. 

— Aveţi dreptate. Izzy mă poate ajuta imediat ce 
doamna Harris nu mai are nevoie de ea. 

Diana  încuviinţă din cap, în timp ce-şi punea 
mănuşile. Se simţea ciudat, era dezorientată, confuză, în 
ciuda eforturilor de a lăsa impresia că era imperturbabilă şi 
avea situaţia sub control. Muldoon, avocatul familiei, avea 
să descâlcească situaţia şi să o readucă pe Diana în control. 
Muldoon urma să se asigure că Rupert Lacey avea să plece 
din casa ei cât ai zice „peşte”. 

— Vizitiul e gata. 

— Mulţumesc, Barlow. 

Diana trase adânc aer în piept şi se îndreptă spre uşă, 
cu capul sus şi spatele drept, spunându-şi că nu-l lăsa pe 
Rupert învingător pe câmpul de luptă. Când avea să se 
întoarcă, urma să fie pregătită de război. 


Capitolul 2 


O jumătate de oră mai târziu, Diana cobori din trăsură 
pe Chancery Lane şi se opri pentru un moment pentru a 
savura căldura blândă a dimineţii londoneze de vară, în 
timp ce-şi aduna gândurile. Era încă devreme, nici măcar 
ora nouă, dar fusese atât de nerăbdătoare să se instaleze 
în casa din Cavendish Square, încât părăsise la puţin timp 
după şapte şi jumătate hotelul Brown, unde îşi petrecuse 
noaptea trecută, după ce sosise din Africa de Sud cu un vas 
White Star. Era începutul iernii în Cape Town când ea 
pornise în voiajul de o lună către Londra. Dimineţile 
africane erau reci când se ducea să o urmărească pe 
Kimberley Diamond antrenându-se pe hipodrom. Aerul rece 
părea să-i convină de minune calului de curse. Cum avea să 
se împace iapa cu noua ei casă de la ţară, din Anglia? 

Dar existau probleme mai stringente în acel moment 
decât bunăstarea unui cal de curse, oricât de important ar 
fi fost el. Diana urcă scările care duceau spre o uşă de 
intrare care avea o plăcuţă de bronz ce anunţa că acolo se 
aflau birourile stimabililor avocaţi Muldoon & Muldoon. 
Apăsă pe sonerie, şi uşa fu aproape imediat deschisă de un 
slujbaş mai în vârstă, îmbrăcat în redingotă. 

Clipi nedumerit către musafirul neaşteptat. 

— Ah, domnişoară Sommerville, ce plăcere să vă văd! 
Nu ştiam că v-aţi întors în ţară. O scrisoare a fost expediată 
acum nicio lună către dumneavoastră, în Africa de Sud. 

— Deja plecasem, spuse ea, reuşind să încropească 
un zâmbet tremurat. Abia ieri am sosit în Portsmouth, 
domnule Bates. Credeţi că e posibil să-l văd pe domnul 
Muldoon? y 

— Da, da, bineînţeles. li spun imediat că sunteţi aici. 
O să fie aşa încântat să vă vadă, spuse bărbatul, ţinându-i 
uşa deschisă. Vă rog, poftiţi, domnişoară Sommerville. 

— Mulţumesc! 


Intră după el în foaierul înghesuit din care pornea un 
rând de scări înguste. Aerul era îmbâcsit şi mirosea a praf, 
un miros pe care şi-l amintea de la vizitele precedente la 
avocaţii familiei. Un miros ca de pod plin de cărţi vechi şi de 
grămezi de manuscrise. Era ceva reconfortant în 
familiaritatea aceea, aşa cum era şi domnul Muldoon, care 
cobora acum grăbit pe scări, cu obrajii îmbujoraţi şi la fel de 
rotofei ca întotdeauna. Se înclină cu o curtoazie de modă 
veche şi îi sărută mâna. 

— Draga mea domnişoară Sommerville... Diana... Ţi- 
am scris acum nicio lună. Mi-aş fi dorit să fi ştiut că erai în 
drum spre casă. 

— După ce tatăl meu a murit, la atât de scurt timp 
după fratele meu, mi-a fost greu să mai stau în Africa de 
Sud, spuse ea cu acelaşi zâmbet tremurat. 

— Da, da, înţeleg, zise el apucând-o strâns de mână. 
Nici nu pot să-ţi spun cât de rău îmi pare, atât pentru 
moartea lui Sir Geoffrey, cât şi pentru cea a fratelui tău. Să- 
ţi dai viaţa atât de tânăr, luptând pentru ţara ta, e o moarte 
onorabilă, dar îmi dau seama că asta nu poate fi vreo 
consolare. 

— Nu, chiar nu e, aprobă ea, simțind, pe lângă valul 
de durere, o furie care mocnise în ultima vreme mult prea 
aproape de suprafaţă. E absolut inutil să mori într-un război 
pentru aur şi diamante. 

Domnul Muldoon îşi înclină capul ca şi cum se 
pregătea să o aprobe, dar, după o scurtă pauză, spuse cu 
un uşor reproş în glas: 

— Aurul şi minele acelea de diamante stau totuşi la 
baza averii considerabile de care se bucură familia ta. 

Diana simţi că îi iau foc obrajii de enervare. Avocatul 
făcea presupuneri pe baza serviciilor pe care le oferise timp 
de atâţia ani familiei Sommerville. 

— Probabil, domnule Muldoon, dar viaţa fratelui meu 
valora mai mult decât averea aceea, indiferent de cât de 
plăcut ar fi să te afli în posesia ei. 

Avocatul se dădu înapoi plecându-şi capul, precum o 
broască ţestoasă ce se retrage în carapace. Uitase cât de 


pătrunzători puteau fi ochii violet ai celor din neamul 
Sommerville. Combinaţi cu sclipirea acea furioasă, te 
ardeau precum un explozibil. 

Diana îşi regretă imediat izbucnirea. Trebuia să-şi ţină 
gura. Aceea fusese întotdeauna marea ei problemă... faptul 
că spunea exact ce-i trecea prin cap, fără vreo pauză plină 
de tact, fără vreun moment vital de reflecţie. Jem avusese 
aceeaşi problemă, dar îşi controla totuşi impulsurile mai 
bine decât o făcea sora lui mai mică. Rupert, bineînţeles, 
nu-şi arăta colții decât atunci când era în interesul lui să 
facă asta. Dar, bineînţeles, Rupert nu era un Sommerville, 
deşi se purta ca şi cum ar fi fost. 

Ceea ce o aduse la scopul acelei vizite. Dar, înainte să 
apuce să spună ceva, domnul Muldoon interveni: 

— Sunt foarte încântat să te văd, draga mea. Având în 
vedere că nu mi-ai primit scrisoarea care îţi explica în 
detaliu situaţia, trebuie să-ţi prezint personal toate 
aspectele. Să mergem, te rog, la mine în birou. 

Diana simţi primii fiori de teamă. Până atunci, crezuse 
că lucrurile era foarte clare. Îl urmă într-o cameră prăfuită, 
ticsită cu hârtii şi cu cărţi, cu ferestre soioase de la aerul 
greu al Londrei şi impregnate cu duhoare de cărbune şi fum 
de la bar jele care treceau pe râu. Ea luă scaunul oferit şi 
aşteptă în timp ce avocatul scoase un dosar gros dintr-un 
fişet plin până la refuz şi se aşeză de partea cealaltă a 
mesei. 

Petrecu câteva minute răsfoind hârtii şi punându-le în 
ordine, înainte să-şi împreuneze, în sfârşit, mâinile pe 
dosarul din faţa lui şi să o privească pe Diana cu gravitate, 
pe deasupra monoclului. Frica îi gonea acum Dianei prin 
vene, în timp ce aştepta, ţinându-şi răsuflarea, ca avocatul 
să înceapă să vorbească. 

— După cum eşti deja la curent, Diana, tatăl tău, Sir 
Geoffrey Sommerville, a stipulat ca, după moartea sa şi a 
lui Lady Sommerville, averea lui să fie împărţită egal între 
tine şi fratele tău Jeremy. Averea e compusă din reşedinţa 
Deerfield, inclusiv şi domeniul din jurul acesteia, ferma din 
Kent, casa din Londra din Cavendish Square şi proprietatea 


din jur, aurul şi minele de diamant din Kimberley, Africa de 
Sud. 

Avocatul se opri, iar Diana se uită la el întrebător. 

— Da, aşa este, înţeleg toate astea, domnule 
Muldoon. Şi, pentru că fratele meu a murit, întreaga avere 
îmi revine. Nu-i aşa? 

Avocatul îşi drese glasul. 

— Mă tem că nu e chiar atât de simplu. 

Un monstru începu să prindă forme în capul Dianei. 
Ea sări drept în sus, cu privirea aţintită asupra avocatului. 

— Cum aşa? Jem nu are niciun fel de moştenitori. 

— Fratele tău, Jeremy Sommerville, şi-a făcut propriul 
testament. Şi i-a lăsat jumătate din avere colonelului 
Rupert Lacey, un prieten apropiat din copilărie şi, totodată, 
camarad de armată, din câte înţeleg. 

Monstrul din capul ei, acum pe deplin format, începu 
să urle. Era albă ca varul, incapabilă să scoată un sunet, iar 
ochii ei ciudat de goi îl fixau pe avocat. 

Muldoon o privi neliniştit. 

— Să-ţi aduc un pahar cu apă? Sau poate o ceaşcă de 
ceai?... 

Diana făcu semn că nu era nevoie, cu palma apăsată 
peste gură, în timp ce se uita în gol. 

— Aşa ceva nu e posibil, murmură ea, atât de încet, 
încât avocatul abia reuşi să o audă. Nu e posibil ca Jem să- 
mi fi făcut aşa ceva, spuse ea, clătinând cu putere din cap. 
Cred că vă înşelaţi, domnule Muldoon. 

Dar, de fapt, ştia că avocatul nu se înşela. Muldoon nu 
făcea greşeli - în orice caz, nu de o asemenea magnitudine. 
lar Rupert o avertizase, la urma urmei, deşi nu avusese 
curajul să i-o spună chiar el. 

— Mă tem că nu, draga mea. Îi întinse un document 
din grămada de hârtii pe care o avea în faţă. Aceasta este o 
copie a testamentului fratelui tău. Este redactat cu martori 
şi semnat, aproape imposibil de contestat. 

Diana luă documentul cu degete tremurânde şi se 
forţă să-l citească atent. Apoi îl citi din nou. Era, într- 
adevăr, scrisul de mână al lui Jem, iar documentul era 


semnat de el, în prezenţa martorilor, care erau doi colegi 
ofiţeri. Jem era foarte minuţios când îşi punea ceva în cap. 
Dar de ce îi făcuse aşa ceva? Oh, ea ştia că el şi Rupert 
erau apropiaţi şi că rămăseseră aşa chiar şi după ce se 
produsese dezastrul dintre sora lui şi prietenul lui cel mai 
bun. Dar nici în cele sumbre vise nu şi-ar fi închipuit că el ar 
trăda-o în asemenea hal. Îi dăduse lui Rupert jumătate din 
tot, inclusiv din Kimberley Diamond, calul de curse pe care 
îl cumpăraseră împreună, îl antrenaseră şi a cărui carieră o 
plănuiseră împreună. 

Îi înapoie avocatului documentul. 

— Şi nu poate fi făcut nimic? 

Avocatul clătină din cap. 

— Bineînţeles, ai putea să negociezi şi să ajungi la o 
înţelegere amiabilă cu Lacey... prin care să împarţi cumva 
proprietăţile sau să vinzi unele dintre acestea şi să împărţiţi 
suma obţinută. Aş fi mai mult decât fericit să facilitez 
aceste negocieri şi să întocmesc documentele pentru o 
asemenea înţelegere. Îţi sunt la dispoziţie indiferent de cum 
alegi să procedezi, draga mea. Sunt în serviciul familiei 
Sommerville de peste douăzeci de ani. 

Diana se ridică şi porni spre uşă. 

— Mulţumesc. Am nevoie de timp de gândire. O să 
revin când voi decide cum vreau să procedez în acest caz, 
spuse Diana cu voce calmă. 

Avocatul o urmă pe scările înguste, apoi îi ţinu uşa de 
la intrare deschisă. Diana ieşi în lumina blândă a razelor de 
soare. Trăsura o aştepta la colţ. Domnul Muldoon se repezi 
să-i deschidă portiera. Diana păşi în interiorul întunecat, 
mulţumind absent avocatului printr-o înclinare a capului. 

Vizitiul se aplecă spre ea. 

— Înapoi la Cavendish Square, milady? 

— Da, mulţumesc. 

Îi întinse mâna lui Muldoon. 

— O să vă contactez după ce voi analiza toate 
opţiunile. 

El îşi înclină capul în semn că a înţeles, închise 
portiera şi se dădu înapoi. Vizitiul smuci din hăţuri, şi 


trăsura se puse în mişcare. 

Diana se sprijini de bancheta din piele crăpată, vag 
conştientă că mâinile îi tremurau. Se uită la ceas şi văzu, cu 
surprindere, că era doar ora 10.00. Se simţea ca şi cum 
trecuseră săptămâni întregi în cele câteva ore care se 
scurseseră de la momentul în care se trezise în acea 
dimineaţă, la hotelul Brown, de pe Dover Street. Privi prin 
fereastra soioasă a trăsurii la străzile aglomerate şi se 
gândi la cât de diferite erau de peisajele luxuriante ale 
drumurilor africane, la apele curate şi strălucitoare ale 
fluviului Orange, atât de diferite de ale Tamisei, care se 
strecurau, cenuşii, aglomerate şi zgomotoase prin Londra. 

Apoi, fără legătură, gândurile îi zburară la cât de mult 
se schimbase moda de la ultima ei vizită la Londra. Se 
întrebă dacă era posibil ca viaţa ei să revină la normal, la 
un moment dat, astfel încât să poată contempla ideea unei 
ieşiri la cumpărături cu prietenele. Nu le mai văzuse pe 
Petra şi pe Fenella de când se încheiase sezonul lor de 
debutante, în urmă cu doi ani. lar, după aceea, ea, logodită 
în secret cu Rupert Lacey, plecase împreună cu familia în 
Africa de Sud. Ei doi ar fi trebuit să se căsătorească la Cape 
Town, unde Rupert şi fratele ei, Jem, luptau cu burii pentru 
a proteja aurul şi diamantele engleze. Când războiul avea 
să se încheie, plănuiau să se întoarcă în Anglia şi să-şi 
înceapă viaţa de familie. 

De pe bancheta îngustă a trăsurii, Diana îşi îndreptă 
spatele. Cum de putuse vreodată să iubească atât de 
pasional un bărbat care acum era blestemul vieţii ei? Era o 
întrebare care o măcina de când descoperise toată 
înşelătoria. Îl provocase să-şi dovedească inocenţa, dar el 
nu o făcuse. Amintirea trădării, rece şi dureroasă, încă o 
înţepa. Pentru un moment, simţi mirosul câmpiei africane, 
briza dinspre fluviul Orange şi căldura soarelui care îi 
mângâia ceafa, în acea după-amiază în care îi pusese 
întrebarea, pe un ton blând, încrezătoare în dragostea şi în 
loialitatea lui. lar el pur şi simplu nu făcuse decât să se uite 
la ea serios, cu ceva ciudat pândind în ochii lui de un verde 
senin, la fel de pătrunzători ca întotdeauna. Apoi, după un 


lung moment de tăcere, ridicase din umeri, ca şi cum 
subiectul era îngrozitor de banal, se întorsese şi plecase, 
lăsând-o acolo, pe malul fluviului, de parcă şi ea ar fi fost 
un element îngrozitor de banal în viaţa lui. 

Trăsura intră în Cavendish Square şi opri, pentru a 
doua oară în acea zi, în faţa reşedinţei Sommerville. Numai 
că nu mai era doar reşedinţa Sommerville. Jumătate din ea 
îi aparţinea lui Rupert Lacey. Dar nu puteau trăi sub acelaşi 
acoperiş. Până şi Rupert trebuia să-şi dea seama de asta. 
Lumea bună ar fi fost scandalizată. Ea nu dădea nici doi 
bani pe ce zicea lumea, dar era sigură că nici ea, nici el nu 
ar fi putut suporta să trăiască atât de aproape unul de altul. 

Deschise portiera şi sări din trăsură, căutând în 
poşetă bani pentru vizitiu. Odată ce avea să se instaleze 
cum se cuvenea, plănuia să angajeze cel puţin doi servitori 
care să se ocupe doar de intrarea în reşedinţă, să plătească 
vizitiii, să recepţioneze coletele şi să întâmpine musafirii. 

„Putea să încerce să răscumpere de la Rupert partea 
lui. Işi permitea. lar casa nu avea pentru el aceeaşi 
semnificaţie pe care o avea pentru ea. Exact! Aceea era 
rezolvarea! Faptul că găsise o soluţie atât de raţională îi 
dădu un impuls de energie pozitivă. 

Se uită în sus, la casă. Părea nemişcată, somnoroasă, 
în aşteptare. Bătrânii Trimball, îngrijitorii care trebuiau să 
se asigure că nu pătrunde ploaia prin acoperiş, că hornurile 
sunt desfundate şi că şoarecii nu dansează pe masa din 
bucătărie, fuseseră singurii ocupanţi ai locuinţei prăfuite de 
la ultima ei vizită. 

Jem fusese şi el acolo cu ocazia acelei vizite. Fără 
fratele ei, casa avea să-i pară ciudată. La gândul acesta, îi 
pieri o parte din energia plină de speranţă. Işi aminti de 
sezonul în care ea îşi făcuse debutul, iar casa era plină de 
veselia lui Jem şi a colegilor lui din Regimentul de Dragoni. 

Fusese angajată o întreagă armată de servitori, 
aceştia ocupându-se de toate nevoile stăpânilor, exprimate 
sau nu. Dar, de la moartea lui Jem, la Mafeking, orice făcea 
Diana, oriunde mergea, durerea provocată de absenţa 
fratelui ei nu făcea decât să se accentueze. 


Diana urcă scările şi bătu o singură dată în uşă, cu 
mânerul de bronz în formă de cap de leu. Barlow deschise 
aproape instantaneu, iar câinii de la picioarele lui o 
întâmpinară dând încântați din coadă. Diana aruncă o 
privire de-a lungul holului. Nu era nici urmă de Rupert, aşa 
că răsuflă uşurată. Dar pentru puţin timp. 

— Ah, te-ai întors, spuse el din uşa salonului de mic 
dejun. Cum a mers cu Muldoon? 

Ea îl privi cu răceală. Rupert se îmbrăcase în 
uniformă. Tunica roşie îi accentua umerii laţi, iar pantalonii 
strâmţi îi puneau în evidenţă şoldurile înguste. „De ce-a 
trebuit să-i observ fizicul?” Nu voia să-l observe pe Rupert 
în niciun fel, cu atât mai puţin cu acel tremur de dorinţă pe 
care nu şi-l putea stăpâni. 

— Cam cum crezi că a mers? îl întrebă ea cu voce 
rece, în vreme ce ochii ei aruncau spre el sloiuri de gheaţă 
violet. 

Nu era o întrebare la care aştepta un răspuns. Rupert 
clătină încetişor din cap. 

— Va trebui să mă ierţi, Diana. Sosirea ta neanunţată 
m-a cam pus în dificultate. Din nefericire, nu este nici 
neaşteptat, nici plăcut, dar mă lasă fără posibilitatea de a 
avea o conversaţie antrenantă. 

— Serios? întrebă ea, ridicând a batjocură din 
sprâncenele delicate. 

— Dacă doreşti să iei micul dejun, întreaga masă ea 
ta, spuse el, arătând spre salonul din spatele lui. Pot să-ţi 
recomand heringul. 

— Ciudat, mi s-a tăiat pofta de mâncare. Aşa că să mă 
scuzi, spuse ea răsucindu-se pe călcâie şi pornind spre 
scări, încadrată de o parte şi de cealaltă de cei doi câini. 

Rupert se mişcă uşor înainte şi se aşeză la capătul 
scărilor, fără să o blocheze, dar stându-i evident în cale. 

— Diana, nu avem cum să scăpăm de asta. Haide, te 
rog, să încercăm să ajungem la o înţelegere civilizată. Sunt 
dispus să fac anumite compromisuri, şi, dacă şi tu laşi de la 
tine, am putea să trecem uşor prin asta şi să evităm 
vărsarea de sânge. 


Diana izbucni în râs, un hohot delicat care nu conţinea 
altceva decât dispreţ. 

— Ai fost întotdeauna prea sigur pe tine, Rupert. De 
fapt, domnul Muldoon a sugerat deja câteva soluţii. Acum, 
dacă îmi permiţi... 

Îşi adună fustele, trecu de el şi porni spre scări, lăsând 
în urmă un parfum delicat de flori de portocal. 

Rupert o privi cu o uşoară încruntare, în timp ce ea 
urca scările. Dacă Diana voia război, atunci avea să-i dea 
război. Dar ce solutie avea ea în cap? Oh, ei bine, decise el, 
probabil avea să afle destul de rapid. Se întoarse la 
heringul de la micul dejun. 


Capitolul 3 


Diana intră în dormitor, cu cei doi câini după ea. 
Închise uşile duble în urma ei şi se sprijini de ele, pentru 
câteva momente, într-o încercare de a-şi recăpăta calmul. 
Nu avea nimic de câştigat dacă fiecare întâlnire cu Rupert 
era atât de ostilă, încât făcea ca o conversaţie raţională să 
fie imposibilă între ei. 

Agnes se întoarse de la garderobă, unde netezise 
faldurile unei rochii pe care tocmai o atârnase acolo. 

— Ah, iată-vă! 

Îşi privi stăpâna cu ochi ageri. Avusese grijă atât de 
Diana, cât şi de Jem pe când erau copii. Apoi, când Diana 
fusese trimisă la o şcoală cu internat, se ocupase de Lady 
Sommerville, atât în Anglia, cât şi în Africa de Sud, iar, după 
moartea acesteia, îşi mutase toată atenţia asupra fiicei ei. 
Lady Sommerville murise exact când Diana termina şcoala, 
aşa că transferul ei în slujba fetei se produsese natural. 
Agnes o ghidase pe Diana prin sezonul ei de debutantă mai 
eficient decât o făcuse mătuşa fetei, care avusese misiunea 
de a o introduce pe orfană în societate. 

— N-aţi mâncat nimic în dimineaţa asta, spuse Agnes, 


care remarcase faţa palidă a tinerei. Izzy, fugi jos la 
bucătărie şi adu nişte cafea, pâine prăjită şi două ouă fierte. 

Camerista era în genunchi în faţa unui cufăr deschis. 

— Imediat, domnişoară Agnes, spuse Izzy, care se 
chinui să se ridice, apoi se repezi spre uşă. 

Făcu o reverență grăbită în faţa Dianei, apoi ieşi. 

— Dar chiar nu mi-e foame, Agnes, protestă fără 
convingere Diana, pentru că ştia că vorbele ei nu urmau să 
aibă niciun efect asupra dădacei care o crescuse. 

— O să vă fie, în curând, replică Agnes, continuând cu 
munca de despachetat. Toată hoinăreala de la prima oră a 
dimineţii... Nu ştiu la ce o să ducă toate astea. Ce-o să 
spună Excelenţa Sa... chiar nu ştiu, spuse Agnes 
bombănind încet. 

Diana presupuse, şi avea dreptate, că acele 
comentarii bombănite se refereau şi la prezenţa lui Rupert 
în casă. Se aşeză pe imensul fotoliu capitonat de la 
fereastră şi îşi scoase pantofii. Îşi strângea şi îşi relaxa 
degetele de la picioare, în timp ce încerca să se bucure de 
acea cameră familiară. Vechiul ei dormitor avea un efect 
minunat de liniştitor. Fusese mereu locul ei preferat, cu 
tapetul lui de un albastru blând, cu draperiile crem de 
catifea, cu cuvertura aurie din mătase întinsă peste 
salteaua umplută cu pene şi covorul luxos, albastru şi auriu, 
de Axminster. Tatăl ei plănuise să introducă în casă noul 
iluminat electric, dar murise înainte să-şi îndeplinească 
acea dorinţă. Într-un fel, Dianei nu-i părea rău, căci îi plăcea 
lumina caldă asigurată de iluminatul cu gaz. Dar era 
conştientă că, la un moment dat, trebuia să se supună şi ea 
progresului şi să folosească iluminatul electric. 

Izzy se întoarse, chinuindu-se cu o tavă încărcată pe 
care o puse pe o masă mică de lângă fereastră. 

— Doamna Trimball a făcut jeleu din merele din 
grădină, ca să mâncaţi cu pâine prăjită, spuse ea. Să vă 
torn cafea? 

— Te rog, spuse Diana, mutându-se pe un scaun de 
lângă masă. 

Spre surpriza ei, descoperi că îi era totuşi foame. Hera 


şi Hercule se întinseră oftând şi îşi lăsară capetele pe 
picioarele ei. Diana tăie partea de sus a primului ou, 
adăugă din belşug sare pe gălbenuşul scos la iveală, apoi 
afundă linguriţa de argint în interiorul auriu şi cremos. 

Simţea cum energia pozitivă îi revenea cu fiecare 
gură de cafea pe care o lua. Rupert era primul obiectiv de 
pe lista ei. Odată ce problema era rezolvată - şi Diana 
respinse gândul că nu s-ar putea rezolva -, putea să se 
întoarcă liniştită la ale ei. Le scrisese Petrei şi Fenellei încă 
din Africa de Sud, spunându-le datele între care avea să 
călătorească şi ziua în care se aştepta să ajungă la casa ei 
din Londra. Avea să le scrie din nou şi să le anunţe că 
sosise. Ştia că, dacă erau în Londra, aveau să vină imediat 
să o viziteze. Se însenină şi mai mult la gândul că avea să 
îşi revadă, în curând, prietenele. Apoi trebuia să discute cu 
Barlow şi cu doamna Harris despre servitorii care trebuiau 
angajaţi pentru a pune casa la punct. Dar nu era nevoie ca 
Diana să se implice personal în angajarea lor, căci 
menajera şi valetul ştiau mai bine decât ea de ce fel de 
oameni aveau nevoie. 

Oare era în casă şi Davis, ordonanța lui Rupert? Aşa 
ar fi trebuit. Rupert încă făcea parte din armată, iar 
loialitatea lui Davis faţă de colonelul Lacey era de neclintit. 

O bătaie uşoară în uşă întrerupse gândurile Dianei. 
Izzy sări şi merse să deschidă uşa. 

— Colonelul Lacey cere permisiunea de a se bucura 
de compania domnişoarei Sommerville în bibliotecă - şi 
asta cât mai devreme posibil, anunţă Barlow, pe vocea lui 
neutră, lipsită de orice inflexiune. 

Oh, colonelul avea să fie nevoit să aştepte. Diana 
plănuia să fie disponibilă pentru o întrevedere cu el doar 
peste câteva ore. El n-avea decât să se învârtă prin 
bibliotecă şi să-şi frângă mâinile, în aşteptarea acelui 
moment. 

— Barlow, anunţă-l, te rog, pe colonel, că am 
recepționat mesajul, spuse ea cu răceală. 

— Foarte bine, milady, spuse valetul, încercând să-şi 
controleze un zâmbet. 


Fusese martorul multor ciondăneli între tânărul 
Rupert şi domnişoara Diana de-a lungul timpului. Stăpânul 
jem era cel care, de obicei, arbitra acele înfruntări. Dar 
multe lucruri se schimbaseră de atunci. Sclipirea de 
amuzament din ochii lui Barlow se topi. Inchise uşa şi porni 
să transmită mesajul. 

Rupert era în bibliotecă, încăperea din casă ce i se 
părea cea mai neutră. Cei doi Trimball dăduseră la o parte 
învelitorile care fereau mobila de praf, măturaseră şi 
lustruiseră cât timp Diana fusese la avocat. Camera 
prinsese din nou viaţă. Stătea în faţa uşilor înalte, în stil 
franțuzesc, care dădeau spre mica grădină împrejmuită de 
ziduri din spatele casei, când Barlow veni să-i transmită 
mesajul. Făcu o grimasă; aşadar, Diana avea chef de jocuri. 

— Informeaz-o, te rog, pe domnişoara Sommerville, 
că am câteva întâlniri programate la Horse Guards, 
comandamentul militar. Nu o să mă întorc până spre după- 
amiază. Sper că va fi disponibilă până atunci. 

— Foarte bine, domnule colonel, spuse Barlow 
înclinându-se. 

— Oh, şi, Barlow, poţi, te rog să-i transmiţi lui Davis să 
trimită la grajduri după calul meu? 

Valetul se înclină din nou şi ieşi din bibliotecă. Pentru 
un moment, avusese senzaţia că e angajat la doi stăpâni. 
Plecă în căutarea ordonanţei colonelului. 

Era greu pentru Rupert să reziste imboldului de a se 
repezi pe scări ca s-o înfrunte pe Diana. Se surprinse deja 
în faţa uşii, cu câteva vorbe de duh pe buze, însă reuşi să 
se oprească. Dacă el nu-şi ţinea cumpătul, Diana avea un 
avantaj asupra lui. Şi nu avea de gând să lase aşa ceva să 
se întâmple. Lăsase garda jos cu ea, ceea ce învățase încă 
de când era copil că nu trebuia să facă cu nimeni, iar ea 
profitase şi aproape îl distrusese. Nu avea să-i dea şansa 
să-l distrugă cu adevărat. 

În dormitorul ei, Diana tocmai îşi termina tacticos 
micul dejun. 

— Cred că o să mă schimb de rochie. Mă simt de 
parcă am avut-o pe mine timp de o săptămână, spuse 


tânăra. 

— Mai ieşiţi pe undeva astăzi, domnişoară Diana? 

— Nu. Am scrisori de redactat şi trebuie să discut 
despre o serie de aranjamente legate de casă cu doamna 
Harris şi cu Barlow. Vreau să aducă această casă la starea 
ei normală cât mai repede posibil. 

— Atunci, ceva uşor şi confortabil, spuse Agnes, 
examinând conţinutul garderobei. Asta, cred, adăugă ea, în 
timp ce scutura faldurile unei rochii simple, de muselină. Nu 
are nevoie de corset, în cazul în care nu doriţi să purtaţi 
unul când vă aflaţi în casă. 

Dar avea acea rochie să-i ofere suficientă protecţie 
pentru a-l înfrunta pe Rupert, ceea ce trebuia să facă mai 
târziu în acea zi, după ce îl făcea să aştepte îndeajuns? Insă 
el o văzuse îmbrăcată cu mai puţin, considerabil mai puţin, 
îşi aminti Diana. Nu putea să-şi şteargă din memorie acele 
momente, aşa că nu mai conta. lar un corset, cu armăturile 
şi şireturile lui, era ultimul lucru de care avea chef în acele 
momente. Dintr-un motiv necunoscut, avea senzaţia că, 
dacă nu purta ceva care să o sufoce fizic, mintea ei urma să 
fie mai ageră în duelul cu Rupert. Teoretic, nu părea să aibă 
prea mult sens, dar pentru ea avea. 

— Rochia aceea e numai bună, Agnes, spuse ea. 

O jumătate de oră mai târziu, cobori în bibliotecă. 
Barlow deja îi transmisese mesajul de la Rupert, aşa că nu 
se aştepta să-l găsească acolo. In consecinţă, Diana discută 
cu doamna Harris şi cu Barlow, îi scrise mătuşii ei care 
locuia pe Albemarle Street, ştiind că orice întârziere ar fi 
fost văzută de aceasta drept o neglijenţă crasă, apoi le 
scrise Petrei şi Fenellei, cu speranţa că şi cele două 
prietene se aflau în Londra. 

Sigilă scrisorile, i le înmână lui Barlow, apoi se întinse 
pe una din pernele de piele groasă ale canapelei şi închise 
ochii. Fusese o zi lungă şi stresantă, şi brusc se simţea 
obosită. În bibliotecă era cald, de la razele de soare care se 
strecurau în cameră prin fereastra largă. O muscă ameţită 
bâzâia încet la geam, şi somnul se strecură pe nesimţite, 
făcând pleoapele Dianei să devină brusc grele. 


Capitolul 4 


Rupert păşi încetişor în bibliotecă, până în faţa 
canapelei. Se opri şi privi în jos la Diana, care dormea. Un 
zâmbet uşor îi înflori pe buze. Părea atât de senină, ca şi 
cum nimic nu i-ar fi putut tulbura liniştea. Gura ei era moale 
şi relaxată, pleoapele ei fine precum hârtia ascundeau 
superbii ei ochi, iar genele lungi şi închise la culoare păreau 
două semiluni pe faţa albă ca laptele. Mama Dianei fusese, 
la vremea ei, o celebră frumuseţe, iar fiica moştenise acele 
minunate trăsături. „Dar nu a moştenit şi caracterul lui 
Lady Sommerville”, se gândi Rupert cu tristeţe, dar şi cu o 
umbră de amuzament. Mama Dianei fusese serenitatea 
întruchipată. Nimic nu reuşea să o tulbure. Străbătuse cu 
calm şi demnitate valurile agitate ale vieţii, alături de soţul 
ei, care avea un temperament foarte aprig, iar pentru asta 
Sir Geoffrey o adorase. 

Diana moştenise temperamentul tatălui şi frumuseţea 
mamei, o combinaţie sălbatică şi ameţitoare pentru cei 
care trăiau în preajma ei. Şi mai ales pentru norocoşii - ori 
poate ghinioniştii - care o iubeau. 

Diana deschise ochii şi, pentru un moment, privi 
mirată în sus, la el, ca şi cum nu-şi dădea seama unde se 
afla. Un zâmbet îi tremură pe buze, dar apoi dispăru abrupt, 
când se trezi de-a binelea. Işi cobori brusc picioarele de pe 
canapea şi îşi îndreptă corpul. El se dădu un pas înapoi, ca 
să pună un pic de distanţă între ei. 

— Ai dormit bine? întrebă el pe un ton ce se voia 
relaxat, de parcă nu simţea tensiunea crescândă ce se 
strângea în jurul lor precum o frânghie. 

— A fost o zi grea, răspunse ea cu o ironie 
apăsătoare. 

— Sunt convins. 

Se retrase către şemineu şi rămase acolo, cu un braţ 
întins pe polita de deasupra şi cu un picior încălţat în cizmă 


pe grilajul de bronz. Era întruchiparea relaxării. 

— Cu ce ai dori să începem? întrebă el calm. 

Diana încă simţea urmele somnului împăienjenindu-i 
mintea, împiedicând-o să gândească limpede, şi trebuia să 
fie alertă pentru a face faţă confruntării cu el. Se întinse din 
nou pe pernele de pe canapea, sprijinindu-şi capul. Se uita 
la el gânditor. 

— Cum de ţi-a reuşit, Rupert? întrebă ea pe un ton 
curios. 

— Ce anume să-mi reuşească? 

— Ei, haide, ştii foarte bine ce vreau să spun. Cum 
naiba ai reuşit să-l convingi pe Jem să facă aşa ceva? Să mă 
trădeze? întrebă ea pe un ton atât de ascuţit, încât el avu 
senzaţia că avea să-l taie. 

— Ce te face să crezi că am făcut ceva, Diana? 

Ea se ridică din nou, săgetându-l cu priviri de foc 
violet. 

— Pentru că nu m-ar fi trădat vreodată dacă nu ar fi 
fost constrâns să o facă! Deci ce ai făcut? 

— N-am făcut nimic, spuse el calm. Prin acuzaţiile pe 
care le aduci întinezi şi onoarea mea, şi pe cea a fratelui 
tău. Jem era bărbat în toate firea şi nu s-ar fi lăsat 
influenţat. Ştii foarte bine. 

— Nu ar fi făcut niciodată ceva ce ştia că m-ar răni 
dacă ar fi avut de ales, replică ea. Aşa că am tras concluzia 
că, din cine ştie ce motiv, nu a avut încotro. Şi pentru că, 
din câte se pare, tu eşti beneficiarul acelei decizii şi ştiu ce 
influenţă obişnuiai să ai asupra lui, te întreb din nou cea; 
făcut ca să-l convingi să-ți lase partea lui de avere. 

Simţindu-se în dezavantaj, Diana se ridică de pe 
canapea, cu rochia de muselină unduindu-i-se pe trup. Era 
înaltă, iar Rupert avea doar câţiva centimetri în plus faţă de 
ea, aşa că ochii lor se aflau aproape la acelaşi nivel când ea 
îi înfruntă privirea. 

Rupert trase adânc aer în piept. Ea încerca să-l facă 
să-şi piardă cumpătul, lucru cu care era deja obişnuit. O 
cunoştea de pe vremea când era adorata soră în vârstă de 
opt ani a celui mai bun prieten pe care îl avea el la şcoală. 


De cele mai multe ori, fetiţa se dovedea o prezenţă 
enervantă, cu excepţia cazurilor în care aveau nevoie de 
ea, în jocurile lor, când îi părea mai acceptabilă. Până într-o 
zi, când Diana se schimbase. Cât de bine îşi amintea acea 
vacanţă în care ea se întorsese la reşedinţa Deerfield 
purtând părul prins delicat în creştet şi cu gâtul ei lung 
descoperit. Până atunci, o văzuse doar cu părul prins într-o 
coadă groasă, împletită. Şi, tot în acea vacanţă, genunchii 
ei mereu murdari şi plini de zgaibe, de la năzbâtiile din 
copilărie, fuseseră acoperiţi de fuste care se întindeau până 
peste glezne. 

Insă spiritul nu i se schimbase: era la fel de 
năbădăioasă ca întotdeauna, pregătită tot timpul pentru o 
nouă provocare. Şi, în toţii anii furtunoşi care se scurseseră 
de la acea vară, Rupert pendulase între a-i accepta 
provocările şi a încerca să reziste tentaţiei. Cea din urmă 
variantă nu-i reuşise foarte des. De obicei, tentaţia era prea 
mare. 

Şi totuşi, în acea zi, având în vedere descoperirea 
şocantă şi informaţiile pe care le primise dimineaţă, 
întrebările ei furioase erau probabil de înţeles, în ciuda 
acuzațiilor insultătoare pe care se bazau. Rupert era decis 
să nu-i răspundă la acuzaţii. Deocamdată. Avea să o facă 
atunci când - dacă se întâmpla aşa ceva - ea avea să fie cu 
adevărat deschisă să afle adevărul. 

— După cum am spus, Jem era propriul său stăpân. 
Mă surprinde că poţi pune asta la îndoială, având în vedere 
că aveţi acelaşi temperament încăpățânat. Dar, în această 
situaţie, şi pot să înţeleg bine poziţia ta, putem încerca să 
fim civilizaţi şi să găsim o soluţie? 

Diana tăcu pentru câteva momente. Dacă ea voia ca 
el să accepte soluţia propusă de Muldoon, nu avea nimic de 
câştigat din a provoca un război între ei. 

— Da, ai dreptate, spuse ea împăciuitor. 

El zâmbi. 

— Ţi-ai cam călcat pe inimă să spui aşa ceva, draga 
mea. Nu, iartă-mă, zise el, ridicându-şi mâinile într-un gest 
de pace, când văzu că mânia se aprindea din nou în ochii 


ei. N-am putut să mă abtin, dar a fost de-a dreptul urât din 
partea mea. Te rog, hai s-o luăm de la început! 

Aveau atâtea lucruri în comun în trecut, se gândi 
Diana. Ani care fuseseră încărcaţi de multă pasiune - şi 
bună, şi rea. Închise ochii pentru câteva secunde, apoi 
spuse: 

— Foarte bine. Îl chemi, te rog, pe Barlow? Aş dori un 
pahar cu vin de Xeres. 

EI îi făcu pe plac, iar, când valetul apăru, îi ceru să le 
aducă o carafă cu vin. Barlow îşi mută rapid privirea între 
cei doi. 

— Imediat. Doamna Harris întreabă dacă veţi lua cina 
acasă şi la ce oră aţi dori să fie servită. 

— O să iau cina în camera mea, mulţumesc, Barlow, 
spuse Diana repede. 

Oricare ar fi fost armistițiul la care urma să ajungă cu 
Rupert, în următoarele ore, era convinsă că nu merita 
celebrat cu o cină în doi. 

— lar eu o să cinez la club, spuse Rupert. 

Barlow se înclină şi se retrase. Liniştea se lăsă din nou 
în bibliotecă, până când valetul se întoarse cu o carafă cu 
vin şi două pahare. 

— Cămara e aproape goală, domnişoară Diana, aşa că 
mă tem că nu avem niciun fel de prăjituri care să meargă 
cu vinul. Dar doamna Harris şi doamna Trimball fac chiar 
acum o listă de cumpărături şi o să-l trimită pe Billy, băiatul 
familiei Trimball, să cumpere câte ceva de la magazinele 
Formum. 

— Da, perfect, mulţumesc, răspunse Diana, oarecum 
distrată. 

Nu se putea gândi la treburi gospodăreşti în acel 
moment. Luă paharul pe care i-l întindea valetul şi gustă 
din lichidul auriu. Vinul părea să o încarce cu energie, aşa 
că, în momentul în care valetul ieşi, spuse vioi: 

— Există un mod prin care putem rezolva această 
situaţie imposibilă. Deci, hai să discutăm, propuse ea. 

— Cu mare drag. Nu că, personal, aş considera 
situaţia imposibilă. 


— Dar bineînţeles că este imposibilă, spuse ea 
simțind cum îşi pierde răbdarea. Doi oameni necăsătoriți 
locuind sub acelaşi acoperiş? Gândeşte-te la ce scandal ar 
ieşi! lar mătuşa Tabitha ar face apoplexie. 

El începu să râdă. 

— De când îţi pasă ţie de ce crede lumea şi de 
scandaluri, draga mea? Dar, de dragul aparenţelor, aş 
sugera să insinuăm că ne-am căsătorit în Africa de Sud. Din 
câte am înţeles de la Jem, logodna noastră nu a fost chiar 
un secret bine păstrat, deşi nu a fost niciodată anunţată 
oficial. Jem mi-a mai spus că tu ai ales să nu informezi 
rudele şi prietenii care au fost implicaţi în acel secret că am 
rupt logodna. Sau te-ai răzgândit cumva? 

Diana se uita la el stupefiată. Din câte ştiau cei 
apropiaţi ei, inclusiv mătuşa Tabitha, Diana plecase în urmă 
cu un an şi jumătate în Africa de Sud, logodită în secret cu 
Rupert Lacey. Pur şi simplu, neglijase să-i anunţe pe cei de 
acasă că mariajul ei nu se finalizase. Voiajul de o lună, pe 
mare, o separase de cei apropiaţi. lar acea după-amiază, în 
care ea şi Rupert se despărţiseră, o lăsase atât de rănită, 
încât se simţise mult timp de parcă cineva îi jupuise pielea 
de vie. Nu avusese curaj să scrie imediat cuiva despre ce se 
întâmplase între ei, pentru că ar fi retrăit toată durerea. Aşa 
că se gândise să lase timpul să treacă şi să-i vindece rănile, 
iar apoi, când avea să se întoarcă la Londra, să le spună 
relaxată oamenilor că rupsese logodna, ca şi cum ar fi fost 
un subiect oarecare de conversaţie. 

Pe deasupra, în vremea despărțirii ei de Rupert, 
sănătatea tatălui ei devenise tot mai şubredă, iar interesul 
lui faţă de lumea din jur începuse să se rezume doar la 
războiul din Africa de Sud şi la minele de aur şi de diamante 
ale familiei. Jem plecase să lupte cu burii, pentru a proteja 
interesele familiei, lăsând-o pe ea să aibă grijă de tatăl lor, 
care se dovedise un pacient din ce în ce mai irascibil şi mai 
rupt de realitate. lar ea făcuse singurul lucru care era 
posibil în acea situaţie: îşi ascunsese propria suferinţă într- 
un colţ îndepărtat al minţii, în timp ce se concentra la 
îngrijirea tatălui ei. 


Moartea lui Jem, în lupta cu burii de la Mafeking, se 
dovedise lovitura finală pentru tatăl ei. Starea lui se 
agravase rapid, iar ea îl îngrijise până când bărbatul îşi 
dăduse ultima suflare. Ultima dată când îl văzuse pe Rupert 
fusese la înmormântarea tatălui ei. Sir Geoffrey fusese ca 
un tată pentru el de când avea 12 ani. Însă, la 
înmormântare, Rupert se ţinuse departe de Diana, stând 
undeva în spate şi plecând imediat ce se încheiase 
ceremonia. lar ea abia îi remarcase atunci prezenţa sau 
plecarea. Moartea lui Jem şi apoi şi cea a tatălui ei îi 
anihilaseră Dianei orice durere pe care încă o simţea în 
legătură cu Rupert. Până acum. 

— Tu ai spus cuiva? 

El clătină din cap. 

— Nu. N-a fost necesar, având în vedere că de la bun 
început nu spusesem nici unuia dintre tovarăşii mei ofiţeri 
despre logodna noastră. 

— Chiar nu ai spus nimănui? întrebă ea, oarecum 
rănită în orgoliul propriu. Nu era o veste care merita să fie 
împărtăşită? 

— Întotdeauna am preferat să fiu discret în legătură 
cu viaţa personală, spuse el, ridicând uşor din umeri. Odată 
ce nunta ar fi avut loc, ar fi aflat repede despre ea. Dar 
apoi... 

Ridică din nou nepăsător din umeri, lăsând restul 
propoziției în aer. 

Diana sorbea tăcută din vin. El avea dreptate când 
spunea că ei nu-i pasă de scandal şi de ce zice lumea, mai 
ales în acel moment, când nu mai avea nicio persoană 
dragă în jur care să fie afectată. Dacă alegea să împartă 
casa cu Rupert, n-ar fi dat doi bani pe bârfele care s-ar fi 
putut isca. Dar ea nu alesese aşa ceva. Problema era deci 
irelevantă, având în vedere că nu aveau să locuiască sub 
acelaşi acoperiş. 

— Aşadar... care e soluţia ta la o problemă care eu nu 
cred, de fapt, că există? întrebă el. 

— De fapt, e soluţia propusă de Muldoon, dat fiind că 
eu nu pot îndura sub nicio formă să trăiesc în aceeaşi casă 


cu tine. Diana păşi către uşile care dădeau spre grădină. 
Sorbea din băutură cu spatele la el. Se simţea mai în 
siguranţă aşa, având în vedere că nu voia să se lase 
influenţată de prezenţa lui. Reacţiona prea rapid la ce 
spunea sau făcea el, iar în acel moment avea nevoie să-şi 
păstreze capul limpede. Sunt dispusă să-ţi cumpăr partea 
de casă. lar cu banii obţinuţi îţi vei putea achiziţiona altă 
locuinţă în Londra, spuse ea repede. 

Rupert părea să ia în consideraţie propunerea, în timp 
ce-şi ţinea ochii aţintiţi spre spatele ei. Putea observa cu 
uşurinţă cât de tensionaţi îi erau umerii rigizi, pe sub rochia 
de muselină. Spatele ei era la fel de grăitor precum faţa ei, 
pentru cineva ca el, care îi cunoştea atât de bine corpul. 

— Nu, spuse el categoric. Nu-mi convine această 
propunere. 

Ea se răsuci pe călcâie când îl auzi. 

— De ce nu? Nu asta vrei? O casă în Londra? Ţi-o ofer 
fără nicio ezitare. Muldoon va pregăti toate documentele 
legale necesare. 

Rupert clătină din cap. 

— Dar eu vreau această casă, Diana. Sau cel puţin 
jumătate din ea. 

— Dar nu este o soluţie rezonabilă, ţipă ea. 

— Eu nu o văd aşa. Jem mi-a dat-o - sunt sigur că a 
avut motivele lui -, şi aş dovedi o profundă nerecunoştinţă 
refuzându-i darul. 

Diana îl privi plină de frustrare. 

— Ţi-a dăruit jumătate din valoarea casei! Nu 
jumătate din clădire! 

— Şi cum poţi fi sigură de asta, Diana? 

El se aplecă şi îşi reumplu paharul. O întrebă din ochi 
şi pe Diana dacă mai voia, în timp ce ţinea carafa ridicată. 
Ea întinse paharul pe jumătate gol. 

— Bineînţeles că sunt sigură, declară ea. Jem nu era 
nebun. Nu ar fi făcut niciodată, în mod intenţionat, o 
asemenea idioţenie. Că a vrut să te scutească de grijile 
financiare - şi presupun că asta şi-a dorit, având în vedere 
că ai fost prietenul lui cel mai bun - aş înţelege, având în 


vedere că nu ai nici două parale... 

— Încetează! o întrerupse el pe un ton aspru. Banii 
mei - sau lipsa lor - nu sunt şi nu au fost vreodată treaba 
ta. Sunt sătul până-n gât de insultele tale. Dacă vei 
continua aşa, chiar o să-mi pierd cumpătul. 

Ea îşi aminti cât de sensibil fusese el mereu în 
legătură cu situaţia lui financiară. Ea şi Jem ocoliseră cu 
delicateţe subiectul în conversațiile lor, iar acum i-l 
aruncase pur şi simplu în faţă lui Rupert. Nu avea să ajungă 
nicăieri cu acea abordare. 

— Îmi pare rău, spuse ea. 

Şi chiar era sinceră. El nu zise nimic pentru câteva 
clipe, apoi clătină din cap, ca şi cum ar fi vrut să se scuture 
de un gând neplăcut. 

— Facem pace, Diana? 

Ea încuviinţă din cap. 

— Pace! 

Dar avea să fie una temporară, decise ea sumbru. Nu 
era încă momentul să se arunce într-o luptă cu el. 

Rupert o privi cu ochii mijiţi. O putea citi ca pe o 
carte. Când venea momentul potrivit, avea să-i ofere lupta 
pe care ea şi-o dorea. Dar încă nu era momentul acela. 

— Foarte bine. Acum, te rog, ascultă ce am şi eu de 
spus. 

— Dar, desigur, pofteşte, spuse ea, ridicând 
resemnată din umeri. 

El goli paharul şi-l puse pe masă. 

— Ce încăperi din casă vrei să fie exclusiv ale tale? 

Diana oftă zgomotos. 

— Ţi-am spus deja, nu am de gând să împart această 
casă cu tine. 

— Atunci, unde propui să mergi? La domeniul 
Deerfield? 

— NU, n-o să mă las dată afară din propria casă! 
exclamă ea. 

— Atunci, suntem într-un impas, spuse «el, 
încrucişându-şi braţele şi privind-o cu un aer de exagerată 
răbdare. 


Dianei îi venea să plângă de frustrare, dar nu avea de 
gând să-i dea o asemenea satisfacţie lui Rupert. 

— De ce nu eşti rezonabil, Rupert? Dacă nu vrei să 
accepţi să-ţi cumpăr partea de casă, atunci ai fi de acord să 
o vindem şi să împărţim banii? Astfel, ne-am putea 
cumpăra fiecare propria reşedinţă, în Londra. 

— Mi se pare un deranj prea mare pentru o soluţie 
nefericită. lartă-mă că spun, dar tu eşti cea care nu e 
rezonabilă. Avem drept comun de proprietate asupra unei 
locuinţe îndeajuns de spaţioase încât să permită ca două 
persoane să trăiască separat una de alta. Hai să împărţim 
spaţiul de locuit într-un asemenea mod încât să ajungem la 
o rezolvare agreată de ambele părţi. 

„Simt că nu am cum să-l conving...” 

Era inutil să continue aşa. Avea nevoie de timp pentru 
a pune la punct o altă strategie. Muldoon îi spusese clar că 
nu era o cale legală de a anula testamentul fratelui ei. Ar fi 
putut, bineînţeles, să-şi cumpere altă locuinţă şi să-l lase pe 
Rupert drept unic proprietar în Cavendish Square. Dar 
soluţia ar fi fost nedreaptă, deci de neconceput. Casa aceea 
era parte din inima ei. Îşi petrecuse aproape jumătate din 
viaţă sub acel acoperiş. 

Rupert privi cu atenţie fiecare detaliu de pe faţa ei 
care dezvăluia lupta ce se ducea în interior. Apoi luă 
iniţiativa când simţi că ea era aproape de a accepta soluţia 
propusă de el. Făcu un pas înainte şi o prinse de mână. 

— Hai să stăm jos şi să facem asta cum se cuvine! 

Atingerea lui îi curentă pielea, şi ea tresări ca arsă. El 
o strânse şi mai tare de mână. Ochii lui verzi erau fixaţi pe 
faţa ei cu o intensitate care îi inundă Dianei simţurile cu un 
val de amintiri. Privirea ei se intersectă cu ochii lui, în care 
pândea o întrebare. Nu era o întrebare la care ea putea să 
răspundă, dar corpul ei o trăda, ţipând din toţi porii 
răspunsul. Şi ştia că, pentru un moment, nu mai reuşise să 
se ascundă, iar el citise asta în ochii ei. 

Îşi eliberă brusc mâna şi se îndreptă spre masa din 
partea din spate a bibliotecii. 

— Hai să terminăm cu asta, spuse ea. 


Vocea îi sunase ciudat în propriile urechi: aspră, dar 
cumva nesigură. 

Diana trase un scaun şi se aşeză. 

Rupert luă loc de partea cealaltă a mesei. Scoase o 
foaie albă de hârtie, înmuie tocul în călimară şi începu să 
deseneze o schiţă aproximativă a interiorului casei. 


Capitolul 5 


— Deci asta e ce avem, spuse Rupert. 

Întoarse schiţa şi o împinse peste masă, către Diana. 

— După cum vezi, am marcat deja spaţiile comune. 
Tu marchează camerele care vrei să fie exclusiv ale tale. 

Diana examină schiţa. 

— Am nevoie de salonul pentru primit oaspeţi. L-ai 
marcat ca spaţiu comun... aşa ai făcut şi cu sufrageria. Și 
de ea am nevoie. 

— Şi eu aş avea nevoie de amândouă, dar sunt de 
acord că tu le vei folosi mai mult decât mine. În concluzie, 
sugerez să le lăsăm cum sunt, şi, atunci când am nevoie de 
una din ele, o să verific întâi cu tine. 

— Şi dacă ne ciocnim? 

— Oh, draga mea, din experienţa noastră, sigur o să 
ne ciocnim, zise el şi zâmbi ştrengăreşte. Dar cred că 
putem ajunge la un compromis. 

Diana înghiţi nodul care i se pusese în gât. Când 
văzuse ultima oară zâmbetul acela păcătos? Părea că într-o 
altă viaţă. Şi totuşi, mereu îi provocase acea fierbinţeală de 
excitare în stomac. La fel ca în acel moment. Coapsele ei 
tremurau pe sub rochia de muselină. Se bucură că stătea 
jos. 

Îşi fixă ochii pe schiţa din faţa ei şi se strădui să se 
concentreze. Pentru moment, singurul mod de a rezolva 
problema era să lase senzaţia că era de acord cu ideile lui. 

— Atunci, eu o să iau salonul galben, salonul mamei 
mele, dormitorul meu - dacă asta mai trebuia precizat - şi 


salonul mic pentru micul dejun. Poţi lua tu salonul mare de 
mic dejun şi biblioteca, mai spuse ea, arătând spre pereţii 
ticsiţi cu cărţi. Ar trebui să fie de ajuns pentru viaţa ta 
socială pe care intenţionezi să o ai. 

— Eşti prea drăguță, replică el. 

— Aşa. Deja ai un dormitor. Presupun că foloseşti 
vechea cameră a lui Jem? Sau ţi-ai însuşit apartamentul 
tatălui meu? întrebă ea cu voce tăioasă. 

El clătină din cap. 

— Nu, dar ai dreptate, stau în fosta cameră a lui Jem. 

— Nu l-am văzut pe Davis. Presupun că ai venit însoţit 
de el, nu? 

— Da, dar, în prezent, plimbă câinii de vânătoare prin 
Hyde Park. Menajera ta i-a spus că deveniseră agitaţi de la 
cât au stat în casă. 

— O, Doamne! Dispoziţia ei războinică se topi, în timp 
ce era inundată de un sentiment de vinovăţie. Nu m-am 
gândit deloc azi la ei, cu tot ce s-a întâmplat... spuse ea 
fluturându-şi mâna într-un gest elocvent. 

— Da, toate astea... aprobă Rupert. Încă un detaliu, şi 
apoi sugerez să declarăm ziua încheiată. Sunt mai mult 
decât fericit să las în mâinile tale capabile administrarea 
casei, dar vom împărţi cheltuielile în mod egal. De acord? 

Diana îşi ascunse faţa în palme şi îşi frecă ochii 
obosiţi. 

— Nu ştiu... Trebuie să mai reflectez la asta, iar în 
acest moment nu mă mai simt capabilă să gândesc 
limpede. 

Rupert simţi cum îl învăluie un sentiment de 
vinovăţie. El era cel în totalitate responsabil de oboseala ei, 
deşi nici Diana nu-şi făcuse vreun favor ducând cu 
asemenea încăpățânare o luptă pierdută din start. 

— Foarte bine. Vom continua cu astea mâine, spuse 
el. 

Merse să-i deschidă uşa, în timp ce ea se ridica de la 
masă. Diana trecu pe lângă el, apoi se opri în hol şi se 
întoarse. 

— N-ai niciun drept asupra lui Kimberley Diamond, 


Rupert. 

El ridică din sprâncene. 

— Nu? Dar, în mod clar, jumătate din calul acela îmi 
aparţine, testamentul stipulează clar acest lucru, şi trebuie 
să-ţi amintesc că am aceleaşi drepturi ca Jem să mă 
asociez cu tine pentru antrenamente şi cariera ei de cal de 
curse. 

Diana îl privi cu furie. 

— Te contrazic, spuse ea rece, apoi se îndreptă spre 
scări fără să mai aştepte vreun răspuns. i 

Rupert rezistă tentaţiei de a merge după ea. li 
ajunsese toată discuţia din ziua aceea, şi Dianei probabil la 
fel. Aveau să reia lista în ziua următoare. 

Diana continuă să urce rapid scările. Poate era 
adevărat că Rupert ar fi fost un bun asociat. Era un călăreț 
minunat şi înţelegea nevoile şi cerinţele unui cal de curse. 
Dar nu îl putea înlocui pe Jem. Şi ea nu avea să lase aşa 
ceva să se întâmple. Chiar dacă pentru asta avea să fie 
nevoită să vândă iapa. 

„Şi asta înseamnă că-ţi tai singură craca de sub 
picioare”. 

Dar faptul că putuse să admită acel lucru nu îi 
îmbunătăţi cu nimic starea de spirit. 


* 


Contrar aşteptărilor, dormi neîntoarsă în acea noapte, 
iar a doua zi se trezi devreme, simțindu-se optimistă. 
Trebuia să fie o cale prin care să iasă învingătoare din acea 
confruntare cu Rupert. Sună după Agnes, care apăru 
repede cu ceaiul de dimineață. 

— Se pare că avem parte de o nouă zi superbă, 
domnişoară Diana, spuse camerista, lăsând tava jos şi 
întorcându-se să tragă draperiile crem de catifea. Doamna 
Harris ar dori, după ce mâncaţi, să vă întâlniți ca să vorbiţi 
despre meniuri. O să-i spun imediat lui Izzy să pregătească 
micul dejun, iar Billy iese să plimbe câinii. 

Pocni din degete înspre Hera şi Hercule, care se 


ridicară languros de pe covorul de lângă patul Dianei, 
întinzându-şi corpurile lor lungi şi suple. 

— Mulţumesc, Agnes, spuse ea, sorbind din ceai. Mă 
ridic din pat în zece minute. 

— Am înţeles, doamnă. 

Agnes ieşi, cu patrupedele alergând în faţa ei. 

Diana se sprijini de perne, cu ceaşca în mână, şi se 
gândi la ziua precedentă. Se simţea energică, sângele îi 
curgea voios prin vene, oboseala de seara trecută era de 
domeniul trecutului. În timp ce dormea - sau aşa i se 
păruse, cel puţin -, îi venise în cap o nouă strategie. Avea 
să ignore pur şi simplu prezenţa lui Rupert. Doar pentru că 
el insistase să rămână acolo nu însemna că ea trebuia să-l 
şi bage în seamă. Avea să-şi organizeze propria gospodărie, 
separat de el. Dacă Rupert dorea să angajeze servitori, nu 
avea decât. Dar valetul ei, menajera, cameristele, servitorii, 
bucătăreasa şi ajutoarele de la bucătărie nu aveau să fie în 
slujba nemernicului ăluia. 

Plănuia să pună totul în scris chiar în dimineaţa aceea 
şi apoi să-i trimită prin Barlow faptul împlinit. Ea avea să 
plătească pentru propria ei gospodărie, el nu avea decât să 
procedeze cum voia. 

Sam, vizitiul, fusese în serviciul familiei Sommerville 
de mai bine de treizeci de ani. Dacă era gata să se 
pensioneze, atunci ea avea să se descurce folosind trăsurile 
de oraş. Dar, dacă el dorea să-şi continue slujba, după cum 
Diana presimţea, ea avea să păstreze şi să folosească 
pentru uz personal trăsura uşoară care îi aparținuse tatălui 
ei. 

Diana o adusese cu ea, din Africa de Sud, pe Merry, 
iapa ei de călărie, care acum se afla la grajduri, împreună 
cu îngrijitorul ei preferat, care o crescuse de mică. Era loc 
la grajduri şi pentru calul lui Rupert şi pentru îngrijitorul 
acestuia; nu că asta ar fi fost problema ei. 

Cât despre Kimberley Diamond... iapa plecase de pe 
vapor cu Ben, îngrijitorul şi companionul ei preferat, direct 
la grajdurile de la reşedinţa Deerfield. Avea să fie mutată la 
un centru de antrenament, odată ce se recupera după 


lunga călătorie pe mare. Dar dacă Diana o muta fără ştirea 
lui Rupert... 

Un mic zâmbet îi apăru pe buze, în timp ce îşi puse 
ceaşca deoparte şi se dădu jos din pat. Merse la fereastră şi 
privi spre piaţa liniştită. Nu era nici opt dimineaţa, iar 
străzile din jurul grădinii din piaţă erau goale, cu excepţia 
unui cărucior cu lapte. Câţiva băieţei jucau crichet în 
grădină, supravegheați de mai multe dădace. Putea auzi 
sunetul pe care îl făcea lemnul de stejar pe piele, un sunet 
care îi provoca atât de multe amintiri, din verile copilăriei. 
Jem şi Rupert se jucaseră cândva, la fel, în aceeaşi grădină. 
Işi amintea, cu precizie, mai ales acea dimineaţă în care 
Jem lovise cu bâta cu o asemenea forţă, încât mingea de 
piele sărise peste grilaj şi se oprise în fereastra de la parter 
a casei de alături, făcând geamul ţăndări. Din fericire, atât 
Sir Geoffrey, cât şi Lord Carlton, cel căruia îi aparţinea 
fereastra, erau mari pasionaţi de crichet şi consideraseră că 
viteza şi forţa loviturii meritaseră preţul înlocuirii geamului. 
Diana încercă să-şi alunge lacrimile din ochi. Se îndepărtă 
de fereastră şi de lumina strălucitoare a zilei. 

Apariţia lui Izzy, care aducea, pe o tavă, micul dejun 
se dovedi o distragere bine-venită de la amintirile care o 
bântuiau pe Diana. 

— Au venit trei scrisori pentru dumneavoastră, 
doamnă, spuse Izzy, în timp ce aşeza tava pe o masă. 

— Mulţumesc. 

Diana luă plicurile. Recunoscu scrisul mătuşii ei pe 
unul din ele şi-l dădu deoparte, ca să-l citească mai târziu. 
Vederea celorlalte două plicuri o umplu de fericire. Unul 
avea scrisul extravagant de mână al onorabilei Fenella 
Grantley, iar celălalt - mâăzgăliturile dezordonate atât de 
caracteristice Petrei Rutherford. 

Deci prietenele ei erau amândouă în Londra. Diana se 
încruntă brusc, în timp ce lua o gură de cafea aromată. 
Cum avea să le explice prezenţa în casă a lui Rupert? Nu 
putea să le mintă pe cele mai bune prietene. Ele trei 
fuseseră inseparabile în perioada celor cinci ani care 
păruseră interminabili de la Academia Dovecote pentru 


Tinere Doamne, din Hampstead, un sat din apropierea 
zonei de nord a Londrei. Educaţia primită acolo fusese 
menită să le ofere o oarecare instruire academică, dar, în 
cea mai mare parte, să le transforme în domnişoare 
pregătite pentru sezonul de debut în societate, dar şi 
pentru căsătoria ce se presupunea că urma după acel 
sezon. 

Fenella şi Petra luaseră în batjocură ideea de 
căsătorie în sezonul de debutante. La fel făcuse şi Diana, 
dar asta pentru că gândul ei era la Rupert. O sedusese 
Rupert? Clătină din cap. Nu. Prima noapte de pasiune ilicită 
fusese la iniţiativa amândurora. Căsătoria păruse un pas 
firesc, dar, din cauză că mama ei murise, apoi Sir Geoffrey 
se retrăsese la domeniile sale din Africa de Sud, logodna lor 
nu fusese anunţată în London Gazette sau în ziarul Times. 
Câteva persoane apropiate fuseseră informate - de 
exemplu, mătuşa Tabitha - şi se presupusese că nunta 
urma să fie celebrată discret, în Africa de Sud, având în 
vedere doliul recent al familiei. Dar Fenella şi Petra, care 
erau confidentele ei, aflaseră de la ea toate detaliile 
pasionale ale legăturii ei cu Rupert, ce dusese la logodnă. 
Aveau să se aştepte ca Diana să fie deja doamna Rupert 
Lacey. 

Încă încruntată, Diana întinse unt şi jeleu de mere pe 
o felie de pâine prăjită. Nu putea să ascundă adevărul de 
prietenele ei. Şi ştia că ele nu aveau să o trădeze. 
Dimpotrivă, aveau să fie încântate să intre în joc. Şi îl ştiau 
de mult timp pe Rupert. Sir Geoffrey şi Lady Sommerville se 
întorceau în fiecare vară în Anglia, ca să poată petrece 
vacanţele cu copiii, fie la reşedinţa Deerfield, casa de la 
ţară a familiei, fie la casa din Cavendish Square. Rupert, cel 
mai bun prieten al lui Jem, făcea şi el parte din gaşcă, 
pentru că nu avea unde să se ducă în altă parte, decât la 
tutorele lui, un bunic rece şi distant, care locuia în Yorkshire 
Dales. Aşa că Rupert devenise parte din familia lor. 
Prietenele Dianei erau şi ele bine-venite. Jem şi Rupert 
aveau propriile preocupări, iar fetele, pe ale lor. Dar din 
când în când se întâlneau cu toţii în jurul mesei, la cină, ori 


se plimbau în Hyde Park împreună - şi se înțelegeau 
binişor. 

Prietenele ei aveau să se mire de situaţie, Diana ştia 
asta, apoi aveau să fie încântate să joace în acea farsă. Aşa 
că nu avea de ce să-şi facă griji în privinţa lor. Cu mătuşa 
ei, pe de altă parte, lucrurile stăteau cu totul altfel. 

Diana înfipse furculita într-un rinichi de miel în sos 
picant şi îl băgă în gură. Oare Rupert mânca acelaşi lucru, 
în salonul de mic dejun? Cine gătise pentru el? Davis sau 
poate doamna Trimball? Nu că aranjamentele casnice ale 
lui Rupert erau problema ei. Goli ceaşca de cafea, se ridică, 
merse la garderobă şi deschise uşile larg. 

— Deci, ce plănuiţi să faceţi în această dimineaţă, 
domnişoară Diana? întrebă Agnes, care tocmai intra în 
cameră, cu patrupedele la picioare. 

Agnes continua să i se adreseze Dianei aşa cum o 
făcuse şi când aceasta era copil. In acel moment, tânăra îşi 
trecea degetele peste faldurile de un verde-închis ale unei 
fuste simple de in 

— Treburi legate de casă, în cea mai mare parte a 
timpului, spuse Diana, aplecându-se să mângâie câinii. Şi 
cred că o să port fusta asta şi o bluză albă. 

Camerista aprobă din cap. 

— Centura din piele verde-închis cu cataramă de 
argint o să meargă bine cu fusta, spuse Agnes, care deja 
scotea obiectele vestimentare din garderobă. V-am pregătit 
baia. 

— Mulţumesc, Agnes. Merg să mă spăl. 

Sir Geoffrey fusese unul dintre primii londonezi care 
îşi montase în casă o instalaţie pentru apă caldă, lucru 
foarte apreciat atât de angajaţi, cât şi de familie. Din 
păcate, nu făcuse acelaşi lucru la reşedinţa Deerfield, iar 
acolo servitorii trebuiau să care pe scări vase pline cu apă 
fierbinte ca să umple căzile din băile de modă veche. 

Diana intră în baia lipită de dormitorul ei. Cada cu 
picioare era plină cu apă parfumată din care ieşeau aburi. 
Îşi scoase cămaşa de noapte şi se cufundă în apă, lăsându- 
se să alunece în cadă cu un oftat de uşurare. 


Capitolul 6 


Rupert citea, cu o furie crescută, documentul pe care 
i-l adusese Barlow în bibliotecă. Ce joc mai inventase 
Diana? Ce spera să obţină dând startul ostilităţilor dintre ei? 
In document, ea îi sugera să-şi trimită unul altuia un 
program al activităţilor zilnice, astfel încât să evite vreo 
întâlnire penibilă prin casă. Penibilă. Dumnezeule! Mototoli 
scrisoarea, o aruncă în şemineul gol şi plecă să-l caute pe 
Barlow. 

Valetul tocmai ieşea pe uşa tapiţată cu postav verde 
care separa bucătăria şi apartamentele servitorilor de 
restul casei, când Rupert îl abordă. 

— Barlow, unde este domnişoara Sommerville în acest 
moment? 

Valetul încercă să calmeze furia mocnită pe care 
putea să o simtă în vocea colonelului. 

— Cred că este în fostul salon al lui Lady Sommerville. 
A cerut ca orice material scris să-i fie trimis acolo. 

— Mulţumesc. 

Colonelul înclină din cap spre Barlow şi se repezi pe 
scări, pe care le urcă sărind câte două. Când ajunse în 
capătul lor, o luă spre aripa stângă a clădirii. Când ajunse la 
uşile duble care duceau spre ceea ce fusese salonul 
personal al mamei Dianei, ezită un moment. Apoi înjură în 
barbă şi ciocăni cu putere. Nu primi niciun răspuns, dar 
totuşi deschise uşile care dădeau într-o cameră plăcută şi 
intimă, de la ale cărei ferestre se vedea grădina din spatele 
casei. lIncăperea fusese colţişorul de rai al lui Lady 
Sommerville şi purta urmele temperamentului ei seren în 
mobilierul roz pal, în decoraţiunile delicate din secolul al 
XVIII-lea şi în obiectele de artă alese cu grijă. 

Diana era aşezată la un birou franțuzesc din lemn de 
trandafir. Se răsuci brusc pe scaun, cu peniţa încă în mână. 

— Regulile bunului-simţ cer să aştepţi să fii invitat 


după ce ai ciocănit la uşa unei încăperi, comentă ea cu un 
calm glacial. 

— Nu văd niciun motiv pentru care mi-aş pierde 
timpul cu aşa ceva, replică Rupert, închizând uşa în spatele 
lui. Chiar vrei să trăim pe un câmp de bătălie, Diana? 

— Ba îmi doresc exact opusul, răspunse ea. Având în 
vedere că insişti să locuieşti sub acelaşi acoperiş cu mine, 
încerc să ajung la un aranjament în care nu trebuie să 
avem de-a face în niciun fel unul cu celălalt. Acela era 
scopul scrisorii mele. 

— Scrisoare! exclamă el. Numeşti acel document 
abominabil scrisoare? 

— Spune-i cum vrei, replică ea, cu faţa foarte palidă, 
dar cu ochii înflăcăraţi. Acelea sunt condiţiile mele! 

Rupert făcu un pas spre ea, iar Diana sări în picioare, 
ca să-l poată înfrunta de la acelaşi nivel. Îşi strânsese 
pumnii. 

— Să nu îndrăzneşti să mă atingi! 

— Să te ating? întrebă şocat Rupert. De ce naiba crezi 
că aş vrea să fac aşa ceva? Deşi, adaugă el, tentaţia de a-ţi 
suci gâtul e destul de mare în acest moment. 

Diana îşi îndreptă un pumn încleştat spre unul din 
umerii lui. Lovitura se opri în muşchii lui puternici. El o 
prinse lejer de încheietură şi o ţinu ferm. 

— Doamne, Diana, ce temperament ai! 

— Ştiu asta, se răsti ea, încercând fără succes să-şi 
elibereze încheietura. Pot să mă controlez, dar doar dacă 
nu eşti prin preajmă. În momentul în care apari, toată 
stăpânirea mea de sine se duce pe apa sâmbetei, şi te 
urăsc pentru asta! 

Urmă o lungă pauză, în care Rupert nu spuse nimic. 
Degetele lui care îi încercuiau încheietura îşi mai slăbiră 
strânsoarea. 

— Nu, spuse el cu un zâmbet ironic. Nu, nu mă urăşti, 
fată dragă, mai mult decât te urăsc eu din exact acelaşi 
motiv. Noi doi suntem legaţi unul de altul, la bine şi la rău. 
Şi vreau să mă lupt cu tine până voi rupe lanţurile care ne 
leagă şi să mă eliberez. Insă ştiu că lanţurile acelea ne ţin 


strâns împreună şi că vom rămâne înlănţuiţi, mereu, 
indiferent de ce am face. Singura noastră speranţă este să 
găsim o cale să trăim cu aceste lanţuri, spuse el. 

li dădu drumul brusc la mână, se întoarse şi se 
îndreptă spre uşă. _ 

Diana nu se mişcă din loc. lşi freca, absentă, 
încheietura, acolo unde încă simţea atingerea lui. Uşa se 
închise în urma lui. 

Ce se întâmplase în urmă cu câteva secunde? Dacă ar 
fi fost spuse pe un alt ton, cuvintele lui ar fi putut trece 
drept o declaraţie de dragoste. Dar cu siguranţă nu asta 
fusese, nu după toate câte se petrecuseră între ei. 

lar în ochii lui verzi nu văzuse nicio urmă de dragoste 
ori de tandreţe, ci mai degrabă o reflexie a aceleiaşi 
frustrări pline pe mânie pe care o simţea şi ea. Frustrarea 
lui era însă cauzată de greşelile pe care el le făcuse. 
Crezuse că o putea manipula să accepte un aranjament de 
coabitare dezgustător. Trebuia să înţeleagă că planul lui 
eşuase. 

Diana îşi presă degetele pe pleoape pentru câteva 
secunde, în timp ce trăgea adânc aer în piept, încercând să 
se calmeze. Apoi scutură din cap, ca şi cum ar fi încercat să 
îndepărteze un gând rău. 

Se aşeză din nou la birou şi privi absentă la coala albă 
de hârtie din faţa ei. Incerca să compună o scrisoare pentru 
Lady Callahan, dar tot ce reuşise să pună pe hârtie până în 
acel moment era „Dragă mătuşă Tabitha”. Mătuşa ei nu era 
genul de femeie care să accepte ideea că nepoata ei trăia 
sub acelaşi acoperiş cu un bărbat necăsătorit. Aşa că 
trebuia să plăsmuiască scrisoarea în puţine cuvinte, dar 
meşteşugită într-un asemenea mod încât să îi lase femeii 
impresia că aşteptata căsătorie dintre Diana şi colonelul 
Rupert Lacey avusese, de fapt, loc. O înfuria că era nevoită 
să accepte soluţia propusă de Rupert pentru a evita să 
scandalizeze lumea, dar nu vedea o alternativă. 

Mai era însă ceva de făcut, decise ea brusc. Trebuia 
să-şi viziteze mătuşa înainte ca Tabitha să se hotărască să 
apară în Cavendish Square. Mătuşa ei era cam ipohondră, 


iar de la moartea surorii ei, mama Dianei, devenise şi mai 
preocupată de sănătatea ei. Astfel, pentru ea, o călătorie în 
afara casei, fie şi una scurtă, precum distanţa dintre 
Devonshire Street şi Cavendish Square, era o provocare de 
proporţii. Dacă mergea s-o viziteze în acea după-amiază, 
decise Diana, ar fi putut preveni o apariţie neaşteptată a 
mătuşii. Dacă Lady Callahan avea să întrebe de ce Diana nu 
era însoţită de soţul ei cu ocazia acelei vizite de curtoazie, 
atunci ea plănuia să-i spună că el era prins cu nişte obligaţii 
de serviciu. 

Odată decizia luată, Diana sună după doamna Harris 
şi după Barlow. Probabil cei doi se întrebau ce se întâmpla, 
şi ar fi fost bine ca Diana să le servească o poveste pentru 
publicul larg. Servitorii proaspăt angajaţi aveau şi ei nevoie 
de o explicaţie care să dea sens relaţiei dintre aparentul 
stăpân şi stăpâna casei. Celor doi angajaţi care se aflau în 
serviciul familiei de mulţi ani avea să le spună adevărul, 
bineînţeles. Diana ştia că aceştia nu aveau să comenteze şi 
că nu aveau să ezite să prezinte lumii varianta pe care ea 
urma să o inventeze. 

Dar, oricât de încrezătoare ar fi fost în disponibilitatea 
lor de a accepta povestea pe care avea să le-o spună, nu 
putea nega că atmosfera deveni apăsătoare şi ciudată când 
cei doi servitori de încredere intrară în salon. Îi aşteptase în 
picioare, la fereastră, căci i se păruse deplasat să stea 
aşezată în timp ce le cerea să mintă de să îngheţe apele de 
dragul ei. 

— Bună dimineaţa, îi salută ea, cu un zâmbet ezitant. 
Se opri câteva secunde, apoi îşi drese vocea şi continuă: 
Colonelul Lacey va ocupa o parte din casă. A fost dorinţa 
fratelui meu ca Rupert să locuiască în această reşedinţă 
atunci când se află la Londra. Colonelul se va gospodări 
singur şi nu se aşteaptă din partea nici unuia dintre 
angajaţii mei să fie în serviciul lui. Înţeleg că Davis, 
ordonanța lui, deja se ocupă de el. 

— Aşa este, domnişoară Diana, spuse Barlow fără să 
clipească. Şi am înţeles de la doamna Trimball că tot 
ordonanța îi pregăteşte şi mesele. 


— Bun, atunci chiar nu mai e nimic de care să fim 
nevoiţi să ne preocupăm, spuse Diana zâmbind. Dacă va 
avea musafiri, colonelul Lacey va folosi biblioteca şi salonul 
de mic dejun pentru a-i primi, mai spuse ea, după care făcu 
o mică pauză, trase aer în piept şi continuă: Cred că ar fi 
prudent să lăsăm lumea să creadă că eu şi colonelul 
suntem căsătoriţi. 

— Bineînţeles, domnişoară Diana, aprobă doamna 
Harris, ca şi cum tânăra spusese cel mai firesc lucru din 
lume. 

— Foarte bine, doamnă, zise şi Barlow, cu o expresie 
indescifrabilă, fără să dea vreun semn că vorbele Dianei îl 
surprinseseră în vreun fel. 

Valetul şi doamna Harris plecară, şi Diana nici nu voia 
să-şi imagineze discuţia ce avea să urmeze între cei doi 
vechi prieteni, departe de urechile stăpânei. Dar, în acelaşi 
timp, Diana ştia că niciun cuvânt, bârfă sau ceva similar 
despre ce se petrecea sub acoperişul Sommerville nu avea 
să părăsească locuinţa. 

Întinse o mână ca să mângâie urechea Herei, care o 
înghiontea uşor cu botul ca să capete puţină atenţie. 

— Să mergem la o plimbare? Hercule, plimbare? 

Ambii câini se ridicară, pregătiţi, privind-o cu ochii lor 
inteligenţi. 

— V-am neglijat în ultimul timp, îmi pare rău. 

Diana se îndreptă spre uşă, cu patrupedele înaintea 
ei, aşteptând nerăbdătoare ca ea să le deschidă. Işi pusese 
o jachetă şi traversa holul, însoţită de câinii de vânătoare, 
când patrupedele începură să se agite în jurul ei. Se auzi 
soneria de la intrare. Diana simţi că-i sare inima din piept. 
Poate nu era chiar mătuşa Tabitha. Nu încă. 

Rămase nemişcată, în aşteptare, în timp ce Barlow, în 
stilul lui lipsit de grabă, deschise uşa de la intrare. 

— Fenella, Petra! ţipă Diana, în timp ce două tinere îşi 
făceau intrarea în hol. O, Doamne, ce bine îmi pare să vă 
văd, mi-aţi lipsit atât de mult! 

— Şi nouă ne-ai lipsit enorm, draga noastră, spuse 
Fenella cu vocea ei profundă şi răsunătoare. 


— Oh, draga mea, ne-a părut atât de rău când am 
auzit despre Jem, spuse Petra, cu lacrimi în ochi, repezindu- 
se spre Diana cu braţele deschise. 

Cele trei femei se îmbrăţişară, în timp ce câinii 
stăteau în faţa uşii de la intrare cu un aer resemnat. 

Tocmai terminau cu îmbrăţişările, când Rupert apăru 
pe scări. Se opri pe ultima treaptă, trăgându-şi mănuşile, în 
timp ce urmărea scena din hol. 

— Bună dimineaţa, Fenella, Petra, spuse el cu voce 
calmă, fără inflexiuni. 

Tinerele se întoarseră la unison spre el. 

— Rupert, eşti aici... bine, normal că eşti aici, spuse 
Petra dintr-o suflare. 

Se grăbi spre el şi se ridică pe vârfuri ca să-l sărute pe 
obraz. El o îmbrăţişă scurt. Era imposibil să nu-ţi vină să o 
îmbrăţişezi pe Petra. 

Fenella îi întinse mâna. 

— Rupert, îmi pare bine să te văd! 

El zâmbi şi îşi trecu buzele uşor peste mâna pe care 
ea i-o oferise. 

— Şi mie îmi pare bine să te văd, Fenella. 

Privirea lui cercetă holul, observând câinii care 
aşteptau la uşă şi pe cele trei femei. 

— Mă duc până la comandament, la Horse Guards. 
Lord Robertson are nevoie de mine în această dimineaţă. 
Aş putea să iau câinii la o plimbare, prin parcul St. James, 
dacă doreşti, Diana, ca să-ţi poţi petrece timpul cu 
prietenele tale. 

Ultimul lucru pe care îl dorea Diana era ca el să-i facă 
favoruri şi să se insinueze în rutina ei zilnică, şi totuşi... nu 
putea să aibă conversaţia atât de necesară şi aşteptată cu 
prietenele ei în timpul unei plimbări prin parc. 

— Mulţumesc, murmură ea. Zâmbetul lui satisfăcut o 
făcu să-şi dorească să-i bage oferta pe gât, dar îşi dădu 
seama, din nou, că n-ar fi făcut decât să-şi taie singura 
craca de sub picioare. Aşa că preferă să-i întoarcă spatele 
şi să li se adreseze prietenelor: Să mergem la mine în 
salon. O să avem mai multă intimitate acolo. 


Surprinse privirea întrebătoare pe care Fenella o 
aruncă spre Petra şi îşi dădu seama că schimbul cam rece 
de replici dintre ea şi Rupert nu trecuse neobservat. Işi 
ridică faldurile fustei şi se grăbi spre scări, cu cele două 
tinere urmând-o îndeaproape. Odată ajunse în fostul 
salonaş al mamei ei, răsuflă uşurată. 

— Ce bine îmi pare să vă văd! exclamă ea, 
îmbrăţişându-le din nou. Am atâtea să vă spun. Faceţi-vă 
comode, iar eu o să sun după cafea. Sau aţi prefera nişte 
vin de Xeres? 

— Cafea, deocamdată, spuse Fenella, cu ochii ei mari 
cenuşii fixaţi cu o intensitate enervantă pe faţa Dianei. Am 
senzaţia că o să avem, totuşi, mai târziu, nevoie de vin. 

— Fenella, pe tine nimeni nu te poate păcăli, spuse cu 
un zâmbet trist Diana. 

Fenella îşi aruncă jacheta pe spătarul unui scaun, iar 
Petra îşi dădu jos capa scurtă şi o puse pe acelaşi scaun, 
peste jacheta Fenellei. 

— Simt că pluteşte ceva în aer. O intrigă, preciză 
Petra. 

— Nu e chiar o intrigă, ci mai degrabă o situaţie 
îngrozitor de complicată şi aproape incredibilă, care mai că 
mă face să urlu de frustrare, spuse Diana, în timp ce trăgea 
şnurul clopoţelului de lângă şemineu. Staţi să ne aducă 
nişte cafea, apoi vă explic. 

Imediat după ce Barlow le aduse cafea şi fursecuri cu 
migdale şi apoi închise uşa după el, Petra izbucni: 

— Mor de nerăbdare, Diana. Ce se petrece? Ce s-a 
întâmplat? 

— Ultima dată când ne-am văzut, ne făceai cu mâna 
pe care aveai un inel de logodnă, de pe puntea vasului 
White Star. Nu pot să nu observ că inelul acela lipseşte în 
acest moment de pe degetul tău, spuse Fenella, luând un 
fursec cu migdale între propriile ei degete lungi şi albe. 

Diana turnă cafea în trei cești de porțelan şi îi aruncă 
o privire Petrei, ai cărei ochi căprui exprimau multă 
nelinişte în acel moment. Prietena ei nu reuşea niciodată 
să-şi ascundă ori să-şi mascheze emoţiile, care erau mereu 


oglindate clar pe faţa ei. 

— O să vă spun, dar este o poveste lungă şi 
complicată, aşa că vă rog să aveţi răbdare cu mine, spuse 
Diana. 


— Ei bine, asta da, încurcătură, comentă Fenella când 
Diana termină, în sfârşit, de povestit. Dar de ce ti-ar fi făcut 
fratele tău aşa ceva? 

— Şi de ce Rupert complică şi mai mult situaţia? 
adăugă Petra. Nu se comportă prea plăcut, din câte observ. 

— Ai dreptate, o aprobă Diana. Şi nici eu. 

Era prima dată când admitea că nici ea nu se purtase 
impecabil. Sau, cel puţin, era prima dată când recunoştea 
că scopul ei principal până în acel moment fusese doar să 
iasă câştigătoare din acea confruntare dintre ea şi Rupert. 

— Ei bine, ce altceva ai fi putut să faci? întrebă Petra. 
La urma urmei, e casa ta! 

— Da, şi, în opinia mea, e foarte rezonabilă oferta pe 
care i-ai făcut-o de a-i cumpăra partea de casă, spuse 
Fenella, în timp ce bătea în ceaşca de porțelan cu unghiile 
cu manichiură impecabilă. 

Diana zâmbi. Era reconfortant să primeşti un 
asemenea sprijin emoţional, oferit din toată inima. 

— Cred că, dacă ceea ce s-a întâmplat nu ar fi fost 
atât de şocant, aş fi abordat situaţia într-o manieră mai 
înţeleaptă. În schimb, am pornit un război. 

— Eu cred că ai tot dreptul, declară cu hotărâre Petra. 
Având în vedere ce s-a întâmplat. Şi vrei să spui că Rupert 
nici măcar nu a încercat să nege povestea cu fata aceea? 

— Nici măcar nu a încercat să explice? interveni şi 
Fenella. 

Diana clătină din cap. 

— Nu, n-a scos un cuvânt. Doar s-a uitat la mine, apoi 
a plecat şi m-a lăsat pe malul fluviului. 

Îşi amintea clar privirea pe care el i-o aruncase: la 
început, păruse surprins, iar apoi o licărire de ceea ce părea 


durere îi apăruse pentru o clipă în ochi, ca, în final, să se 
transforme într-o izbucnire de mânie pură. Ea aşteptase 
timp de două zile ca el să-i vorbească, să-i explice, să 
încerce să o abordeze cumva, dar Rupert păstrase o tăcere 
glacială. Într-un final, incapabilă să mai suporte situaţia, 
Diana îl confruntase, spunându-i că nu mai avea chef să 
continue cu logodna lor, şi îi înapoiase inelul. Cumva, se 
aşteptase ca el să protesteze, să-i ofere o explicaţie sau 
măcar o scuză. Dar Rupert nu făcuse decât să ia inelul, să 
facă o plecăciune şi să-i ureze o zi bună. Şi, în afară de 
momentul în care îl zărise la înmormântarea tatălui ei, nu 
se mai aflase niciodată în compania lui şi nici nu mai auzise 
nimic de el, până în ziua precedentă, când toată situaţia 
îngrozitoare ieşise la iveală. 

— lar urmarea este că, având în vedere că el nu vrea 
să locuiască în altă parte, trebuie să mă prefac, de ochii 
lumii, că suntem căsătoriţi. Asta pentru a evita un scandal, 
spuse Diana. Şi habar n-am cum să joc această farsă. 

— Ei bine, pentru început, ai face bine să faci rost de 
vreun inel, ca să ţi-l pui pe deget, începu Fenella, care era 
foarte practică. Oh, dar ce situaţie ridicolă, adăugă ea, 
clătinând din cap. De ce insistă Rupert să te oblige să joci o 
asemenea şaradă? Nu e deloc rezonabil. 

— Şi eu aş vrea să ştiu, crede-mă. Probabil din 
răzbunare, răspunse Diana. Eu am fost cea care a rupt 
logodna. Poate a fost lovit în orgoliul lui de bărbat? adăugă, 
ridicând din umeri. Oricare ar fi motivele lui, se pare că, 
dacă eu nu cedez, el va continua să insiste cu acest 
aranjament. Diana se ridică şi merse să sune după Barlow. 
E deja amiază. E timpul să bem ceva un pic mai tare decât 
cafeaua. 

— Doriţi să luaţi prânzul, împreună cu prietenele 
dumneavoastră? întrebă Barlow, când apăru la chemarea 
ei. 

Diana le privi întrebător pe cele două prietene. 

— Vreţi să rămâneţi să mâncăm împreună de prânz, 
da? 

— Bineînţeles că stăm, spuse Petra. Mulţumim, 


Barlow. 

— Unde aţi dori să fie servit prânzul? întrebă valetul, 
adresându-i-se Dianei. 

Tânăra se încruntă. Sufrageria era prea mare, iar 
salonul galben nu era încă pus la punct. 

— Salonaşul de mic dejun e aranjat? 

— Doamna Trimball şi Izzy au muncit la el în această 
dimineaţă. Cred că se prezintă satisfăcător. 

Diana încuviinţă din cap. 

— Bun, atunci, o să luăm prânzul acolo. Dar, înainte 
de asta, adu-ne, te rog, nişte vin de Xeres. 

— Aşa, să o luăm cu începutul, spuse Fenella. Eu şi 
Petra te vom susţine, bineînţeles, cu această farsă. O să 
răspândim informaţia că te-am văzut şi că încă te instalezi, 
aşa că nu eşti pregătită să primeşti musafiri, ceea ce este 
adevărat. Apoi, sugerez să mergem, peste câteva zile, să 
luăm ceaiul la Formum, ca să poţi vedea lumea şi să fii 
văzută. Dar, înainte de toate, trebuie să faci rost de un inel. 

Diana ridică din umeri. 

— Asta n-ar fi o problemă. Am de unde să aleg, dintre 
cele pe care mi le-a lăsat mama. Ceva simplu... ea nu a fost 
niciodată genul care să vrea să epateze. O să găsesc vreun 
diamant mic în cutia ei cu bijuterii, sunt sigură. Dar trebuie 
să-l găsesc înainte s-o vizitez pe mătuşa Tabitha. Oh, spuse 
ea, cu un gest neaşteptat de exasperare, de ce ar fi vrut 
jem să mă pună să trec prin aşa ceva? Ce a fost în capul 
lui? 

Nimeni nu vorbi, în timp ce Barlow punea jos tava cu 
carafa cu vin şi le umplu paharele. 

— Doamna Harris spune că prânzul va fi servit într-o 
jumătate de oră, domnişoară Diana. E convenabil pentru 
dumneavoastră? 

— Da, perfect, mulţumesc, spuse Diana sorbind din 
vin. 

— Poate Jem nu s-a gândit deloc, reluă Petra 
conversaţia de unde rămăseseră. La urma urmei, nu cred 
că se aştepta să moară atât de tânăr, continuă ea, mai 
degrabă ezitant. Poate testamentul a fost ceva de rutină, o 


treabă pe care o făceau toţi colegii lui ofiţeri. 

Explicaţia sugerată de Petra era rezonabilă, îşi dădu 
seama Diana. Jem avea doar 26 de ani când îşi pierduse 
viaţa. Nu fusese genul de om care să se gândească prea 
mult la moarte. La fel ca mulţi dintre tovarăşii lui, nu credea 
că armata engleză ar fi putut pierde un război împotriva 
burilor. Tinereţea şi impresia că erau nemuritori merseseră 
mână în mână în acele zi de patriotism şovin. El şi Rupert 
se aveau ca fraţii. Era posibil ca Jem să nu fi luat în 
consideraţie eventualele consecinţe ale unui asemenea 
testament. Probabil îl privise ca pe un act de generozitate, 
care totuşi nu avea să fie pus în practică pentru o lungă 
perioadă. Se poate să fi presupus că sora lui avea să fie 
deja căsătorită în momentul în care el avea să se găsească 
faţă în faţă cu moartea, deşi Diana îl dezamăgise atât de 
tare atunci când rupsese logodna cu Rupert. 

Luă o gură de vin şi se simţi mai puţin îndurerată, 
gândindu-se că fratele ei probabil nu încercase să o 
rănească prin actul său de generozitate. Ar fi fost mai bine 
dacă acea explicaţie i-ar fi trecut prin minte la începutul 
acelei situaţii îngrozitoare. Se simţea vinovată că sărise 
imediat la concluzia că fratele ei o trădase. 


Capitolul 7 


Era după-amiază deja când Petra şi Fenella plecaseră 
din Cavendish Square. Rupert tot nu se întorsese cu câinii 
de la comandamentul militar, şi Diana contemplă ideea de 
a face o vizită în Devonshire Street. Dar nu putea să 
meargă la mătuşa ei fără să aibă un inel pe deget. Aşa că 
începu, cam fără tragere de inimă, să examineze conţinutul 
cutiei de bijuterii ce rămăsese de la mama ei. Bijuteriile 
foarte scumpe, cu pietre preţioase, din averea familiei 
Sommerville erau păstrate într-un seif la Hoare's Bank. 
Cutia mamei oferea o colecţie mai modestă ca valoare. 
Diana se opri asupra unui inel din argint de tip verighetă, 


încrustat cu mici diamante. Era destul de discret încât să nu 
atragă foarte mult atenţia. Îşi puse inelul pe deget, 
încruntându-se cu dezgust. Nu era dezgustată de bijuterie, 
ci de faptul că era un simbol al farsei în care Rupert o 
forţase să-i fie complice. Cu o mişcare bruscă, îşi smulse 
inelul de pe deget. La urma urmei, nu trebuia să o viziteze 
pe mătuşa Tabitha chiar imediat. Era şi mâine o zi... 

O bătaie scurtă în uşă, acompaniată de chelălăitul 
unuia din câini, îi întrerupse examinarea superficială a 
cutiei cu bijuterii. Se ridică să deschidă. Câinii o 
întâmpinară cu boturi umede şi dând frenetic din coadă. Se 
uită peste ei la Rupert, care se sprijinea cu o mână de tocul 
uşii. 

— Pot să intru? În mod clar, pusese întrebarea doar de 
formă, pentru că păşi în cameră în următoarea secundă, 
fără să mai aştepte vreo aprobare. Am ceva pentru tine, 
adăugă el. 

— Oh? îl întrebă ea, mai mult din priviri. 

Diana rămase lângă uşă, pe care o ţinea uşor 
întredeschisă, ca să-i arate clar că nu era bine-venit. El 
băgă mâna în buzunar şi scoase un pacheţel învelit în 
hârtie. 

— Mi-am dat seama că o să ai nevoie de asta dacă 
ieşi în lume, spuse el întinzându-i pacheţelul. 

Diana îl acceptă, încruntându-se. 

— Ce mai e şi asta? 

— De ce nu-l deschizi? 

Din momentul în care îndepărtă ambalajul, îşi dădu 
seama că era vorba despre o cutie de bijuterii. O deschise 
şi scoase la iveală un inel subţire, din aur. Nu avea niciun 
diamant, fiind de-a dreptul banal, remarcă Diana. Dar era 
perfect pentru scopul căruia avea să-i servească. Nu 
însemna nimic, nu avea nicio valoare sentimentală, nu 
spunea nimic. Şi-l puse pe deget şi îşi examină mâna. 

— Merge, spuse ea. 

Dacă era dezamăgit, Rupert nu trădă nimic. 

— Bun, spuse el. Ai face bine să-l porţi, în caz că apar 
musafiri neanunţaţi, adăugă el, în timp ce ea dădea să şi-l 


scoată de pe deget. 

— Trebuie să merg să o văd pe mătuşa Tabitha cât 
mai repede posibil, îl informă ea. Înainte să-mi trimită un 
bilet prin care să-mi ordone să o vizitez. 

El încuviinţă din cap. 

— Să vin cu tine? Probabil Lady Callahan se aşteaptă 
să o vizităm împreună, nu-i aşa? 

— O să inventez eu o scuză pentru tine. O să spun că 
a fost nevoie de tine la comandamentul militar. La urma 
urmei, încă eşti în armată, deşi nu te mai afli pe câmpul de 
bătălie. 

Vocea ei era încordată, iar privirea, încă aţintită la 
inel. Rupert stătea foarte aproape de ea, iar prezenţa lui o 
tulbura. Putea să-i simtă căldura trupului şi mirosul pielii. 
Cumva, mereu i se păruse că el miroase a soare şi a aer 
curat, chiar şi pe arşiţa plină de praf a verii din Africa de 
Sud, care te pârjolea. Uneori, când călăreau împreună, 
mirosul lui avea şi un iz vag de sudoare proaspătă şi de 
piele lustruită, iar când erau corp lângă corp, cu trupurile 
înlănţuite de dorinţă, pielea lui Rupert avea mirosul 
ameţitor al vreunei mirodenii, care se împletea cu cel al 
pasiunii erotice. 

Pentru o clipă, amintirile acelea senzoriale deveniră 
atât de puternice, încât, fără să vrea, închise ochii, în timp 
ce trupul i se cutremură. 

— Uşurel... 

Mâna lui o prinse de talie, sprijinind-o. 

— Ce s-a întâmplat, Diana? 

Ea înghiţi cu dificultate, deschise ochii şi se îndepărtă 
brusc de el. 

— Nimic. Nimic nu s-a întâmplat. Sau, cel puţin, nimic 
nou, preciză ea enigmatic. 

El o privi preocupat, încruntându-se. Rupert îi simţise 
corpul tremurând când îşi pusese mâna pe talia ei. Işi 
simţise şi propriul tremur. Dar al lui nu era o surpriză. În 
ciuda faptului că Diana îl rănise atât de tare, el nu îşi nega 
sentimentele pentru ea. Putea să se lupte cu ele până la 
moarte, dar nu putea să învingă ceea ce era evident: Diana 


Sommerville i se strecurase în inimă. 

— Dacă spui tu, replică el, ridicând uşor din umeri. Aş 
sugera să mergem să o vizităm pe mătuşa ta mâine- 
dimineaţă şi să terminăm cu această problemă. lar, pentru 
azi, aş sugera să ieşim să luăm cina la Savoy. Să lăsăm 
lumea să ne vadă împreună, ca să prevenim din start orice 
reacţie ciudată. 

Ea îl privi şocată. 

— Nu am de gând să ies cu tine în oraş. E destul de 
rău că trebuie să trăiesc sub acelaşi acoperiş cu tine, nu 
simt nevoia să mă prefac şi în public că-mi place compania 
ta. 

— Înţeleg, dar, odată ce facem asta, nimeni nu-şi va 
mai pune întrebări şi vom fi scutiţi de probleme, pe viitor. E 
perfect normal ca persoanele proaspăt căsătorite să nu iasă 
mereu în oraş împreună. Aşa că în seara asta o să 
strângem din dinţi - sau, mai degrabă, tu vei strânge din 
dinţi şi o să mă acompaniezi cu un zâmbet pe faţă, la o cină 
civilizată. 

Diana se lupta cu ea însăşi. Ştia că el avea dreptate. 
Era nevoie să fie văzuţi împreună cel puţin o dată, în lume, 
pentru ca mitul căsătoriei lor să devină o realitate pentru 
public. Societatea londoneză era plină de cupluri care se 
căsătoriseră de convenienţă şi supravieţuiseră cu succes, în 
ciuda faptului că nu doar că nu se iubeau, dar nici măcar nu 
se plăceau. 

— La ce oră? întrebă ea, acceptând tacit propunerea. 

— La opt fix. O să luăm trăsura. 

— Ne vedem atunci. 

Ea încuviinţă scurt din cap şi deschise larg uşa. Cu un 
zâmbet pe jumătate sardonic, el se înclină. 

— Atunci, la bună revedere, milady, spuse el, şi ieşi. 

Ea închise ferm uşa în urma lui. Apoi se aşeză pe un 
fotoliu şi începu să se joace absent cu urechile câinilor, spre 
încântarea vădită a patrupedelor. 

Ultima dată când luaseră cina la Savoy fusese în 
seara de dinainte să se îmbarce către Africa de Sud. Mai 
mulţi prieteni se strânseseră pentru a-şi lua rămas-bun de 


la ei. Rupert şi Jem călătoreau separat, cu un vapor al 
regimentului lor de dragoni, menit să se alăture trupelor 
engleze implicate în războiul cu burii. Diana îşi aminti cum 
le propusese, pe jumătate glumind, pe jumătate serioasă, 
să o strecoare şi pe ea, ilegal, la bordul navei militare, 
pentru a putea călători împreună. 

Nici Rupert, nici Jem nu primiseră cu entuziasm 
propunerea ei. Diana se trezi zâmbind la amintirea acelor 
momente. Ambii bărbaţi fuseseră cumva şocaţi că ea trata 
cu atâta relaxare ideea de a se afla pe o navă de război în 
compania unor soldaţi şi ofiţeri care mergeau la luptă. In 
timp ce alegerea bărbaţilor de a merge la război era 
considerată o mare onoare şi o aventură, îndrăzneala ei de 
femeie fusese intens dezaprobată. Din punctul lor de 
vedere, femeile trebuiau să privească plecarea lor la război 
drept o treabă foarte serioasă. Chiar i se păruse că ei ar fi 
preferat ca ea să lăcrimeze puţin. Până la urmă, se lăsase şi 
ea prinsă în valul acela de entuziasm, de convingere că o 
şleahtă de fermieri olandezi nu putea păcăli şi învinge 
crema armatei britanice. 

Numai că revenise imediat cu picioarele pe pământ, 
odată ajunsă în Africa de Sud. De fapt, toţi reveniseră. 


* 


— Şi, cu asta, sunteți gata, domnişoară Diana. Arătaţi 
superb, declară Agnes, dându-se înapoi câţiva paşi, pentru 
a-şi inspecta lucrarea. Rochia albă merge de minune cu 
acest set de bijuterii cu diamante, completă ea. 

Diana îşi examină imaginea în oglinda înaltă. Rochia 
ei albă din tafta era prinsă la mijloc cu o eşarfă roz. Pipăi cu 
degetele colierul de diamante roz care îi încercuia gâtul 
lung. O pereche de cercei lungi, tot cu diamante roz, 
completa ţinuta. Agnes făcuse minuni cu părul ei des de 
culoarea cafelei. Acum era prins într-un coc greu, în 
creştetul capului, iar faţa îi era încadrată de câteva bucle. 
Işi ridică fusta pentru a scoate la iveală un picior, pe care îl 
întoarse pe toate părţile. Pantoful de un bronz întunecat din 


picior avea un toc înalt şi fin. Dianei îi plăcea faptul că 
pantofii o făceau mai înaltă. Practic, avea să fie cam la 
aproape acelaşi nivel cu Rupert. 

— Agnes, ai făcut minuni, ca de obicei, spuse Diana 
cu un zâmbet călduros. 

Tânăra întinse mâna, iar camerista îi prinse brăţara cu 
diamante roz la încheietură. Simţi ochii lui Agnes aţintiţi la 
inelul subţire din aur de pe degetul ei. Niciuna din ele nu 
făcuse vreo referire la el, în timp ce camerista o pregătise 
pe Diana pentru ieşirea ei din acea seară. lar Agnes nu 
comentă nici în acel moment. Diana ştia că Barlow şi 
doamna Harris vorbiseră cu Agnes despre discuţia lor din 
acea după-amiază; cei trei erau de mulţi ani o echipă 
solidă. 

—  Şalul dumneavoastră, domnişoară Diana, spuse 
Agnes, în timp ce îi punea pe braţ un şal indian din 
muselină. S-ar putea să se lase frig dacă vă întoarceţi 
târziu. 

— Bun, cred că sunt gata, spuse Diana, trăgându-şi 
mănuşile albe, lungi până la coate. Nu mă aştepta. Mă 
descurc să mă pregătesc singură de somn. 

— Cum doriţi. O să vă las lapte şi biscuiţi pe noptieră 
şi o lampă cu gaz, în caz că doriţi să încălziţi gustarea, mai 
spuse Agnes şi deschise uşa spre galerie. Vă doresc o seară 
plăcută, domnişoară Diana! 

Diana se îndoia că urma să aibă parte de aşa ceva, 
dar îi zâmbi recunoscătoare şi ieşi din încăpere. Putea să 
audă vocea lui Rupert, din holul de la parter. Se opri în 
capătul scărilor. Rupert, îmbrăcat de seară, cu o pelerină 
tivită cu roşu aprins aruncată relaxat peste umeri, vorbea 
cu Davis. Amândoi bărbaţii se întoarseră spre ea. Davis se 
înclină, iar Rupert înaintă spre scări şi întinse braţul, în timp 
ce Diana cobora. 

Diana fu tentată să-i ignore mâna, dar îşi dădu seama 
că ar fi fost un gest copilăresc şi nepoliticos din partea ei. 
Deja admisese că făcuse greşeli în modul în care se 
comportase în acele zile cu el şi nu avea de gând să le 
repete. Aşa că îşi puse delicat degetele în palma lui când 


ajunse lângă el. 

— Bună seară, Davis, îl salută ea pe servitor cu un 
zâmbet rece. 

— Ce plăcere să vă reîntâlnesc! Trăsura este la scară, 
spuse Davis, apoi se întoarse ca să deschidă uşa de la 
intrare pentru ei. 

Diana se întrebă unde era Barlow. Să deschidă uşa 
pentru stăpâna casei era una dintre îndatoririle lui. Se uită 
întrebător către ordonanța lui Rupert. 

— Domnul Barlow îşi ia cina, doamnă. Având în 
vedere că eu voi conduce trăsura pentru dumneavoastră şi 
pentru colonel, în această seară, am considerat că era inutil 
să-l întrerup de la masă. 

Diana aruncă o privire rapidă spre Rupert, care îi 
răspunse cu un zâmbet sardonic. „Naiba să-l ia pe bărbatul 
ăsta!” O pusese ferm la punct. Ea insistase ca el să nu se 
folosească de servitorii ei, iar Rupert manipulase lucrurile în 
aşa fel încât Diana să se vadă nevoită să accepte serviciile 
servitorilor lui. leşi din casă, ignorându-i zâmbetul, apoi 
acceptă mâna lui Davis, care o ajută să se urce în trăsura 
familiei Sommerville. Rupert se aşeză lângă ea, iar Davis se 
urcă pe capra vizitiului şi apucă hăţurile. 

Era o seară caldă, plăcută de vară, iar Diana simţi 
cum începe să se relaxeze. Aşezat lângă ea, Rupert părea 
întruchiparea seninătăţii, în timp ce privea pe fereastră la 
străzile aglomerate din Mayfair. După câteva minute, îi 
spuse pe un ton neutru: 

—  Arăţi încântător, draga mea. Acele superbe 
diamante roz întotdeauna s-au potrivit de minune cu tenul 
tău. 

— Le-am primit când am împlinit 21 de ani, răspunse 
ea. 

— Ştiu. Eram acolo, replică el, întorcându-şi capul 
spre ea şi zâmbind. O noapte pe care nu o s-o uit niciodată. 

Ea simţi cum tot sângele i se urcă în obraji. Îşi 
întoarse brusc privirea de la el. În noaptea aceea începuse 
tot dezastrul. 

— Nu-mi aminti! îi ceru ea pe un ton tăios. 


El izbucni în râs. 

— lartă-mă, Diana, dar nu ai nimic de câştigat dacă 
negi trecutul. Amândoi l-am trăit şi amândoi ne amintim de 
el. 

Era adevărat, bineînţeles. Dar până şi el ar putea 
înţelege că nu avea nimic de câştigat dacă aducea mereu 
în discuţie trecutul lor. Răspunsul pe care îl pregătea îi 
rămase însă Dianei pe buze, căci trăsura se opri. Davis 
deschise portiera şi lăsă scara. Rupert sări primul şi îi 
întinse Dianei mâna. Ea o acceptă şi păşi cu grijă în curtea 
pietruită în care strălucea faţada de la Savoy. Tocul ei 
subţire se blocă în spaţiul dintre două pietre cubice, iar 
Diana fu bucuroasă că acceptase sprijinul lui Rupert, care îi 
strânse mâna mai tare, în timp ce ea se clătina uşor. 

— Ce pantofi ridicoli, o dojeni el fără perdea. 

— Mulţumesc, răspunse ea cu un zâmbet sardonic şi 
îşi eliberă mâna dintr-a lui. 

Adunându-şi fustele cu o mână, păşi delicat spre uşă, 
apoi în foaierul puternic luminat. Majordomul apăru imediat 
şi făcu o plecăciune adâncă. 

— Domnule colonel Lacey, doamnă Lacey. Ce plăcere 
să vă revedem. A trecut ceva timp... 

— Aşa este, Henri, răspunse Rupert relaxat. Soţia mea 
a ajuns abia ieri în Anglia, iar prima ei dorinţă, după un 
voiaj atât de lung, a fost să guste din deliciile preparate la 
Savoy. 

— Suntem profund onoraţi, doamnă, spuse «el, 
înclinându-se din nou către Diana. V-am pregătit masa 
dumneavoastră obişnuită, adăugă el, apoi pocni din degete 
către un servitor, care se grăbi să ia şalul Dianei. Urmaţi- 
mă, vă rog! 

Diana păşi uşor înaintea lui Rupert şi intră în salonul 
familiar, auriu şi strălucitor, al restaurantului. Un murmur 
discret de conversaţie umplea aerul, în timp ce ei păşeau 
printre stâlpii înalţi şi pe sub minunatele candelabre 
faţetate cu cristal. Se întrebă care dintre mesele învelite în 
alb era considerată a lor, având în vedere că nu-şi amintea 
să fi cinat vreodată acolo doar în compania lui Rupert, deşi 


merseseră des la Savoy, în grupuri mari, cu alte debutante 
şi cu însoţitoarele lor, în timpul sezonului ei de debut în 
societate. 

Majordomul se opri în dreptul unei mese care se afla 
în centrul salonului. 

— Cred că aceasta este pe placul dumneavoastră, 
domnule, doamnă? 

Diana era pe punctul de a spunea că ar fi preferat o 
masă mai discretă, ascunsă după un stâlp şi, eventual, 
undeva într-un colţ dacă era posibil, dar Rupert răspunse 
repede că le convenea alegerea. Apoi trase pentru ea un 
scaun capitonat, cu braţe poleite. 

— Draga mea, spuse el, zâmbind şi aşteptând ca ea 
să se aşeze pe scaun, înainte să ia şi el loc, vizavi de ea. 

— O sticlă de „văduvă”, ca de obicei, domnule? 

— Mulţumesc, Henri. 

Urmară câteva pocnituri din degete, câteva ordine 
date pe un ton scăzut, apoi ospătarul apăru cu o sticlă de 
Veuve Clicquot! într-o găleată cu gheaţă. Dopul pocni uşor, 
iar Diana privi cum bulele cremoase umpleau paharele de 
şampanie. Ospătarul săltă cu măiestrie sticla exact în 
secunda în care spuma era pe punctul de a se revărsa 
peste marginea paharelor de cristal. 

Un alt servitor le puse în faţă meniuri inscripţionate cu 
numele restaurantului, dar Rupert făcu semn că nu aveau 
nevoie de ele. 

— Vom lua stridii şi limbă-de-mare... o preferi cu oase 
sau dezosată, draga mea? 

— Mulţumesc că mi-ai cerut părerea, murmură ea, 
apoi îi zâmbi lui Henri. Dezosată, te rog. Şi doar cu unt 
clarificat, dar fără capere. 

— Bineînţeles, doamnă. 

Henri se îndepărtă elegant, în timp ce murmurul 
conversaţiilor continua în jurul lor. Diana îşi scoase 
mănuşile şi le puse în poală. 

— Pari foarte convins că ştii ce mi-ar plăcea să 
mănânc, spuse ea, rupând o bucată dintr-o chiflă 


1 În limba franceză, veuve înseamnă „văduvă”, (n.tr.) 


proaspătă. 

— Acestea au fost întotdeauna felurile tale preferate 
de mâncare, spuse Rupert. Mă înşel cumva? 

— De fapt, îmi propusesem să mănânc melci şi rață la 
cuptor. 

— Încerci să-mi vinzi gogoşi, o acuză el, cu un zâmbet 
care îi punea în evidenţă ochii verzi. Urăşti melcii. 

Şi, cumva, Diana nu se putu împiedica să nu-l 
privească amuzată. 

— Totuşi, rața la cuptor îmi place. 

— Vrei să schimb comanda? 

Ea clătină din cap. 

— Nu, sunt mulţumită cu limba-de-mare. Dă-mi untul, 
te rog! 

Cu un oftat exagerat de uşurare, Rupert îi întinse 
peste masă untiera din sticlă. 

— Vezi vreun cunoscut pe aici? 

Diana aruncă o privire prin salon. 

— Văd câţiva, spuse ea, în timp ce o salută din cap pe 
o doamnă care îşi flutura zâmbitor mâna spre ea, din 
partea opusă a încăperii. Letty Merriman e aici, cu un 
bărbat pe care nu-l recunosc, iar Peter Mayhew ia cina cu 
Beth Carson. De cât timp se curtează reciproc, oare? 

Genul acela de conversaţie între ei era atât de 
familiar, atât de natural, încât, pentru un moment, ea uită 
de ce se aflau acolo şi începu să se bucure de şampania 
care-i aluneca pe gât, în timp ce privirea îi rătăcea prin 
încăpere. 


Capitolul 8 


Rupert o privea peste marginea cupei lui de 
şampanie. Instinctul său fusese corect. Diana putea fi 
distrasă de la durerea provocată de moartea fratelui ei, 
însă doar temporar, dar şi de la durerea şi furia provocată 
de despărţirea lor, şi reuşea să se relaxeze, putea fi din nou 


ea însăşi. Tensiunea îi dispăruse din priviri, iar gura ei era 
moale şi plină din nou. Un zâmbet natural îi lumina faţa. 
Tenul ei era din nou strălucitor, aşa cum şi-l amintea. lar 
paloarea şi expresia întunecată dispăruseră. 

— La ce te uiţi? întrebă ea, conştientă brusc de 
privirea lui insistentă. 

— La tine, spuse el simplu. 

Diana nu reuşi să se gândească la un răspuns, aşa că 
mulţumi în gând pentru intervenţie ospătarului care veni să 
pună în faţa ei o farfurie de argint pe care se odihneau, pe 
un pat de gheaţă, cochiliile gri şi colţuroase ale stridiilor. 

Rupert se dădu uşor în spate, în timp ce ospătarul îi 
aşeză şi lui farfuria. Îşi ridică paharul cu şampanie, într-un 
toast silențios. Diana făcu la fel, înainte să aleagă o stridie. 
Îi răsturnă miezul opalescent direct în gură, savurând sucul 
sărat. 

— Aproape uitasem cât sunt de gustoase, spuse ea, 
alegând o nouă stridie. În Africa de Sud nu ai şanse să le 
găseşti. 

Apoi nimeni nu mai spuse nimic, până când terminară 
primul fel de mâncare. Diana îşi tamponă uşor gura cu 
şervetul şi spuse: 

— Trebuie să discutăm un aspect despre care nu am 
apucat să vorbim legat de acest aranjament deplorabil cu 
care insişti să continuăm. 

El ridică din sprâncene. 

— Oh, şi care ar fi acela? 

— Ei bine, în timp ce această pretinsă căsnicie îţi 
convine şi nu te împiedică să faci orice altceva îţi trece prin 
cap, mă întreb ce s-ar întâmpla în cazul în care eu mi-aş 
dori să-mi fac un iubit. Nu intenţionez să-mi trăiesc restul 
vieţii sub un jurământ de castitate. Mai mult, ce are să se 
întâmple dacă întâlnesc pe cineva şi vreau să mă 
căsătoresc cu acel bărbat? O să vreau să am copii... Ţi-a 
trecut asta prin cap? întrebă ea cu voce joasă, dar 
vehementă. 

„Gata cu momentul de relaxare socială”, reflectă cu 
regret Rupert. Nu se aşteptase la aşa ceva - sau, cel puţin, 


nu în seara aceea. Era clar că subiectul urma să fie adus în 
discuţie la un moment dat, dar sperase că, atunci când 
momentul urma să apară, ei aveau să fie într-o fază în care 
aspectele acelea puteau fi... negociate. Dar începu să se 
întrebe dacă nu cumva aceea fusese vreo fantezie de-a lui. 

Rupert luă o gură de şampanie. ` 

— Şi eu m-am gândit la asta, bineînţeles. In ceea ce 
priveşte eventualii amanți, propun să ne oferim unul altuia 
libertate deplină. Evident, dacă te gândeşti la căsătorie, o 
să mă fac nevăzut. 

— Dar cum? Nu poţi să anulezi pur şi simplu o 
căsătorie, nici chiar una de aparenţă. Nu fără să expui 
faptul că a fost o farsă, şi nu ştiu cum ar arăta asta în ochii 
oricărui potenţial soţ. 

— Aş sugera să laşi asta în grija mea, spuse el. 

Diana înghiţi cu greu valul de înjurături care-i veni pe 
limbă la auzul acelei afirmaţii condescendente. Işi strânse 
buzele în timp ce un ospătar plasa farfuria cu limbă-de- 
mare în faţa ei. Bău din şampanie într-o tăcere 
amenințătoare, până rămaseră din nou singuri. 

— Ar fi prea mult să ne lăsam târâţi prin tribunale 
pentru a pune capăt unei false căsătorii. 

— După cum spuneam, dacă ajungem la o asemenea 
situaţie, te poţi baza pe mine să rezolv problema. 

— Vorbeşti cu atâta superioritate! exclamă ea, cu 
voce joasă, dar fermă. Mă pui în această situaţie imposibilă, 
una care o să-mi distrugă viaţa, apoi mă mângâi pe cap şi 
încerci să-mi spui că nu am motive de îngrijorare. 

— N-am intenţionat să-ţi vorbesc de sus, dar, 
Dumnezeule, Diana, de ce insişti să creezi câmpuri minate 
acolo unde ele nu există? 

Diana se încruntă. 

— Oh, şi cine spune că nu există? Nu te gândeşti că 
poate am întâlnit un bărbat pe vas, în timpul voiajului spre 
Anglia? 

Adevărul era că nu întâlnise pe nimeni, dar se bucură 
când văzu reacţia de soc şi mâhnire din ochii lui Rupert. 

— Chiar ai întâlnit pe cineva? întrebă el, după un 


moment de tăcere. 

Diana era tentată să mintă, dar ştia că nu avea cum 
să susţină pe viitor o asemenea minciună. La un moment 
dat, el avea să observe absenţa presupusului pretendent. 

— Adevărul e că n-am întâlnit. Dar sunt destui bărbaţi 
tineri în Londra, în acest moment, care ar fi eligibili. Şi s-ar 
putea întâmpla oricând ca unul dintre ei să mă placă. 

— În acest caz, draga mea, sugerez să suspendăm 
această discuţie până când un asemenea lucru chiar se 
întâmplă. 

Rupert îşi mută atenţia asupra peştelui din farfurie cu 
un zâmbet care o înfurie pe Diana la fel de tare precum 
tonul dispreţuitor pe care îi vorbise. Ea lăsă jos cuțitul şi 
furculita, îşi puse şervetul pe masă şi îşi împinse scaunul. 
Apoi i se adresă pe un ton glacial: 

— Atunci, nu mai suport să petrec nicio secundă în 
plus aici, în compania ta, aşa că plec. Dacă mă vede cineva 
plecând, va presupune că am mers să mă aranjez. O să mă 
asigur că nu atrag atenţia nimănui. 

Se ridică şi plecă de la masă înainte ca Rupert să 
apuce să reacționeze în vreun fel. Străbătu salonul 
aglomerat şi ieşi în foaierul în care domnea o linişte 
relativă. 

— Să vă chem trăsura, doamnă? întrebă uşierul în 
timp ce ea se opri să-şi adune gândurile. 

— Nu, te rog, cheamă o birjă. 

Diana păşi în curtea pietruită, iar uşierul suflă în fluier 
ca să-l cheme pe unul dintre vizitiii care aşteptau în birjele 
aliniate pe strada de lângă restaurant. 

— Pentru numele lui Dumnezeu, Diana, ce crezi că 
faci? spuse Rupert, care apăru în spatele ei. Intoarce-te 
înăuntru! 

— Dacă aparențele te îngrijorează, spune-i lui Henri 
că mi s-a făcut brusc rău, zise ea întorcându-se spre el. lau 
o birjă ca să mă întorc acasă. 

— În niciun caz, spuse el, apucând-o de braţ. 

Ea se scutură şi se îndepărtă rapid, în direcţia trăsurii 
care tocmai oprise în faţa hotelului. Făcu un pas greşit pe 


piatra cubică, iar tocul i se prinse din nou. De data aceasta, 
i se suci şi glezna, iar tocul fin şi delicat pocni. Diana scoase 
un sunet de durere şi exasperare, apoi se prinse de un stâlp 
şi ridică piciorul. Injură în barbă, cu ochii la tocul rupt care 
se bălăngănea de pantof, uitând pentru moment de 
durerea din gleznă. 

Uşierul, care tocmai deschisese portiera trăsurii, se 
repezi să o ajute. 

— V-aţi rănit, doamnă? Permiteţi-mi să vă ajut până la 
trăsură! 

— Nu va fi nevoie. Şi nu e nevoie nici de trăsura 
aceasta. Trăsura noastră personală şi vizitiul aşteaptă în 
curtea alăturată. Trimite, te rog, pe cineva să-i aducă! 
spuse Rupert pe un ton autoritar. 

Uşierul se repezi imediat să-i asculte ordinele, lăsând- 
o pe Diana agăţată de stâlp, incapabilă să contramandeze 
ordinele date de Rupert sau să se deplaseze pe propriile 
picioare. 

— Sunt cât se poate de capabilă să ajung de una 
singură acasă, scrâşni ea printre dinţi. Du-te înapoi şi 
termină-ţi cina! 

— Nu fi absurdă, spuse el. 

Rupert stătu lângă ea până când apăru trăsura. Davis 
sări de pe capră şi deschise portiera. 

— Sunteţi rănită, doamnă? 

— Nu, nu sunt rănită. Mi s-a rupt tocul, spuse Diana. 

Se desprinse de stâlp şi şchiopătă până la trăsură. 
Trase aer în piept când Rupert o ridică şi o puse în trăsură 
ca şi cum ea ar fi cântărit cât un fulg. 

— Pot să mă descurc şi singură, spuse ea, conştientă 
că protesta degeaba. 

Rupert nici măcar nu se deranjă să-i răspundă. Pur şi 
simplu, se aşeză lângă ea, iar trăsura se puse în mişcare, 
trecând pe sub arcul care se deschidea spre Strand, care la 
acea oră din seară era plin de oameni care ieşiseră la 
plimbare. 

Călătoriră într-o tăcere mormântală până când trăsura 
ajunse în faţa uşilor din Cavendish Square. Acolo, Rupert 


sări din trăsură, iar Diana se chinui să se mişte pe scaun, 
spre portieră, hotărâtă să coboare înainte ca Rupert să ia 
din nou problema în propriile mâini. Însă nu avu prea mult 
noroc: el se aplecă, o luă în braţe şi o ţinu strâns la piept. 

— La naiba, Rupert, pune-mă jos! 

Îl împinse în piept, dar, drept răspuns, el nu făcu 
decât să o strângă şi mai tare în braţe. 

Davis descuie uşa şi o ţinu larg deschisă. Rupert intră 
în casă, cu ea în braţe, iar Davis se întoarse pe capra 
vizitiului, ca să ducă trăsura la grajduri. Holul era gol. 
Bineînţeles că era, se gândi Diana, doar ea fusese cea care 
îi spusese lui Agnes să nu o aştepte. lar Barlow, ştiind că 
Davis era cu ei, profitase de ocazie şi îşi luase probabil liber 
pentru restul serii. Servitorii ei loiali erau probabil instalaţi 
comod în salonul din apartamentul doamnei Harris, iar 
câinii erau împreună cu ei, ceea ce o lăsa fără niciun sprijin 
în faţa lui Rupert. 

— Pune-mă jos, îi ceru ea din nou. 

— Nu, spuse el calm, îndreptându-se spre scări. Nu 
încă. Îmi place să te simt lângă mine. 

Nu ar fi trebuit să o tachineze, şi Rupert ştia şi el asta. 
Nu când ea era atât de vulnerabilă. Dar, cumva, nu se 
putea abţine. Pe deasupra, ceea ce îi spusese era adevărat. 

— Oh, eşti de-a dreptul nesuferit! 

Situaţia aceea era mai mult decât putea ea suporta, 
aşa că Diana îl prinse cu forţă de o ureche şi i-o suci. 

— Obrăznicătură, spuse el apreciativ, în timp ce păşea 
în galeria de la etaj care ducea spre dormitorul ei. 

Îi schimbă poziţia la el în braţe, ca să poată învârti 
mânerul şi să deschidă uşa. Ferestrele erau acoperite de 
draperiile de catifea, iar lampa cu gaz învăluia camera într- 
o lumină caldă. Patul era desfăcut, iar pe noptieră aşteptau 
o lampă Primus de încălzit mâncarea, un ceainic cu lapte, o 
cană şi o farfurie cu biscuiţi. 

— Foarte tenant, comentă el, în timp ce o purta spre 
pat. Acum, îmi poţi da, te rog, drumul la ureche? 

Degetele Dianei se desfăcură şi îi eliberară lobul 
urechii. Ea se uită în sus la el, la faţa lui apropiată atât de 


periculos de a ei. Putea citi în expresia lui că încerca să se 
controleze. Şi, dintr-odată, ea deveni moale în braţele lui. 
Îşi simţea obrajii arzând. Ochii li se intersectară, pentru o 
clipă, înainte ca privirea ei să poposească pe buzele lui care 
pluteau atât de aproape de ale ei. 

Rupert se aplecă şi o lăsă pe Diana să-i alunece din 
braţe pe pat. Pentru câteva clipe, camera se umplu de o 
linişte întreruptă doar din când în când de şuieratul lămpii 
de gaz de lângă şemineu. Fără să spună nimic, el se lăsă pe 
pat, sprijinindu-se într-un cot. Mâna lui liberă începu să-i 
mângâie conturul feţei, şi Diana simţi cum o inundă un val 
de amintiri. Îi veniră în minte toate ocaziile din trecut în 
care el făcuse acelaşi lucru. 

Corpul ei se mişcă în pat, iar picioarele i se depărtară 
uşor, o mişcare aproape imperceptibilă pe care ea nu o 
putea controla şi care era, în mod clar, o invitaţie. Işi 
aruncă pantoful rupt şi îl împinse pe celălalt din picior, vag 
conştientă de durerea care îi pulsa în gleznă. 

Mâna lui Rupert ridică faldurile rochiei ei, dând la 
iveală picioarele ei lungi, acoperite de ciorapi de mătase. 
Palma lui cobori apoi şi prinse un genunchi, după care urcă 
lent spre coapsa ei. Degetele lui atinseră pielea dezgolită 
de deasupra jartierei. Diana trase adânc aer în piept, în 
timp ce degetele lui îi mângâiau uşor interiorul coapsei. 

Cu o mişcare fermă, ea îşi ridică mâinile şi îi trase 
gura spre a ei. Când buzele lor se întâlniră, Diana simţi cum 
trupul i se încordează ca un arc şi, mânat de dorinţa 
fierbinte care îi alerga prin pântece, se împinse în el, 
cerând mai mult. Buzele lui erau tari, şi totuşi moi, fierbinţi, 
şi totuşi reci. Simţi cum dorinţa o învăluia din toate părţile. 

Nu era nicio întrebare de pus, în locul acela şi în acel 
moment nu existau conflicte care cereau soluţii, iar 
sentimentele dispăruseră. Rămăsese doar acea dorinţă 
pasională. Şi totul îi era atât de familiar Dianei. Fără să-şi 
mute gura de pe a ei, Rupert îşi duse mâna sub fusta şi 
jupa ei pentru a-i desface pantalonaşii, dându-i la o parte în 
timp ce degetele ei se chinuiau să-l ajute. Apoi ea îşi mută 
degetele pe nasturii de la pantalonii lui, pe care îi desfăcu 


rapid. Sexul lui era tare, presând în sus pe pântecul ei, iar 
degetele ei lacome încercuiră carnea aceea care zvâcnea 
excitată. 

Nu era nimic calm sau tandru în înlănţuirea lor; era 
doar o dorinţă puternică şi impetuoasă, un act de pasiune 
pură. Trupurile lor se căutau unul pe altul, pântec lângă 
pântec, într-un act care semăna mai degrabă cu o luptă 
decât cu o întâlnire amoroasă. Luptau împreună pentru a-şi 
atinge propriile înălţimi. Era o competiţie disperată pentru a 
ajunge la orgasm înainte ca intensitatea dorinţei dintre ei 
să ajungă la vârf şi apoi să coboare. Era o luptă pur egoistă, 
iar Diana ţipă în momentul în care orgasmul o învălui, 
transformând-o în lavă incandescentă. Rupert se prăbuşi 
greu peste ea, zguduit de aceeaşi plăcere, şi îi ţintui trupul 
de saltea. 

Încet, Diana îşi revenea. ÎI împinse uşor pe Rupert, 
care se rostogoli instant pe pat lângă ea. Apoi el îşi acoperi 
ochii cu mâna. Diana putea să-i vadă bătăile puternice ale 
inimii prin cămaşa albă apretată. 

— Îmi pare rău, murmură el. Nu ştiu cum sau de ce s- 
a întâmplat asta. 

— Nici eu, răspunse ea, gândindu-se la ce imagine 
ofereau, cu înlănţuirea aceea de braţe, picioare dezgolite şi 
haine în dezordine. 

Un spectacol indecent, decise ea şi încercă să-şi tragă 
rochia peste coapse, iar degetele ei descoperiră cu această 
ocazie sămânţa lui lipicioasă care îi rămăsese pe piele. Cel 
puţin, Rupert avusese inspiraţia să se retragă înainte de 
orgasm. Ce complicaţie îngrozitoare adăugaseră la situaţia 
deja cruntă... 

— Cred că ar fi mai bine să pleci acum, spuse ea după 
un minut. 

El se ridică din pat şi începu să-şi încheie repede 
nasturii şi să-şi aranjeze cămaşa în pantaloni. 

— Nu sunt obişnuit să fac dragoste încălţat, observă 
el, oarecum distant. 

— Asta crezi tu că a fost? întrebă Diana. 

Era şocată şi confuză. Îi venea să plângă. Nu putea să 


creadă că aşa ceva se întâmplase. Şi totuşi, se întâmplase. 
Sperma lipicioasă de pe coapsele ei, uşoara durere dintre 
picioare, sensibilitatea pielii ei acolo unde degetele lui o 
mângâiaseră - toate acestea erau dovada că se 
întâmplase. 

— Ei bine, orice ar fi fost, sugerez să uităm amândoi 
că s-a întâmplat, răspunse el pe un ton neutru. Ar trebui să 
pui o compresă rece pe glezna aceea, înainte să se umfle şi 
mai rău. 

Se aplecă să-şi ridice pelerina de unde căzuse pe 
podea şi se îndreptă spre uşă. 

— Noapte bună, Diana! 

Uşa se închise cu un clic în urma lui. 

Uşurel, Diana se dădu jos din pat, tresărind în timp ce 
încerca să calce pe piciorul rănit. Şchiopătă până în baie şi 
dădu drumul la apă în cadă. Poate că apa rece i-ar fi făcut 
bine la gleznă, dar restul trupului ei avea nevoie de o baie 
lungă şi fierbinte. Poate aşa reuşea să îndepărteze 
amintirea ruşinoasă a acelei dorinţe desfrânate. Cum de 
permisese că aşa ceva să se întâmple? Şi, pe deasupra, 
cum de îi plăcuse atât de mult? In loc să fie dezgustată de 
intimitatea lui, îşi dorise şi mai mult din ea, tânjise să 
devină una cu el, aşa cum se întâmplase atât de des în 
trecut. 

Şi totuşi, încă îl dispreţuia pe Rupert Lacey. Elo 
dezamăgise şi îi refuzase până şi satisfacția unei explicaţii. 
Nu arătase nici măcar o umbră de regret. lar acum, părea 
pornit să-i facă viaţa mizerabilă. Dar, în ciuda tuturor acelor 
aspecte, ea permisese ca așa ceva să se întâmple. _ 

Se aşeză pe un scaun şi începu să se dezbrace. Işi 
scoase ciorapii de mătase, îşi dădu jos lenjeria intimă, apoi 
reuşi să scape, cu ceva efort, de jupă şi de rochie. Ţopăi 
până la cadă şi se aşeză pe marginea ei. Băgă un picior în 


apă, apoi pe celălalt, şi după aceea se lăsă să alunece cu 
totul în cadă. Apa era divină, iar ea se lăsă pe spate, 
sprijinindu-şi capul de marginea căzii. Ochii i se închiseră, 
iar muşchii tensionaţi începură să se relaxeze de la căldură. 
Mintea începu să-i rătăcească în vreme ce somnul o 
ademenea. 

Se trezi la realitate cu o bruscă tresărire a capului. 
Dacă nu se mişca repede, avea să adoarmă îmbrăţişată de 
apa aceea fierbinte. Se întinse după săpun. Tot ce voia în 
acel moment era să scape de amintirea fizică a acelor 
momente, să se bage în pat şi să doarmă. Dimineaţa, capul 
avea să-i fie mai limpede. 

Şi totuşi, să iasă din cadă cu un picior rănit se dovedi 
un efort mai mare decât se aşteptase. Işi răsuci trupul, 
astfel încât să se ridice în genunchi. Şi tocmai îşi pregătea 
următoarea manevră, când auzi cum cineva intră dormitor. 
Prin uşa de la baie, pe care nu o închisese, îl privi pe 
Rupert, care tocmai intrase în cameră. Străbătu dormitorul 
şi se opri în uşa băii. Se dezbrăcase de haina de seară şi de 
vesta de mătase. Nu mai avea nici lavaliera albă la gât. Era 
doar în pantaloni şi în cămaşa pe care şi-o suflecase până 
la coate. Gulerul era desfăcut şi îi scotea la iveală gâtul 
puternic şi pieptul bronzat. 

— i-am adus o compresă rece şi un bandaj pentru 
gleznă, spuse el senin, ca şi cum nu era nimic în neregulă 
cu imaginea pe care Diana i-o oferea în acele momente. Se 
pare că ai nevoie de o mână de ajutor ca să ieşi de acolo. 

La fel de calm, apucă un prosop turcesc gros de baie, 
îl scutură şi îl întinse, în timp ce se apropia de cadă. 

— Ce crezi că faci? reuşi ea să spună, acut conştientă 
de goliciunea ei. Pleacă de aici! 

— Ţi-am spus ce fac. Hai, nu fi aşa timidă! Nu e ca şi 
cum n-aş fi văzut deja tot, cu mult înainte de seara asta. 
Aplecându-se, o prinse de sub braţe şi o ridică, înfăşurând 
expert prosopul în jurul ei. Aşa. Te las să te usuci. Unde ţi-e 
cămaşa de noapte? 

— Agnes trebuie să o fi lăsat pe pat. 

Nu mai avea niciun rost să protesteze, decise Diana, 


obosită şi resemnată. Nu după ceea ce se întâmplase. Era 
clar că el nu avea de gând să-i ia în seamă protestele şi era 
şi mai limpede că ea nu putea face nimic să se opună, nu în 
acel moment. Era epuizată, iar glezna începuse să o doară 
de-a binelea. Ţopăi până la scaun şi se aşeză acolo ca să se 
usuce. Rupert îi aduse cămaşa de noapte. 

— Mă duc jos să pregătesc un coniac. O să-ţi facă 
bine, amestecat cu lapte cald. 

Diana reuşi să ajungă până la pat şi deja încerca să 
îndrepte aşternuturile mototolite, când el se întoarse în 
cameră. Rupert aprinse lampa Primus şi puse ceainicul cu 
lapte la încălzit. Apoi turnă coniac într-un pahar de cristal şi 
luă o gură zdravănă, în timp ce supraveghea laptele. Diana 
termină de aranjat aşternuturile şi se bagă între ele cu un 
oftat de uşurare. 

— Bea asta, şi o să-ţi bandajez glezna. 

Rupert îi întinse o cană cu lapte fierbinte cu aromă de 
coniac, apoi ridică aşternuturile ca să-i examineze glezna. 

— O compresă rece o să-ţi mai dezumfle glezna. 

Diana nu protestă când el puse compresa rece pe 
umflătură, apoi îi bandajă strâns glezna. 

— Poftim, acum e mai bine, spuse Rupert, ridicându- 
se. Noapte bună! Somn uşor. 

— Şi ţie, murmură Diana, adăugând, după o pauză: 
Mulţumesc! 

El se întoarse şi o privi cu un zâmbet pe care ea rar 
avea ocazia să-l vadă pe faţa lui. 

— A fost plăcerea mea, fată dragă. A fost marea mea 
plăcere. 

Apoi stinse lampa cu gaz şi ieşi, lăsând-o să-şi bea 
laptele cu coniac pe întuneric. 


* 


Diana se trezi când Agnes trăgea draperiile, lăsând 
razele soarelui să pătrundă în cameră. Se chinui să se ridice 
pe coate. 

— Cât e ceasul? 


— E trecut de zece, spuse camerista ei. Am zis că n-ar 
trebui să vă las să dormiţi mai mult de atât. 

Puse o grămadă de cărţi de vizită pe pat şi apoi 
începu să aşeze pernele din spatele Dianei. 

— V-a căutat multă lume în această dimineaţă, după 
ieşirea la cină de ieri, preciză camerista. Îi turnă ceai, apoi îi 
întinse ceaşca. Colonelul Lacey ne-a spus că v-aţi sucit 
glezna. Să trimit după doctor? 

— Nu, nu e nevoie, Agnes. Sunt sigură că e mai bine. 

Dar, chiar în timp ce pronunţa acele cuvinte, simţea 
cum glezna pulsa, în bandajul care părea în acel moment 
prea strâns. 

Continuă să-şi bea ceaiul, în timp ce se uita pe cărţile 
de vizită. Regulile de bună-cuviinţă din societate dictau ca 
ea să le întoarcă invitaţiile, trimiţându-le propria carte de 
vizită. Abia după aceea instalarea ei la Londra era 
considerată oficială şi putea să înceapă să meargă în vizite 
şi să primească musafiri. Se dusese pe apa sâmbetei ideea 
ei de a se reintroduce lejer în societate, printr-un ceai luat 
cu Fenella şi Petra la Formum, reflectă cu părere de rău 
Diana. 

Rupert precipitase totul cu cina lor - sau, mai bine zis, 
cu cina lor abandonată - de la Savoy. Inchise ochii pentru o 
clipă. Trupul ei îşi amintea ce se întâmplase după cină. lar 
mintea ei părea incapabilă să controleze acele amintiri 
senzuale. Simţi furnicături prin piele şi o excitare umedă 
între coapse. Împinse brusc aşternuturile. 

— Mă scol, Agnes. 

O ocupaţie de vreun fel era soluţia pentru a o scoate 
din starea în care se afla. Nu avea de gând să piardă timpul 
gândindu-se la ce se întâmplase între ea şi Rupert noaptea 
trecută. Evenimentul ţinea de trecut şi acolo urma să 
rămână. Diana îşi propuse să se asigure că aşa ceva nu 
avea să se mai întâmple. 

— O, Doamne, domnişoară Diana, ia uitaţi-vă la 
gleznă! exclamă Agnes, în timp ce Diana îşi muta picioarele 
pe marginea patului. Nu se poate să vă ridicaţi în starea 
asta. Daţi-mi voie să mă uit la gleznă mai îndeaproape. li 


ridică piciorul şi i-l puse înapoi în pat. Lăsaţi-vă pe spate! 

Nu avea rost să te pui cu Agnes când aceasta era 
hotărâtă să facă ceva. Diana ştia asta din experienţă. Pe 
deasupra, şi ea era cam îngrijorată de starea gleznei. O 
privi pe Agnes în timp ce aceasta dădea la o parte bandajul. 
Glezna care ieşi la iveală era îngrozitor de umflată. 

— Ei bine, nu mergeţi nicăieri în starea asta, spuse 
camerista cu un aer sumbru. Aşezaţi-vă mai bine în pat. 

— Dar nu e nevoie să stau în pat, Agnes, protestă 
Diana. Pot să mă îmbrac şi să stau în salon, cu piciorul 
sprijinit pe un scaun. Se ridică din pat cu grijă, într-un 
picior, sprijinindu-se cu mâna de tăblia patului. Uite, vezi? 
Acum, ajută-mă, te rog, să mă îmbrac! 

Agnes nu părea deloc convinsă. 

— Cred că ar trebui totuşi să trimit după doctor, 
protestă ea. 

— Putem vorbi despre asta mai târziu. Acum, ajută- 
mă să mă îmbrac! 

Nu-şi putuse controla nerăbdarea din voce. Avea 
nevoie să facă ceva, nu să zacă în pat văitându-se. 

O jumătate de oră mai târziu, Diana părăsi dormitorul, 
şchiopătând de-a lungul galeriei, la braţul lui Agnes, în 
direcţia salonului. Speranţa ei fierbinte ca Rupert să nu fie 
prin preajmă se nărui într-o clipă, când el ieşi din salonul de 
mic dejun şi se uită în sus, spre scări. 

— N-ar trebui să-ţi foloseşti piciorul acela, declară el, 
în timp ce urca scările două câte două. 

— Exact asta am spus şi eu, aprobă Agnes, cu o 
anumită satisfacţie în glas. Are nevoie de doctor, domnule 
colonel. 

— Dar nu-mi folosesc acel picior, preciză Diana. Ţopăi 
pe celălalt ca să mă deplasez, în caz că nu ai observat. 

— Ai nevoie de ceva în care să te sprijini. O să văd 
mai târziu ce pot să găsesc. Dar până atunci... 

O ridică din nou de la pământ, ignorându-i protestele. 

— Unde vrei să mergi? 

— La mine în salon. Am treburi de făcut. 

— O să fiu de acord, atâta vreme cât niciuna din acele 


treburi nu implică deplasarea pe două picioare, spuse el. 

— Nu e treaba ta să-ţi dai acordul. 

Rupert izbucni în râs. 

— Oh, s-ar putea să descoperi că, de fapt, este, draga 
mea. 

— O să merg să pregătesc micul dejun, spune Agnes, 
constatând că nu mai era nevoie de braţul ei drept suport. 
Şi o să-l trimit pe Billy după doctorul Bolton. Chiar aşa. Nu 
credeţi că ar fi bine, domnule colonel? 

— Bineînţeles, Agnes, o aprobă el. 

Diana observă cu stupoare că Agnes şi Rupert 
formaseră din senin o alianţă în ceea ce o privea. ŞI 
constituiau o pereche formidabilă. Atât timp cât nu putea 
să meargă pe propriile picioare, era la mila lor. 

— Unde vrei să te pun? întrebă Rupert, în timp ce o 
ducea în braţe spre salon. Pe canapea sau pe fotoliu? 

— Oh, pune-mă jos şi gata, îi ceru ea nerăbdătoare. 
Nu contează unde. 

Rupert ridică dintr-o sprânceană frumos arcuită, apoi 
o aşeză pe canapea, după care îi puse o pernă sub piciorul 
rănit. 

— Mă tem că trebuie să fug să mă văd cu Lord 
Roberts, dar mă voi întoarce cât de repede pot. 

— Cu cât stai mai mult în afara casei, cu atât voi fi 
mai fericită, replică Diana. 

Rupert clătină din cap, cu un fals aer de reproş. 

— Nu fi nerecunoscătoare, spuse el. 

Apoi plecă, dar chicotitul lui uşor rămase suspendat 
cumva în aer. Bărbatul acela putea scoate din răbdări şi un 
sfânt, conchise Diana. Nu se putea hotărî dacă varianta 
furioasă şi cea ostilă a lui Rupert, aşa cum îl cunoscuse în 
trecut, erau de preferat celei din prezent, în care el era, 
aparent, amabil, o tachina şi se purta enervant de arogant. 
Ea fusese cea care scosese la suprafaţă acea ultimă 
versiune a lui Rupert şi tot ea era singura vinovată de ce se 
întâmplase între ei noaptea trecută, când se lăsase 
condusă de propriile pofte trupeşti. Concluzia aceea nu-i 
îmbunătăţea cu nimic starea de spirit. Dar exista ceva care 


o putea face: Kimberley Diamond. 

Se chinui să se dea jos de pe canapea şi ţopăi până la 
masa de scris. Înmuie tocul în călimara cu cerneală şi 
începu să scrie un bilet pentru Ben, îngrijitorul calului de 
curse şi companionul uman de care iapa era inseparabilă. Îi 
trimitea instrucţiuni să pregătească iapa pentru a fi mutată 
la grajdurile centrului de antrenamente. 

Diana şi fratele ei avuseseră discuţii nesfârşite despre 
antrenorul pe care să-l aleagă, luând în calcul 
temperamentul calului şi faptul că iapa prefera terenul plat 
de curse. Intr-un final, se deciseseră asupra unuia care nu 
era departe de reşedinţa Deerfield şi pe care îl puteau 
vizita oricând. Dar, dacă voia să-l ţină pe Rupert departe de 
locul în care se afla iapa, trebuia să găsească alt centru de 
antrenamente, mai îndepărtat. Diana privi în gol, în timp ce 
ronţăia capătul tocului de scris. 

Discutaseră la un moment dat despre un centru de 
antrenament din Yorkshire, dar apoi deciseseră că ar fi fost 
o călătorie prea lungă pentru cal şi le-ar fi limitat şi lor 
posibilitatea de a fi mai des în contact cu iapa. De 
asemenea, nu ar fi fost potrivit pentru Ben, care trebuia să 
o însoţească peste tot, căci centrul era prea departe de 
zona din care el provenea. lar clima era mai aspră în zona 
de nord. 

Rupert le descrisese iernile friguroase pe care fusese 
nevoit să le îndure în nord, la moşia bunicului său, înainte 
să devină un membru neoficial al familiei Sommerville. 
Viaţa lui Rupert în acel mausoleu din Yorkshire, în compania 
unui bătrân meschin, îi păruse Dianei îngrozitor de 
deprimantă. Dar părinţii lui muriseră în timpul pandemiei 
de febră tifoidă, când Rupert avea doar patru ani, iar Sir 
Maurice Lacey, singura lui rudă, îi devenise tutore. Sir 
Maurice nu avea timp de un copil, aşa că îl trimisese destul 
de repede departe, la o şcoală cu internat, unde băieţelul 
îşi petrecuse până şi vacanţele de vară. Până când 
devenise prieten cu Jem Sommerville. 

Nu, decise Diana, Yorkshire-ul nu era un loc potrivit 
pentru Kimberley Diamond. Trebuia să găsească un centru 


de pregătire în Kent, unde vremea era mai blândă. Nu avea 
cum să ţină secret de Rupert locul în care avea să fie dus 
animalul. Fusese, oricum, o idee ridicolă să facă aşa ceva. 
Una copilărească, provocată de dorinţa de răzbunare pe 
care nu şi-o putuse controla. Şi totuşi, nu avea de gând să-l 
consulte pe Rupert în privinţa centrului de antrenament, îşi 
întoarse atenţia la scrisoarea pentru Ben. O termină, apoi 
scrise una şi către antrenor, informându-l că iapa avea să 
sosească la centrul de pregătire în săptămâna ce urma. 
Avea de gând să meargă la reşedinţa Deerfield cât mai 
repede posibil şi să-i însoţească pe Ben şi pe Kimberley 
Diamond la centrul de antrenament, pentru a discuta cu 
instructorul un eventual program de pregătire pentru curse. 

Aranjamentele pentru calul de curse aveau, cu 
siguranţă, să-i ia gândul de la harababura din Cavendish 
Square şi să o lase să respire pentru câteva zile, în afara 
casei şi departe de Rupert. Poate le-ar putea convinge pe 
Fenella şi pe Petra să o însoţească. 

Ideea o bine dispuse atât de tare, încât o ajută să 
îndure cu graţie şi umor examinarea medicului, pe care o 
considera oricum o pierdere de timp. La final, doctorul 
Bolton îi recomandă comprese reci şi bandaj, lucruri de care 
Rupert deja se ocupase. li oferi şi laudanum pentru durere, 
dar ea îl refuză politicos şi îi ură să aibă o zi bună în 
continuare. 

— Agnes, îi dai, te rog, lui Barlow aceste scrisori să le 
pună la poştă? îi spuse ea cameristei, imediat ce doctorul 
părăsi camera. 

— O să mă ocup imediat, îi răspunse camerista, luând 
scrisorile la care Diana lucrase în acea dimineaţă. Şi vă rog 
să urmaţi sfaturile pe care vi le-a dat doctorul Bolton şi să 
vă ţineţi piciorul ridicat. Aţi dori să vă fac nişte aspic din 
picior de vițel? 

Agnes intrase în starea în care simţea nevoia să o 
răsfeţe în exces, ca pe o bolnavă, iar Diana abia îşi reprimă 
un fior de neplăcere la această idee. 

— Nu sunt invalidă, Agnes, şi ştii că urăsc aspicul 
acela din picior de vițel. Un pahar cu vin de Xeres mi-ar 


prinde mai bine. 

Agnes bombăni, dar plecă să îndeplinească sarcinile. 

Peste o jumătate de oră, Diana sorbea din vin şi juca 
de una singură cărţi, ca să mai alunge plictiseala, când auzi 
soneria de la intrare. Câteva minute mai târziu, o bătaie în 
uşa salonului anunţă sosirea Petrei şi a Fenellei, care erau 
însoţite de doi bărbaţi tineri. Hera şi Hercule se ridicară de 
pe covorul pe care stăteau, îşi ciuliră urechile şi începură 
să-i analizeze pe  nou-veniţi cu o atenţie aproape 
înfricoşătoare. 

— Draga mea, am venit să te înveselim, declară 
Fenella, în timp ce îi mângâia pe cei doi câini de vânătoare 
pe cap. Nu vă mai uitaţi la mine aşa suspicios, doar mă 
cunoaşteţi, le spuse ea patrupedelor. 

Cei doi câini părură satisfăcuţi de declaraţia ei şi se 
duseră să se aşeze înapoi pe covor, dar cu ochii încă asupra 
celor doi tineri. 

— Ne-am întâlnit din întâmplare cu Rupert, în 
Piccadilly, când ieşeam de la bibliotecă, şi el ne-a spus ce ai 
păţit la gleznă, continuă Fenella. Şi tot el ne-a sugerat să 
trecem să te vedem, ca să ne asigurăm că nu te ridici din 
pat. 

— Se temea că, dacă nu ai cu cine vorbi, o să începi 
să alergi prin casă de plictiseală, interveni Petra. Apoi ne- 
am întâlnit, tot întâmplător, cu ei doi, şi au insistat să vină 
cu noi. Ţi-i aminteşti pe David Hanson şi pe Jack Marsden? 
V-aţi cunoscut înainte să pleci în Africa de Sud, mai preciză 
ea, gesticulând în direcţia celor doi tineri care le însoțeau. 

— Da, bineînţeles, spuse Diana, zâmbind călduros. Am 
dansat de multe ori împreună la balurile din sezonul meu 
de debutantă. Ce mai faceţi? 

— Ne bucurăm să te vedem, Diana, spuse Jack, 
sorbind-o din ochi. 

Diana îşi amintea cu precizie cât de atent şi de 
curtenitor fusese cu ea tânărul, în timpul sezonului ei de 
debut. Dacă nu ar fi existat Rupert, ea probabil i-ar fi întors 
atenţiile. Jack era un bărbat atrăgător, înalt şi bine făcut. 
Avea un păr deschis la culoare care strălucea precum praful 


de aur şi ochi albaştri care erau când umbriţi de seriozitate, 
când strălucitor de veseli. Pe deasupra, era un dansator 
grozav şi un partener fermecător de conversaţie. Dianei îi 
plăcuse compania lui. 

David se aplecă şi îi sărută mâna. Dintr-odată, Dianei i 
se păru că inelul de pe degetul ei strălucea foarte tare, 
ţipându-şi semnificaţia. Îşi trase mâna înapoi şi îşi strânse 
degetele în palmă, apoi o ascunse în poală. 

— Deci, ce s-a întâmplat, mai exact? întrebă Petra, 
aşezându-se la capătul canapelei şi evitând cu grijă piciorul 
Dianei. 

— Oh, pur şi simplu, m-am împiedicat când plecam de 
la Savoy, unde tocmai cinasem, spuse ea, fluturându-şi 
mâna a indiferenţă. Un accident stupid, am fost atât de 
neîndemânatică! lar acum, doctorul îmi spune că trebuie să 
stau cel puţin trei zile fără să mă sprijin pe piciorul afectat. 

— Ah, ce bătaie de cap! Şi făcusem atâtea planuri, 
acum, că te-ai întors în Londra, spuse Petra. 

— Ce fel de planuri? întrebă Diana. 

— În primul rând, să călărim prin Richmond, zise Jack. 
Eşti o călăreaţă splendidă, Diana, iar vremea este perfectă 
pentru o plimbare pe sub copaci, mai adăugă el, trăgându- 
şi scaunul mai aproape de canapea. Bineînţeles, soţul tău 
este şi el bine-venit să ne însoţească. 

Diana zâmbi cam forţat. 

— Rupert este foarte ocupat la comandamentul 
militar zilele acestea. Este un fel de secretar al lui Lord 
Roberts, comandantul-şef. O adevărată onoare, adaugă ea, 
regretând instantaneu urma de sarcasm din tonul pe care ÎI 
folosise. 

— Ei bine, numele lui a fost menţionat în toate 
depeşele, după Mafeking, îi spuse David. A fost, din câte se 
pare, un erou. 

Diana nu zise nimic, iar Jack se grăbi să pună capăt 
tăcerii: 

— Ne-a părut foarte rău să auzim că fratele tău şi-a 
pierdut viaţa, Diana. 

— Mulţumesc, răspunse ea cu blândeţe. Tot norocul a 


fost de partea colonelului Lacey în acea zi. 

Diana se luptase mult cu sentimentele ei legate de 
acea întâmplare. Ştia că Rupert nu putea fi învinovăţit de 
moartea lui Jem sau pentru că supravieţuise din acea 
bătălie îngrozitoare. Dar, din cauza durerii provocate de 
pierderea fratelui, ei îi fusese mult timp greu să privească 
raţional lucrurile. lar acum, Rupert se bucura de tot ce 
trebuia să fi avut Jem. 

— Petra, fii drăguță şi sună după Barlow, zise ea, 
schimbând subiectul. Să bem o sticlă cu şampanie. Ceva 
înspumat m-ar ajuta să mai uit de durerea de la gleznă, 
spuse Diana. 

Petra se conformă, iar Barlow primi instrucţiunile cu o 
plecăciune. 

— Poate v-ar plăcea şi câteva sandvişuri, doamnă? 
Somon afumat şi un pic de crab pe pâine prăjită? sugeră 
Barlow. 

— Oh, deci a sosit coşul de la Formum? întrebă Diana. 

— Da, Billy s-a ocupat aseară de el. lar noua 
bucătăreasa, doamna Adderbury, deja a făcut comenzi la 
măcelărie şi la pescărie. Chiar în acest moment coace 
pâine. 

— Minunat! 

Diana se întoarse spre musafirii ei după ce Barlow ieşi 
din salon. 

— Casa a fost goală timp de optsprezece luni, aşa că 
era o harababură când am sosit, dar se pare că lucrurile 
încep să revină la normal. 

— Probabil este o uşurare, după tot acel timp petrecut 
pe mare, comentă Jack. 

— A fost un voiaj plictisitor, recunoscu Diana, 
fluturând din degete într-un mod care arăta că nu dorea să 
intre în detalii. 

Nu voia să vorbească despre săptămânile acelea lungi 
de singurătate, în care fusese măcinată de durerea pierderii 
fratelui şi a tatălui, dar şi de gândul că viitorul pe care şi-l 
plănuise alături de Rupert se prăbuşise. Fuseseră 
săptămâni în care, în sfârşit, îşi permisese să mediteze la 


tot ce se întâmplase şi să dea frâu liber lacrimilor. 

Dar întoarcerea la Londra era şansa ei la un nou 
început. Îi scăpă o ocheadă spre Jack, dar îşi mută rapid 
privirea când îi întâlni ochii. Cum avea ea să îşi clădească 
un viitor cu Rupert care era prezent zilnic în viaţa ei şi cu 
farsa pe care el o obliga să o joace în faţa întregii lumi? 

Rupert ieşi în Devonshire Street şi făcu semn unei 
trăsuri care trecea pe acolo. 

— În Cavendish Square, îi spuse el vizitiului, în timp ce 
deschidea portiera. 

Cum avea Diana să reacționeze la acţiunile lui din 
acea dimineaţă? Îşi trecu mâna peste lemnul fin de stejar al 
bastonului pe care îl cumpărase pentru ea şi se întrebă 
dacă Diana avea să-l folosească. Probabil că nu, decise el, 
sau cel puţin nu când era el prin preajmă, ca s-o vadă. 
Diana n-ar fi vrut să-i dea satisfacţie. 

Situaţia dintre ei luase o turnură neaşteptată în seara 
precedentă, şi o cunoştea pe Diana atât de bine încât să 
ştie că ea regreta ceea ce se întâmplase. Crezuse că el 
însuşi avea să regrete, dar, surprinzător, când îşi amintea 
noaptea trecută, la lumina zilei, nu-i venea decât să 
zâmbească încântat. Dar ştia că Diana ura faptul că se 
lăsase pradă dorinţei, acţionase din impuls şi îşi pierduse 
controlul. Răspunsul ei natural urma să fie, probabil, să facă 
orice îi stătea în putinţă pentru a continua conflictul dintre 
ei şi să nege orice ar fi schimbat situaţia. Incă îl privea ca 
pe cineva care intrase cu forţă în viaţa ei şi avea să lupte 
din răsputeri, atât împotriva lui, cât şi împotriva propriilor 
sentimente. 

Însă Rupert nu mai era înclinat să se alăture acelei 
lupte. Bineînţeles, ar fi putut accepta oferta ei de a 
cumpăra partea lui de casă, dar asta nu l-ar fi adus mai 
aproape de scopul lui... sau de cel al fratelui ei. Oh, iniţial, 


dorise să-i provoace neplăcere şi să o enerveze, dar în acel 
moment nu mai simţea nevoia să o pedepsească. Insă tot 
dorea cu ardoare să audă o scuză de la ea pentru imensa 
durere pe care i-o provocase în acea după-amiază, pe malul 
fluviului Orange. 

Se umplea de furie când îşi amintea cum ea îi 
aruncase inelul şi rupsese logodna lor, fără măcar să 
încerce să vindece prăpastia care se căscase între ei. Până 
atunci, întâmplările acelea îl măcinaseră. 

Tot trebuia să-i ceară socoteală Dianei pentru ceea ce 
se întâmplase în Africa de Sud, dar, gândind la rece, îşi 
dădu seama că unicul mod de a putea discuta cu ea acel 
aspect dureros era să ajungă la un acord. La un moment în 
care Diana îl putea asculta fără să se umple imediat de o 
furie defensivă. 

Rupert decise că avea să continue să refuze să se 
lupte cu ea şi că avea să o trateze cu o afecţiune degajată. 
Acel tratament avea să o înfurie, bineînţeles, iar Rupert nu- 
şi putu controla mica sclipire de satisfacţie din ochi la acest 
gând. Însă speră că, în cele din urmă, acea abordare avea 
să mai atenueze din rezistenţa Dianei. Şi abia după aceea 
aveau să discute despre trecut. 

Trăsura opri în faţa locuinţei din Cavendish Square, iar 
Rupert sări şi se întinse să îi plătească vizitiului. Tocmai se 
pregătea să intre în casă, când uşa se deschise. Fenella, 
Petra şi doi tineri dădeau să iasă. 

— Oh, bună ziua din nou, Rupert, îl salută Petra, în 
stilul ei relaxat. Vei fi fericit să afli că Diana încă îşi 
menajează piciorul. 

Tânăra surprinse privirea încruntată pe care i-o 
aruncă Fenella şi îşi aminti că Diana şi Rupert nu erau 
tocmai în relaţii bune. Aşa că ea nu ar fi trebuit să-l trateze 
cu căldură, ca pe un vechi prieten, având în vedere ce el îi 
făcuse şi ce încă îi făcea Dianei. 

Rupert remarcase şi el privirea acuzatoare aruncată 
de Fenella şi înţelesese ce însemna. Aşa că nu-i răspunse 
Petrei, ci se uită la cei doi tineri şi îi salută din cap. 

— Hanson, Marsden. Aţi venit să-mi vedeţi soţia, 


presupun. 

— Ce plăcere să vă avem pe amândoi înapoi, în 
Anglia, spuse Jack. Întreaga ţară vă este îndatorată. 

— Într-adevăr, după victoria de la Mafeking, întreaga 
ţară a sărbătorit. Au bătut toate clopotele, de la cele din 
sătucuri uitate până la cele ale marilor catedrale din 
Londra, adăugă David. Toţi ne-am dorit să fi fost acolo, ca 
să-i putem trimite pe buri la plimbare. 

— N-a fost nimic eroic în acea bătălie, declară Rupert. 
Rar poate fi considerat eroic ceva legat de război. Vă 
doresc amândurora o zi bună. Fenella, Petra... 

După ce îi salută, Rupert începu să urce scările de la 
intrare. Nu regreta că îi tratase cu răceală. Cei doi erau 
doar cu câţiva ani mai tineri decât el, dar îi păreau în acel 
moment ignoranţi precum nişte şcolari fără minte. 

Uşa fu deschisă de un servitor în livrea, care se înclină 
adânc. În timp ce-l lăsa pe colonel să intre, Rupert îl privea 
întrebător. 

— Diccon, domnule, se prezentă bărbatul. 

Rupert îi răspunse cu un zâmbet plăcut, apoi se 
îndreptă spre scări. Era o atmosferă total diferită în casă, cu 
o grămadă de treburi gospodăreşti în desfăşurare. Uşile de 
la salon erau deschise, iar înăuntru putea vedea un grup de 
servitoare care măturau şi lustruiau. Mobila nu mai era 
acoperită de straturi de praf. Era clar că Diana nu pierduse 
timp cu planul ei de a pune din nou locuinţa pe picioare. Se 
îndreptă spre salonaşul unde era ea şi bătu rapid la uşă. li 
putea auzi pe câini agitându-se. 

— Intră. 

Vocea Dianei avea un ton resemnat. Cu un zâmbet 
uşor pe buze, Rupert intră în încăpere. Razele soarelui se 
strecurau prin ferestre şi cădeau peste canapeaua pe care 
Diana stătea pe jumătate ridicată, cu piciorul lovit sprijinit 
pe un scaun şi cu o carte în mână. Lumina soarelui se 
reflecta în părul ei, evidențiind câteva şuviţe aurii. Lui îi 
venea să-i desprindă acele de păr, să îşi treacă degetele 
prin buclele ei şi să le separe în nuanțele care făceau acel 
întreg să arate atât de minunat. Dar rezistă acelei dorinţe. 


— Înţeleg că ai avut musafiri, spuse el. Străbătu 
covorul din încăpere şi se opri în faţa canapelei. Se uită în 
jos, la Diana. Sper că a fost o vizită plăcută. 

— Destul de plăcută, răspunse ea, abia ridicându-şi 
ochii de pe paginile cărţii. 

Rupert prinse cu piciorul un scaun şi-l trase mai 
aproape de canapea. Se aşeză, în timp ce învârtea bastonul 
de stejar între mâini. 

— Se pare că ai fost ocupată... Văd că ai angajat o 
adevărată armată de servitori, punctă el. 

— Nu eu. Mai mult Barlow şi doamna Harris s-au 
ocupat, răspunse ea cu indiferenţă, cu ochii încă în carte. 

Rupert se aplecă, îi luă cartea din mâini şi o puse 
deoparte. 

— Poţi, te rog, să fii atentă la mine, pentru câteva 
minute? 

Diana scoase un oftat exagerat. 

— Pentru? 

— L-am cumpărat pentru tine, spuse el, întinzându-i 
bastonul. Ar trebui să te ajute să te deplasezi. 

Ea se uită direct în ochii lui, în timp ce îşi trecea 
degetele peste lemnul fin. 

— iți mulţumesc, Rupert. Foarte grijuliu din partea ta, 
spuse ea, în timp ce un zâmbet îi înflorea pe buze. Pariez că 
te gândeai că o să-l refuz. 

— Mi-a trecut şi asta prin cap, răspunse el cu un 
zâmbet dezarmant. 

— Nu sunt nerecunoscătoare... sau infantilă, protestă 
ea. Deşi, cumva, tu reuşeşti să scoţi ce e mai rău din mine. 

— Ce păcat, şi pentru mine, şi pentru tine, replică el, 
ceea ce o făcu pe Diana să chicotească. El se aplecă, apucă 
o şuviţă rebelă şi i-o dădu pe după ureche. Mă mănâncă 
degetele din dorinţa de a-ţi desface părul. 

Diana îngheţă, cu inima în gât, când simţi atingerea 
lui. Putea să-i simtă pe obraz căldura respirației. 

— Nu, te rog, Rupert. 

Era mai mult o implorare decât o rugăminte. El îşi lăsă 
mâna să cadă şi se îndreptă în scaun. 


— În timpul ieşirii de azi am mers să o vizitez pe Lady 
Callahan. l-am spus despre accidentul pe care l-ai suferit şi 
că m-ai trimis pe mine să-i fac o vizită de curtoazie, în locul 
tău... 

— Ce-ai făcut? îl întrerupse Diana, îndreptându-şi 
spatele, cu un ton din care dispăruse orice urmă de 
recunoştinţă sau de amabilitate. 

— Permite-mi să termin... Mi-ai spus că încercai să 
eviţi o vizită din partea mătuşii tale. Şi, pentru că nu eşti în 
poziţia de a face vizite în aceste zile, m-am dus eu în locul 
tău. Dacă Excelenţa Sa insistă totuşi să te viziteze în 
următoarele zile, cel puţin, vei fi avertizată şi vei avea timp 
să te pregăteşti ce vrei să-i spui. 

— N-aveai niciun drept să faci aşa ceva, spuse ea, 
şocată de felul în care el se amestecase în treburile ei de 
familie. 

— Având în vedere că sunt soţul tău, aşa părea 
normal. Mătuşii tale nu i s-a părut deloc deplasată vizita 
mea, având în vedere circumstanţele. Ba chiar a fost foarte 
primitoare şi mi-a oferit un vin roşu, spuse el pe un ton care 
Dianei i se păru îngâmfat. 

— Nu eşti soţul meu şi nu ai niciun drept să te 
amesteci în treburile familiei mele, declară ea. 

— Dar, în ochii societăţii, sunt soţul tău, draga mea. 
Aşa că am considerat că este îndatorirea mea să fac o 
vizită de curtoazie rudelor tale. 

Rupert îi adresă un zâmbet pe care Diana îl luă drept 
vanitos. Îi venea să arunce cu ceva în el, cu orice i-ar fi 
şters expresia aceea de îngâmfare de pe faţă. Momentul de 
amabilitate de mai devreme se evaporă ca şi cum nu 
existase vreodată. 

— Chiar nu e nevoie să-mi arunci pumnale din priviri, 
Diana. Dacă te-ai gândi mai bine, ai vedea că ţi-am făcut, 
de fapt, o favoare. Mătuşa ta consideră căsătoria noastră 
un fapt deja împlinit, deşi a fost surprinsă că nu a primit o 
înştiinţare oficială, din Africa de Sud. Dar, când i-am 
menţionat decesul tatălui tău, a înţeles imediat, adăugă el, 
ridicându-se de pe scaun. Ar trebui să te avertizez că este 


foarte afectată de moartea lui Jem. Mă tem că o să ai parte 
de lacrimi atunci când o să vă vedeţi. Rupert puse scaunul 
înapoi în locul din care îl trăsese. O să te las acum. A 
plimbat cineva câinii în dimineaţa asta? 

Diana clătină din cap în tăcere. Nu avea habar ce ar fi 
putut să-i spună. | se părea că, la fiecare mişcare pe care 
ea o făcea, el îi trăgea preşul de sub picioare. lar ea nu 
putea face nimic până nu redevenea mobilă. 

Rupert fluieră la câini şi apoi părăsi salonul, părând 
satisfăcut de treaba pe care o făcuse în ziua aceea. 

Nerăbdătoare, Diana îşi cobori picioarele de pe 
canapea şi se ridică. Apucă bastonul şi făcu un pas prudent. 
Descoperi că îi era uşor să se deplaseze dacă nu-şi lăsa 
greutatea pe glezna vătămată. Satisfacţia de a-şi fi 
recăpătat, cumva, mobilitatea îi dădu senzaţia că se afla 
din nou în control. Rupert era insuportabil şi trebuia oprit 
sau cel puţin neutralizat. Să încerce să-l ignore nu 
funcţiona, pentru că el era imun la o asemenea abordare, 
iar ea nu putea ignora ceea ce era evident... şi nici 
răspunsul trădător al corpului ei când el se afla în 
apropiere. 

Furia nu era o apărare potrivită în faţa amintirilor din 
vremurile bune, care o invadau. A momentelor în care nu 
se mai săturau unul de altul, în care respirau unul pe buzele 
celuilalt. A clipelor când trupul ei tânjea după el atunci când 
Rupert nu era fizic aproape. Până noaptea trecută, crezuse 
că putea învinge dorinţa nebunească pe care o simţea faţă 
de el - furia şi durerea îi fuseseră aliaţi de nădejde în acea 
luptă dar apoi... apoi se întâmplase ce se întâmplase. lar ea 
se simţise din nou fără apărare în faţa asaltului acelei 
dorinţe nebuneşti, care învinsese orice furie, până şi furia 
orbitoare care fierbea în ea în acel moment, după ce-l 
văzuse atât de plin de el şi cu aerul acela că era stăpân pe 
situaţie. 

Avea nevoie de aer. Ferestrele erau deschise. Diana 
şchiopătă şi se împiedică prin cameră, până ajunse la 
scaunul din faţa ferestrelor mari. Ingenunche pe el, îşi puse 
braţele încrucişate pe pervaz şi trase adânc în piept căldura 


acelei după-amiezi târzii de vară. 

Ea fusese cea care făcuse planurile atât pentru 
grădina din Londra, cât şi pentru cea de la Deerfield şi 
fusese încântată să se ocupe de peisagistică, să planteze 
florile şi arbuştii ei preferaţi. Simţi cum lacrimile îi inundă 
ochii la amintirea mamei ei, aplecată peste o tufă de 
trandafiri, tăind spinii cu o foarfecă, în timp ce îndepărta cu 
grijă florile ofilite, de un roz încă puternic în memoria ei. 

Diana oftă. Oare de ce nu putea şi ea să fie ca mama 
ei? Nimic nu păruse să o tulbure vreodată pe Stella 
sommerville. Era imposibil să şi-o imagineze pierzându-şi 
cumpătul. Cele mai dure cuvinte pe care Diana le auzise 
din gura mama ei fuseseră „Oh, la naiba”, când îşi punea o 
aţă greşită în acul de brodat ori când îşi înţepa degetul într- 
un spin. 

Stella Sommerville nu s-ar fi băgat niciodată într-o 
asemenea încurcătură precum cea în care se afunda în acel 
moment fiica ei. 


Capitolul 11 


— Bineînţeles că o să mergem cu tine, declară Petra 
două zile mai târziu. Va fi ca pe vremuri! Îmi place la 
nebunie la Deerfield! 

— Şi mie, o asigură Fenella. Parcă a trecut o veşnicie 
de când n-am mai fost acolo. Presupun că nu vine şi Rupert. 

— Cu siguranţă nu îl voi invita, spuse Diana. Nu că ar 
mai avea nevoie de vreo invitaţie. Oricum, nu am de gând 
să-i spun că mă duc la Deerfield. Nu e treaba lui să ştie 
unde plec, adăugă ea. 

— N-ar fi mai uşor, poate, dacă nu l-ai provoca tot 
timpul? întrebă Fenella cu o oarecare ezitare în voce. Vreau 
să spun, ştiu că ţi-a făcut lucruri îngrozitoare şi te-a 
dezamăgit crunt, dar trăiţi sub acelaşi acoperiş. S-ar putea 
să ţi se pară mai puţin enervant dacă îl tratezi ca pe o 
cunoştinţă îndepărtată, nu ca pe un veşnic adversar. 


Dacă Fenella ar fi ştiut... Nu exista niciun mod 
plauzibil în care şi l-ar fi putut imagina pe Rupert în acel fel, 
însă mai degrabă şi-ar fi tăiat limba decât să le spună 
prietenelor ei care era motivul. Era greu să admită chiar şi 
în sinea ei că o trăda propriul corp. Aşa că ridică uşor din 
umeri. 

— Bineînţeles că ai dreptate, dar, de fiecare dată 
când încerc să mă comport aşa, el face ceva care mă 
scoate iar din minţi. Se comportă atât de autoritar! 

— Poate vine de la faptul că e colonel, sugeră Petra. 
S-a obişnuit în armată să dea ordine oamenilor din jur, iar 
acum mai ocupă şi o poziţie importantă, ca secretar al lui 
Lord Roberts. 

Diana nu se putu abţine să nu râdă. _ 

— Oh, Petra, e într-adevăr logic ce spui. Insă Rupert a 
avut această tendinţă de a prelua controlul încă de când 
era doar un băieţel. Şi, spre ruşinea mea, recunosc că mă 
las provocată. lar uneori cred că o face exact din acest 
motiv. 

— Sunteţi unul mai rău decât celălalt, declară fără 
ocolişuri Fenella. De aceea, când v-aţi logodit, am crezut că 
formaţi perechea ideală... oh, draga mea, îmi pare rău, se 
grăbi ea să adauge, văzând că expresia Dianei se 
schimbase. Nu am vrut să-ţi provoc amintiri neplăcute. Pur 
şi simplu, mi-a scăpat. ` 

— Nicio problemă, spuse Diana cu o grimasă. Imi face 
bine să mi se amintească din când în când de umilinţa pe 
care am suferit-o din partea lui. 

Tânăra scutură din cap cu putere, ca şi cum voia să 
scape de gândurile neplăcute. 

— Am vorbit destul despre Rupert. Mâine o să luăm 
trenul din Waterloo către Canterbury. Şi o să stăm la 
Deerfield până când... n-o să mai avem chef să fim acolo. 

— O să fie o plăcere să părăsim pentru câteva zile 
oraşul, spuse Petra ridicându-se, în timp ce încerca să-şi 
înăbuşe un căscat. E atât de cald şi de îmbâcsit, încât îmi 
face chef să dorm tot timpul. 

— Asta e adevărat, spuse şi Fenella, în timp ce se 


ridica. 

— Te pupăm şi te lăsăm, pentru moment, Diana. Eşti 
sigură că glezna ta poate face faţă plecării de mâine? 

— Deja face faţă, spuse Diana şi se ridică, ignorând 
bastonul, pentru a le demonstra. Vedeţi, pot să merg fără 
nicio problemă. 

Şi începu să se plimbe prin încăpere. 

— Tot te sprijini mai mult pe celălalt picior, remarcă 
Fenella. 

— Doar puţin, răspunse Diana cu hotărâre. N-o să 
avem nevoie să ne luăm niciun fel de haine de gală, pentru 
cele câteva zile pe care le petrecem la ţară. Nici măcar să 
ne schimbăm pentru cină nu vom fi nevoite. 

— Sună divin, spuse Petra, în timp ce se îndrepta spre 
uşă. Hera şi Hercule vor fi şi ei încântați de ocazia de a 
alerga în voie, mai spuse ea, în timp ce-i trăgea de urechi 
pe cei doi câini care îi amuşinau genunchii. Parcurile din 
Londra sunt bune pentru câinii mici, dar nu pentru câinii 
adevăraţi, ca ei. 

— Să nu cumva să spui aşa ceva de faţă cu surorile 
Monroe, comentă Fenella printre hohote de râs. Îşi 
divinizează căţeluşii. larna trecută, am văzut-o pe Leticia pe 
Bond Street cu unul în manşon. 

— Fiecare cu preferinţele lui, spuse Petra împăciuitor, 
apoi o sărută pe Diana pe obraz. Pe mâine, atunci! Ne 
întâlnim la gară, sub ceas. 

Diana îi întoarse sărutul şi apoi o îmbrăţişă pe Fenella. 

— Dacă îmi amintesc bine, este un tren la unsprezece 
fix. O să-l rog pe Barlow să trimită un servitor să ne 
cumpere bilete. Ar trebui să ajungem la Deerfield cam pe 
după-amiază. 

La ora la care pleca trenul, Rupert era de obicei la 
comandamentul militar. Atât timp cât nu-şi schimba rutina, 
ea avea să părăsească locuinţa fără ca el să mai apuce să 
facă pe deşteptul. Dacă avea să întrebe ceva, şi Diana era 
sigură că urma să o facă, Barlow trebuia să-i spună că eaa 
plecat la Deerfield cu prietenele ei pentru câteva zile, ca să 
se bucure de aerul curat. Totul perfect inofensiv şi în mod 


clar nu genul de adunare la care el să se simtă bine-venit. 
Şi, în timp ce se afla la ţară, ea şi Ben aveau să o mute pe 
Kimberley Diamond la grajdurile antrenorului. 

Sprijinindu-se în baston, îşi conduse prietenele până 
jos, cu câinii hârjonindu-se în faţa lor. Le făcu din uşă cu 
mâna înainte de a se întoarce neconsolată în casă. Diccon 
închise uşa în urma ei. Casa începea să o sufoce. După trei 
zile petrecute în „arest” la domiciliu, senzaţia că era prinsă 
într-o cuşcă devenise acută. Câinii scânciră la unison şi o 
priviră rugător. Diana se opri hotărâtă, înainte de scări. 

— Diccon, o să plimb puţin câinii prin grădina din 
mijlocul pieţei. N-o să am nevoie de o haină, e destul de 
cald. 

— Să vă însoțesc? 

Ea clătină din cap. 

— Nu, mulţumesc, mă descurc de una singură, spuse 
Diana. Şi, la urma urmei, am câinii cu mine în caz că voi 
avea nevoie de protecţie, adăugă ea zâmbind. 

leşi din casă pe pavajul scăldat de soare, cu câinii 
bine dresați mergând la piciorul ei. Trecu strada îngustă, 
deschise poarta şi intră în grădina înconjurată de un grilaj 
de fier. Aleea pietruită încercuia peluza şi arbuştii din 
centru, iar Diana o urmă, la început folosindu-şi bastonul, 
pe care mai apoi şi-l puse sub braţ, ca să poată păşi liber. 
Câinii alergau în faţa ei, dar se opreau la fiecare fluierat, 
adaptându-se ritmului în care mergea ea, amuşinând în 
felul lor caracteristic şi traversând aleea pietruită încolo şi 
încoace, în funcţie de mirosurile ispititoare pe care le 
descopereau. 

În afară de o dădacă pe care o văzu stând la soare, în 
timp ce legăna uşurel un cărucior de copil, Diana nu mai 
zări pe nimeni în grădină. Însă, la un moment dat, auzi 
zgomot de paşi în urma ei şi o voce familiară care spuse: 

— Te descurci foarte bine, dar nu m-aş forţa, dacă aş 
fi în locul tău. 

Vocea lui Rupert o opri din plimbare. Diana întoarse 
capul. 

— Nu intenţionez aşa ceva. 


— Aveai nevoie de aer curat? întrebă el pe o voce 
care părea plină de compasiune, apoi mări pasul şi ajunse 
în rând cu ea. Te înţeleg perfect. 

Rupert îşi folosea din nou şarmul, iar singura apărare 
împotriva lui putea fi tăcerea. Aşa că Diana îi aruncă un 
zâmbet vag şi continuă să se plimbe, cu el alături. Când 
ajunseră din nou la poartă, Diana se aplecă să o deschidă, 
dar Rupert i-o luă înainte. 

— Permiteţi-mi, milady, spuse el, aplecându-se în faţa 
ei. 

— Mulţumesc. 

În trecere, Diana se văzu nevoită să se frece de el în 
timp ce se strecura pe poartă. O străbătu un fior care îi făcu 
părul fin de pe braţe să se zbârlească. Câinii rămaseră în 
urmă, dezamăgiţi în mod evident că plimbarea lor lua 
sfârşit. 

— O să-i duc în Hyde Park, spuse Rupert. Au nevoie să 
alerge. 

— Şi eu, spuse ea, fără să se poată abţine. ` 

— O să poţi în curând, draga mea, replică el. li 
mângâie uşor conturul feţei, cu dosul palmei. Ştiu că ţi-e 
greu... 

Dacă îi întindea un deget, bărbatul acela lua toată 
mâna, remarcă Diana. El recepţionase răspunsul ei simplu 
şi natural drept o invitaţie la atingere fizică. Işi feri capul de 
mâna lui şi se îndepărtă, şchiopătând, spre casă, înainte să 
se mai întâmple ceva care ar fi putut să o tulbure. Rupert o 
urmări cu privirea până când Diana intră în casă. Apoi 
fluieră spre câini şi intră din nou în grădină. O luă pe 
cărarea îngustă care traversa peluza şi ieşi pe poarta din 
partea opusă a grădinii. 


Diana citea o scrisoare de la agentul care superviza 
minele Sommerville din Africa de Sud când Rupert se 
întoarse cu câinii. Un ciocănit superficial în uşă fu 
avertismentul obişnuit de care Diana avu parte înainte ca el 


să intre în salon. Ea strecură repede scrisoarea sub o mapă 
şi se întoarse să-l întâmpine. 

— A fost o plimbare plăcută? întrebă ea, aplecându-se 
ca să mângâie câinii, care îşi împingeau boturile umede în 
poala ei. 

— Câinilor le-a plăcut, răspunse el încruntându-se 
Uşor. 

Lui Rupert nu-i scăpaseră nici mişcarea ei grăbită, de 
a ascunde ceva, când intrase în cameră, nici expresia de 
vinovăţie pe care o citea în acel moment în ochii ei violeţi. 
Diana era incapabilă să păcălească pe cineva, nu-i reuşea 
când încerca să mintă şi era un conspirator jalnic. Oare ce 
punea la cale? 

— Pari preocupată, remarcă el relaxat, în timp ce se 
sprijinea de braţul canapelei. Ceva ce ar trebui să ştiu? 

Două pete roz împodobiră brusc obrajii Dianei. 

— Şi de ce ar trebui? Corespondenţa mea personală 
nu te priveşte. 

— Aşa e, o aprobă el, în timp ce se încrunta şi mai 
tare. Corespondenţa ta personală nu are nimic de-a face cu 
mine. 

Declaraţia lui rămase suspendată în aer pentru câteva 
clipe, apoi Diana se întoarse la masa de scris şi luă decisă 
tocul în mână, sperând ca el să înţeleagă aluzia. Teoretic, 
ar fi trebuit să împărtăşească scrisoarea agentului cu 
bărbatul cu care împărțea acum dreptul de proprietate 
asupra minelor. Dar, din privirea rapidă pe care o aruncase 
pe document, era clar că agentul nu ştia despre faptul că 
jem îi transferase dreptul de proprietate colonelului Lacey. 
La un moment dat, domnul Muldoon avea să-l informeze, 
dar între timp Diana nu vedea niciun motiv pentru care ar fi 
luat acea sarcină asupra ei. Scrisoarea îi era adresată ei, şi 
numai ei, aşa că nu vedea de ce i-ar fi dat-o lui Rupert. 

După câteva minute, bărbatul se ridică. 

— Atunci, te las, spuse el. Se opri însă în dreptul uşii 
şi o întrebă, fără prea multă speranţă în glas: Vrei să mi te 
alături pentru cină? 

— Nu cred, răspunse ea cu ochii fixaţi pe foaia albă 


din faţa ei. Sunt cam obosită. 

El ridică din umeri şi ieşi din cameră, închizând uşurel 
uşa în urma lui. Diana scoase scrisoarea agentului de sub 
masă şi începu să o citească. 


Dragă domnişoară Sommerville, 


Sper că voiajul dumneavoastră a fost plăcut şi lipsit 
de incidente şi că ati ajuns cu bine în Anglia. Trimit această 
scrisoare la casa dumneavoastră din Londra, dar presupun 
că, dacă sunteti la tară, va fi direcționată într-acolo. Vreau 
să vă asigur că, de la sfârşitul războiului, muncitorii s-au 
întors la lucru fără niciun fel de probleme, că producţia a 
fost reluată şi că totul decurge conform planului. Filoanele 
par să genereze în continuare o recoltă bogată şi nu există 
vreun semn că aceasta s-ar diminua. Incă se vorbeşte 
despre asediul de la Mafeking şi despre bătăliile pe care le- 
a generat. Moartea domnului Jem Sommerville continuă să 
fie deplânsă. Fratele dumneavoastră era foarte iubit de 
comunitate şi de muncitori. Am fost surprins să aflu că 
domnul colonel Lacey nu a luat parte la acea bătălie în care 
a murit fratele dumneavoastră. Mi s-au părut mereu mai 
mult frați decât simpli prieteni. Dar presupun că v-a mai 
consolat puțin faptul că domnul colonel a supraviețuit. 

Rămân al dumneavoastră fidel servitor, 


Victor Marchant. 


Diana se încruntă şi citi din nou scrisoarea. Rupert 
fusese în acea bătălie îngrozitoare. Din scurta scrisoare de 
condoleanţe pe care o primise de la el, în care o informa 
despre moartea lui Jem, era clar că Rupert fusese alături de 
jem şi că stătuseră umăr la umăr, ca de obicei. lar ea nu 
pusese niciodată la îndoială scurta descriere a 
evenimentelor făcută de Rupert. La momentul bătăliei, nu- 
şi mai vorbeau, aşa că Diana înţelesese că el îi scrisese din 
simţul datoriei şi de dragul trecutului pe care îl 
împărtăşiseră cu toţii. lar ea acceptase scrisoarea din 


acelaşi motiv şi o tratase ca atare. Era prea dureros pentru 
ea să insiste asupra circumstanțelor morţii lui Jem, aşa că 
nu dăduse prea mare importanţă detaliilor primite de la 
Rupert. Încă avea scrisoarea aceea de la el, încuiată în 
cutia în care îşi ţinea documentele importante. 

Se ridică şi ieşi în grabă din cameră, fără să îşi dea 
seama că-şi uitase bastonul până când începu să 
şchiopăteze. Dar măcar şchiopăta în viteză, remarcă ea cu 
satisfacţie când ajunse în dormitor. Încăperea era goală, iar 
Diana merse direct la şifonier, îl deschise şi scotoci pe raftul 
cel mai înalt, de unde luă o cutie din lemn de nuc. 

O puse pe pat, apoi căută în sertarul noptierei de 
alături şi scoase de acolo o cheiţă din argint. Scrisoarea 
stătea în vârful grămezii de documente şi survenire. O 
ridică şi scoase la iveală un boboc uscat de trandafir de sub 
ea. 

Amintirea locului încărcat de tufe de trandafiri galbeni 
de lângă râu deveni brusc extrem de vie în mintea ei. 
Simţea aroma ierbii strivite de tălpile ei, mirosul blând al 
florilor. Parcă auzea până şi murmurul apei. Sfârcurile i se 
întăriră dintr-odată ca şi cum încă putea simţi aerul rece de 
primăvară pe sânii ei goi, mâna lui Rupert între picioarele 
ei, degetul lui care-i explora intrarea, strecurându-se şi 
ieşind din carnea ei sensibilă, tachinând-o, mângâind-o, 
frecând-o cu delicateţe. 

O, Doamne, numai amintirea acelui moment o aducea 
în pragul unui orgasm. Lăsă floarea să cadă, ca şi cum ar fi 
fost dintr-un soi care ardea pielea, şi se îndepărtă de cutie, 
mulţumită că nu mai era altcineva în cameră s-o vadă. 
După câteva minute, luă scrisoarea după care venise şi o 
deschise. Scrisul familiar de mână al lui Rupert îi sări în 
ochi. Fiecare literă, scrisă cu cerneală neagră, era hotărâtă 
şi puternică, o adevărată oglindă a personalităţii lui. Diana 
citi cu atenţie. Nu se înşelase. Rupert îi scria despre cum 
stăteau, în primul rând de la redută, când inamicii săriseră 
peste zid. În câteva clipe, ajunseseră la ei. Îi luaseră cu 
asalt. 

Din scrisoare reieşea clar implicarea lui. Fusese acolo, 


lângă Jem, când fratele ei fusese ucis. Cumva, el 
supravieţuise, iar fratele ei îşi pierduse viaţa. Atunci, de ce 
spunea Victor că Rupert nu participase la acea bătălie? De 
unde auzise aşa ceva? De la cineva care fusese acolo? Ori 
poate era o neînțelegere, genul acela care intervenea când 
poveştile treceau de la om la om, într-un lanţ de bârfe? 

Da, aceea trebuia să fi fost explicaţia. 

Diana puse scrisoarea înapoi în cutie, pe care o 
închise şi o aşeză pe raftul din şifonier. Hotări să nu se mai 
gândească la acel aspect şi îşi concentră atenţia asupra 
pregătirilor pentru călătoria din dimineaţa următoare către 
Deerfield. 


Capitolul 12 


Diana se trezi plină de nerăbdare. Întotdeauna îi 
plăcuse la Deerfield, iar ideea că avea să petreacă acolo 
câteva zile liniştite, în compania prietenelor, departe de 
atmosfera tensionată din Cavendish Square, i se părea 
deosebit de tentantă. Se dădu jos din pat şi sună după 
Agnes. Diana deja dădea draperiile la o parte când 
camerista intră în dormitor. 

— V-aţi trezit aşa devreme, domnişoară Diana, 
comentă Agnes, în timp ce punea jos tava cu ceai. Să vă 
pregătesc baia? 

— Da, mulţumesc, spuse Diana, în timp ce lua 
ceainicul şi îşi umplea ceaşca. Se pare că o să avem încă o 
zi frumoasă. 

— Aşa e. O să fie plăcut să ne bucurăm de câteva zile 
liniştite la ţară, răspunse Agnes din baie. 

— Sper să nu te deranjeze că o să călătoreşti însoţită 
de câini, spuse Diana. 

— Oh, deloc! Sunt mereu foarte cuminţi. Agnes se 
întoarse în dormitor. Dar arată atât de înfricoşător, încât 
probabil nu o să îndrăznească nimeni să intre în vagonul 
nostru. 


Diana intră în baie şi îşi scoase cămaşa de noapte. 

— O să iau micul dejun în salonul mic, Agnes. Şi poţi, 
te rog, să mă anunţi imediat ce colonelul Lacey părăseşte 
casa? 


Diana se jucă cu micul dejun, aşteptând ca pe ace să 
primească vestea că Rupert plecase. Nu putea şi nu avea 
cum să o împiedice să meargă la Deerfield, însă era 
important pentru ea să poată face aranjamentele legate de 
Kimberley Diamond fără ca el să se amestece. Ea şi Jem 
plănuiseră cu atenţie viitorul iepei, şi ea avea de gând să se 
ţină de acel plan. Rupert nu trebuia să aibă nimic de-a face 
cu el. 

Îndeplinirea dorințelor fratelui ei o făcea să simtă că 
jem se întorsese cumva în viaţa ei; putea să-i audă vocea, 
să-i vadă expresia preocupată, în timp ce discutau 
diversele opţiuni. Sincer, dorinţele lui Jem erau lege pentru 
ea, şi fusese fericită să le urmeze. Pentru Diana, călăria era 
doar un hobby, dar pentru Jem fusese o obsesie plină de 
pasiune, şi el îşi devotase tot entuziasmul acelui cal de 
curse. lar ea simţea nevoia să-i ducă planurile la 
îndeplinire. Să se abată de la ele, chiar şi un pic, ar fi fost 
lipsit de loialitate din partea ei, un act de trădare. Dacă 
speranţele lui Jem legate de cal aveau să se fructifice, 
Diana nu avea nimic împotrivă să împartă cu Rupert 
câştigurile rezultate în urma curselor, pentru că el era 
îndreptăţit la ele, din punct de vedere legal. 

Izzy veni să strângă micul dejun. 

— Domnişoara Agnes m-a rugat să vă transmit că 
domnul colonel a plecat. 

— Mulţumesc, Izzy! 

Diana sări de la masă şi se grăbi să iasă din cameră, 
şchiopătând uşor. Agnes tocmai închidea un geamantan 
când Diana intră în dormitor. 

— Sunteţi sigură că nu doriţi să pun în bagaje şi haine 
de seară? 


— Foarte sigură. O să stăm prin casă şi prin grădină, o 
să călărim în fiecare zi şi nu o să primim musafiri. Vom 
putea cina în orice rochii avem chef. 

Diana nu-şi putea controla entuziasmul din voce. 
Începea să se simtă bine pentru prima dată în ultimele luni. 
Agnes zâmbi şi trase de cordonul clopoţelului pentru a-l 
anunţa pe servitor că bagajele erau gata şi îl urmă în timp 
ce acesta căra jos geamantanele. Hera şi Hercule alergau 
încântați în faţa lor. 

Diana îşi aranja în oglindă pălăria de paie de pe cap. 
Potrivi pana modernă cu un deget. Era o pălărie uşoară, de 
vară, care se potrivea cu starea ei din acel moment. 
Satisfăcută, ieşi în galerie. Tocmai îşi punea mănuşile şi se 
apropia de scări, când auzi voci din holul de parter. Se opri. 

— O plecare la Deerfield? spunea Davis, pe un ton 
surprins. Cam pe nepusă masă, nu-i aşa? 

— Domnişoara Diana a luat această decizie, răspunse 
Agnes. Merge cu domnişoara Grantley şi cu domnişoara 
Rutherford. Va fi ca pe vremuri. 

— Dar colonelul nu mi-a spus nimic despre asta. 

— Şi eu de unde să ştiu aşa ceva? Ce ştie sau ce nu 
ştie colonelul nu e treaba mea, răspunse Agnes, cam 
înţepat. Ah, aici eraţi, domnişoară Diana! Camerista îi 
întoarse spatele lui Davis, ca să se uite la Diana, în timp ce 
tânăra cobora scările. Trăsura e la uşă. 

— Perfect, atunci, suntem gata de plecare, declară 
Diana. Bună dimineaţa, Davis. 

— Bună dimineaţa, milady, răspunse bărbatul, 
înclinându-se. 

Apoi dispăru prin uşa verde care dădea spre 
bucătărie, fără să mai spună ceva. 

Ei bine, nu avea să dureze mult până când Davis 
urma să îl pună la curent pe Rupert în legătură cu plecarea 
ei, se gândi Diana uşor enervată. Dar nu avea cum să 
prevină acel lucru. Aşa că ieşi în aerul călduţ al dimineţii. 
Trăsura şi vizitiul aşteptau în faţa casei. Sam dusese 
trăsura ei personală şi calul pe care îl folosea la călărie la 
Deerfield, în după-amiaza zilei precedente. Urma să le 


întâmpine la tren, în gara din Canterbury. 

Se urcă în trăsură, urmată de Agnes şi de câini, iar 
vehiculul se puse în mişcare. 

Fenella şi Petra o aşteptau sub ceasul din gara 
Waterloo. Petra începu să-şi fluture cu entuziasm pălăria de 
cum reuşi să o zărească în mulţime pe Diana. Aceasta se 
îndreptă spre ele, urmată de Agnes şi de un hamal. 
Bărbatul puse bagajele tinerelor peste ale Dianei, pe 
cărucior. Îl urmară prin mulţime, pe peronul aglomerat, 
până la trenul gata de plecare, cu aburii şuierând din 
coşurile locomotivei. Hamalul le găsi un vagon liber la clasa 
întâi, le aşeză bagajele, apoi o escortă pe Agnes, care ţinea 
câinii, spre un vagon de clasa a treia, de la capătul trenului. 

— Am pregătit sandviciuri, spuse Petra, arătând spre 
coşuleţul pe care îl ţinea în poală. Pui şi pateu din ficat de 
rață. Cât se poate de decadent. Oh, şi am luat şi un termos 
cu vin de Xeres, ca să alunece mai bine pe gât 
sandviciurile. 

— Am crezut că o să luăm prânzul în vagonul- 
restaurant, spuse Diana, dar un picnic e o idee şi mai bună. 

— Mereu servesc supă cafenie de Windsor în vagonul- 
restaurant, iar eu nu o suport, declară Fenella. Să sperăm 
că nu ni se alătură nimeni în vagon. Se ridică şi trase 
draperiile de la uşile din sticlă care dădeau spre coridor. Să 
sperăm că asta o să-i ţină departe, adaugă. 

— Mă întreb cât ar dura călătoria cu unul dintre acele 
autovehicule moderne, spuse gânditoare Petra când auzi 
şuieratul locomotivei cu aburi, iar trenul se puse în mişcare. 
Jack Marsden mi-a spus că pot prinde şi treisprezece 
kilometri pe oră. Vrea şi el să-şi ia una, dar tatăl lui nu este 
de acord. 

— Nu poţi sta în calea progresului, declară Fenella pe 
un ton atât de trufaş, necaracteristic felului ei de a fi, încât 
tovarăşele de călătorie izbucniră în râs. 

Fenella râse şi ea cu ele. 

— Am auzit pe cineva declarând astă seară trecută, la 
Criterion, exact pe acelaşi ton. Probabil avea dreptate 
totuşi, adăugă tânăra, înainte de a muşca dintr-un sandvici 


cu pateu. Cine ar fi crezut că femeile vor merge pe 
biciclete? Eu o ador pe a mea. Bineînţeles, pot să merg cu 
ea doar la ţară, dar senzaţia este eliberatoare. Plus că te 
deplasezi mult mai repede decât dacă ai merge pe jos. 

— Eu prefer oricând un cal, spuse Diana şi bău o gură 
de vin din termos, înainte să-şi aleagă un sandvici cu pui 
din coş. 


Rupert părăsise comandamentul militar şi se îndrepta 
spre Clubul Armatei şi al Marinei, de pe Pall Mall. 

— Lacey, vino să stai cu noi, îi strigă o voce dinspre 
bovindoul clubului. 

Rupert făcu semn cu mâna că auzise şi merse spre 
foştii camarazi, ofiţeri în armată, care stăteau pe scaunele 
din jurul unei mese rotunde din club. Toţi luptaseră, la fel 
ca el, în războiul împotriva burilor, dar, spre deosebire de 
Rupert, fuseseră între timp trecuţi în rezervă pe jumătate 
de soldă. Luă loc alături de ei. 

— Vin de Xeres, te rog, îi spuse el servitorului care se 
agita în jurul mesei. 

— Ai fost la comandamentul militar, remarcă unul 
dintre bărbaţi, apoi luă o gură zdravănă din paharul cu vin 
roşu din faţa lui. Ce mai face comandantul-şef? 

Rupert ridică dintr-o sprânceană. 

— Lord Roberts e ocupat mai degrabă cu ceremonii 
oficiale, în ultimul timp. Mi se întâmplă des să nu prea am 
cine ştie ce de făcut, spuse Rupert. li mulţumi din cap 
servitorului care îi pusese un pahar cu vin în faţă. Deci mă 
tem că nu prea am noutăţi pentru voi, adăugă el. 

— E ca dracu’ să fii în rezervă, pe jumătate din soldă, 
comentă un maior cu păr cărunt. Bărbatul se uita pe prima 
pagină din Gazette, care publicase un articol despre soldaţii 
în rezervă, care nu mai aveau nimic de făcut de când 
situaţia din Africa de Sud fusese rezolvată. Cum se aşteaptă 
ca un om să poată trăi dintr-o sumă atât de amărâtă? 

— Ei bine, nu că asta te-ar afecta pe tine, Lacey, 


declară un individ îmbrăcat în tunica roşie cu însemnele 
aurii de locotenent în Regimentul Dragonilor, în timp ce 
zâmbea batjocoritor. 

Rupert îl privi pieziş. 

— Ce insinuezi, Cartwright? 

Rupert vorbise pe un ton scăzut, dar enervarea din 
vocea lui nu era greu de ghicit. Locotenent-colonelul 
Cartwright îl privi pe deasupra halbei cu bere pe care o 
avea în mână. 

— Ei bine, nu doar că n-ai fost trecut în rezervă, dar 
am înţeles că, după moartea lui Sommerville, ai mai şi 
moştenit jumătate dintre minele lui de diamant şi dintre 
proprietăţile de acolo. O avere frumuşică, aş putea spune. 

— Aşa, şi? replică Rupert cu vocea periculos de calmă. 

— Aşa că... nimic, răspunse celălalt bărbat, ridicând 
din umeri. Era doar o observaţie. 

— E adevărat, Lacey? întrebă altul, devenit brusc 
interesat de conversaţie. 

— Aşa e, răspunse Rupert, apoi îşi goli paharul. Şi, 
dacă nu ştiaţi deja, o să vă informez şi că sora lui 
Sommerville este acum soţia mea. Se ridică. Vă urez o 
după-amiază plăcută, domnilor. 

Aruncă un zâmbet rece către grupul de ofiţeri, apoi 
părăsi localul. 

— Sunt multe de spus despre unul care s-a dat pe 
lângă mogştenitorul unei familii bogate, comentă Cartwright. 
Mare păcat că nu a reuşit să-l salveze pe Sommerville la 
Mafeking. Nici nu-mi amintesc să-l fi văzut acolo. 

— Dar bineînţeles că a fost acolo, spuse unul din 
tovarăşi, pe un ton indignat. L-a cărat pe Sommerville de pe 
câmpul de bătălie, l-am văzut cu ochii mei. Era acoperit de 
sângele lui Jem. 

— Hmm, mormăi locotenentul, îngropându-şi nasul în 
pahar. Cred că trebuie să te cauţi la ochi. 

Ceilalţi bărbaţi se foiau în scaune, vizibil stânjeniţi de 
discuţie. Se ridicară şi ieşiră din local, unul câte unul. 
Cartwright îi făcu semn chelnerului să-i mai aducă un 
pahar. Trase ziarul spre el şi îl întoarse la rebusul de pe 

Rupert intră în casa din Cavendish Square şi merse în 
bibliotecă, de unde sună după Davis. Aşezat la biroul greu 
de stejar, frunzărea un vraf de scrisori care sosiseră pentru 
el, când servitorul intră în cameră. 

— Ah, Davis, îmi aduci, te rog, nişte pâine şi brânză? 
Şi un pahar de bere neagră. 

Expresia sumbră şi amenințătoare de pe faţa lui 
Rupert era bine cunoscută de valet. Ceva sau cineva 
tulburase grav liniştea colonelului. 

— Imediat, domnule. 

— Ah, şi ştii cumva dacă domnişoara Sommerville e 
acasă? 

Davis se opri, cu mâna pe clanţă. 

— Cred că a plecat la Deerfield pentru câteva zile. 

Rupert se încruntă şi mai tare. 

— Chiar aşa? Când a plecat? 

— La puţin timp după ora zece azi-dimineaţă. A luat 
trenul din gara Waterloo. Am înţeles că domnişoara 
Rutherford şi domnişoara Grantley o însoțesc. 

Cum colonelul nu mai spunea nimic, Davis părăsi 
biblioteca şi se îndreptă spre bucătărie. 

Rupert rămase pe scaun, bătând cu degetele în 
scrisoarea din faţa lui, pe care apucase să o citească doar 
pe jumătate, şi privind în gol. Ce naiba mai punea Diana la 
cale? Sigur avea ea ceva în cap, că altfel nu ar fi plecat la 
ţară fără să-l anunţe. Nu era surprinzător că dorise să 
meargă la ţară, după ce nu mai fusese acolo de atât de 
mult timp, dar de ce făcuse un secret din asta? Sau poate 
voise să-i demonstreze că era independentă, că putea să 
meargă unde voia, când voia, fără să-i dea lui socoteală? 

Rupert nu intenţiona să conteste acel sentiment. Ea 
nu era legată în niciun fel de el. Era liberă să facă după cum 
dorea. Cu excepţia cazului în care... în care era vorba 
despre ceva care avea legătură cu el. 


Îi veni dintr-odată în cap vocea ei care declara că el 
nu avea nimic de-a face cu Kimberley Diamond. Ignorase la 
acel moment declaraţia ei, pentru că mai erau şi alte lupte 
de dat cu ea, iar iapa se afla în siguranţă, departe, la 
Deerfield. Aveau destul timp să ajungă la o decizie în 
privinţa calului, crezuse el. Dar brusc îşi dădu seama că 
Diana plănuia să ia acea decizie fără să-l implice. 

Faptul că înţelesese de ce ea plecase la ţară nu-i 
îmbunătăţi deloc dispoziţia sumbră. Se uită la ceas. Era ora 
trei după-amiază, prea târziu ca să mai prindă un tren către 
Deerfield în ziua aceea. Avea să ia primul tren în dimineaţa 
următoare, chiar şi trenul de marfă care căra laptele, dacă 
era nevoie, şi plănuia să-i facă o surpriză la micul dejun. 
Buzele i se curbară într-un zâmbet satisfăcut când îşi 
imagină reacţia Dianei la vederea musafirului neaşteptat. 
Ideea aproape că îl bine dispuse. Aproape. 

Când Davis se întoarse cu o tavă, Rupert îi spuse: 

— Du-te la gara Waterloo, te rog, şi cumpără-mi un 
bilet la primul tren de dimineaţă spre Canterbury. Apoi 
pregăteşte-mi un bagaj mic... ceva doar pentru câteva 
nopţi, dar ai grijă să-mi pui şi haine de călărie. Mă duc la 
ţară pentru câteva zile. 

Aplecat peste un colţ al mesei, rupse o bucată de 
pâine şi îşi tăie o felie groasă de brânză Cheddar. 

— Veţi avea nevoie de mine, domnule colonel? 

— Nu, mă descurc de unul singur pentru câteva zile, 
răspunse Rupert, apoi luă o îmbucătură zdravănă de pâine 
cu brânză. 

Dacă Diana voia război, atunci de război urma să aibă 
parte. 


Trenul opri în gara mică din Canterbury, iar cele trei 
femei coborâră pe peron. Un hamal în vârstă se repezi spre 
ele, ca să le ia bagajele. Agnes şi câinii îşi făcură apariţia 
din spatele lui. 

— Sam e afară, cu trăsura, domnişoară Sommerville, 


o informă bătrânul hamal, ducându-şi mâna la chipiu. 
Familia Sommerville era bine cunoscută în oraş, iar 
Deerfield Court era cea mai frumoasă reşedinţă din zonă. E 
o plăcere să vă revedem, mai spuse hamalul. 

Apoi încărcă bagajele într-un căruţ şi porni încetişor 
pe platformă în direcţia porţii care dădea spre strada din 
spatele gării. 

Sam le ajută pe tinere să urce în trăsură, în timp ce 
câinii săreau în jurul lor. Agnes se instală pe capră, lângă el, 
iar caii porniră nerăbdători pe traseul bine cunoscut. Se 
opriră singuri în faţa porţilor masive din metal de la intrarea 
pe domeniul Deerfield Court. Portarul ieşi din ghereta lui, 
ferindu-se de soare cu mâna la ochi, şi se grăbi să le 
deschidă. 

— Eh, Sam, văd că ai fost rapid. A venit la timp trenul, 
nu-i aşa? 

Diana scoase capul pe fereastra trăsurii. 

— Bună ziua, Ned. Ce-ţi mai face familia? 

— Toate-s bune şi frumoase, domnişoară 
Sommerville, vă mulţumesc de întrebare. E o plăcere 
deosebită să vă avem din nou cu noi. Şi pe dumneavoastră, 
domnişoară Rutherford şi domnişoară Grantley. Doamna 
jones e într-o continuă agitaţie de când Sam ne-a spus, 
aseară, că o să veniţi aici pentru câteva zile. Se întoarse şi 
îi făcu semn unui băieţaş care apăruse în uşa căsuţei de la 
intrarea pe domeniu şi se uita curios la trăsură. Joe, ce mai 
aştepţi, fugi la conac şi anunţ-o pe doamna Jones că 
domnişoara Sommerville tocmai a sosit. 

Copilul o zbughi pe alee, în timp ce tatăl lui deschidea 
larg porţile, ca să lase trăsura să intre. 

— Nu e nevoie să vă deranjaţi prea tare, Ned, spuse 
Diana, întrebându-se cum şi când trebuia să-i informeze pe 
servitorii de la Deerfield despre aşa-zisa ei căsătorie. 

Poate nici nu trebuia să se deranjeze să le spună, atât 
timp cât Rupert nu era prin preajmă. Avea să se gândească 
la acel aspect când Rupert avea să îşi facă apariţia, dacă 
chiar era necesar. 

— A fost o decizie luată în grabă să venim aici. 


Doamna Jones chiar nu trebuie să se deranjeze, îl asigură 
Diana. 

— Ah, doar o ştiţi pe doamna Jones, răspunse Ned 
clătinând din cap, apoi se dădu la o parte din calea trăsurii 
şi îi făcu semn vizitiului să treacă. 

Diana îşi băgă capul înapoi în trăsură. 

— Da, o ştiu bine pe doamna Jones, chicoti Diana. Și 
nimic nu o poate opri să se agite. Acum, mă simt vinovată 
că n-am anunţat-o mai din timp. 

— Oh, o să bombănească, dar sunt sigură că o să se 
bucure de o asemenea provocare, îi răspunse Fenella. 
Întotdeauna îi plăcea când tu şi Jem luaţi casa cu asalt, 
însoţiţi de o ceată de musafiri flămânzi, după o zi petrecută 
la vânătoare. 

Rupert făcuse aproape întotdeauna parte din grupul 
lor. Cu un junghi în inimă, Diana îşi aminti de vremurile 
bune, când năvăleau toţi în casă, strălucind de la aerul tare 
şi de la alergătură. Rupert şi Jem umblau braţ la braţ. lar pe 
ea Rupert o tachina, ca de obicei, cu o uşurinţă familiară. 
Când erau copii, tachinările lui semănau mai degrabă cu ale 
unui frate mai mare. Dar se schimbaseră, odată cu relaţia 
lor. Mai târziu, încă o tachina, cu aceeaşi familiaritate, dar 
apăruse în cuvintele lui şi o anume notă de complicitate. 
Brusc, Îşi scoase din nou capul pe fereastra trăsurii. 

— Sam, opreşte aici! Când trăsura se opri, deschise 
entuziasmată portiera şi sări. Hai să mergem pe jos restul 
drumului! Îmi place când ajung la cotitura aceea pe care o 
face drumul, de unde poţi vedea pentru prima dată casa. 

Cele trei tinere îşi continuară drumul pe cărarea 
pietruită. Câinii săreau şi alergau în faţa lor, în timp ce ele 
mergeau în urma trăsurii. Când se apropiară de cotitura pe 
care o făcea traseul, Diana grăbi pasul. Trecu de colţ şi 
rămase pe loc, privind la conacul în stil elizabetan, acoperit 
de lemn alb şi negru, cu cele patru coşuri de fum ale lui şi 
cu zecile de ferestre care sclipeau precum nişte diamante 
sub razele soarelui de după-amiază. 

— E o casă minunată, spuse Fenella, strecurându-se 
lângă ea. 


— Da, şi mereu ne-am distrat atât de bine aici, aprobă 
Petra, în timp ce o lua pe Diana de braţ. Ne jucam de-a v-aţi 
ascunselea de Crăciun şi ne plimbam vara cu barca pe lac. 

Diana îşi aminti un joc anume, când ea şi Rupert se 
ascunseseră atât de bine în pod, încât nimeni nu reuşise să- 
i găsească şi după o vreme renunţaseră cu toţii să-i mai 
caute. Asemenea amintiri nu-i erau deloc folositoare, decise 
Diana, alungându-le cu fermitate, în timp ce îşi relua 
drumul spre uşa din faţă a casei. 

— Bată-vă norocul, domnişoară Diana! Aţi sosit! Şi 
aproape fără să-mi trimiteţi o vorbă, declară doamna Jones, 
cum era de aşteptat, în timp ce intra în holul pietruit, 
ştergându-şi mâinile de şorţ. 

—  lertaţi-mă, doamnă Jones, dar eram atât de 
nerăbdătoare să ajung aici, încât n-am mai putut aştepta. 
Am sosit în Anglia acum nicio săptămână. Diana înaintă 
spre ea cu mâinile întinse şi cu un zâmbet cuceritor pe faţă. 
Ştiu că a fost îngrozitor din partea mea, dar promit că nu 
vom deranja prea tare. Putem să ne purtăm şi singure de 
grijă, nu-i aşa? spuse ea privind spre cele două prietene, 
care o aprobară din cap, deşi privirea lor spunea că aveau 
mari îndoieli. 

— Nici vorbă, declară menajeră. Nici să nu vă treacă 
prin cap. Casa este pregătită pentru voi, paturile au fost 
aerisite şi li s-au pus aşternuturi încă de când mi-aţi trimis 
acea scrisoare din Africa în care îmi spuneaţi că vă 
pregăteaţi să luaţi vaporul spre casă. Dirk şi băiatul o să se 
ocupe de bagaje. Voi trei mergeţi în salon, şi Suzie o să vă 
aducă imediat ceaiul. Agnes, noi două o să bem o cană cu 
ceai la mine în apartament. Pariez că abia aştepţi. 

— Se parte că a mers mai bine decât mă aşteptam, 
mormăi Diana, în timp ce ascultau ordinele menajerei şi se 
îndreptau spre salon. 


Deschise imediat uşile mari de sticlă ale încăperii, 
care dădeau spre o terasă amplă, ce se desfăşura pe toată 
lăţimea părţii din spate a casei. Câinii ţâşniră în faţa ei şi 
începură să alerge, cu cozile fluturând în aer. O balustradă 
separa terasa de o bucată de pajişte care mergea până la 
lacul pe care un trio de lebede înota liniştit. 

Diana păşi afară şi inhală minunatul miros al 
trandafirilor şi al iasomiei, florile atât de iubite de mama ei. 

— Ce bine e să fii acasă, şopti Diana. Se întoarse în 
salon. Imediat după ce ne luăm ceaiul, trebuie să merg la 
grajduri. Abia aştept să văd ce face Kimberley Diamond, 
cum s-a recuperat după voiajul pe mare. 

— Te-ai decis în privinţa unui antrenor? întrebă Petra, 
în timp ce făcea loc pe masă pentru tava pe care o purta o 
cameristă. 

— Jem îl voia pe Cameron Thurgood, iar acesta ne-a 
spus că ar accepta-o oricând pe Kimberley Diamond. 
Grajdurile lui sunt la Littlebourne, la vreo cincisprezece 
kilometri de aici, aşa că m-am gândit să-l rog pe Ben, dacă 
el crede că iapa s-a recuperat suficient, să o ducă acolo în 
această după-amiază. lar eu îl voi vizita personal mâine pe 
domnul Thurgood. 

— In această după-amiază? se miră Fenella. Care-i 
graba? 

— Nu are niciun rost să mai aşteptăm, se eschivă 
Diana, cu privirea fixată asupra linguriţei cu care întindea 
gem de căpşune pe o brioşă. Cu cât iapa stă mai mult aici, 
agitându-se de una singură, în grajd, cu atât îşi va pierde 
mai repede forma de concurs. 

— Mmm, murmură Fenella. 

Fetei nu-i scăpase faptul că Diana se îmbujorase şi 
refuza să-şi mute privirea de la brioşă sau de la linguriţa 
mânjită de gem din mână. 

— Moştenirea pe care Rupert a primit-o de la Jem 
include şi calul? întrebă Fenella muşcând dintr-o prăjitură 
cu unt. 

Diana oftă. Fenella punea mereu degetul pe rană. 

— Îl include, din punct de vedere financiar. Are 


dreptul la jumătate din câştiguri dacă iapa se clasează bine 
la curse. 

Fenella îi aruncă o privire cu subiînţeles, dar Petra 
insistă: 

— Deci nu vrei ca el să aibă un cuvânt de spus în ceea 
ce priveşte antrenamentul calului. De aceea te grăbeşti s-o 
muţi? 

— Da, răspunse Diana ferm. 

— Ah, mormăi Petra, în timp ce apuca un sandvici cu 
castravete. Atunci, o să mergem cu tine la grajduri. 

Diana încuviinţă din cap, cu gura plină de brioşă. 

O jumătate de oră mai târziu, cele trei tinere plecară 
spre grajdul aflat lângă casă. Câinii păreau să ştie drumul; 
încântați de toate mirosurile familiare, alergau în jurul lor, 
parcă vânând amintiri olfactive greu de găsit. Ben ieşi din 
clădirea grajdurilor când văzu grupul vesel care intra în 
curte. O salută pe Diana cu mâna, apoi străbătu curtea spre 
ele. 

— Mă bucur că aţi venit, domnişoară Sommerville. 

— Ce face iapa, Ben? 

— AŞ spune că bine. A cam făcut mofturi la hrană în 
primele zile când am ajuns aici. Presupun că drumul cu 
vaporul nu prea i-a priit. Dar acum e mai calmă şi mănâncă 
mai bine. Se întoarse spre grajduri. E în boxa din colţ, are 
mai mult loc acolo. Am scos-o să facă mişcare de două ori 
pe zi, dar nu ceva care să o forţeze prea mult. Cred că va fi 
gata să înceapă antrenamentul într-o săptămână, două, 
presupun. 

— Eu mă gândeam că am putea să o mutăm la 
grajdurile domnului Thurgood în această după-amiază, 
spuse Diana pe un ton care se dorea relaxat. O putem 
instala acolo, şi să înceapă antrenamentul profesionist după 
vreo săptămână. 

Ben ridică din umeri. 

— Cum doriţi, domnişoară Sommerville. Cred că e 
destul de stabilă încât să suporte bine mutarea. 

Diana îl urmă în bezna din grajd, unde nările i se 
umplură de mirosul de cal, de fân şi de piele tăbăcită. Fire 


de praf dansau în lumina lăsată de o mică rază de soare ce 
se strecura prin uşa întredeschisă. Putea auzi copitele cailor 
frământând paiele din boxe, în timp ce capetele lor suple se 
iţeau iscoditor de peste ziduri. 

— N-o deranjează compania? 

— Nu, atât timp cât nu se apropie prea mult de ea. 
Atunci, devine nărăvaşă. 

Ben se opri în faţa boxei din colţul îndepărtat al 
clădirii. 

— Aici este, spuse el. 

întinse o mână peste jumătatea de zid şi scărpină 
botul animalului elegant. 

— Salutare, frumuseţe! zise Diana cu voce blândă, 
fără să facă vreo încercare să atingă, deocamdată, calul. 
Nu-i aşa că e superbă? le întrebă ea pe prietenele care 
stăteau discret în spatele ei. 

— Minunată, o aprobă Petra. Cine o s-o călărească? 

— Încă nu ştim. Antrenorul va lua probabil această 
decizie, după ce o vede cum se mişcă. 

Diana se îndepărtă de boxă, simțind că iapa, foarte 
sensibilă, avusese parte de destulă interacţiune pentru 
moment. 

— Ai putea să o muţi acum, Ben? 

— Da, de ce să mai pierdem timpul, aprobă 
îngrijitorul. Deci să-i spun domnului Thurgood că o să 
mergeţi să-l vedeţi mâine? 

— Da, spuse ea, întorcându-se spre Petra şi Fenella. 
Aş zice să mergem acolo călare, mâine-dimineaţă. Ce 
spuneţi? Merry a mea o să fie fericită cu un galop, iar voi 
aveţi patru cai dintre care să alegeţi. 

— Sună încântător, declară Petra. Abia aştept o tură 
de călărie la ţară. 

Străbătură grajdul ca să iasă în curte, apoi se mai 
plimbară, la soare, pentru o vreme, înainte să intre în casă 
printr-o uşă laterală. 

— Nu ne punem ţinute speciale pentru cină, dar aş 
vrea să mă spăl de murdăria pe care am strâns-o de pe 
drum, spuse Diana. Să ne întâlnim într-o oră în salon? 


Urcară la etaj şi se despărţiră la capătul scărilor. 
Diana intră în dormitorul ei cu ferestre largi şi bârne pe 
tavan. Agnes îi despachetase valiza şi îi aşezase periile, 
pieptenii şi obiectele de toaletă în mica baie lipită de 
cameră. Deşi nu avea o instalaţie de apă caldă, baia 
cuprindea o cadă şi o toaletă. Un vas cu apă aburindă era 
aşezat lângă un lighean, pe lavoarul cu marmură. Diana îşi 
dădu jos jupa şi începu să se frece cu buretele, în timp ce 
se gândea că venise timpul să modernizeze şi reşedinţa 
Deerfield. Odată ce Kimberley Diamond avea să fie în 
siguranţă, în grajdurile lui Thurgood, avea să-şi îndrepte 
atenţia spre montarea unei instalaţii de apă caldă. 

Oare era ceva pentru care trebuia să se consulte cu 
Rupert? Cu siguranţă, el nu avea niciun interes în astfel de 
lucruri banale, gospodăreşti. Probabil, doar probabil, exista 
totuşi ceva de care să beneficieze şi ea în toată situaţia 
asta. Cerul îi era martor că ultimul lucru pe care şi-l dorea 
cu adevărat era să-l vadă pe Rupert adâncit până la coate 
în treburi de instalator. Dar instalaţia de apă caldă i-ar fi dat 
lui Rupert ceva de făcut legat de proprietatea lor şi l-ar fi 
ţinut departe din calea ei. Gândul acela îi aduse un zâmbet 
de satisfacţie pe buze, în timp ce-şi trăgea pe ea o rochie 
uşoară de muselină, care era perfectă pentru o cină liniştită 
în compania prietenelor. 


În dimineaţa următoare, la ora nouă, Rupert era 
singurul pasager care cobora din tren în gara Canterbury. 
Era o dimineaţă superbă, aşa că se bucura că putea savura 
aerul curat de ţară, după cel greu şi sufocant pe care îl 
lăsase în urmă, la Londra. Pentru un moment, îi trecu prin 
cap să străbată pe jos cei aproape opt kilometri până la 
reşedinţa Deerfield, dar se răzgândi repede. 

Dacă voia să o ia pe Diana prin surprindere, atunci 
trebuia să ajungă cât mai repede la conac. Era sigur că ea 
se aştepta ca el să o urmeze la Deerfield, dar cu siguranţă 
nu credea că avea să apară acolo atât de repede. 


Şeful de gară ieşi din ghereta lui şi îl salută cu mâna, 
ştergându-se la gură cu o batistă, în timp ce înghiţea 
ultimele îmbucături dintr-un sandvici cu şuncă. 

— Presupun că aveţi nevoie de o cursă cu trăsurica, 
domnule. Rezolv imediat. 

Îşi băgă două degete în gură şi fluieră atât de tare, 
încât sperie un stol de păsări care stătea liniştit pe 
platformă. Un băieţaş ieşi din casă şi, fără să mai aştepte 
vreo altă indicație, o zbughi spre oraş. 

— Multumesc, îi spuse Rupert cu un zâmbet 
recunoscător. 

Şeful de gară se apropie, uitându-se îndeaproape, cu 
ochii săi miopi, la călător. 

— Oho, dar e chiar colonelul Lacey! Nu vă aşteptam, 
domnule, spuse el, trecându-şi mâna prin păr. Nu după ce 
s-a întâmplat cu stăpânul Jem. Ingrozitoare treabă... 

— Da, aşa a fost, îl aprobă Rupert, dar pe un ton care 
nu lăsa loc şi de alte comentarii. 

Fusese un oaspete bine cunoscut la Deerfield pentru 
mai bine de doisprezece ani, dar, în absenţa permanentă a 
stăpânilor domeniului, nu era de mirare că oamenilor li se 
părea ciudat să-l vadă apărând acolo. Se gândi dacă să-i 
spună omului că între timp se căsătorise cu domnişoara 
Sommerville, dar decise că acea informaţie ar trebui să 
vină de la Diana, nu de la el. 

— O să aştept trăsura pe drum, spuse el, ridicându-şi 
valiza. Înclină uşor capul, în semn de rămas-bun, şi ieşi din 
gară, ca să aştepte pe marginea drumului. Birja de la han 
apăru în câteva minute, condusă de un grăjdar. Băiatul 
şefului de gară sări din spatele birjei şi o rupse la fugă, fără 
ca măcar să privească în direcţia lui Rupert. 

— Unde mergem, domnule? îl întrebă grăjdarul, în 
timp ce colonelul se urcă lângă el pe capră. 

— La reşedinţa Deerfield, te rog. 

Din nou, tonul lui nu încurajase conversaţia, aşa că 
vizitiul nu făcu decât să smucească de hăţuri. Calul porni. 

Ned apăru să deschidă imediat ce vizitiul trase în faţa 
porţilor. Păru la fel de surprins precum şeful de gară când îl 


văzu pe pasagerul din trăsură. 

— Oh, colonelul Lacey... nu vă aşteptam. 

— Nu, şi nici nu aveai vreun motiv, spuse Rupert, 
salutându-l din cap. 

— Domnişoara Sommerville nu mi-a spus că urmează 
să sosiți, adăugă Ned, în timp ce deschidea larg porţile. 

Rupert nu-i răspunse, ci privi drept în faţă când 
trăsura trecu pe lângă Ned, lăsându-l pe acesta clătinând 
dezaprobator din cap. Portarului îi era clar că eticheta 
impusă pe vremuri de familia Sommerville nu se mai 
respecta în ultima vreme. 

Când trecură de cotitura pe care o făcea drumul, casa 
apăru în faţa lui Rupert în toată splendoarea ei. Bărbatul 
simţi aceeaşi senzaţie de plăcere şi anticipație care îl 
încerca şi atunci când sosea la conac în vacanţele de vară, 
pe vremea când era doar un şcolar. Dar îi trecu repede 
când realitatea luă locul nostalgiei. 

Se aştepta de la doamna Jones la acelaşi gen de 
primire de care se bucurase din partea şefului de gară şi a 
lui Ned. Asta dacă nu cumva Diana era trează şi dornică să 
îmblânzească lucrurile. 

Rupert sperase că, atunci când avea să vină timpul ca 
servitorii de la Deerfield să fie informaţi despre schimbările 
petrecute, Diana urma să fie alături de el. Dar în acel 
moment nu prea se aştepta la niciun fel de cooperare din 
partea ei, având în vedere modul abrupt şi secretos în care 
părăsise Londra. Practic, îi aruncase din nou mănuşa. 

Buzele i se subţiară când vizitiul trase în faţa clădirii. 
Sări cu tot cu valiză şi apoi îi plăti bărbatului. Ciocăni cu 
putere. După ceva timp, uşa se deschise, iar o cameristă pe 
care nu o cunoştea îl privi cu nedumerire, din prag. 

— Da, domnule. 

— Am venit să o văd pe domnişoara Sommerville, 
spuse Rupert. 

Trecu pe lângă cameristă şi intră în hol, unde inhală 
mirosul familiar al casei, un amestec de fum rămas de la 
buştenii care arseseră pe timpul iernii în şemineurile uriaşe, 
iz de ceară de albine şi ulei de lavandă. 


— Domnişoara Sommerville nu e acasă, domnule, 
spuse camerista, în timp ce-l privea cu o curiozitate 
neînfricată. A plecat imediat după micul dejun. 

— Susie, cine este? 

Doamna Jones apăru în hol, dinspre bucătăria aflată 
după scara din stejar. 

— Vai de mine, dar e chiar domnul Rupert... sau ar 
trebui să spun colonelul Lacey. Bată-vă norocu'! Noi nu 
vă... 

— Aşteptam, o întrerupse Rupert cu un zâmbet trist. 
Da, ştiu că nu mă aşteptaţi. lertaţi-mă, doamnă Jones, dar 
am venit să o văd pe domnişoara Sommerville, legat de o 
chestiune care nu suporta amânare. 

— Oh, dar ea nu ne-a spus... niciun cuvânt despre 
asta, zise menajera, clătinând din cap. Însă tocmai aţi ratat- 
o. Acum nici cincisprezece minute a ieşit să călărească, 
alături de  domnişoara Grantley şi de  domnişoara 
Rutherford. Nu mă aştept să se întoarcă înainte de ora 
ceaiului. 

Rupert înjură în barbă. Ce altceva ar fi putut să facă? 

— Ţi-a spus cumva pe unde o să călărească? întrebă 
el, fără să-şi facă prea mari speranţe. 

— Cred că domnişoarele au plecat călare spre 
grajdurile domnului Thurgood. Pe drumul spre Littlebourne. 

Ah, bineînţeles că Diana nu pierduse nicio secundă. 
Dar expresia lui Rupert nu lăsa să se vadă nimic. 

— Atunci, o să iau şi eu un cal din grajduri şi o să 
merg după ele, spuse el nonşalant. 

Doamna Jones aruncă o privire spre valiza pe care 
Rupert o avea la picioare. 

— O să staţi în oraş, domnule colonel? 

Rupert clătină din cap. 

— Nu, doamnă Jones. O să stau aici. Diana o să vă 
explice situaţia atunci când se întoarce. 

— Oh, da? se miră menajera, încruntându-se. Ei bine, 
atunci, presupun că o să doriţi să staţi în fosta 
dumneavoastră cameră. Doriţi să-l aveţi pe Matthew ca 
valet? 


— Nu, asta nu va fi necesar. Mă descurc şi singur, 
spuse el, ridicându-şi valiza. O să iau fosta mea cameră. 
Oh, şi, dacă puteţi să-mi încropiţi ceva pentru micul dejun, 
v-aş fi foarte recunoscător. Am luat primul tren de 
dimineaţă de la Londra. 

— O să găsiţi terci de ovăz şi rinichi în salonul de mic 
dejun, în douăzeci de minute, spuse doamna Jones, 
încuviinţând ferm din cap. Întotdeauna v-aţi dat în vânt 
după rinichii picanţi pe care vi-i pregăteam, lângă o felie, 
două de şuncă. _ 

— Aşa este. iți mulţumesc, spuse Rupert, adresându-i 
un zâmbet care o făcu să chicotească, nostalgică. 

„Conaşul Rupert poate să vrăjească şi păsările din 
copaci dacă îşi pune în cap”, îşi aminti doamna Jones. 

Satisfăcut că se descurcase mai bine decât sperase, 
având în vedere penibilul sosirii lui neanunţate, Rupert urcă 
scările şi se îndreptă spre aripa de vest a casei, unde era 
fosta lui cameră. Aruncă valiza pe pat, şi ochii îi căzură pe 
uşa care despărţea dormitorul lui de al lui Jem. Impinse uşa 
şi o deschise larg. Nimic nu se schimbase. Era o cameră 
curată şi ordonată, cu patul aranjat cu grijă, aşa cum fusese 
mereu. | se părea că dintr-o clipă în alta avea să-l vadă pe 
jem sărind în fotoliu de la geam şi deschizând larg 
ferestrele, aşa cum făcea întotdeauna când ajungea acasă. 

Rupert se întoarse la el în cameră şi închise uşa dintre 
cele două dormitoare. Bine că se gândise să-şi aducă haine 
de călărie. Se schimbă repede în pantaloni şi jachetă, 
înainte să coboare la masă. 

Salonaşul de mic dejun se învecina cu vechea 
sufragerie. Fusese rar folosită în ultimii ani, dar Rupert îşi 
amintea de multe evenimente şi Crăciunuri, din copilăria 
lui, când acea sală era ticsită cu oameni, masa imensă 
gemea sub greutatea nenumăratelor feluri de mâncare şi a 
tradiţionalului cap de mistreţ care trona în mijlocul ei, iar 
buşteni uriaşi trosneau în şemineurile uriaşe. 

O servitoare îi puse în faţă un bol cu terci de ovăz, 
alături de o tigaie aburindă, o farfurie cu pâine prăjită, unt 
şi marmeladă şi o cafetieră. Rupert era lihnit, iar mirosul de 


şuncă prăjită era irezistibil. 

— Mai doriţi şi altceva, domnule? 

Rupert clătină din cap. 

— Nu, mulţumesc. Ce am aici e perfect. 

Îşi turnă smântână peste terci şi începu să-şi 
analizeze opţiunile. Până la Littlebourne erau vreo 
cincisprezece kilometri - practic, o aruncătură de băț când 
erai călare. 

Deşi nu vizitase niciodată grajdurile lui Thurgood, îl 
ştia pe antrenor după reputaţie. Grajdurile erau destul de 
uşor de găsit. Şi dacă avea să o găsească pe Diana acolo... 
atunci urma să-i ofere lupta pe care ea şi-o dorea. 
Bineînţeles, ea îşi adusese cu ea aşa-zisa gardă de onoare, 
pe Fenella şi pe Petra, dar, dacă Diana îşi imagina că asta 
avea să-l oprească, se înşela. 


Capitolul 14 


Diana  descălecă la grajdurile mari, în curtea 
imaculată a lui Cameron Thurgood. Niciun fir de pai nu 
părea să fie nelalocul lui, pereţii grajdului erau proaspăt 
vopsiți, iar uşile care separau boxele cailor erau deschise 
către aerul cald de vară. 

— Poţi să mănânci de pe pietrele astea, observă 
Petra, în timp ce descăleca, în spatele Dianei. 

— Totuşi, unde sunt caii? întrebă Fenella, uitându-se 
în jur, prin curtea liniştită, în timp ce ţinea hăţurile 
propriului cal. 

Un bărbat ieşi din clădirea din partea stângă a curţii şi 
se îndreptă spre ele. Cameron Thurgood era la fel de 
imaculat precum împrejurimile, cu pantalonii săi de călărie, 
ghete şi o jachetă bine strânsă de corp, care-i punea în 
evidenţă umerii largi. 

— Bine aţi venit, le salută el zâmbind. Presupun că 
sunteţi domnişoara Sommerville? întrebă el, întinzându-i 
mâna Dianei. Permiteţi-mi să vă felicit pentru Kimberley 


Diamond. O iapă superbă. Am observat-o în timpul 
exerciţiilor de azi-dimineaţă. Se mişcă excelent, iar Ben ştie 
cum să o stăpânească. 

Diana se înclină, încântată de ce auzea. 

— Fratele meu ar fi fost absolut fericit să audă ce 
spuneţi. Era convins că iapa va face lucruri extraordinare. 

— Sper să-i putem demonstra teoria. Vă rog, poftiţi în 
biroul meu. Sunt convins că veţi aprecia ceva răcoritor de 
băut după această călătorie matinală. Băieţii o să vă ia caii. 

Doi băieţi, ajutoare la grajduri, apărură din cealaltă 
parte a clădirii ca să le ia caii de hăţuri şi să-i ducă undeva 
în spatele curţii. 

— Unde e Ben, domnule Thurgood? întrebă Diana. 

— Oh, dar vă rog, spuneţi-mi Cameron, nu e nevoie să 
ne formalizăm. Ben e cu Kimberley Diamond, în padocul din 
colţ. Am decis că i-ar prinde bine mai multă libertate de 
mişcare şi aer curat. 

Călătoriile pe mare se pot dovedi epuizante pentru 
cai, aşa că o s-o lăsăm mai lejer în următoarele zile. 

Le conduse în biroul său mare şi le făcu semn să ia 
loc. După cafea şi o jumătate de oră de discuţii despre cai, 
Diana spuse brusc: 

— Poate ar trebui să discutăm termenii acum, 
Cameron, şi strategia pentru cariera calului. Nu vreau să-ţi 
irosesc timpul. 

Ceva ce nu putea identifica, un fel de teamă care îi 
dădea senzaţia că trebuia să se grăbească, o făcea să nu se 
mai simtă în largul ei. O cuprinse panica. Nu se putea gândi 
decât la faptul că trebuia să rezolve orice afacere legată de 
iapă înainte ca Rupert să apară şi să-şi bage nasul. 

— Bineînţeles. Poate prietenelor dumneavoastră le-ar 
plăcea să facă un tur al grajdurilor, cât stăm noi şi discutăm 
contractul şi termenii financiari. 

Cameron sună dintr-un clopoțel pe care îl avea pe 
birou. După câteva momente, un bărbat în vârstă îşi făcu 
apariţia 

— Doamnelor, acesta este Theo, şeful grajdurilor. Ştie 
totul despre grajduri şi despre caii pe care îi antrenăm. O să 


vedeţi că vă va răspunde la orice întrebare aţi putea avea. 

— Chiar ne întrebam unde sunt toţi caii, spuse Petra 
veselă, ridicându-se. Grajdurile păreau goale. Hai, Fenella, 
s-o lăsăm pe Diana să-şi continue discuţia cu Cameron! 

Cei trei plecară, cu Petra deja punând întrebare după 
întrebare. 

Theo era un foarte bun cunoscător, aşa cum li se 
spusese, şi răspundea politicos întrebărilor, în timp ce le 
făcea un tur al grajdurilor şi al padocurilor. 

Rupert intră în curte în momentul în care Fenella şi 
Petra tocmai ieşeau, însoţite de Theo, dintr-una din clădiri. 

— O, Doamne! exclamă Fenella, în timp ce Rupert se 
pregătea să descalece, în mijlocul curţii. 

— Acum să vezi paie pe foc, murmură Petra. 

Rupert cobori de pe cal şi dădu hăţurile unui băiat de 
la grajduri, care venise alergând în întâmpinarea lui. Le 
salută pe femei, pe un ton neutru. 

— Bună dimineaţa, Fenella... Petra. 

— Ce surpriză, Rupert, răspunse Fenella. 

În ciuda tonului calm cu care le salutase, era clar 
pentru cele două femei că Rupert nu era în cea mai bună 
dispoziţie. 

— Mă îndoiesc sincer că şi pentru Diana. Unde e? 

Îşi pocnea cravaşa de cizmele de călărie, în timp ce se 
uita cu interes în jur, la curtea ordonată. 

— Diana este cu domnul Thurgood, în birou, îi spuse 
Petra, pentru că nu vedea cu ce le-ar fi putut ajuta să se 
eschiveze. Clădirea de acolo, adăugă ea, arătând cu mâna. 
O să venim cu tine. 

— Nu, n-o să veniţi. Scuzaţi-mă, doamnelor, mai 
spuse Rupert. 

Apoi porni cu pas hotărât spre clădirea care îi fusese 
indicată. 

— O, Doamne! exclamă Petra. Poate n-ar fi trebuit să-i 
spun. 

— Bineînţeles că trebuia să-i spui. Diana ştie ce face. 
Pe deasupra, cum crezi că ai fi putut ţine secret aşa ceva? 
spuse Fenella. 


Petra ridică din umeri. 

— Aşa e, nu aş fi avut cum. Cred că e mai bine să nu 
ne băgăm, spuse ea. 

— Cu siguranţă, întări Fenella, aşezându-se pe un 
butoi de apă întors cu gura în jos. Mulţumim pentru tur, 
Theo. O să aşteptăm aici. 

— Dacă aşa doriţi... 

Bărbatul le salută politicos şi dispăru undeva în 
clădirea grajdurilor. 

— Ce n-aş da să fiu o muscă pe un perete din acel 
birou, spuse Petra, aşezându-se pe un alt butoi. 


* 


Rupert bătu scurt la uşa biroului, apoi o deschise, în 
timp ce-şi scotea mănuşile. 

— Imi pare rău că am întârziat, Diana. Mă bucur totuşi 
că nu ai aşteptat după mine. 

li aruncă un zâmbet scurt, care era mai mult o 
grimasă în care se putea citi o ameninţare clară, apoi se 
îndreptă spre antrenor, cu mâna întinsă. 
` — Cameron Thurgood, presupun. Colonelul Lacey. 
Impart dreptul de proprietate asupra lui Kimberley Diamond 
cu domnişoara Sommerville. 

Cameron ÎI privi surprins, dacă nu de-a dreptul confuz. 

— Bineînţeles... Nu mi-am dat seama că... Sunt 
încântat să vă întâlnesc, domnule. Vă rog, luaţi loc! Pot să 
vă ofer ceva de băut? 

— Nu chiar acum, dar vă mulţumesc. 

Rupert îşi lăsă mănuşile şi cravaşa pe o masă şi se 
aşeză, punându-şi relaxat un picior peste celălalt. 

— Poate aţi putea să mă puneţi la curent cu stadiul în 
care aţi ajuns cu discuţia... 

— De fapt, eu şi Cameron tocmai am terminat 
discuţiile, spuse repede Diana. Nu vreau să-i mai irosim 
timpul, aşa că o să te pun eu la curent cu totul mai târziu. 

— Aş prefera să aud de la domnul Thurgood, spuse 
Rupert, căruia începuse să i se zbată un ochi. Poate doreşti 


să te alături prietenelor tale, în curte, având în vedere că 
deja ai încheiat discuţia aici. 

Diana clătină din cap şi rămase pe loc. Era clar că el 
încerca să o scoată din joc, iar ea nu putea face mare lucru 
ca să-l oprească fără să provoace o scenă penibilă în faţa 
antrenorului. 

— Am convenit asupra termenilor în care Cameron o 
să îngrijească şi o să antreneze iapa, spuse Diana. Chiar nu 
cred că e nevoie să reluăm acum toată discuţia. 

Rupert îi aruncă o privire glacială. 

— Nu, poate că nu, spuse el. Imi poţi explica toate 
astea mai târziu. Se întoarse către antrenor. Presupun că ai 
văzut deja cum se mişcă iapa, nu? 

— Da, azi-dimineaţă, domnule colonel. 

Şi Cameron se apucă să-i repete tot ce discutase cu 
Diana, în timp ce ea stătea acolo, fumegând în tăcere. 
Urmă o lungă sesiune de întrebări şi răspunsuri între Rupert 
şi antrenor. În ciuda iritării pe care o simţea, Diana trebui la 
un moment dat să admită că Rupert era la fel de calificat 
precum ea să discute despre strategia referitoare la cariera 
de curse a calului. El nu făcu nicio încercare să sugereze alt 
plan faţă de cel asupra căruia ea şi antrenorul căzuseră 
deja de acord. Şi care era, de fapt, planul lui Jem. 

— AŞ dori să văd iapa, spuse Rupert, ridicându-se, 
odată discuţia încheiată. 

— Bineînţeles. Cred că Ben a adus-o deja de la padoc. 
O să vă însoțesc la grajduri, spuse Cameron repede. Cred 
că şi dumneavoastră sunteţi nerăbdătoare să o vedeţi, 
domnişoară Sommerville. 

— Da, aşa este, confirmă Diana. 

Ea şi Jem cumpăraseră iapa când relaţiile ei cu Rupert 
erau deja reci şi nu credea că el apucase să vadă calul. Dar 
nu putea fi sigură. Jem rămăsese bun prieten cu Rupert 
chiar şi după ce ei rupseseră logodna, dar fratele ei fusese 
foarte discret în acea privinţă. 

O oră mai târziu, erau în sfârşit gata să părăsească 
grajdurile. Fenella şi Petra încercară să facă o conversaţie 
discretă, în drum spre casă, în timp ce Diana şi Rupert 


menţinură o tăcere mormântală. 

Imediat ce ajunseră acasă, Diana se scuză faţă de toţi 
şi urcă la ea în dormitor. Închise uşa şi se sprijini de ea, cu 
un oftat de frustrare şi de mânie zadarnică. Avea să fie 
nevoită să se supună, umilă, acelei situaţii abominabile? 
Rupert subminase tot ce făcuse ea, preluase controlul 
asupra evenimentelor din viaţa ei. O făcea să se simtă ca 
un copil încăpățânat pe punctul de a avea o criză de furie. 
Şi nu era corect. 

Se îndepărtă de uşă, scoase o înjurătură veninoasă şi 
îşi aruncă mănuşile, cravaşa şi pălăria pe pat. 

Uşa se dădu brusc de perete. 

— Îţi împărtăşesc frustrarea, declară Rupert, în timp 
ce intra în cameră. De ce tot încerci să mă scoţi din joc, 
Diana? Am dreptul să mă implic în orice decizii legate de 
viitorul lui Kimberley Diamond. Trebuie să înţelegi şi să 
accepţi asta. Nu aş face nimic împotriva ta, decât dacă 
există un motiv întemeiat. lar până acum nu a fost cazul. 

— Planurile legate de cal erau ale lui Jem şi insist să le 
onorez. Asta nu are nimic de-a face cu tine, îi aruncă ea. 
Cum ai îndrăznit să intri în acel birou şi să preiei controlul, 
ca şi cum eu nu eram destul de bună, ca şi cum era nevoie 
de mâna unui bărbat? 

— Ce am făcut?! exclamă el, înaintând spre ea. 

— Oh, ştii foarte bine. Ai stabilit imediat o legătură cu 
el, ca şi cum eraţi vechi camarazi, discutând la club. 
Petrecusem o oră acolo, analizând cu el fiecare detaliu, iar 
tu ai intrat şi ai preluat controlul asupra conversaţiei, de 
parcă eu nici n-aş fi fost acolo. 

— Diana, încetează! Îşi puse mâinile pe umerii ei şi o 
scutură uşor. Nu am făcut asta. ŞI, chiar dacă aş fi făcut-o, 
eram absolut îndreptăţit. Ai încercat să intri cu bocancii 
peste orice opinie aş fi putut avea, să-mi negi până şi 
dreptul de a vedea iapa. Chiar credeai că o să scapi cu 
toate astea, nu-i aşa? 

— Oh, pleacă şi lasă-mă în pace! Nu suport nici să te 
văd. 

încercă să se răsucească şi să se îndepărteze de el, 


dar mâinile lui se strânseră şi mai tare pe umerii ei, iar faţa 
lui se apropie periculos de mult de a ei. 

— La naiba, Diana, mă enervezi - nu, mă scoţi din 
minţi, dar nu mă pot desprinde de tine! exclamă el. 

lar apoi, totul deveni confuz. Gura lui era dură, 
apăsând peste a ei. Diana îi muşcă buza de jos până simţi 
sânge în gură. Apoi se împinse în el, îşi deschise gura 
pentru limba lui insistentă, chinuindu-se să-i desfacă 
nasturii de la cămaşă şi să-şi afunde degetele în părul 
negru de pe pieptul lui. Se zbătea ca o nebună între dorinţă 
şi mânie. Nimic nu era clar, nimic nu avea sens, în afară de 
dorinţa violentă şi imperioasă pe care o simţea. Nasturii de 
la jacheta ei zburară, rupţi de mâinile lui nerăbdătoare, 
care îşi făcuseră deja loc prin bluza ei, iar acum îi căutau 
sânii pe sub cămăşuţă. 

O împinse cu spatele, până la pat, şi o lăsă să cadă pe 
el. Grăbit, îi ridică fusta şi îi trase pantalonaşii peste 
cizmele de călărie. Apoi brusc, se opri. Se aplecă asupra 
Dianei, care era întinsă în pat, şi îşi puse mâinile de o parte 
şi de alta a feţei ei. 

— Nu, nu facem asta, spuse el. 

Ea se uită la el şocată, tremurând din tot corpul de 
dorinţă. 

— Nu aşa, continuă el. Vocea lui era aspră, iar corpul 
îi pulsa de aceeaşi dorinţă. Vreau să te văd. Vreau să te 
admir cum ajungi la orgasm. Şi să mă ia naiba dacă am de 
gând să fac din nou dragoste cu tine cu cizmele în picioare. 

Se ridică şi îi scoase Dianei cizmele, apoi scăpă şi de 
ale lui. Începu să se dezbrace de haine, în timp ce ea îl 
privea, întinsă pe pat, sorbind din priviri fiecare centimetru 
din corpul lui, în timp ce îşi simţea propriul trup tremurând 
de nerăbdare. 

Cu trupul gol, se aplecă deasupra ei, o ridică şi îi 
scoase jacheta, cămaşa şi lenjeria de corp. Apoi o împinse 
înapoi pe pat, o întoarse pe burtă şi îi trase de pantalonaşi. 

— Pune-te în genunchi, spuse el, cu o voce joasă şi 
încărcată de dorinţă. 

Diana îşi depărtă genunchii şi i se oferi într-un mod 


care le adusese atât de multă plăcere în trecut. El o apucă 
de şolduri şi intră adânc în ea, savurând căldura umedă a 
sexului ei primitor. Diana se împingea în abdomenul lui 
musculos, iar el se mişca înnebunitor între coapsele ei. 
Simţea că era aproape de orgasm, pregătită să se lase 
trasă în abisul lui tulburător, când Rupert se opri şi o 
întoarse pe spate. O pătrunse din nou, de data aceasta 
privind-o adânc în ochi, în timp ce se mişca lent între 
coapsele ei, până când o văzu că era pe punctul de a se 
elibera. Şi dintr-odată rămase adânc înfipt în ea, dar fără să 
se mai mişte. 

— Nu te opri, şopti ea, disperată. 

El zâmbi. 

— De parcă aş putea. Dar ador să-ţi privesc faţa în 
acest moment. 

Apoi începu să se mişte repede şi adânc în interiorul 
ei, până când ea începu să ţipe de plăcere, cu trupul în 
convulsii. Îşi strânse şi mai tare picioarele în jurul lui, 
trăgându-l cu putere în ea. 

Încet, Diana îşi reveni în simţiri şi se întoarse la 
realitate. Rupert zăcea nemişcat peste ea, cu faţa 
îngropată în perna de lângă capul ei, cu respiraţia 
precipitată şi cu inima bătând puternic, peste sânii ei. 
Diana lăsă mâna să-i cadă peste spatele lui transpirat şi 
imobilizat de moleşeala de după orgasm. In acel moment, 
era incapabilă să vorbească ori să gândească. 

După minute bune, Rupert se rostogoli şi se prăbuşi 
pe locul de lângă ea. Stătea pe spate, cu mâinile aruncate 
peste faţă. Respirația lui agitată se mai domolise. 

— Ei bine, murmură el într-un final, nu ştiu cum de 
reuşeşti să mă scoţi din minţi în asemenea hal, scumpa 
mea, dar se pare că nu mă pot abţine. Nu am venit în 
camera ta pentru asta. Eram pe picior de război... îşi luă 
mâna de pe ochi şi o lăsă să cadă, greoi, peste abdomenul 
ei. Ce o să ne facem, Diana? 

— În legătură cu ce? întrebă ea leneş, cu un zâmbet 
jucăuş pe buze. 

— Nu te preface că nu pricepi, spuse el întorcându-se 


pe o parte şi sprijinindu-se în cot, ca să o poată privi mai 
bine. 

Îşi plimbă un deget pe buzele ei, trasându-i forma 
gurii, apoi se aplecă şi o sărută. Diana zâmbi leneş. 

— Ei bine, spuse ea, ce zici despre această idee 
radicală? De ce nu am înceta să mai luptăm împotriva 
inevitabilului? 

— Ah, da, cât de radical... El se ridică pe perne, iar ea 
îl urmă şi se sprijini de trupul lui puternic, odihnindu-şi 
capul în scobitura de la umărul lui. El o strânse în braţe şi îi 
cuprinse un sân în palmă. Şi crezi că o să funcţioneze? 

Diana se gândi la întrebarea lui, cu zâmbetul încă pe 
buze. 

— Probabil nu tot timpul, spuse ea, dar poate ici şi 
colo o să funcţioneze. Merită să încercăm. 

El zâmbi. 

— Barkis? e dornic să vă facă pe plac... 

Diana chicoti încântată şi îi mângâie faţa. 

— Încă îţi aminteşti? 

— Mereu. Cum aş fi putut uita? El îi întoarse mâna şi îi 
depuse un sărut în podul palmei. Crăciunul acela de acum 
mulţi ani, în care am citit David Copperfield alături de tine, 
este una dintre cele mai trainice amintiri ale mele, preciză 
el. 

Diana închise ochii şi îşi aminti de acele lungi după- 
amiezi de iarnă în care citeau cu voce tare, cu rândul, din 
carte. Ea avea pe atunci 15 ani. Fusese anul în care îşi 
dăduse seama că Rupert, cel mai bun prieten al lui Jem, 
devenise mai mult decât un frate de împrumut pentru ea. 
Descoperirea aceea o făcuse să se simtă ciudat în 
compania lui. Dar momentele acelea, când citeau împreună 
din Dickens, reuşiseră să-i mascheze stânjeneala. 

O briză învolbură brusc perdelele de la fereastra larg 
deschisă, îi răcori pielea şi rupse vraja. Se ridică din braţele 
lui şi se aşeză pe pat, cu picioarele încrucişate, cu faţa spre 
el. 

— Mai e un singur lucru care... 


2 Personaj din romanul David Copperfield (n.tr.) 


Îşi frământa degetele, agitată. Totul depindea de 
răspunsul lui. lar în acel moment avea nevoie de el. Işi 
dorea cu disperare să cunoască răspunsul, oricare ar fi fost 
acela. 

— Deci? întrebă Rupert. 

Se ridicase şi el. Privirea lui era vigilentă, în 
aşteptarea cuvintelor ce aveau să urmeze. 

— De ce ai plecat, în după-amiaza aceea când eram 
pe malul râului, când te-am întrebat despre fată? 

Expresia lui arăta că el bătea în retragere, aşa cum 
Diana se temuse. Ea simţea că i se rupea inima în piept. Işi 
schimbă poziţia, ca să se dea jos din pat. 

— Nu mai contează. Uită că te-am întrebat! 

Se ridică din pat şi rămase cu spatele la el. Brusc, 
goliciunea ei o deranja. Se îndreptă spre şifonier ca să 
caute un halat. 

— Aşteaptă, îi ceru Rupert. Aşteaptă o clipă, Diana! 

Ea se opri, cu spatele la el. 

— Vino înapoi în pat, îi ceru, bătând cu palma locul de 
lângă el. 

Diana nu era sigură dacă era o invitaţie sau un ordin, 
dar ştia că, dacă refuza, n-avea să mai existe altă şansa de 
a restabili relaţia pe care o avuseseră cândva. 

Aşa că se aşeză pe marginea patului şi îl privi în 
tăcere. 

— Margery Ordway, începu el, era fiica menajerei 
bunicului meu. O fată de la ţară, plină de viaţă. Mai precis, 
o fată cu multă experienţă de viaţă, continuă el, pe un ton 
sardonic. Eu eram un băiat foarte neexperimentat, în vârstă 
de 16 ani. Lipsit de experienţă, dar dornic să înveţe. Într-o 
vacanţă, s-a oferit să mă înveţe. lar eu i-am acceptat 
oferta. Băieţii, la vârsta aceea, se grăbesc să-şi piardă 
virginitatea. Inocenţa nu e una dintre calităţile cu care îi 
place unui bărbat să se mândrească. 

— Şi asta e tot? întrebă Diana, mai confuză decât 
oricând. Fata încă e amanta ta? Sunt şi copii la mijloc? Aşa 
am auzit. 

— Deci ai tras cu urechea la bârfe, ai crezut fiecare 


cuvânt din ele şi apoi m-ai acuzat că te-am trădat. 

— Nu, te înşeli. Nu te acuzam de nimic. Doar 
aşteptam o explicaţie din partea ta. 

— N-ai avut încredere în mine. Cum poate exista 
dragoste, cum poate exista o legătură emoţională fără 
încredere? 

— Dar nu erau bârfe. Jem mi-a spus, iar el nu era 
genul care să bârfească. Pur şi simplu, mi-a spus că nutreşti 
sentimente puternice faţă de acea femeie, că te simţeai 
obligat faţă de ea, cumva, şi că ea avea un copil. Jem nu 
era sigur că era copilul tău, dar mi-a spus că o sprijini pe 
acea femeie cât de mult poţi. 

— Nu ai avut încredere în mine, repetă el calm. Chiar 
credeai că m-aş căsători cu tine fără să-ţi spun că am alte 
obligaţii sentimentale şi financiare? Fără să-ţi spun că aş 
avea un copil? Dumnezeule! De ce ai simţit că trebuie să 
mă întrebi despre aşa ceva? Nu pot să suport lipsa de 
încredere, Diana. 

Ea închise ochii şi îşi apăsă două degete de puntea 
nasului, încercând să-şi adune gândurile. Probabil dăduse 
impresia că nu avea încredere în el, că îl acuza că o 
trădase. Cu siguranţă, îşi dorise să audă o explicaţie legată 
de ceea ce aflase de la Jem. Fratele ei îi vorbise relaxat 
despre toate acele lucruri, ca şi cum n-ar fi fost vorba 
despre ceva important, însă ea nu era atât de naivă încât 
să creadă aşa ceva. Fusese afectată că Rupert ţinuse secret 
faţă de ea un aspect atât de important al vieţii lui. Deci, da, 
nu avusese încredere în el. Dar nici nu dorise să creadă că 
Rupert avusese o amantă în tot acel timp când el îi declara 
dragostea lui fierbinte. Nu mai suporta incertitudinea. 
Trebuia să afle adevărul. 

— Ea încă e amanta ta? 

— Nu, Diana, nu este şi nici nu a fost, de ani buni. Dar 
ţin la ea şi îi dau bani, când pot. Viaţa e grea pentru ea şi 
aşa a fost întotdeauna. Soţul ei este un pierde-vară violent, 
iar ea munceşte până la epuizare ca să pună ceva pe masă 
copiilor pe care îi au. Spune-mi, explicaţia aceasta 
răspunde întrebărilor tale? Am terminat cu subiectul ăsta? 


— Da, am încheiat. Numai că, dacă mi-ai fi spus toate 
astea de la bun început, ne-ai fi scutit pe amândoi de multă 
durere, zise ea. Refuz să fiu singura vinovată de această 
situaţie, Rupert. Înţeleg că ai simţit că te acuzam de 
trădare. Şi poate chiar mă întrebam dacă acele bârfe sunt 
sau nu adevărate. Dar nu cred că eram chiar atât de 
absurdă. 

El rămase tăcut pentru câteva clipe. 

— Nu ştiu de ce reacţionez atât de visceral la ideea că 
cineva nu are încredere în mine. Dar ăsta sunt eu. lar 
cuvântul meu e lege, indiferent de cât de clişeu ar suna 
asta. Am nevoie să crezi că, dacă există ceva ce trebuie să 
ştii despre mine, o să-ţi spun eu, de bunăvoie. Poţi să faci 
asta? 

— Da, spuse ea simplu. Pot să fac asta. Dar am 
nevoie să-mi promiţi că, atunci când te supără ceva, o să 
discuţi problema cu mine şi nu o să pleci pur şi simplu, 
lăsându-mă în aer. Poţi să faci asta, Rupert? 

— Da, Diana, îţi promit! Acum, vino înapoi în pat, se 
face răcoare. 

Diana se strecură sub aşternuturi, lângă el, şi se lipi 
de trupul lui. Îi simţi sexul tare cum îi împungea coapsa. 
Chicotind, întinse mâna şi îl cuprinse în palmă. li mângâie 
vârful umed şi îşi lăsă mâna să alunece pe bucata de carne 
ce zvâcnea de dorinţă, sub atingerea ei. 

— Apropo, spuse Rupert, în timp ce îşi strecura mâna 
între picioarele ei, iar degetele lui începură să o frece cu 
pricepere. Nu te aşteptai să fiu virgin prima oară când am 
făcut dragoste, nu-i aşa? 

Ea izbucni într-un râs senzual. 

— Nu fi ridicol! Bineînţeles că nu mă aşteptam. Nu 
eram chiar atât de naivă. 

— Ce uşurare! 

— Dar tu te aşteptai ca eu să fiu virgină, nu-i aşa? 
întrebă ea, mişcându-se provocator sub degetele lui. 

— Da. Ştiu, nu e corect. Dar totuşi te cunoşteam de 
când aveai opt ani. _ 

Diana se ridică în genunchi şi îl încălecă. li ghidă sexul 


între coapsele ei şi se lăsă pe spate, sprijinindu-se în mâini. 
Începu să se mişte, în cercuri, cu mădularul lui înfipt adânc 
în ea. Rupert zâmbi şi îi privi faţa în vreme ce ea oferea 
amândurora plăcere. Pentru moment, părea că totul era 
bine în lumea lor. 

Provocarea era să menţină acea stare. 


Capitolul 15 


— Am face bine să ne prezentăm la cină, spuse Diana, 
în vreme ce umbrele de pe pereţi deveneau tot mai lungi 
din cauza soarelui care cobora spre apus. Se rostogoli pe 
spate şi se întinse. 

— Ţi-e foame? întrebă ea. 

— Sunt hămesit, declară Rupert. N-am mâncat de la 
micul dejun şi, între timp, am muncit din greu. 

Zâmbi cu subînţeles şi depuse un sărut scurt pe 
buzele Dianei, înainte să se ridice din pat şi să se întindă 
după hainele de care se dezbrăcase. 

— Şi eu la fel. Şi nici eu nu am mâncat nimic de la 
micul dejun, spuse Diana, sprijinindu-se în coate, ca să-l 
privească mai bine pe Rupert, care se îmbrăca. Ar fi bună o 
baie acum, adăugă ea. Chiar mă gândeam deunăzi că 
locuinţa asta are nevoie disperată de câteva îmbunătăţiri. E 
timpul să montăm o instalaţie pentru apă caldă, nu crezi? 

— Chiar ar fi o îmbunătăţire, aprobă el. Hai, ridică-te! 
Se aplecă şi o săltă din pat, apoi se dădu înapoi şi se uită la 
corpul ei cu o privire lascivă. O, Doamne, ar fi bine să plec 
cât încă mă îndur! exclamă el. 

Diana zâmbi în vreme ce uşa se închidea în urma lui. 
Îşi trase pe ea un halat şi sună după Agnes, care apăru în 
câteva minute, cu un vas cu apă fierbinte. 

— Chiar mă întrebam când o să mă mai chemaţi, 
remarcă ea laconic, în timp ce ducea apa fierbinte în baie. 
Domnişoara Grantley şi domnişoara Rutherford sunt gata şi 
vă aşteaptă la cină. Presupun că sunteţi leşinată de foame, 


având în vedere că nu aţi mâncat de prânz. 

— Da, mi-e foame şi, nu, n-am mâncat la prânz, 
confirmă Diana, în timp ce turna apă în bazin. 

Înmuie un prosop în apă caldă, îşi şterse faţa cu el, 
apoi continuă cu restul corpului. 

Când ieşi din baie, Agnes făcea patul. Diana nu 
comentă nimic despre aşternuturile răvăşite, iar Agnes 
păstră şi ea o linişte discretă. 

— E totul în regulă? întrebă Fenella, când Diana îşi 
făcu în sfârşit apariţia în salon. Ai dispărut câteva ore bune. 

— Deja eram îngrijorate, interveni şi Petra. Rupert s-a 
dus după tine şi părea gata să comită o crimă. 

— Aşa părea, răspunse Diana. Dar acum e totul bine. 

Îşi turnă un pahar cu vin din carafa de pe masă şi le 
oferi şi fetelor. 

— Am băut deja, spuse Fenella. Rupert o să ni se 
alăture pentru cină? 

— Cu siguranţă, spuse Rupert, făcându-şi apariţia 
dinspre terasă, însoţit de câini. Îşi turnă ceva de băut şi 
închină spre ele. În sănătatea dumneavoastră, doamnelor, 
spuse el cu un zâmbet inocent, ridicându-şi paharul. Când 
plănuiţi să vă întoarceţi la Londra? 

— Peste câteva zile, spuse Fenella, uitându-se 
întrebător spre Diana. 

— Am decis să stăm până o să ne săturăm, adăugă 
Petra. Tu cât stai, Rupert? 

— O să plec înapoi mâine, cu trenul de dimineaţă. 
Lord Roberts mă aşteaptă cu nerăbdare. 

— Se pare că te ţine foarte ocupat, remarcă Diana. 
Dar presupun că e o onoare să fii în serviciul 
comandantului-şef. 

— Ei bine, nu se simte aşa chiar tot timpul, zise 
Rupert şi râse uşor. Oricum, asta e. Să mergem la cină? 


* 


Trei zile mai târziu, tinerele se întorceau la Londra, cu 
nevoia de linişte, pace şi aer de ţară satisfăcută. 


— Îmi place la nebunie la Deerfield, spuse Diana, în 
timp ce se instalau în vagonul de tren. Dar, după o vreme, 
simt nevoia de acţiune. Trebuie să merg la cumpărături. 
Toate hainele mele par îngrozitor de demodate. O să veniţi 
cu mine? 

— Da, bineînţeles, spuse Fenella. O să mergem pe 
Bond Street şi pe Regent Street, apoi putem lua prânzul la 
Formum. O adevărată zi londoneză, ca să mai schimbăm 
ceva din ritmul ultimelor zile. 

— Atunci, rămâne stabilit, spuse Diana. 

Se aşeză şi privi pe fereastră la peisajele de ţară pe 
lângă care treceau. Cum aveau să fie lucrurile cu Rupert, 
acum că ajunseseră la un fel de acord de încetare a 
ostilităţilor? El tot sub acoperişul ei trăia, iar Diana nu putea 
scăpa de senzaţia că o făcea sub un fals pretext. Nu putea 
accepta de bunăvoie farsa pe care el o obliga să o joace 
pentru a-şi justifica prezenţa în casa ei. 

Cu excepţia cazului în care înceta să mai fie o farsă. 

Dar nici chiar şi în cele mai pasionale momente pe 
care le împărtăşiseră, când făceau dragoste, Rupert nu 
spusese nimic despre reînnoirea logodnei lor. Nu că ar fi 
fost nevoie să o reînnoiască. Ar fi putut să treacă direct la 
nuntă. Cu o aprobare specială, se puteau căsători rapid şi 
fără oaspeţi, iar farsa lua sfârşit fără să ştie nimeni. Dar 
Rupert nu sugerase aşa ceva, iar Diana nu vedea cum ar fi 
putut ea să o facă. Ea fusese cea care rupsese logodna lor 
iniţială şi nu simţea că ar fi fost corect ca decizia reluării 
logodnei să fie tot iniţiativa ei. Trebuia să vină de la Rupert. 

Dar chiar voia să se căsătorească cu Rupert? 

Nu era o întrebare la care putea sau dorea să 
răspundă în acel moment, decise Diana. Avea să lase 
lucrurile în voia lor şi să aştepte să vadă ce îi rezerva 
viitorul. 

— La ce te gândeşti? o întrebă Petra, privind-o plină 
de curiozitate. Părea că te lupţi cu cineva, după modul în 
care ţi se strâmba gura. 

Diana clătină din cap cu putere. 

— Mă luptam cu mine însămi în legătură cu ceva lipsit 


de importanţă. Aşa cum mai face lumea... 

— Aşa cum mai face lumea, o aprobă Fenella, 
avertizând-o din priviri pe Petra, care se băga deseori acolo 
unde nu-i fierbea oala. 

Tânăra nu o făcea cu răutate, ci de fiecare dată din 
sinceră îngrijorare. De data aceea, privirea pe care i-o 
aruncase Fenella fu de ajuns. Petra încetă cu întrebările şi 
le sugeră să meargă în vagonul-restaurant să mănânce 
clasica supă de Windsor. 

Se despărţiră la gară. Diana, Agnes şi câinii luară o 
trăsură spre Cavendish, iar Petra şi Fenella împărţiră una, 
spre casele lor. 

Diana simţea cum îi creştea pulsul cu fiecare treaptă 
a scării din faţa casei pe care o urca. Barlow o aştepta în 
faţa uşii de la intrare. 

— Ce plăcere să vă avem din nou cu noi, domnişoară 
Diana! Sper că vizita la ţară a fost plăcută. 

Îi luă valiza din mână şi i-o pasă lui Diccon. 

— Da, ne-am bucurat de câteva zile  liniştite, 
mulţumesc, Barlow. Diana păşi în hol şi îşi scoase pălăria 
elegantă. Colonelul Lacey e acasă? 

— Nu, doamnă. E la comandament, din câte am 
înţeles. 

_ — Da, bineînţeles. Întotdeauna e acolo la ora asta din 
zi. Incerca să îşi ascundă dezamăgirea, dar nu îi reuşea. 
Fusese nerăbdătoare să vadă dacă ceva se schimbase între 
ei odată reveniţi pe câmpul obişnuit de bătălie. 

Tocmai se schimba de rochia în care călătorise, când 
Izzy bătu la uşă. li aducea un mesaj scris. 

— Un curier tocmai a lăsat asta pentru 
dumneavoastră. 

— Mulţumesc, Izzy. 

Diana recunoscu imediat scrisul ferm al lui Rupert. 
Inima începu să-i bată mai tare. Rupse sigiliul şi despături 
foaia. 


Îmi pare rău că nu am fost acolo să te întâmpin, fată 
dragă, dar sunt prins într-o întâlnire interminabilă, la ordinul 


comandantului-şef. Ai vrea să iei cina cu mine, diseară, la 
Criterion? Asta bineînţeles dacă nu cumva preferi o cină 
mai intimă, în doi, acasă? 


Se părea că Rupert era la fel de nerăbdător ca ea să 
afle dacă neînțelegerile lor aveau să continue odată întorși 
sub acoperişul pe care şi-l disputau. Diana zâmbi şi se 
aşeză la mica ei masă de scris. Măzgăli cu peniţa, în timp 
ce se gândea la ce avea să-i răspundă. Ce spera Rupert ca 
ea să aleagă? 

Răspunsul era evident, dar ea plănuia să-i facă o 
surpriză. Işi înmuie tocul în cerneală şi scrise câteva 
cuvinte, tamponă foaia cu o sugativă, o împături şi îşi puse 
sigiliul pe ea. 

— Poftim, Izzy! Dă-i asta curierului, te rog! 

Izzy dispăru într-o clipă. Diana se gândi la seara ce 
avea să urmeze. După câteva momente, se ridică şi părăsi 
dormitorul, mergând spre bucătărie. 

— Vai, domnişoară Diana, dar ce surpriză să vă 
vedem aici, spuse doamna Harris. De ce n-aţi sunat după 
mine? 

— Pentru că îmi place bucătăria, îi răspunse Diana cu 
un zâmbet. Şi aş vrea să discut un meniu anume cu tine şi 
cu bucătăreasa. 

Se aşeză pe un scaun de la masa lungă şi plină de 
făină din bucătărie, unde bucătăreasa tocmai terminase de 
frământat un aluat. 

— Aveţi grijă să nu vă murdăriţi de făină pe rochie, o 
avertiză doamna Harris, în timp ce se aşeza şi ea pe un 
scaun. Ar fi bine să vină şi Mary. 

Spre deosebire de menajeră, care fusese în serviciul 
familiei Sommerville de când Diana era un copil, 
bucătăreasa nu era obişnuită cu genul acela de familiarităţi, 
însă se aşeză şi ea pe un scaun, netezindu-şi o cută de pe 
şorţul bine apretat. 

— Eu şi colonelul Lacey vom lua cina acasă în această 
seară, le spuse Diana. Aş dori ca o cină foarte specială să 
fie servită la mine în salon. Ştiu că vă anunţ cam în ultimul 


moment, dar aţi putea pregăti ceva special? o întrebă ea pe 
bucătăreasă. 

li adresă doamnei Adderbury un zâmbet măgulitor, iar 
chipul rumen al femeii fu luminat de un zâmbet similar 
rumen. 

— Vă gândiţi la ceva anume, doamnă? 

— Colonelului îi plac foarte mult prepeliţele în aspic. E 
prea târziu să faceţi un aspic? 

— Nu, dacă îl răcim pe gheaţă, spuse bucătăreasa. 
Polly, fato, zdrobeşte repede nişte coji de ouă, ca să 
limpezim supa, îi spuse ea servitoarei care ajuta în 
bucătărie. Am deja în cămară nişte supă de oase. Ce ne-ar 
mai trebui? 

— Friptură de vită şi budincă de Yorkshire, spuse 
Diana zâmbind. E preferata colonelului. 

— Intotdeauna a fost, aprobă doamna Harris, 
încuviinţând din cap. Şi tocăniţă de ciuperci. 

— Exact, chicoti Diana. Cu cartofi copţi. Apoi spumă 
de brânză Stilton şi lapte de pasăre la desert. Crezi că se 
poate face, Mary? 

Bucătăreasa încuviinţă din cap. 

— O să trimit imediat băiatul la măcelar după carne 
de vită şi prepelite. Stilton avem. Sunt şi ouă, smântână, 
vanilie şi tot ce ne mai trebuie. Staţi liniştită! La ce oră 
doriţi să luaţi cina? 

Diana aruncă o privire spre pendula înaltă din hol. Era 
deja trei după-amiaza. 

— La opt şi jumătate? 

— O, da, rezolvăm, nicio problemă, spuse 
bucătăreasa, ridicându-se greoi. Ar fi bine să mă apuc deja 
de budinca Yorkshire. Aluatul trebuie lăsat să dospească. 

Diana părăsi bucătăria şi urcă scările în paşi de dans, 
spre dormitorul ei. 

— Agnes, în seara asta iau cina acasă, cu domnul 
colonel. O să mă îmbrac în rochie de seară. Dar mai întâi 
trebuie să discut cu Barlow despre vin şi să dau fuga până 
undeva. 

Se repezi din nou în jos pe scări ca să se consulte cu 


valetul în legătură cu vinurile din pivnita de la Cavendish 
Square, apoi plecă la Hoare's Bank. 


* 


— Acestea sunt cifrele finale ale pierderilor suferite în 
război, domnule, spuse Rupert, în timp ce punea raportul 
pe biroul de mahon. Se pare că, de fapt, am pierdut mai 
mulţi oameni decât burii. 

Tonul lui Rupert era sobru, căci, în armată, pierderile 
de război erau cea mai dureroasă parte a contabilităţii. 

— Hmm... 

Comandantul-şef examină documentul. 

— Patru mii de morţi la inamici şi şase mii la ai noştri. 
Nu mai contează, Lacey, am câştigat. Asta e tot ce 
contează, îi spuse el lui Rupert, cu un zâmbet satisfăcut. 
Statul Orange este acum o colonie a Coroanei Britanice, şi, 
dacă burilor nu le convine asta, n-au decât să-şi ia 
tălpăşiţa. 

Rupert nu-i răspunse. În entuziasmul lor milităresc, 
generalul Kitchener şi Lord Roberts erau la fel de lipsiţi de 
respect faţă de pierderile umane. Dar în urechile lui Rupert 
încă sunau tipetele camarazilor răniţi şi strigătele de luptă 
ale inamicilor, care îi dominau. 

— lertaţi-mă că vă întrerup, Excelenţă, dar a sosit un 
mesaj pentru colonelul Lacey. 

Un cadet uşor speriat stătea în uşă. Comandantului- 
şef nu-i plăcea să fie întrerupt. Rupert înaintă repede spre 
cadet. 

— Mulţumesc. Luă hârtia şi îi făcu semn tânărului că 
putea pleca, înainte să spună: Un mesaj urgent, domnule. 
Mă puteţi scuza pentru o clipă? 

Rupse sigiliul. 

— Da, da, dacă e nevoie, spuse Lord Roberts, uşor 
iritat. Ce să facem cu cifrele acestea? Să le dăm presei? Nu 
vreau ca glorioasa noastră victorie să fie umbrită de ceva. 

Rupert aruncă o privire la mesaj - „Cină în doi” şi un 
zâmbet îi înflori pe buze. Strecură hârtia în buzunarul 


jachetei roşii de la uniformă şi îşi concentră apoi toată 
atenţia asupra şefului său. 

— Nu cred că putem ascunde această informaţie, 
domnule. Dacă presa descoperă că am ascuns aceste cifre, 
o să ne spânzure de boaşe, scuzaţi-mi expresia. 

Lord Roberts aruncă din nou o privire la cifrele din 
faţa lui, apoi împinse hârtia spre Rupert. 

— Atunci, ocupă-te, colonele! 

Rupert salută, luă raportul şi plecă la el în birou. O 
jumătate de oră mai târziu, părăsea clădirea 
comandamentului şi se îndrepta prin St. James's Park spre 
Cavendish Square. Diana răspunsese la invitaţia lui exact 
aşa cum sperase. O cină intimă se putea încheia doar într- 
un singur fel. Şi, odată ce noua fază a relaţiei lor intra pe un 
făgaş normal pentru amândoi, poate îşi puteau reînnoi 
promisiunile şi angajamentele. 

— Bună seara, domnule colonel. Barlow îl salută cu o 
plecăciune când intră în casă. Domnişoara Diana vă 
aşteaptă la ea în salon. 

— Spune-i, te rog, că voi fi acolo într-o jumătate de 
oră. 

Rupert se grăbi spre dormitorul lui şi-l chemă pe 
Davis. Casa părea foarte diferită faţă de momentul în care 
el se instalase acolo. Când sosise iniţial, locuinţa părea mai 
degrabă un mausoleu decât o casă de oameni, cu 
atmosfera ei parcă blocată în timp şi cu mobilele acoperite 
de cearşafuri care să le protejeze de praf. El nu ştiuse ce să 
facă pentru a o readuce la starea normală, însă Diana 
reuşise în doar câteva zile. Dar, la urma urmei, era casa ei. 
Faptul că el avea un drept legal asupra proprietăţii nu o 
făcea şi casa lui, îşi dădu seama Rupert. 

Ei bine, poate că lucrurile aveau să se schimbe, acum 
că făcuseră pace. Rupert spera că nu era exagerat de 
optimist în acea privinţă, îşi schimbă uniforma cu haine de 
seară. Când intră în salon, i se confirmă că nu fusese 
exagerat de optimist. Diana era o apariţie, îmbrăcată în 
catifea roşie ca focul şi acoperită de diamante. Pietrele 
scânteiau asemenea unor flăcări albastre de la gâtul ei, de 


la încheieturi, din urechi şi din părul de culoarea cafelei. Era 
îmbrăcată de parcă familia regală urma să ţină un bal la ea 
în salon. 

Se ridică de pe canapea ca să-l întâmpine, cu braţele 
întinse şi cu un zâmbet provocator pe buze. 

— Ce spui? 

— Simt că nu mai am aer, zise el admirativ. Eşti 
superbă, draga mea. 

— Eu sunt superbă sau diamantele? 

— Şi tu, şi diamantele. Vă puneţi reciproc în valoare. 

O îmbrăţişă, inhalându-i parfumul delicat de flori, 
îngropându-şi faţa în părul ei şi trăgând în piept esenţa 
Dianei. 

— Nu le-am mai purtat niciodată, spuse ea, jucându- 
se cu diamantele din colierul pe care îl avea la gât. A 
trebuit să le iau de la bancă în după-amiaza aceasta. 

— Cred că le-am putea folosi mai târziu, murmură el, 
cu o sclipire lascivă în ochii verzi. Am câteva idei. 

Diana îşi trecu limba peste buze. Pielea îi furnică la 
auzul promisiunii din vocea lui, care îi trimitea fiori de 
dorinţă în vintre. Se îndepărtă repede de Rupert când uşa 
se deschise. Barlow şi Diccon intrară cu prepeliţa în aspic. 
Ea evită zâmbetul bine cunoscut al lui Rupert şi luă loc la 
masă. Îşi puse şervetul în poală şi începu să-l netezească, 
sperând că mişcarea avea să o distragă de la senzaţia de 
excitare. 

Barlow turnă vin. 

— Este un Puligny-Montrachet, domnule. 

Rupert sorbi apreciativ, apoi spuse: 

— Aproape la fel de magnific precum diamantele. 

— Sper că vei aprecia şi vinul de Bordeaux, zise 
Diana, recăpătându-şi, în sfârşit, vocea. 

Poate o conversaţie politicoasă reuşea să-i ajute să îşi 
termine cina înainte să... 


Târziu, mult mai târziu, Rupert îi scoase Dianei 


hainele, una câte una, zăbovind pe fiecare centimetru de 
piele care ieşea la iveală. lar când ea rămase goală în faţa 
lui, acoperită doar de focul albastru al diamantelor, 
îngenunche în faţa ei. Se uita flămând la trupul ei, în timp 
ce degetele lui trasau fiecare contur, fiecare unghi, fiecare 
rotunjime, fiecare linie dreaptă. Apoi îşi strecură mâna între 
picioarele ei, îi îndepărtă coapsele şi îşi puse gura pe sexul 
ei fierbinte care pulsa de dorinţă. Limba lui se cufunda în 
ea, o tachina, o gusta. Îşi puse mâinile pe şoldurile ei şi o 
susţinu când ea explodă orgasmic sub dezmierdările limbii 
lui. 

Explozia de plăcere o făcu să se prăbuşească pe 
podea, trăgându-l şi pe Rupert cu ea, deschizându-şi 
nerăbdătoare picioarele, împinsă de o nevoie urgentă. 

El o pătrunse şi i se alătură în călătoria pasională spre 
înălţimi şi spre lunga şi lenta coborâre în uitare. Ea se lipi 
strâns de el, apăsându-şi călcâiele pe fesele lui, în vreme ce 
el îşi îngropa capul în părul ei, cu trupul încordat şi sămânţa 
lui revărsându-se fierbinte pe coapsele ei. Părul Dianei era 
ciufulit, iar diamantele sclipeau din cascada de bucle. 
Pietrele preţioase erau dure şi albastre pe pielea ei albă, 
gura ei era umflată, pleoapele cu vene verzi-albăstrui 
închise în vreme ce pasiunea ajunse pe culme şi, apoi, 
începu, treptat, să se domolească. 


Capitolul 16 


Soneria de la intrare părea să sune neîncetat, 
considera Rupert, care o auzea a patra oară doar în acea 
dimineaţă. Diana avea o turmă de prieteni, şi, odată 
reîntoarsă în Londra, cei mai mulţi dintre ei păreau că-şi 
stabiliseră şi ei reşedinţa în Cavendish Square. Presupusul 
ei statut de „doamnă Lacey” nu părea să-i fi afectat 


popularitatea printre tineretul din lumea bună. În aceste 
condiţii, Rupert se simţea deseori ca un intrus în acea 
atmosferă, prins între munca lui de la comandament şi 
documentele şi cărţile de acasă, din bibliotecă. 

Nu fusese întotdeauna aşa, bineînţeles. Pe vremuri, 
înainte de război, el şi tovarăşii lui duseseră şi ei acel gen 
de viaţă socială relaxată, la fel ca Diana şi prietenii ei. Dar 
ceva îl schimbase. Războiul îl schimbase. Războiul şi faptul 
că devenise un moştenitor bogat şi secretarul 
comandantului-şef al armatei. 

Un cor de voci agitate se auzea din hol, acompaniat 
de lătratul nervos al câinilor. Rupert nu-şi putea auzi nici 
propriile gânduri, aşa că abandonă documentele la care 
lucra, se duse la uşă şi o deschise către balamucul din hol. 
Diana ţinea câinii de zgardă, făcând eforturi mari să-i 
stăpânească, pentru că patrupedele încercau să ajungă la 
un pechinez care lătra, simțindu-se viteaz, în braţele tinerei 
care îl ţinea. Mai mulţi bărbaţi se îngrămădeau în jurul lor, 
oferind diverse soluţii pentru detensionarea situaţiei. 
Stăpâna pechinezului părea în fie în pragul unei crize de 
isterie. 

— Doamne, Dumnezeule, ce se întâmplă? întrebă 
Rupert. Diana, lasă-mă să o iau pe Hera. N-ai cum să-i ţii pe 
amândoi. 

Diana i-o dădu uşurată pe Hera şi strânse de zgarda 
lui Hercule, care începu să latre înnebunitor către pechinez. 
Căţelul sări din braţele stăpânei şi începu să alerge pe hol, 
apoi se ascunse într-un colț. 

— II prind eu, spuse Jack Marsden, care se separă de 
grup şi se apropie de creatura îngrozită. Îl prinse pe 
pechinez dintr-o mişcare şi îl luă în braţe, mângâindu-l cu 
un deget pe cap. Rupert o trase pe Hera în bibliotecă, iar 
Diana îl urmă cu Hercule, pe care îl împinse înăuntru, apoi 
se dădu înapoi, pentru ca Rupert să poată închide uşa. 
Urmă un moment de binefăcătoare linişte, spartă doar de 
chelălăitul pechinezului terifiat. Jack înapoie căţeluşul 
stăpânei şi îşi scutură hainele. 

— Scuze, domnule colonel, v-am deranjat? întrebă 


Jack, numai zâmbet. 

Diana spuse repede: 

— Datorită faptului că ai intervenit atât de rapid, Jack, 
dezastrul a fost evitat. 

Jack îşi întoarse zâmbetul către Diana. 

— Nicio problemă, dragă doamnă. Tu şi colonelul 
aveaţi mâinile ocupate. 

Diana izbucni în râs şi îi trimise un sărut din vârful 
degetelor, apoi se întoarse către stăpâna pechinezului, care 
era în continuare lividă. 

— Îmi pare rău, Letty. Nu i-am mai văzut niciodată 
comportându-se aşa. 

— Probabil pentru că nu au mai avut ocazia să se 
confrunte cu un câine de mărimea unui iepuraş, spuse 
Rupert sec. Diana, îţi sugerez ca, atunci când ai musafiri, să 
închizi câinii în bucătărie sau să-i aduci la mine dacă sunt 
acasă. 

— Dar nu ştiu întotdeauna din timp când sosesc 
musafirii, spuse Diana, pe un ton uşor acru. Rupert se 
comporta ca un patriarh enervant. Aşa că Diana îi întoarse 
spatele şi li se adresă vizitatorilor: Jack, tu meriţi un premiu, 
iar ceilalţi meritaţi ceva care să vă pună pe picioare. 
Haideţi la mine în salon! Letty, o să găsim ceva bun să-i 
dăm şi lui Missie. Şi o să-i treacă sperietura cât ai bate din 
palme. Rupert o să aibă grijă de dulăi. 

Îl luă de braţ pe Jack şi se îndreptă spre scări, iar 
musafirii o urmară. 

Rupert se încruntă din cauza tonului dispreţuitor pe 
care îl folosise Diana când i se adresase. Se simţea 
retrogradat într-un rol inferior, iar presupunerea ei că el 
urma să aibă grijă de câini, deşi era absolut adevărată, îl 
irita. Nu voia să fie luat de prost. Pe deasupra, i se păruse 
că ea flirta exagerat cu Jack Marsden. Bărbatul era, cu 
siguranţă, un tip plăcut, dar Diana chiar n-ar fi trebuit să îi 
dea apă la moară. Omul putea să înţeleagă greşit gestul ei. 

Dar chiar asta urmărise? 

Enervat la culme deja, se întoarse în bibliotecă, unde 
câinii, cu ochi vinovaţi, se lipiră de picioarele lui, parcă 


voind să-şi ceară scuze. 

— Nu vă merge cu mine, le spuse el, apoi se întoarse 
la documentele de pe masa de scris. 

Trecuse deja mai mult de o oră, când auzi în hol voci 
care indicau că musafirii Dianei erau pe picior de plecare. 
Aşteptă până când auzi uşa de la intrare închizându-se, 
apoi le făcu un semn de avertisment câinilor. Aceştia se 
ridicară imediat, cu urechile ciulite. Rupert ieşi din 
bibliotecă şi închise ferm uşa în spatele lui. 

Diana şi Jack erau singuri în hol, prinşi într-o 
conversaţie cu glas şoptit. Se opriră când îl văzură pe 
Rupert. Diana părea uşor îmbujorată. Jack îi ţinea mâna 
între ale sale. 

— Ah, încă eşti aici, Marsden? observă Rupert ceea ce 
era evident. Scuze, am crezut că soţia mea e singură. 

— Eram pe punctul de a pleca, domnule colonel. Jack 
ridică mâna Dianei la buze. Mulţumesc pentru acel deosebit 
vin roşu, Diana. Sper să te revăd mai pe seară. 

— Te poţi baza pe asta, spuse Diana, întorcându-i 
zâmbetul. Diccon o să te conducă. 

Valetul îi ţinu uşa deschisă, iar Jack ieşi, înclinând 
politicos din cap către Rupert. Diana se întoarse spre scări. 

— Pot să te rețin pentru câteva clipe, Diana? 

Ea se opri, cu mâna pe balustradă. 

— Da? 

— Mă întrebam unde te duci în seara asta. Sperasem 
că am putea ieşi să cinăm împreună. 

— Oh, asta ar fi fost drăguţ, dar le-am promis 
membrilor familiei Granger că voi fi prezentă la serata lor, îi 
spuse ea, în timp ce se întorcea lent spre el. De ce nu vii şi 
tu? Invitaţia te includea şi pe tine. 

Rupert clătină din cap. 

— Nu, nu pot să suport evenimentele de genul ăsta. 
Speram că am putea petrece puţin timp împreună, dar... 
zise el ridicând din umeri. 

— Pari enervat, se aventură Diana. 

În ciuda armistiţiului asupra căruia conveniseră, 
lucrurile nu păreau să meargă prea bine între ei. Simţea 


dezaprobarea din atitudinea lui. Pe deasupra, era destul de 
evident că el detesta şirul constant de vizitatori din salonul 
ei. 

— Nu, doar că, atunci când lucrez, aş aprecia dacă aş 
putea să-mi aud propriile gânduri. 

Ochii ei aruncară săgeți de culoare violet. 

— Dacă nu poţi lucra în partea ta de casă, Rupert, 
atunci, îţi sugerez să rămâi la comandament, unde sunt 
sigură că găseşti liniştea de care ai nevoie. 

Cu asta, Diana începu să urce scările, fără să arunce 
nici măcar o privire în urmă. 

Rupert înjură în barbă. Sperase că, odată întorşi de la 
Deerfield, lucrurile aveau să decurgă mai lin. Dar, în ciuda 
înţelegerii la care ajunseseră, în ciuda acelei minunate 
nopţi cu diamante, Diana îşi ţinea viaţa separată de a lui, 
iar partea ei de casă era precum un teritoriu sacru. Erau ca 
doi străini, fiecare cu viaţa lui. Dar noaptea erau iubiţi, uniţi 
de o pasiune mistuitoare, însă la lumina rece şi clară a zilei, 
resentimentele Dianei faţă de prezenţa lui în acea casă şi 
faţă de farsa pe care trebuiau să o joace în ochii publicului 
erau la fel de puternice ca înainte. Până când acel lucru nu 
se schimba, nimic altceva nu avea să se schimbe. 

Diana intră la ea în salon şi îşi turnă un pahar cu vin 
de Xeres. Luă o gură zdravănă, întrebându-se de ce se 
simţea atât de rău. Şi avea sentimentul că şi pentru Rupert 
lucrurile stăteau la fel. Ceva nu mergea. Căzuseră de acord 
să încerce să nu se provoace reciproc. Şi Dianei i se păruse 
că reuşiseră destul de bine, însă tot duceau vieţi separate. 
Ea insistase ca fiecare să stea în partea lui de casă, cu 
excepţia nopţilor, când el venea la ea în dormitor. Prin 
faptul că insista să menţină acea ridicolă pretinsă căsătorie, 
Rupert îşi impunea propria voinţă asupra ei. Şi nici cea mai 
înnebunitoare pasiune din lume nu putea schimba ce 
simţea ea în această privinţă. El era absolut nerezonabil în 
insistența lui de a respecta la literă termenii din 
testamentul lui Jem, iar din această cauză propria ei 
libertate de mişcare avea serios de suferit. 

Decise să meargă să o vadă pe Petra. Compania 


prietenei ei avea mereu darul de a o înveseli. Apoi puteau 
merge împreună să o viziteze pe Fenella. Se duse să-şi 
pună o jachetă. 

Când ea cobora scările, Rupert tocmai ieşea din 
bibliotecă. 

— Te duci undeva? întrebă el. 

— Doar într-o vizită. De ce? 

Îşi auzise tonul ascuţit din întrebare şi îi păru rău că 
vorbise aşa. Trăiau sub acelaşi acoperiş şi nu exista vreun 
motiv pentru care el n-ar fi trebuit să-i pună acea întrebare 
absolut civilizată. 

— De ce eşti aşa înţepată, Diana? 

În loc să-i răspundă, ea intră în bibliotecă şi lăsa uşa 
deschisă, ca o invitaţie. El o urmă şi închise uşa. 

— Ei bine? 

Diana oftă. 

— Nimic nu s-a schimbat, Rupert. Câteva interludii 
pasionale nu schimbă cu nimic situaţia, de fapt. Mă forţezi 
să accept o poziţie pe care eu nu o suport. Nu sunt liberă să 
fiu eu însămi. Eşti mereu prin preajmă şi te învârţi precum 
un monstru cusurgiu. Nu-ţi convin prietenii mei, te plângi că 
nu poţi lucra din cauza zgomotului, dar asta e casa mea, nu 
a ta, orice ai crede tu. 

Rupert se încruntă, masându-şi tâmplele. 

— Nu are rost să răstălmăcim lucrurile, Diana. Eşti 
liberă să mă deteşti cât ai chef. Sunt decis să rămân în 
această casă. Şi chiar mă deranjează termenul „monstru 
cusurgiu”. Chiar aşa mă vezi? 

— Pari să presupui că dreptul tău asupra casei e mai 
important decât al meu. E ca şi cum ai considera că nevoile 
şi preocupările mele sunt banale, pe când ale tale sunt de o 
mare importanţă pentru umanitate. 

Rupert tresări. 

— Poate chiar cred asta. Tu ai chef de joacă. lar eu 
trebuie să muncesc. 

Diana încercă să-şi controleze furia. 

— Trebuie să administrez proprietăţile, să mă ocup de 
minele din Kimberley, de renovările de la Deerfield, de 


gospodăria de aici... 

— Stai, ce vrei să spui prin faptul că te ocupi de 
minele de la Kimberley? o întrerupse el. 

Diana se înjură în gând pentru că nu reuşise să-şi ţină 
gura. Nu-i spusese nimic lui Rupert despre scrisoarea de la 
agent şi nici despre raportul privind funcţionarea şi 
progresul minelor. 

— N-am vrut să spun nimic. 

— Oh, nu mă minţi, Diana! Nu te pricepi deloc. Ce 
încerci să-mi ascunzi? 

— Chiar e o nimica toată. Am primit o scrisoare din 
Africa de Sud, de la Victor Marchant, în care spunea că 
muncitorii s-au întors la lucru, acum, că războiul s-a 
terminat, şi că producţia a fost reluată fără probleme. l-am 
răspuns la scrisoare. 

— Şi de ce nu m-ai informat? 

— Agentul nu era la curent cu faptul că acum 
împărţim dreptul de proprietate asupra minelor, aşa că mi- 
a scris doar mie. Ca urmare, i-am răspuns tot eu la 
scrisoare. 

— Ai ales să nu mă implici. 

— Mi-am închipuit că, odată ce domnul Muldoon îl 
informează despre implicarea ta, agentul te va include şi pe 
tine în corespondenţă. N-are nimic de-a face cu mine. 

— Pot, te rog, să văd scrisoarea? 

Ochii lui arătau ca sloiuri reci de gheaţă verde, iar 
vocea lui era intransigentă. Diana îşi muşcă buzele. 

— Îmi pare rău, nu o mai am. Am aruncat-o după ce i- 
am răspuns. 

Era adevărat, iar Rupert nu mai puse şi alte întrebări, 
ci doar spuse: 

— Pe viitor, te rog să împărtăşeşti cu mine acest gen 
de corespondenţă. Ne-am înţeles? 

— lar eu sper că pe viitor vei fi şi tu inclus oficial în 
scrisori şi că nu va mai fi nevoie să fiu implicată, ripostă ea. 
Acum, te rog să mă scuzi, o să mă duc în treaba mea. 

Diana se îndreptă spre uşă, dar se opri în prag şi se 
întoarse spre el. 


— Bineînţeles, dacă doreşti, eşti mai mult decât bine- 
venit să te ocupi de renovările de la Deerfield. Vreau să 
montez o instalaţie pentru apă caldă. 

— Tu vrei? întrebă el sardonic. 

Ea se întoarse spre el. 

— Da, eu vreau şi am presupus că şi tu vrei acelaşi 
lucru. Nu suntem noi cei care trebuie să se chinuiască, în 
sus şi în jos, pe scări, cu ligheanele pline de apă fierbinte, 
atunci când vrea cineva să facă o baie. Speram că te 
gândeşti şi la oamenii aceia. Sau e prea greu pentru tine? 
întrebă ea sarcastic. Am o listă de instalatori care lucrează 
în zonă, dacă o vrei. 

— Sigur, dă-mi-o când poţi. Acum, te rog să mă scuzi, 
dar am de lucru. 

Diana se răsuci pe călcâie şi ieşi din bibliotecă, 
închizând uşa cu o grijă exagerată. 

Întreaga lor întâlnire fusese un dezastru. Se părea că 
la fiecare pas înainte pe care îl făceau pe calea înţelegerii, 
urmau doi paşi înapoi spre ostilitate. Şi, oricât ar fi încercat, 
ea nu vedea cum putea să schimbe acel ritm. 

Părăsi casa şi străbătu piaţa, prin grădină, în drum 
spre Petra, care locuia în Hanover Square, împreună cu 
părinţii ei. Zilele superbe de vară deveniseră o palidă 
amintire de când se întorseseră de la Deerfield. Cerul era 
cenuşiu, şi bătea un vânt rece. Trebuia să-şi fi luat cu ea o 
umbrelă şi o haină mai groasă, reflectă Diana, în timp ce 
traversa Oxford Street, strecurându-se printre trăsuri şi 
printre cărucioarele negustorilor. 

Oare tocmai ratase ocazia de a aduce discuţie în 
rândurile ciudate din scrisoarea agentului, în care acesta 
spunea că Rupert nu fusese alături de Jem, la Mafeking? 
Dar Rupert nu susţinuse niciodată că fusese altundeva 
decât alături de Jem, în timpul atacului. Dacă ea l-ar fi 
chestionat în legătură cu acea situaţie, el ar fi luat-o ca pe o 
altă dovadă de neîncredere, o altă ocazie în care îi punea 
cuvântul la îndoială. Şi ultimul lucru pe care şi-l dorea Diana 
era să dezgroape vechile lor scandaluri. Era şi-aşa destul de 
greu să încerce să trăiască sub acelaşi acoperiş cu el şi fără 


să mai pună paie pe foc. 

Valetul îi deschise uşa casei familiei Rutherford din 
Hanover Square şi îi luă haina şi mănuşile. 

— Domnişoara Rutherford este în salonaşul din spate. 
Să o anunţ că aţi sosit? întrebă valetul, în timp ce întindea 
haina şi mănuşile unui servitor. 

— Nu, nu e nevoie. Ştiu drumul, mulţumesc, spuse 
Diana şi începu să urce grăbită scările. 

— Diana, scumpa mea, sunt atât de fericită că eşti 
aici, spuse tânăra când Diana intră în cameră. Sunt răcită 
cobză, iar mama exagerează, ca de obicei. Nu, nu te 
apropia, că nu vreau să-ţi dau răceala. 

O îndepărtă pe Diana din vorbe, cu mâinile întinse. 

— Oh, biata de tine, spuse Diana cu compasiune. Într- 
adevăr, ai o voce de parcă ai fi un măgar răguşit. Cum te-ai 
ales cu această răceală? 

— Mama crede că mi s-a tras de la faptul că am fost 
ieri să vâslesc, cu Charles Dexter, şi ne-a prins ploaia. Erau 
doar câteva picături, dar... Petra ridică din umeri. O să sun 
să ne aducă nişte cafea. 

— E urât afară, este mai bine că stăm aici, spuse 
Diana, instalându-se pe pernele canapelei de catifea. Ai m- 
au văzut-o pe Fenella? Eu n-am văzut-o de trei zile. 

— Nici eu, spuse Petra, coborându-şi conspirativ 
vocea. E cam secretoasă în ultima vreme. A zis că se duce 
să ia lecţii, dar m-a ignorat când i-am cerut mai multe 
detalii. 

— Curios. Ce fel de lecţii? Mă întreb şi eu. 

— Să mergem împreună să-i facem o vizită? întrebă 
Petra, în timp ce-i mulțumea din cap servitoarei care 
adusese cafeaua pe o tavă. 

— Nu poţi să ieşi, eşti răcită, îi aminti Diana, luând 
ceaşca întinsă de servitoare. O s-o luăm la întrebări când te 
vei simţi mai bine. 

Petra strănută violent şi împrăştie stropi de cafea pe 
farfurioară. Se chinui să-şi găsească batista. 

— Unde sunt câinii? Erau mereu cu tine. 

— Oh, sunt pedepsiţi. 


Diana îi povesti despre balamucul petrecut la ea în 
hol, ceea ce o făcu pe Petra să râdă cu lacrimi. 

— Biata Letty era la fel de speriată ca Missie. Dar 
recunosc că o înţeleg. Hera şi Hercule pot părea extrem de 
fioroşi atunci când îşi pun în cap. 

Îşi sorbi cafeaua  întrebându-se dacă să-i 
împărtăşească Petrei nedumerirea legată de scrisoarea 
agentului. l-ar fi prins bine să audă şi o altă opinie. 

Tocmai îşi punea ceaşca jos, întrebându-se cum să 
înceapă, când vocea profundă şi melodioasă a Fenellei îi 
întrerupse gândurile: 

— Oh, Petra, biata de tine! M-am întâlnit cu mama ta 
pe scări. Mi-a spus că ai o răceală groaznică şi m-a sfătuit 
să stau departe de tine, ca să nu mă molipsesc, spuse 
Fenella, în timp ce intra în cameră. Dar chiar eşti palidă, 
draga mea. Te superi dacă te sărut doar de la distanţă? 

— Absolut deloc, declară Petra. Aşază-te cât de 
departe poţi şi o să sun să mai cer nişte cafea. 

— Oh, nu vreau cafea, mulţumesc. Tocmai am băut 
una, spuse Fenella, aşezându-se pe canapea, lângă Diana. 
Atunci, Petra, presupun că nu vii la serata din seara aceasta 
de la familia Granger, nu? 

Petra strănută delicat în batistă şi spuse cu voce 
răguşită: 

— Aş fi declarată persona nongrata dacă aş îndrăzni. 

— Cred că ar trebui să te bagi în pat, anunţă Diana. 
Te obosim. 

— Nu, nu mă obosiţi, protestă Petra, dar fără prea 
multă convingere. 

Apoi strănută din nou. Diana se ridică, iar Fenella o 
urmă. 

— Te pupăm şi te lăsăm să te odihneşti, draga mea. O 
să ne întoarcem mâine, spuse Diana. 

— Adevărul e că mă simt îngrozitor, recunoscu Petra. 
Unde vă duceţi? 

— A apărut un magazin de modă nou pe Regent 
Street, le spuse Fenella. Am trecut azi-dimineaţă pe lângă 
el şi am văzut o pălărie superbă în vitrină. S-ar potrivi 


perfect cu forma feţei Dianei, şi speram să vă conving pe 
amândouă să o vedem, dar acum... 

Făcu un gest de compasiune către Petra. 

— Nu văd de ce nu v-aţi duce, spuse Petra, 
strănutând din nou. Şi vino mâine să-mi arăţi pălăria, 
Diana. 

— Totuşi... 

Diana ezită. li părea lipsit de politeţe să o lase singură 
pe bolnavă, ca să se arunce într-o sesiune de cumpărături 
cu Fenella. 

— Insist, spuse Petra, sprijinindu-se pe perne şi 
închizând ochii. 


Capitolul 17 


Diana se întoarse după-amiază în Cavendish Square, 
mult mai bine dispusă decât în momentul în care plecase 
de acasă. In mână legăna o cutie de pălării, pe care o ţinea 
de panglica de mătase. 

— Bună ziua, Barlow, îl salută ea zâmbitoare pe valet. 
Colonelul este acasă? 

— Da, colonelul este acasă. 

Fusese Rupert cel care îi răspunsese, în timp ce 
cobora pe scări, cu câinii. 

Spre uşurarea Dianei, şi el părea în acel moment într- 
o dispoziţie mai bună. Câinii o întâmpinară entuziasmați, de 
parcă nu o mai văzuseră de un an întreg, apăsându-şi 
boturile umede de fusta ei din în brodată. 

— Mă umpleţi de bale, le spuse ea câinilor, 
îndepărtându-i cu blândeţe. 

Animalele se aşezară cuminţi şi o priviră cu adoraţie. 

— Ce ţi-ai luat acolo? întrebă Rupert, arătând spre 
cutie. 

— Oh, ei bine, în timp ce tu munceai din greu, eu m- 
am distrat ca o frivolă ce sunt la o sesiune de cumpărături, 
spuse Diana, apoi regretă că făcuse o referire atât de 


vădită la discuţia lor neplăcută din acea dimineaţă. 

Rupert însă nu răspunse la provocare, ci se îndreptă 
spre bibliotecă şi ţinu uşa deschisă, ca ea să îl urmeze. 
Diana acceptă invitaţia şi trecu pe lângă el, spunând 
relaxat: 

— Am cumpărat o pălărie superbă, cu boruri largi şi 
trandafiri roz prinşi în panglică. Va fi perfectă pentru 
reuniunea din octombrie de la Newmarket. Cameron mi-a 
spus că se gândeşte să o ducă acolo pe Kimberley 
Diamond, ca un test, să o vadă cum se prezintă, pe teren 
plat, la o cursă adevărată. Dar depinde, bineînţeles, de cum 
o să se descurce la antrenament, până atunci. 

— Nu cred că sunt de acord cu aşa ceva, spuse 
Rupert, cocoţat pe braţul canapelei, privind-o cu atenţie. 

— Oh? Diana îi aruncă o privire nedumerită. Şi din ce 
motiv? 

— Cred că ar fi mai prudent să o ţinem ascunsă şi să o 
lansăm în lumea curselor de cai în vara viitoare. Las-o să-i 
ia pe pariori prin surprindere. 

Diana se gândi la ideea lui, în timp ce continua să 
legene, absentă, cutia de pălării. 

— E un punct de vedere bun, se lăsă ea convinsă. Dar 
aş vrea să discut şi cu Cameron. El e expertul, la urma 
urmei. 

— Cu siguranţă, aprobă el. 

Diana înclină din cap. Cel puţin, avuseseră un schimb 
de idei civilizat. Se întoarse spre uşă. 

— lei cina acasă? 

Diana se opri. Nu se întoarse să se uite la el, ci doar îi 
spuse, pe un ton nepăsător: 

— Nu, o parte dintre noi mergem să luăm cina la 
restaurantul Le Dôme, înainte să ne ducem la serata de la 
familia Granger. Mi-ai spus că nu vrei să mergi la serată. 

Diana ridică din umeri, în continuare cu spatele întors 
la el, aşa că nu-l văzu cum se încruntă, în timp ce expresia 
lui devenea sumbră. Cum el nu comentă nimic, îşi continuă 
drumul spre salonul ei de la etaj. 

Rupert se ridică şi merse la fereastră. Rămase acolo, 


cu mâinile prinse la spate, uitându-se la grădina învolburată 
de vânt. Nu voia să se ducă la serata organizată de la 
familia Granger - pierduse de mult interesul pentru genul 
acela de adunări sociale - şi îşi dădu seama că îşi dorea ca 
nici Diana să nu se ducă. Dar nu avea niciun motiv să-i 
ceară aşa ceva. Se puseseră de acord ca mariajul lor să fie 
unul de convenienţă, şi aşa şi era, remarcă Rupert cu 
amărăciune. O farsă de conveniență. lar, în acel moment, 
oricât de mult s-ar fi străduit, nu vedea cum putea să 
schimbe lucrurile. El fusese cel care îi băgase pe amândoi 
în acea situaţie imposibilă şi, ca un nebun, nu prevăzuse 
consecinţele deciziei lui de a o manipula pe Diana pentru ca 
ea să-l reaccepte în viaţa ei. 

Rupert era tot în bibliotecă, o oră mai târziu, când 
auzi soneria de la intrare. Îl auzi pe Barlow cum răspunde, 
iar sporovăială veselă a lui Jack Marsden îl făcu din nou să 
se încrunte. Omul ăsta părea să se simtă aici ca la el acasă. 
O auzi pe Diana salutându-l în timp ce cobora treptele. 

— Bună, Jack. Eşti foarte punctual. 

— Cum aş fi putut să întârzii, ştiind că mă aşteaptă un 
asemenea potir de aur la capătul curcubeului meu? 
răspunse Jack. Arăţi minunat, Diana. 

Rupert, care asculta din spatele uşii de la bibliotecă, 
simţi din nou cum îl cuprinde o stare de iritare. Ce 
complimente neghioabe arunca trântorul acela privilegiat! 
Deschise uşa şi ieşi în hol. 

— Marsden, spuse Rupert, salutându-l cu o înclinare 
indiferentă din cap. 

Trebuia să admită că Jack Marsden era un bărbat 
arătos. Costumul de seară cădea bine pe trupul lui subţire, 
atletic. Şi Diana remarcase, neintenţionat, acel lucru în timp 
ce cobora vioaie scările. 

Arăta superb, îmbrăcată într-o rochie decoltată din 
tafta de culoare lavandei. La gât, la încheieturile mâinilor şi 
pe tivul rochiei avea panglici de catifea de culoare violet, 
care îi puneau de minune în evidenţă ochii. Îşi pusese un 
pic de roz pe obrajii ei de obicei palizi, iar un colier de safire 
îi încercuia gâtul alb şi lung. 


Pentru un moment, Rupert luptă cu o dorinţă primitivă 
de a-i arăta lui Marsden că Diana îi aparţinea. Că era a lui şi 
doar a lui. Dar se opri la timp şi privi cum ea îi oferă mâna 
lui Marsden. Fu nevoit să suporte să-l vadă pe acel tânăr 
când îşi trecu buzele peste degetele ei. Şi apoi, cum Diana 
se aplecă şi îi depuse tânărului un sărut uşor pe obraz. 

Diana ieşise mereu în evidenţă prin comportamentul 
ei relaxat, prin mersul vioi, zâmbetul senin şi râsul luminos. 
Dar lui Rupert, în ciuda faptului că o cunoştea atât de bine, 
i se păru în acel moment că ea, de fapt, cocheta cu 
Marsden. Diana nu dăduse niciodată atenţie formalităţilor 
pe care le cerea eticheta, iar acela era unul din motivele 
pentru care Rupert se îndrăgostise de ea. 

Diana se întoarse spre Rupert cu o faţă radioasă, în 
timp ce-şi punea mănuşile albe din mătase. 

— Eşti sigur că nu vrei să vii la serata de la familia 
Granger, Rupert? Ne ducem mai întâi la cină, dar o să 
ajungem la serată în jur de ora nouă. 

Oare era o invitaţie sinceră sau doar una de faţadă, 
care să salveze aparențele pretinsei lor căsătorii agreabile? 

Era imposibil să-şi dea seama. Rupert se forţă să 
zâmbească. 

— Nu în seara asta, draga mea. Am de lucru. Dar, te 
rog, tu mergi şi distrează-te! Te rog să ai grijă de soţia mea, 
Marsden! 

Se întoarse şi intră în bibliotecă, fără să se mai uite la 
Marsden, care spuse: 

— Aşa o să fac, domnule colonel. 

Zâmbetul lui Rupert nu fusese deloc sincer, se gândi 
Diana, în timp ce îşi aranja capa de blană peste umeri. 
Decise că viaţa ei nu era deloc treaba lui Rupert. Aşa că îşi 
îndreptă umerii şi acceptă braţul lui Jack, care o conduse la 
trăsura ce îi aştepta. 

Şi totuşi, în mod ciudat, în acea seară fu nevoită să 
joace teatru, ca să pară exuberantă cum obişnuia să fie, pe 
vremuri, la petreceri. Jack era o companie plăcută, iar ea îi 
cunoştea pe toţi din grupul cu care luau cina, de pe vremea 
sezonului ei de debut în societate. Fenella şi însoţitorul ei, 


Lord Singleton, erau aşezaţi la masă chiar în faţa ei. lar 
Diana era conştientă de privirile mirate pe care i le 
aruncase prietena ei toată seara. Fenella o cunoştea pe 
Diana prea bine şi rezona cu stările ei. De aceea îşi dăduse 
seama că era preocupată şi că se forţa să pară bine 
dispusă. 

Din fericire, Jack nu era la fel de perspicace, aşa că nu 
observă nimic ieşit din comun. El părea fericit şi doar să o 
aibă pe Diana alături. Când părăsiră restaurantul, după 
cină, el îi aranjă preocupat capa de blană peste umeri, apoi 
îi puse grijuliu braţul sub al lui, în timp ce mergeau spre 
trăsura care îi aştepta. Şi făcu toate astea cu un aer evident 
posesiv. 

„Şi nu mi s-a părut potrivit!” 

Diana se chinui să îşi păstreze un zâmbet politicos pe 
buze în timp ce accepta toată acele gesturi de curtoazie, 
dar simţea că nu le voia. Cel puţin, nu din partea lui Jack. 
Nu că Rupert s-ar fi deranjat în mod special să facă 
asemenea gesturi. O cunoştea de prea mult timp ca să o 
trateze ca pe o păpuşă de porțelan care se putea sparge la 
cea mai mică atingere. Rupert îi respecta independenţa. ŞI 
se aştepta ca ea să ştie când îi era frig şi să ia singură 
măsuri, dacă era cazul. 

Bineînţeles, exista, în cazul lui Rupert, şi cealaltă 
parte a monedei. Şi anume, că el avea tendinţa să îşi 
asume controlul oricărei situaţii care nu i se părea lui că 
mergea în direcţia pe care şi-o dorea. Nu şi-l putea imagina 
pe Jack acţionând în acel fel. Era prea gentleman pentru 
aşa ceva. 

Certându-se în gând pentru că fusese nedreaptă, 
Diana făcu un efort să-i zâmbească şi să-i mulţumească lui 
Jack, rezistând impulsului de a-i da la o parte braţul 
protector şi de a-i ignora mâinile care insistau să o ajute. 


* 


Rupert cină de unul singur în casa din Cavendish 
Square. Mai că şi-ar fi dorit să plece la club ca să ia masa. 


Măcar acolo ar fi avut o companie prietenoasă. Dar 
presupunea că cei mai mulţi dintre prietenii lui participau la 
serata organizată de Granger. Onorabilul Tim Granger 
luptase alături de ei, împotriva burilor, dar, spre sfârşitul 
războiului, renunţase la viaţa de armată, se căsătorise şi se 
aşezase la casa lui. Familia lui, asemenea familiilor celorlalţi 
tineri privilegiați care se  înrolaseră în regimentul 
dragonilor, deţinea acţiuni la minele de aur şi de diamante 
din regiunea Transvaal. Odată ce interesele lor financiare 
nu mai fuseseră amenințate, nu mai era nevoie să rămână 
în armată. 

Pentru Rupert fusese diferit. El se înrolase în armată 
alături de Jem, iar la vremea aceea nu avea niciun fel de 
interese în teritoriile disputate. Dar, fiindcă cei din familia 
Sommerville fuseseră atât de buni cu el de-a lungul anilor, 
se gândise că îi putea răsplăti întrucâtva dacă lupta pentru 
interesele lor din zonă. 

După moartea lui Jem, Rupert se aruncase cu îndârjire 
în luptă, iar dedicarea sa fusese remarcată de comandanţi. 
Fusese menţionat de două ori în depeşele de război şi, fără 
să fi avut vreo iniţiativă în acel sens, se trezise numit la 
sediul general al armatei. După dezastrul cu Diana, urmat 
de moartea lui Jem, Rupert îşi dăduse seama că nu mai 
avea niciun motiv să părăsească armata. Şi, pentru că 
armata părea să-l placă, se lăsase împins în poziţia în care 
era în acel moment: mâna dreapta a comandantului-şef. Şi 
în încurcătura blestemată cu Diana. Îi apăru din nou vie în 
minte imaginea ei, alături de Jack Marsden. 

Pentru o vreme, Rupert, încruntat, îşi tot răsuci 
paharul de vin pe care îl ţinea de picior. Apoi îşi împinse 
brusc scaunul de lângă masă şi se ridică. Avea să meargă 
la serată, să joace cărţi cu prietenii săi şi să o ţină pe Diana 
sub observaţie. Orice, numai să nu stea singur în casă şi să- 
şi imagineze ce planuri avea ea cu Marsden. 

„Chiar crezi că ea are planuri cu Marsden?” 

Nu era o întrebare la care Rupert voia să răspundă. 
Aşa că plecă să se schimbe în haine de seară. 


Diana se uita prin salonul înţesat. O mică orchestră 
cânta pe un podium, într-un colţ, iar câteva cupluri dansau. 
Murmurul vocilor de la grupurile de oaspeţi când creştea, 
când cobora. După o arcadă, în salonul alăturat, câţiva se 
adunaseră şi jucau cărţi. Servitorii se mişcau printre 
invitaţi, purtând tăvi cu pahare şi platouri cu delicatese. 

Jack îşi croi loc spre ea, cu o farfurie în mână. 

— Am găsit caviar, spuse el triumfător. L-am eliberat 
de la un locotenent-colonel care nu părea foarte atent. Şi, 
când l-a pus jos, l-am înhăţat. Gustă, te rog! spuse el, 
întinzându-i farfuria. 

Diana izbucni în râs. 

— Bună treabă, Jack! 

Luă un pătrăţel de pâine prăjită pe care erau 
presărate din belşug icrele negre lucioase de sturion. Băgă 
toată bucata în gură, savurând gustul sărat şi senzaţia de 
alunecare. 

— Delicios! 

— Scuză-mă, Marsden, dar cred că farfuria aceea îmi 
aparţine. 

Vocea stridentă venea din partea unui bărbat masiv. 
Obrajii rumeni şi burta care stătea să-i plesnească nasturii 
de la haină indicau începutul unui stil de viaţă marcat de 
exagerări. 

— Mai luăm câte două de fiecare, apoi voi fi încântat 
să ţi le înapoiez, Cartwright, spuse Jack cu un zâmbet 
dezarmant. Ce să-ţi fac dacă le-ai scăpat din ochi? 

Întinse farfuria către Diana. 

— la două, Diana. 

Ea îi aruncă o privire nou-venitului şi îi observă 
expresia îmbufnată. 

— Nu cred că ne-am cunoscut, spuse ea, întinzând 
mâna. Diana Sommervi... Mă scuzaţi, se corectă ea repede. 
Diana Lacey. 

Ceva străluci în ochii lui, o privire scurtă şi calculată, 
care dispăru atât de repede, încât Dianei i se păru că se 


înşelase. Bărbatul se aplecă spre mâna ei, dar expresia lui 
dezagreabilă nu se schimbă atunci când spuse: 

— Doamnă Lacey. Locotenent-colonelul David 
Cartwright, la dispoziția dumneavoastră. Se pare că Lacey a 
fost binecuvântat de două ori: o nevastă frumoasă foc şi o 
moştenire generoasă de la fratele ei. Unii bărbați sunt plini 
de noroc. 

Izbucni în râs, ca şi cum făcuse o glumă. Dar Diana nu 
găsi nimic amuzant în comentariul lui. Doar se uită la el, cu 
sprâncenele ridicate, ca într-o întrebare mută. 

— Felicitările mele, doamnă! 

Se înclină din nou, înainte să-i dea drumul la mână. 

Nu sunase ca şi cum chiar o felicitase. Diana se gândi 
că poate pierderea caviarului îi afectase bunele maniere. 

— Mulţumesc, spuse ea. Jack, dă-i, te rog, colonelului 
înapoi caviarul şi mergi să vezi dacă poţi să ne găseşti şi 
nouă o farfurie. 

Jack, întotdeauna ascultător, făcu întocmai cum i se 
ceruse. 

— Poftim, Cartwright! Întotdeauna ascult de poruncile 
doamnelor, deşi uneori le consider modul lor de a se 
răsfăţa. 

Se înclină în joacă şi apoi plecă să caute caviar. 

— Să ne aşezăm, doamnă Lacey, şi să savurăm restul 
de caviar? spuse Cartwright, indicând o pereche de scaune 
libere de sub o nişă. 

Diana acceptă, însă cu reticenţă. Nu-i plăcea acel om. 
O făcea să se simtă inconfortabil. Şi totuşi, se aşeză, cu 
faldurile fustei de tafta în jurul ei. 

— L-am cunoscut bine pe fratele dumneavoastră, 
doamnă, comentă bărbatul, în timp ce se aşeza alături şi 
punea farfuria cu caviar pe o măsuţa aurită de lângă ei. Vă 
rog să acceptaţi condoleanţele mele. 

— Mulţumesc. Spuneţi că l-aţi cunoscut bine pe Jem? 

In ciuda disconfortului pe care îl simţea, Diana nu 
putu rezista unei oportunităţi de a discuta despre fratele ei. 

— Am fost în acelaşi regiment, chiar şi în aceeaşi 
trupă. Impreună cu amfitrionul nostru din această seară... şi 


cu colonelul Lacey, adăugă el, după un scurt şi aproape 
insesizabil moment de ezitare. 

Însă Diana îl sesizase. 

— Înţeleg, spuse ea. Aţi fost şi la Mafeking? 

— Da, am fost, spuse el, cu o expresie care deveni 
sumbră. Am fost aproape de fratele dumneavoastră atunci 
când a fost ucis, în primul schimb de focuri. 

Diana simţi cum i se opreşte inima în piept. 

— L-aţi văzut murind? reuşi ea să întrebe. Soţul meu a 
fost alături de el, dar nu l-am întrebat niciodată ce s-a 
întâmplat cu exactitate. 

Diana închise ochii pentru o secundă şi îşi aminti clar 
cuvintele lui Rupert din scrisoarea prin care o anunţa că 
Jem îşi pierduse viaţa. 

— Mi-a explicat că Jem a murit împuns de o baionetă, 
dar în întunericul şi haosul din timpul atacului, nu avea cum 
să fi observat anumite detalii legate de... cum s-a 
întâmplat. 

— Serios? ripostă Cartwright, ridicându-şi, pentru o 
fracțiune de secundă, sprâncenele. Nu l-am văzut pe soţul 
dumneavoastră în prima linie de apărare în timpul atacului. 
Dar, bineînţeles, e posibil să-mi fi scăpat mie. Un zâmbet 
subţire îi apăru pe buze, iar, după tonul vocii, părea foarte 
mirat. A fost, cu siguranţă, haotic, dar soarele tocmai 
răsărise, aşa că era lumină. Am fost martor la fiecare 
moment al luptei. Şi am văzut clar cum fratele 
dumneavoastră a fost ucis cu o lovitură de baionetă. 

Diana simţi o senzaţie de răceală care îi cuprinsese 
ceafa şi se scurgea în jos, pe şira spinării. De ce îi spunea 
lumea că Rupert nu fusese lângă Jem să-l ajute în timpul 
atacului inamic? Rupert îi zisese clar că fusese acolo. De ce 
să fi minţit? 

Dar ea îi promisese să aibă încredere în el. Rupert îşi 
dăduse cuvântul că nu i-ar ascunde nimic din ceea ce o 
privea. 

— Presupun că atenţia colonelului Lacey a fost 
deturnată de atac, spuse ea, cu un gest vag indiferent. 
Cred că era imposibil să ţină evidenţa evenimentelor pe 


parcursul unui atac atât de violent, adăugă Diana. 

Apoi se uită în jur, disperată să găsească o scăpare. 
Spre uşurarea ei, îl văzu pe Jack croindu-şi drum spre ei, cu 
un platou în mână. 

— Jack, ai avut noroc? îl întâmpină ea cu un zâmbet şi 
o voce în care se putea citi clar că era uşurată să scape de 
conversaţia cu Cartwright. 

— A venit timpul să plec, spuse colonelul, ridicându- 
se. Se înclină spre Diana cu un zâmbet rece. A fost o 
plăcere, doamnă Lacey. Marsden, dacă-mi permiţi... 

ÎI salută scurt din cap pe Jack şi apoi dispăru în 
mulţimea din salon. 

— Nu-mi place omul ăsta, oricât m-aş strădui, spuse 
Jack, aşezându-se pe locul rămas liber şi punând platoul pe 
măsuţă, peste celălalt, care acum era gol. Vedeţi ce 
delicatese v-am adus, doamnă? 

Părea extrem de mândru de el, în timp ce arăta către 
tartele cu somon şi spre caviarul presărat pe bucățele de 
pâine prăjită. 

— lar un servitor o să ne mai aducă şampanie... Ah, 
iată-l! 

Jack îi făcu semn unui bărbat care se îndrepta spre ei 
cu o tavă plină de pahare. 

Diana îl lăsă pe Jack să flecărească, zâmbi drept 
mulţumire pentru paharul de şampanie şi luă, absentă, o 
tartă, mai mult ca să-l facă pe companionul ei fericit. 

— Aici erai, Diana, te-am căutat peste tot. Fenella 
venea spre ea, îmbrăcată într-o rochie de mătase de 
culoarea bronzului, care strălucea în lumina candelabrelor. 
Oh, ai găsit caviar, adăugă ea, servindu-se de pe platou. 

— Dă-mi voie să-ţi fac rost de un scaun, Fenella, zise 
Jack, apoi sări în picioare şi se amestecă în mulţime. 

Fenella se aşeză pe scaunul lui. 

— Ce se întâmplă, draga mea? Eşti foarte palidă, îi 
spuse ea Dianei. 

— Oh, nu e nimic. E prea cald aici, nu ţi se pare? 

Diana desfăcu evantaiul delicat din mătase şi fildeş pe 
care îl ţinea atârnat de încheietura mâinii. 


— Sunt prea mulţi oameni, adăugă Diana. 

— Da, e cam înghesuială. Şi totuşi, nu îţi stă în fire să 
leşini din cauza căldurii. 

Diana reuşi să râdă. 

— Bineînţeles că nu o să leşin, nu fi prostuţă! Dar 
tocmai am avut o întrevedere cu o persoană extrem de 
dezagreabilă. Îl ştii pe locotenent-colonelul Cartwright? 

Fenella îşi încreţi nasul. 

— Doar vag. E foarte neplăcut. Şi se crede atât de 
superior. Umblă prin lume şi se comportă ca şi cum e 
singurul om care deţine adevărul absolut. 

— Exact, spuse Diana. Se pare că a fost la Mafeking. 

— Oh, înţeleg, spuse Fenella, încuviinţând din cap. 
Asta explică... de ce erai atât de palidă. Şi ce ţi-a spus? 

„Că Rupert nu a fost acolo, să-l susţină pe Jem”. 

Diana clătină din cap. 

— Nimic important. Dar aş prefera să nu mi se 
amintească de acel episod, atâta tot, spuse ea, apoi sorbi 
din şampanie. Cum e Mark Singleton? 

Fenella ridică din umeri. 

— El e mereu o companie plăcută. De fapt, chiar mi-a 
spus o poveste fascinantă despre... 

— Am făcut rost de încă un scaun, dar, doamnelor, 
păreţi atât de adâncite în conversaţie, încât simt că e cazul 
să-l iau şi să plec, spuse Jack, care apăruse cu un scaun. 

Fenella se opri imediat din ce povestea. 

— Nu, Jack, te rog, chiar nu e nevoie, spuse ea, 
ridicându-se. Trebuie să merg oricum până la toaletă, să 
mă aranjez un pic, adăugă ea, făcându-i semn lui Jack spre 
scaunul acum gol. Te las cu Diana şi cu acele delicatese. 

Mai luă o tartă, le făcu veselă cu mâna, apoi o băgă 
pe toată în gură şi se îndepărtă, cu faldurile rochiei 
strălucitoare de mătase mişcându-se fluid la fiecare pas. 

— Aşa. Jack, spune-mi vreo bârfă, îi ceru Diana, 
încercând să-şi recapete buna dispoziţia. 

Jack izbucni în râs. 

— Ei bine, lasă-mă să mă gândesc o clipă... 


Rupert stătea la intrarea vastă a salonului, 
supraveghind scena care se desfăşura în faţa lui. O văzu pe 
Diana cu Jack Marsden, ascunşi după o nişă, în capătul cel 
mai îndepărtat al încăperii. Diana râdea la ceva ce spusese 
Jack şi-l lovi peste mână cu evantaiul ca şi cum l-ar fi certat 
în joacă. Un gest care lui Rupert i se păru foarte intim. 

Expresia lui deveni şi mai sumbră. Nu era nimic 
nepotrivit în felul în care se comportau cei doi. Dar 
zâmbetul Dianei, gesturile ei relaxate, starea de bine pe 
care părea să o aibă în compania lui Jack îi făceau stomacul 
lui Rupert să se strângă. 

Işi putea aminti cu exactitate acele timpuri când ea 
avea ochi doar pentru el, când flirturile şi gesturile ei intime 
îi erau adresate doar lui. Când se aflau într-o încăpere 
aglomerată, ea nu avea ochi decât pentru el. lar el putea s- 
o vadă doar pe Diana, cu faţa radiind, cu ochii ei plini de 
pasiune aţintiţi doar asupra lui. 

Pe vremuri, ea simţea când Rupert intra într-o 
încăpere, oricât de departe ar fi fost, fizic, de el şi indiferent 
de câte persoane s-ar fi aflat între ei. Ochii ei se întorceau 
într-o clipă spre el, faţa ei se lumina şi lăsa orice persoană 
cu care ar fi fost în acel moment, ca să se repeadă spre el, 
cu braţele întinse, indiferentă la ce ar putea alţii să 
gândească despre cât era de încântată de prezenţa lui. 

Dar în seara aceea ea nu era conştientă de prezenţa 
lui. Era adâncită într-o conversaţie cu Marsden. Privirea ei 
era concentrată la faţa tânărului, şi îşi ţinea capul uşor 
aplecat într-o parte, într-un gest familiar pe care Rupert îl 
cunoştea dureros de bine. 

— Lacey, ce mă bucur că ai putut veni! Gazda seratei 
îl remarcase şi îşi făcea loc printre oameni, ca să ajungă la 
el. Incântătoarea ta soţie ne-a spus că eşti prins cu treburi 
pentru Lord Roberts. Am auzit că e un adevărat stăpân de 
sclavi. Trebuia să fi renunţat la armată odată cu noi. Mă 
rog, cu unii dintre noi. Cartwright şi alţi câţiva au fost 
trecuţi în rezervă. Ceea ce îi face să fie o companie 


neplăcută uneori, spuse el, bătându-l pe Rupert pe umeri. 
Vino în salonul de jocuri! Un joc terifiant de whist e în 
desfăşurare acolo, şi am auzit că Dickie Edwards vrea să 
predea cuiva ştafeta. Eşti bine-venit să-i iei locul, dacă vrei. 

— Poate peste câteva minute, Tim. Mai întâi, trebuie 
să-mi salut soţia. 

— Bineînțeles, prietene. Nimeni nu are voie să 
neglijeze doamnele. 

Tim Granger îl bătu din nou pe umăr, apoi se 
îndepărtă, prin mulţime, în direcţia salonului unde unii 
invitaţi jucau cărţi. 

Rupert îşi croi drum spre nişa unde se afla Diana, încă 
adâncită în conversaţia cu Jack. Râsul ei îl întâmpină pe 
Rupert când el ajunse aproape de ei, un tril fericit de 
amuzament sincer, pe care el conştientiză că nu-l mai 
auzise de mult timp de la ea. 

— Ceva te bine dispune, draga mea, spuse el relaxat, 
când ajunse la cei doi. Îmi poţi împărtăşi? adăugă, în timp 
ce îl saluta din cap pe Jack Marsden. 

Diana îl privi surprinsă. 

— Ce faci aici, Rupert? Ai spus că nu vii... 

— M-am răzgândit. Sper că prezenţa mea nu te 
incomodează în vreun fel, zise el, ridicând pentru o clipită 
doar dintr-o sprânceană. 

Diana se înroşi uşor. 

— Nu, nu, bineînţeles că nu. Cum poţi să spui aşa 
ceva? De ce nu iei loc? spuse ea, arătând spre cel de-al 
treilea scaun. 

— Vai, nu pot. Sunt aşteptat la masa de whist, spuse 
el. Dar anunţă-mă când eşti gata de plecare. 

— Nu o să fie nevoie. Jack o să mă conducă acasă, 
spuse ea, încruntându-se. 

— Sunt sigur că ar fi mai mult decât încântat să facă 
asta. Şi totuşi, având în vedere că mă aflu aici, când eşti 
gata să mergi acasă, te rog să mă anunţi. O să te însoțesc. 

Le oferi amândurora un zâmbet dezarmant, apoi plecă 
spre salonul unde invitaţii jucau cărţi. 


Capitolul 18 


— Îmi acorzi acest dans, Diana? Tim Granger se 
înclină grațios, în timp ce întindea mâna ca să o invite. E 
melodia aceea scoțiană care îţi place. Îmi amintesc de 
parcă ar fi fost ieri de acea seară de Crăciun în care ai 
dansat pe ea cu atâta entuziasm, încât ţi-ai pierdut pantofii. 

Diana afişă o expresie comică. 

— Ah, chiar îmi amintesc. Unul din ei a zburat până în 
partea opusă a ringului de dans. Dar trebuie să te avertizez 
că acum sunt mult mai potolită. 

— Nu aşa suntem toţi? răspunse Tim. Parcă ne vine 
mintea la cap. 

— Doamne fereşte! glumi Diana. Jack, nu te superi 
dacă te abandonăm pentru un dans scoţian, nu? spuse ea 
zâmbind, în timp ce ridica jucăuş dintr-o sprânceană. 

— Ba mă supăr, dar nu pot să-l lipsesc pe amfitrionul 
nostru de compania celei mai frumoase femei din această 
încăpere... cu excepţia doamnei Granger, bineînţeles, 
adăugă el politicos. 

Diana izbucni în râs. 

— Ai întors-o bine, Jack. 

Îi oferi gazdei lor mâna, apoi se ridică şi îl lăsă pe 
bărbat să o conducă spre ringul de dans. 

Mişcările dansului scoţian erau destul de complicate, 
şi nu prea existau, până spre final, ocazii ca partenerii să-şi 
poată vorbi. 

— Mi-e atât de sete, spuse Diana, când melodia se 
încheie, în timp ce îşi făcea vânt cu evantaiul. 

— Atunci, să luăm o pauză şi să sărim peste dansul 
următor? sugeră Tim, făcându-i semn unui servitor care 
ducea o tavă cu pahare. 

— Oh, dar e un dans milităresc în doi paşi, spuse 
Diana, în timp ce orchestra începea primele acorduri. Luă 


un pahar cu şampanie de pe tavă, apoi adăugă: Cum să 
rezist la aşa ceva? lau o gură de şampanie şi ne întoarcem 
pe ringul de dans. 

Tim era mai mult decât încântat de propunerea ei. lar 
când vigurosul dans în doi paşi se schimbă cu un vals mult 
mai potolit, cei doi rămaseră pe ringul de dans. 

— Ai fost la Mafeking, nu-i aşa? se auzi Diana 
întrebându-l. 

Apoi îşi ţinu răsuflarea. 

— Da, ca să-mi ispăşesc păcatele, spuse partenerul ei 
de dans. De ce întrebi? 

— Oh, fără un motiv anume. Presupun că din cauză că 
fratele meu şi-a pierdut viaţa acolo, am această dorinţă 
obsesivă de a afla cât mai multe detalii despre bătălia 
aceea. 

— Nu-mi amintesc prea multe, cu excepţia haosului şi 
a zgomotului, spuse Tim. 

— Rupert mi-a spus acelaşi lucru. Nici el nu pare să-şi 
amintească niciun fel de detalii. 

— Dar era acolo? replică Tim, încruntându-se. 
Presupun că era, dar nu-mi amintesc să-l fi văzut. Am 
observat când s-a prăbuşit fratele tău, dar după aceea a 
fost greu să mai disting ceva, în toată nebunia aceea. 

Diana simţi iar sloiul acela de gheaţă cum îi aluneca 
pe şira spinării. Cum de nimeni nu-l văzuse pe Rupert? 


* 


Rupert juca whist de aproape o oră, aşteptând cu o 
nerăbdare pe care cu greu şi-o putea ascunde ca Diana să-l 
anunţe că era gata de plecare. O urmărise cu privirea ici şi 
colo, când îşi ridicase ochii de la cărți şi privise aparent ca 
un simplu spectator spre ringul de dans. Ea făcuse pereche 
cu Tim Granger pentru trei dansuri deja. Când mâna de 
whist ajunse la final, Rupert îşi împinse scaunul. 

— Domnilor, vă multumesc pentru joc, dar aş dori să 
dansez cu soţia mea. Am neglijat-o nepermis de mult. 

— Doamna Lacey nu pare să ducă lipsă de parteneri, 


observă chicotind unul dintre bărbaţii de la masa de joc. 
Dar domnişoara Sommerville a fost mereu frumoasa 
balului, din câte îmi amintesc. 

Rupert zâmbi slab. 

— Da, cred că aşa era. Acum, vă rog să mă scuzaţi. 

Se ridică, făcu un gest de rămas-bun şi se îndreptă 
spre salon. Se strecură printre perechile care dansau până 
ajunse la Diana şi la partenerul ei. Il bătu uşor pe Tim pe 
umăr. 

— Te deranjează dacă preiau eu de aici? 

— Dacă chiar trebuie, spuse Tim vesel. Intotdeauna 
mă înclin în faţa prerogativelor soţului. 

Se dădu la o parte, iar Rupert îi luă locul. 

— A trecut ceva timp de când am dansat împreună, 
spuse Rupert pe un ton blând. Dar parcă ieri te-am ţinut 
aşa în braţe. 

Trupul ei îi părea atât de familiar, la fel şi căldura 
pielii ei pe care o simţea pe sub mătasea rochiei, prin mâna 
aşezată pe spatele ei, cu care o ghida. Inspiră mirosul de 
vanilie al părului ei, esenţa florală delicată a pielii. Ş, pentru 
un moment, Rupert închise ochii şi se bucură de un val de 
senzaţii şi de amintiri, atât de bine întipărite la el în 
memorie, în timp ce ea se mişca graţioasă în braţele lui. 

Diana uită de nesiguranţă şi de tensiunea provocată 
de discuţiile ei cu Cartwright şi cu Tim şi se lăsă purtată 
înapoi la trecutul lor fericit, în timp ce se bucura de 
senzaţia mâinii lui pe spatele ei, de eleganța paşilor lui, în 
vreme ce se mişcau împreună ca şi cum ar fi fost un singur 
trup. Toate neînțelegerile dispăruseră şi toate diferenţele 
de opinie deveniseră o bagatelă în măreaţa iluzie a 
pasiunii. 

Apoi parcă prea devreme, prea brusc, muzica încetă, 
iar perechile se despărţiră. Rupert se dădu înapoi, dar îşi 
lăsă mâinile să se odihnească pe umerii Dianei, în timp ce 
se uita la expresia ei pierdută. 

— Să mergem acasă? 

Ea înclină din cap şi îşi umezi buzele cu vârful limbii. 

— Da, ar fi bine să mergem. Se uită în jur, uşor 


distrasă. Ar trebui să-i spun noapte bună lui Jack. 

— Cred că Jack va supravieţui măcar o dată fără 
această curtoazie din partea ta, spuse Rupert şi o luă de 
mână. Vino! 

O trase spre galerie şi apoi spre scări. 

Ajunseră în capătul scărilor chiar când locotenent- 
colonelul Cartwright punea piciorul pe prima treaptă, ca să 
urce. În mână avea un pahar de coniac. Se opri pe scări, 
practic blocându-le drumul. 

— Deja pleci, Lacey? De fapt, cu aşa soţie 
încântătoare, cine te-ar putea învinovăţi? spuse el, în timp 
ce privirea lui se plimba asupra Dianei. Am avut o 
conversaţie foarte interesantă cu ea, mai devreme, despre 
Mafeking. 

Un zâmbet subţire îi apăru pe buze, în timp ce se 
holba la Rupert. Diana îl simţi pe Rupert tensionat lângă ea. 
Dar acesta nu făcu decât să răspundă: 

— Chiar aşa? 

— Da, o discuţie edificatoare, spuse Cartwright. Soţia 
ta părea să nu ştie niciun fel de detalii despre atacul în care 
a fost ucis fratele ei. Avea impresia că nu-ţi aminteşti 
pentru că era prea întuneric atunci când ne-au atacat burii. 
Ciudat, eu îmi aduc aminte că era dimineaţă şi că soarele 
tocmai răsărea în momentul în care am fost luaţi cu asalt. 
Poate te-ai înşelat în privinţa locului în care te aflai în acel 
moment? 

Îşi ridică paharul, închinând sardonic în direcţia lui, 
apoi se dădu la o parte ca să-i lase să treacă. 

Expresia lui Rupert era dură ca oţelul, iar ochii lui 
sclipeau rece, precum pietrele de jad. Nu comentă nimic, ci 
doar o ghidă pe Diana astfel încât să treacă înaintea lui. 
Diana nu spuse nici ea nimic. Nu se putea gândi la nimic ce 
ar fi putut fi de spus în acea situaţie. Cartwright părea pus 
pe răutăţi, judecând după rânjetul sardonic de pe faţa lui, 
îşi dădu Diana seama. Şi, în mod normal, ea ar fi respins tot 
ce spusese bărbatul şi ar fi considerat vorbele lui drept o 
ieşire mânată de o invidie răutăcioasă. Numai că mai erau 
şi incertitudinea lui Tim despre ce se întâmplase la 


Mafeking, şi comentariul din scrisoarea lui Victor Marchant. 
Niciunul din cei doi bărbaţi nu avea vreun interes să 
inventeze ceva despre Rupert şi Jem. 

Un servitor se grăbi să le găsească o trăsură, în timp 
ce ei stăteau în hol, unul lângă altul, dar cu o mare 
prăpastie care se căsca între ei. Dacă nu era nimic 
adevărat în povestea lui Cartwright, de ce nu spunea 
Rupert ceva care să limpezească lucrurile? 

El o ajută să urce în trăsură, iar liniştea dintre ei 
continuă pe tot drumul către Cavendish Square. Pasiunea 
de mai devreme dintre ei dispăruse. Diana îşi trase blana 
mai bine în jurul ei şi se afundă într-o confuzie îngrozitoare. 
Rupert stătea drept pe banchetă, cu ochii aţintiţi undeva în 
aer, cu o expresie dură pe care Diana o ştia atât de bine şi 
de care se temea. 

Când ajunseră la Cavendish Square, sări din trăsură şi 
îi întinse o mână Dianei, ca s-o ajute să coboare. Barlow le 
deschise uşa casei şi, chiar dacă probabil observase 
tăcerea ciudată şi apăsătoare dintre ei, nu lăsă să se vadă 
nimic pe faţa lui. 

— Cred că mă bag direct în pat, spuse Diana. Noapte 
bună, Rupert. 

— Noapte bună, Diana. 

Rupert se îndreptă către bibliotecă şi închise uşa ferm 
în urma lui. 

„Şi acum, ce mă fac?” se întrebă ea, în timp ce urca 
încet pe scări, pierdută în confuzie şi incertitudine. 

Se dezbrăcă, răspunzând absentă întrebărilor pe care 
Agnes i le punea despre serată. Apoi se urcă în pat şi 
răsuflă uşurată când Agnes părăsi dormitorul. Stătea 
sprijinită pe perne, cu o carte deschisă în poală, dar fără ca 
măcar să se uite în direcţia paginilor. Trebuia să lase orice 
precauţie la o parte şi să-l întrebe pe Rupert unde fusese şi 
ce făcuse în acea dimineaţă îngrozitoare. Dar, cu siguranţă, 
corect ar fi fost ca ea să se încreadă în cuvintele lui, nu în 
cele ale unui ofiţer îmbufnat, fost coleg cu el. Bineînţeles că 
aşa era echitabil. Şi totuşi, cum putea să-şi explice reacţia 
lui Tim, comentariul lui Victor Marchant şi cel al persoanei 


care îi spusese acestuia despre absenţa lui Rupert? Niciunul 
dintre acei oameni nu avea ceva de împărţit cu Rupert. 

„Dar de ce contează?” 

Conta, bineînţeles, deoarece Rupert se bucura de 
anumite beneficii tocmai ca urmare a morţii lui Jem. Era 
oribil să gândească aşa, clar Diana nu vedea cum putea să 
evite acea concluzie. Dacă Jem nu ar fi murit, Rupert nu ar 
fi beneficiat de averea lui. 

Era adevărat că Jem îşi făcuse testamentul convins că 
mai avea mulţi ani de trăit, iar sora lui urma să se 
căsătorească în curând. Dar totul fusese spulberat în acea 
dimineaţă, la Mafeking. 

Brusc, lăsă cartea din mână, dădu la o parte 
cuverturile şi cobori din pat. Inşfăcă un halat. Nu putea să 
se mai chinuiască aşa nici măcar un minut. Avea să-l 
întrebe clar pe Rupert ce încercase Cartwright să insinueze. 
Faptul că ea îi cerea să clarifice acea situaţie nu însemna 
că îl acuza de ceva anume. Era mai mult decât normal ca 
ea să fie nedumerită din cauza a ceea ce spusese colegul 
lui de armată. 

Casa era învăluită în tăcere. Servitorii se retrăseseră 
deja în camerele lor. Alergă pe scări, desculţă, indiferentă 
la aerul rece pe care îl simţea pe picioare. O rază de lumină 
încă se strecura pe sub uşa de la bibliotecă. O deschise 
încetişor. Rupert stătea pe un fotoliu, cu ochii pironiţi la 
focul pe punctul de a se stinge din şemineu. 

Se uită spre uşa care deschisese. 

— Diana, ce Dumnezeu faci aici? Am crezut că eşti 
deja în pat. 

— Trebuie să vorbesc cu tine. 

Inchise uşa în urma ei, se îndreaptă spre şemineu şi 
îşi întinse picioarele spre căldura pe care încă o emanau 
buştenii. 

— Omul acela, Cartwright. O persoană extrem de 
neplăcută, din câte am putut observa... 

Expresia lui Rupert nu se schimbă. 

— Da, te pot asigura că aşa este. Ai venit să vorbim 
despre Cartwright? 


— Da. Ei bine, de fapt, nu despre Cartwright, ci despre 
lucrurile pe care le-a spus. De ce a zis că nu erai alături de 
Jem la Mafeking? 

— Nu-mi pot imagina, spuse Rupert pe un ton lipsit de 
orice inflexiune. Cartwright este, aşa cum ai spus şi tu, un 
om extrem de neplăcut. Numai Dumnezeu ştie de ce a vrut 
să inventeze aşa ceva. De ce nu ai papuci în picioare? 

— l-am uitat, spuse ea, fără alte detalii, întinzând 
piciorul spre tăciunii din şemineu. Îți poartă pică pentru 
ceva? 

Rupert ridică din umeri. 

— Cartwright poartă pică multor oameni. Inclusiv lui 
jem, adăugă el. A considerat că nu a fost ridicat la gradul 
de colonel cu rang întreg pentru că Jem le-a spus 
superiorilor despre un anumit eveniment care nu-l punea 
pe Cartwright într-o lumină bună. 

— Ce eveniment? întrebă Diana, deja curioasă. 

— Nimic important, Diana. Unul dintre acele lucruri 
care izbucnesc între bărbaţi plictisiţi, nevoiţi să trăiască 
împreună în aceeaşi cazarmă, şi căruia i se dă mult mai 
multă importanţă decât are în realitate. 

— Rupert, de ce trebuie să vorbeşti atât de 
enigmatic? îl întrebă ea, simțind cum o lasă răbdarea. 
Spune-mi ce s-a întâmplat. 

Rupert oftă şi închise ochii pentru câteva clipe. 

— Am uitat cât de insistentă poţi fi. Cum ai fost 
mereu, încă de când erai o copilă. Eşti ca un câine căruia i 
s-a dat un os, spuse Rupert. Dacă chiar ţii să ştii, Jem l-a 
acuzat că a trişat la cărţi, iar Cartwright l-a provocat la 
duel. Duelurile, completă el sec, nu sunt permise în armată. 

— Aşa că Jem l-a raportat? întrebă Diana, pe un ton 
neîncrezător. Nu pare stilul lui Jem să facă aşa ceva. 

— Nu, Jem nu l-a raportat. Eu l-am raportat. 

— Tu? 

Pentru Diana, acel lucru era mai şocant decât dacă ar 
fi aflat că fratele ei fusese cel care raportase incidentul. 

— De ce? 

— Pentru că Jem era hotărât să accepte provocarea la 


duel, şi am presupus că nici Cartwright nu ar da înapoi. 
Totuşi, nu eram aşa convins ca fratele tău că oponentul său 
nu avea să-l ucidă. Aşa că am strecurat unde trebuia 
informaţia că locotenent-colonelul trişase. Nu a fost nevoie 
de mai mult. Cartwright a fost trimis într-o misiune la 
Ladysmith, pe post de curier, iar Jem a fost promovat 
colonel cu grad întreg. Cam asta a fost. Eşti mulţumită? 

— Ce poveste mizerabilă! De asta nu te suportă? 

Rupert ridică din nou din umeri. 

— Poate fi unul dintre motive. Dar nu am niciun fel de 
interes să fiu plăcut de acel om şi cu atât mai puţin îmi 
pasă de ceea ce spune, o asigură Rupert, care se ridică şi 
se întinse după mâinile ei. Să încercăm să ne recăpătăm 
dispoziţia de dinaintea acelui moment? 

Diana nu era sigură că putea, dar i se păru copilăresc 
să-l refuze. Aşa că zâmbi şi se aplecă spre el, în timp ce 
gura lui îi cuprinse buzele. lar pentru o clipă sau două, i se 
păru că totul avea să fie bine. Alunecă pe covorul de 
Aubusson, trasă de el. 

Rupert îşi băgă mâna pe sub cămaşa ei subţire de 
noapte, ca să-i mângâie şoldurile şi pântecul. Excitată de 
atingerile lui, îi descheie nasturii de la pantaloni şi îi eliberă 
sexul care zvâcnea de dorinţă. 

Dar ceva nu era în regulă. In loc de senzaţia familiară 
şi glorioasă că formau un întreg, că uniunea trupurilor lor îi 
făcea orice altceva să-i zboare din minte, Diana se trezi că 
nu se putea opri din a încerca, în gând, să rezolve acel 
puzzle legat de moartea lui Jem. Era o senzaţie obsedantă, 
ca sunetul provocat de o bătaie de tobe, care îi acaparase 
mintea şi nu o mai lăsa să se bucure de nimic. Incercă, 
încercă din răsputeri să răspundă aşa cum Rupert avea tot 
dreptul să se aştepte din partea ei, dar nu reuşi. Nu putea 
să aprindă pasiunea aceea mistuitoare, după care trupul ei 
tânjea. Dar ştia cum se simţea acea pasiune, ştia care 
trebuia să fie răspunsul ei, aşa că îi oferi ce ştia că el îşi 
dorea. Când totul se încheie, rămase pe podea, cu braţele 
întinse, cu ochii închişi, respirând rapid, aşteptând sărutul 
lui de final. 


— Deschide ochii, Diana! 

Surprinsă, ea îl ascultă. Rupert stătea în genunchi, 
lângă ea, cu o expresie indescifrabilă pe faţă. 

— Să nu mai faci niciodată aşa ceva. 

— Ce anume? 

— Ştii foarte bine. Dacă nu vrei să faci dragoste cu 
mine, indiferent care ar fi motivul, spune-mi. Ai înţeles? 

Se ridică, aranjându-şi hainele, apoi îi întinse braţul ca 
s-o ajute şi pe ea să se ridice. Cămaşa ei de noapte căzu la 
loc, acoperindu-i şoldurile şi picioarele, fluturând în jurul 
gleznelor. Pentru o vreme, se uită la el într-o tăcere 
mormântală. Apoi îl întrebă: 

— Cum de ai ştiut? 

El pufni. 

— Acordă-mi puţin credit. Chiar crezi că nu-ţi ştiu 
trupul atât de bine încât să-mi dau seama atunci când te 
prefaci? Chiar nu înţelegi cât de insultător a fost micul 
spectacol pe care l-ai oferit? 

— Nu am vrut să te rănesc, spuse Diana. Nu am 
intenţionat să te insult, numai că... că... 

Cuvintele îi muriră pe buze. 

— Numai că ce? 

El era furios, mai furios decât avusese vreodată 
ocazia să-l vadă. Şi ea nu putea să-i răspundă la fel, pentru 
că mânia lui era alimentată de durerea şi confuzia pe care 
ea i le provocase. 

— Nu ştiu, spuse ea într-un final. lartă-mă! 

El clătină din cap, nu în semn de negare, ci ca dovadă 
că îşi dădea seama că se aflau într-un impas. 

— Du-te şi te culcă, Diana! N-o să mai discutăm 
despre asta. 

Ea ezită. Voia mai mult, aştepta mai mult: un sărut, o 
mângâiere, ceva care să-i arate că el o iertase şi că 
legătura lor putea fi reînnodată Dar, cum el nu făcea niciun 
gest, Diana încuviinţă din cap şi se îndreptă spre uşă. 

— Noapte bună, Rupert. 

— Noapte bună, Diana. 

Diana petrecu o noapte mizerabilă, răsucindu-se şi 
frământându-se, mistuită când de vinovăţie, când de 
resentimente. Vinovăţie pentru că nu fusese sinceră cu 
Rupert, iar resentimente pentru că nici el nu fusese onest, 
în întregime, cu ea. Şi tot nu avusese curajul să-l întrebe 
direct. 

Fusese Rupert lângă fratele ei când Jem îşi pierduse 
viaţa? 

Era prea speriată de reacţia lui ca să-l întrebe. O 
durere surdă îi apăsa tâmplele, iar ochii şi-i simţea umflaţi 
şi uscați. Poate o plimbare în parc avea să o ajute să-şi 
limpezească gândurile. Sună după Agnes şi se dădu jos din 
pat. O durea fiecare muşchi din corp. Probabil dansase prea 
mult în seara precedentă. O ipoteză ridicolă totuşi. Nu avea 
cum să fi dansat atât de mult. Se duse să-şi pregătească o 
baie. 

— Dar ce matinală sunteţi, domnişoară Diana, 
remarcă Agnes, intrând cu ceaiul. Doriţi să-l beţi în timp ce 
faceţi baie? 

— Da, mulţumesc, spuse Diana. 

Acceptă ceaşca cu ceai şi luă o gură. 

— O să ies la o plimbare călare, înainte de micul 
dejun. Poţi, te rog, să-mi pregăteşti o costumaţie de 
călărie? 

Mai luă o gură de ceai, şi i se păru că se simte un pic 
mai bine, în timp ce lichidul revigorant şi fierbinte îi aluneca 
pe gât. 

— Şi poţi, te rog, să-i spui lui Billy să trimită vorbă la 
grajduri să pună şaua pe Merry? 

O jumătate de oră mai târziu, tocmai cobora pe scări, 
când îl văzu pe Rupert intrând în casă, părând învigorat de 
la aerul rece al dimineţii. Se uită cu invidie la ochii lui 
limpezi şi strălucitori. Când el o văzu, se opri în hol, bătând 


cu cravaşa în cizmele de călărie. 

— leşi la plimbare? Vezi că e cam frig afară. 

— Am nevoie de aer proaspăt. 

Cumva, simţea că nu-şi putea controla expresia încât 
să arate normal, iar limba părea că i se împleticea, făcând- 
o să se simtă ciudat. Trecu pe lângă el, spre uşă. 

— Ţi-ar plăcea să te însoțesc? întrebă el. 

— Dar abia te-ai întors de la plimbare, îi sublinie ea. 

— Nu contează. Aş fi încântat să te însoțesc, dacă 
doreşti. 

Ea înghiţi din greu. Îi părea că el îi întindea o ramură 
de măslin. Pe care ea nu intenţiona s-o refuze. 

— Dacă chiar nu te deranjează... spuse Diana. 

— Nu mă deranjează, zise el calm, dar ferm, păşind 
înaintea ei, ca să-i deschidă uşa. Putem să mergem pe jos 
până la grajduri. 

Era linişte în Hyde Park la acea oră a dimineţii, şi se 
intersectară doar cu câţiva alţi călăreţi. Diana nu avea chef 
de vorbă, şi i se părea că Rupert era şi el mulţumit de 
compania tăcută, în timp ce goneau pe unul dintre trasee. 
După o tură, îşi lăsară caii la pas, pe drumul care înconjura 
lacul Serpentine din parc. 

— Să ne oprim pentru o ciocolată caldă? întrebă 
Rupert, făcând semn spre o gheretă de lemn de pe malul 
lacului. Un cuplu întreprinzător şi-a făcut acolo o cafenea 
mică. 

— Nu remarcasem până acum, spuse Diana, 
întorcând-o pe Merry ca să intre de pe drumul principal pe o 
potecă îngustă, ce tăia pajiştea, spre lac. 

— E ceva nou şi ieşit din comun, spuse Rupert. Daro 
inovaţie deşteaptă şi bine-venită. Dădacele şi copiii de care 
se îngrijesc acestea apar aici pe la jumătatea dimineţii, şi 
sunt clienţi pe care te poţi baza mereu. 

Îşi întoarse calul, ca s-o urmeze. 

În faţa gheretei, pe iarbă, erau aşezate câteva 
scaune. Diana descălecă şi legă hăţurile de un stâlp de 
lemn plasat convenabil în apropiere de micuța cafenea. Se 
uită spre lacul cenuşiu, în care se oglindea cerul înnorat de 


septembrie. În august, era plin de înotători şi de bărci, în 
care doamnele se adăposteau de soare sub pălării de paie 
cu boruri largi, iar bărbaţii dădeau la rame, cu mai multă 
sau mai puţină pricepere. 

Zona din jurul lacului Serpentine era una frecventată 
de toate clasele sociale care se bucurau de avantajele unei 
zile libere. În acea zi însă lacul era gol, cu excepţia a trei 
lebede care înotau tăcute în direcţia podului. 

— Poftim ciocolata caldă, spuse Rupert, în timp ce 
ieşea din gheretă, ducând două căni aburinde. 

Îi dădu una Dianei. Apoi îşi ciocni cana de a ei, 
închinând glumet. Ea sorbi din lichidul dulce şi dens. 

— Ai o lampă Primus? întrebă ea. 

— Am chiar mai multe, răspunse el. 

O linişte plină de tensiune se lăsă între ei, mult 
diferită de tăcerea liniştită care îi acompaniase până atunci. 
Şi Diana ştia că tensiunea venea de la ea; simţea cum 
nevoia de a auzi nişte răspunsuri clare din partea lui fierbea 
în ea, gata să erupă. 

— Chiar ai fost alături de Jem, la Mafeking? 

— Poftim? 

Ochii verzi ai lui Rupert o priveau şocaţi. 

— Ce întrebare mai e şi asta? 

— Te-am întrebat dacă erai lângă Jem atunci când şi-a 
pierdut viaţa. 

După ce reuşise, în sfârşit, să scoată pe gură 
cuvintele care o măcinau, îşi feri privirea de el, aşteptând 
resemnată consecinţele. Avea nevoie de adevăr mai mult 
decât avea nevoie de pace cu Rupert. Cea din urmă nu era 
posibilă dacă nu afla adevărul. 

Cum el nu spunea nimic, ea continuă: 

— Pot să ignor răutatea lui Cartwright, dar Tom 
Granger a zis că nu te-a văzut acolo, iar Victor Marchant, 
agentul de la Kimberley, mi-a scris că se ştie că nu ai fost 
lângă Jem în timpul atacului şi că toată lumea a fost 
surprinsă de absenţa ta. Deci te întreb dacă erai acolo, 
pentru că, dacă într-adevăr ai fost, nu înţeleg de ce toţi 
aceşti oameni cred că nu ai fost. 


În tot timpul cât vorbise, ochii ei rămăseseră aţintiţi 
asupra lacului cenuşiu şi asupra lebedelor albe. 

Rupert îşi întoarse privirea de la ea. Ochii lui căutau şi 
ei aceeaşi armonie de pe lac. Dar mintea îi zbură cu doi ani 
în urmă, în dimineaţa zilei de 12 mai. 


* 


Îi auziseră înainte să-i şi vadă, în momentele de 
întuneric negru ca smoala, dinainte de răsăritul african. 
Erau foşnete în tufişuri, şuierături care ar fi putut fi 
şoapte... Apoi simţiseră mirosul de fum. Urletele şi 
strigătele triumfătoare izbucniseră câteva minute mai 
târziu. Intuise ce se întâmpla: după câteva luni de asediu, 
oraşul Mafeking era atacat. Fermierii buri îi depăşeau 
numeric pe cei din garnizoană. Erau şapte buri la un 
britanic, iar atacul surprinzător îi luase pe nepregătite. 

Jem îşi pusese puşca pe umăr. Încerca să distingă 
ceva prin întunericul ca smoala. 

— Tu poţi să vezi ceva, Rupert? 

— Nu încă. 

Rupert stătea lângă el, în prima linie, încercând să 
identifice vreo siluetă în întunericul din faţa lor. In spate, 
soldaţii se pregăteau să răspundă atacului, însă erau doar 
zece oameni şi ştiau că sorții nu sunt de partea lor. 

— Praful de puşcă, murmurase Rupert către Jem. 
Blestematul ăla de praf de puşcă. La dracu’, trebuie să 
facem ceva. 

— Unde sunt forţele de poliţie din sat? murmurase 
Jem, ca şi cum nu-şi auzise prietenul. 

Rupert se îndepărtase iute de lângă redută, cu un 
singur gând: să ajungă la grămada de muniţie aflată în 
coliba din spatele lor. Era plină cu praf de puşcă şi, dacă 
exploda, întreaga garnizoană sărea în aer. 

Fumul venea dinspre casele de paie din sat, care 
adăposteau trupele nativilor africani, aflate exact în spatele 
garnizoanei îngrădite de la Mafeking. ă 

Ceva îi şuieră ameninţător pe lângă ureche. In spatele 


lui, cineva înjură şi se pocni pe ceafă, ca şi cum ar fi vânat 
un ţânţar. 

Apoi soarele răsări, ca o imensă minge aurie, pe cerul 
african, iar inamicii se năpustiseră către ei, cu baionetele 
scoase, cu puştile fumegând. Pentru câteva momente, 
soldaţii britanici avură impresia că aveau de înfruntat, în 
locul acela mic, întreaga armată a burilor. Rupert ezitase. 
jem era în prima linie, iar locul lui era alături de el. Insă, 
dacă o scânteie ajungea la explozibil, întreaga garnizoană 
avea să sară în aer. 

Aplecat, Rupert fugise cum putuse către coliba cu 
armament. Din spate, îl asurzeau împuşcăturile, vaietele, 
strigătele de război în dialectul olandez. Apucase găleţile cu 
apă care erau ţinute pentru orice eventualitate lângă colibă 
şi începuse să le verse peste praful de puşcă, disperat să-l 
înmoaie înainte ca atacatorii să pătrundă în garnizoană. 

Nu putea decât să-şi imagineze haosul de la redută, 
dar trebuia să se asigure înainte de toate că praful de 
puşcă nu mai era un pericol. Işi spunea că Jem era un 
trăgător excelent. Dar nu văzuse momentul în care o 
siluetă masivă se aruncase asupra lui, cu baioneta scoasă. 
Şi după aceea putea doar să-şi imagineze ce fusese în 
mintea lui Jem când conştientizase că Rupert, cel mai 
apropiat şi mai vechi prieten, camaradul său de arme, nu 
era lângă el. Nu putea decât să-şi imagineze ce se 
întâmplase când uriaşul olandez îl pusese la pământ, cum 
Jem se zvârcolise într-o parte şi în alta, încercând să scape 
de lama baionetei, fără niciun fel de ajutor din partea 
nimănui, căci în haosul acela fiecare se lupta să-şi apere 
propria piele. Putea doar să-şi imagineze cum vârful 
baionetei se înfipsese în trupul lui Jem, undeva sub braţul 
lui drept, şi cum întunericul îi întunecase apoi mintea. 


* 


— l-am cărat trupul lui Jem în spate, spuse el într-un 
final, cu o voce lipsită de orice expresie. Am încercat să-i 
opresc sângerarea, dar nimic nu a avut efect. Rupert se 


ridică şi merse la cal. Sper că asta ţi-a satisfăcut 
curiozitatea. 

Diana nu găsea cuvintele cu care ar fi putut să 
pătrundă prin zidul pe care el îl ridicase între ei, un zid pe 
care îl mai experimentase o dată, pe malul fluviului Orange. 
Ea îi pusese la îndoială cuvântul, onoarea, toate acele 
lucruri la care Rupert ţinea atât de mult. Diana ştia că avea 
să plătească un preţ mare pentru ceea ce făcuse. Și nu era 
drept. Voia să-i strige acele cuvinte, să penetreze zidul, dar 
nu reuşea. 

Călăriră în linişte spre Cavendish Square şi îşi lăsară 
caii la grajduri. 

— Mă duc la comandamentul militar. Te descurci 
singură până acasă? 

— Da, bineînţeles. 

De la grajduri, Diana îl privi, cu un mare gol în suflet, 
cum se îndepărtează. Rupert fusese acolo, indiferent de ce 
spuneau alţii. Dar ea se îndoise de el. 

Ajunse în casă şi tocmai se chinuia cu nişte facturi, 
când valetul veni să le anunţe pe Fenella şi pe Petra. 
Răsuflă uşurată, fericită că putea scăpa, măcar temporar, 
dintre hârţoage. 

— Te simţi mai bine, Petra? 

— Mult mai bine. Am descoperit un tratament 
miraculos: whisky cu miere şi lămâie. Ce faci acolo? 

— Contabilitatea... Factura de la grajdurile lui 
Cameron e uriaşă, dar presupun că e de aşteptat când ai 
de-a face cu un antrenor de talia lui, spuse ea, închizând cu 
un gest decisiv registrul. Deci aveţi ceva interesant de 
împărtăşit? 

— Nu tocmai, spuse Fenella, în timp ce-şi scotea 
mănuşile şi le arunca pe masă. Am venit să te convingem 
să iei prânzul cu noi, la Formum. 

Era ultimul lucru pe care Diana avea chef să-l facă, 
dar poate că urma să-i ia mintea de la ceea ce se 
întâmplase în acea dimineaţă şi să-i ofere o pauză, pentru a 
decide cum avea să-l abordeze pe Rupert. Era hotărâtă să 
nu mai tacă, aşa cum făcuse în trecut. El trebuia să accepte 


că îngrijorările ei fuseseră justificate şi că fusese necesar să 
discute despre asta. Nu era ca şi cum îl acuzase de ceva. 


* 


Se întoarse în Cavendish Square spre sfârşitul după- 
amiezii, hotărâtă să atace problema cu Rupert imediat ce el 
avea să ajungă acasă. Dar, cum păşi în locuință, îşi dădu 
seama că ceva nu era în regulă. Era ceva în aer, un 
sentiment neliniştitor. Faţa lui Barlow era întruchiparea 
neutralității, iar asta era, de asemenea, ciudat. Pentru că 
valetul o întâmpina mereu cu un zâmbet şi o vorbă bună. 

— Poţi, te rog, să mă anunţi, când se întoarce 
colonelul Lacey? îi spuse ea, în timp ce se îndrepta spre 
scări. 

Barlow tuşi. 

— Colonelul Lacey a plecat în urmă cu două ore, 
domnişoară Diana. 

Ea se răsuci pe călcâie, cuprinsă brusc de un 
presentiment neplăcut. 

— A spus cumva când se întoarce? 

— Nu, doamnă. A lăsat în salon o scrisoare pentru 
dumneavoastră, adăugă valetul, apoi tuşi încurcat în 
mănuşă. A luat multe bagaje cu el, aşa că îmi imaginez că o 
să fie plecat pentru o vreme. 

Diana simţi cum i se scurgea sângele din obraji. Se 
întoarse brusc spre scări, pentru ca Barlow să nu vadă cât 
era de înspăimântată. 

— Presupun că mi-a explicat în scrisoare, spuse ea, 
încercând să pară nonşalantă. Lord Roberts l-o fi trimis în 
vreo misiune. 

— Da, cu siguranţă asta trebuie să fi fost, domnişoară 
Diana. 

Diana alergă pe scări, până la ea în salon. Scrisoarea, 
în plicul alb, pe care era scrisul lui familiar, părea să strige 
la ea, de pe birou. O ridică cu grijă, ca şi cum i-ar fi ars 
degetele, şi tăie sigiliul cu un cuţitaş de hârtie cochet din 
argint. Tremurând, desfăcu singura foaie din interior. 


Draga mea Diana, 


Am decis să renunt. Aveai dreptate când spuneai că 
nu e posibil să trăim sub acelaşi acoperiş. Şi Jem, şi eu am 
sperat că apropierea fizică dintre noi va duce, în mod 
natural, şi la apropierea aceea sufletească din timpurile în 
care ne iubeam şi aveam încredere unul în altul. Dar am 
înțeles că speranțele mele au fost în van. Te las stăpână 
peste toate, draga mea. Am vorbit cu Muldoon şi i-am 
explicat situația. O să se ocupe de partea financiară a 
moştenirii pe care am primit-o de la fratele tău, iar tu nu vei 
fi deranjată în niciun fel. În ceea ce priveşte reacţia lumii, 
poti spune că am plecat în străinătate. O să revin cu o 
scrisoare, peste câteva săptămâni, în care voi oferi mai 
multe explicații şi voi sugera un aranjament permanent. 


Diana citi şi reciti scrisoarea. Îi putea auzi durerea şi 
frustrarea, printre rânduri. Îi oferise ce îşi dorise ea, lucrul 
pentru care luptase cu o frustrare crescândă. Dar nu-l voia. 
Nu-l mai voia. 

Ce victorie à /a Pirus? obținuse. Se aruncă pe canapea, 
cu scrisoarea încă în mână. Ce voise el să spună prin faptul 
că Jem sperase ca apropierea fizică să-i readucă împreună? 
De aceea îi lăsase Jem averea lui Rupert? 

Da, era mai mult decât evident. Un gest atât de tipic 
fratelui ei! Nu făcuse niciodată un secret din cât de supărat 
şi dezamăgit era că sora lui nu avea să se căsătorească, 
până la urmă, cu cel mai bun prieten al lui. Jem era 
ambițios şi mereu gata să facă orice pentru a-şi îndeplini 
scopurile, iar, în cazul de faţă, îşi luase măsuri de precauţie, 
pentru eventualitatea în care nu putea îndeplini personal 
acele scopuri. Jem crezuse, probabil, că, dacă îi obliga, prin 
testament, să trăiască în aceeaşi casă, ea şi Rupert aveau 
să înceapă să comunice. lar mai apoi să îşi refacă legătura 


3 Victorie în care, pentru învingător, pierderile sunt mai mari decât 
beneficiile (n.tr.) 


pasională ce îi unise cândva. 

Şi ajunseseră aproape... atât de aproape. 

Oare unde se dusese Rupert? Avea prieteni, colegi din 
regiment, dar nu şi-l putea imagina cerând ajutor cuiva. Nu 
era stilul lui. Rupert nu era ca alţi oameni. Când era copil, 
dacă era rănit, se ducea să se ascundă, de unul singur, iar 
ea şi Jem învăţaseră să-l lase în pace, până îi trecea. lar în 
acel moment sigur îşi lingea rănile tot de unul singur, pe 
undeva. 

„Nu, nu, nu. Nu şi de data asta”. 

Mototoli scrisoarea şi o aruncă spre cel mai îndepărtat 
perete. Pe el nu avea să-l lase să se ascundă, iar ea nu 
intenţiona să fiarbă pe loc, în suc propriu, roasă de 
resentimente. De data aceea trebuia să-l găsească, să-l 
oblige să o accepte, să-l facă să o ajute să înţeleagă de ceo 
lua mereu la fugă atunci când se confrunta cu cea mai vagă 
umbră de neîncredere din partea ei. 

Ea accepta că el fusese rănit şi că ea fusese cea care, 
fără intenţie, îi provocase rana. Cu sau fără motiv, ea îl 
făcuse să sufere. Aşa că trebuia să-l ajute să se vindece. In 
acelaşi timp, trebuia să se lupte şi cu ea însăşi. Nu exista 
un viitor pentru ei dacă era bazat doar pe termenii impuşi 
de Rupert. Diana ştia clar în acel moment că singurul viitor 
pe care îl dorea era unul alături de el. Rupert era un bărbat 
imposibil, încăpățânat, care voia mereu să aibă totul sub 
control, dar împărtăşeau o pasiune care depăşea orice alt 
fel de emoție. O înţelegea aşa cum numai Jem o mai 
înţelesese, la fel cum şi ea îl înţelegea pe Rupert, cu toate 
contradicţiile lui. Mai puţin acea obsesie enigmatică legată 
de lipsa de încredere, care îl făcea mereu să plece. 

Dar înaintea unor discuţii despre viitorul lor, trebuia în 
primul rând să-l găsească. Oare unde se dusese? 

Poate la Deerfield? Diana luă în consideraţie această 
posibilitate, dar ar fi fost prea simplu şi la îndemână. Poate 
chiar plecase în străinătate. Ceea ce ar fi fost o variantă 
foarte deprimantă. Străinătatea putea însemna oriunde în 
lumea largă. Probabil îşi luase concediu de la Lord Roberts. 
Poate că cei de la comandamentul militar ştiau unde se 


dusese. Dar nu era ca şi cum ea s-ar fi putut duce acolo, ca 
să-i întrebe unde era soţul ei. Bârfa s-ar fi răspândit în 
societate mai repede decât focul. 

Şi dintr-odată totul deveni clar. Da, era aproape 
sigură. Rupert se dusese la moşia lui din Yorkshire. La 
moartea bunicului, în urmă cu câţiva ani, Rupert moştenise 
acel domeniu, dar locul acela era o amintire atât de 
neplăcută pentru el, încât nu îl vizitase din copilărie. Insă 
fosta lui amantă era încă acolo. Şi gata să-l consoleze, 
probabil. Rupert încă ţinea legătura cu ea, încă o ajuta cu 
bani, după cum spusese chiar el. 

Diana încercă să-şi scoată din minte imaginea lui 
Rupert consolându-se în braţele lui Margery Ordway. Era o 
prostie din partea ei să-şi lase imaginaţia să zboare în acel 
fel, îşi spuse Diana cu fermitate. Nu exista niciun motiv care 
să o facă să presupună că Rupert o trăda cu acea femeie. 

Thwaite. Aşa se numea oraşul. Domeniul Lacey era în 
apropiere de Thwaite. Deci cum ajunsese Rupert la 
Thwaite? 

Avea nevoie de un ghid de călătorie Baedekers. 
Aveau unul în bibliotecă. Cuprinsă de un val de energie, 
Diana ieşi din cameră şi alergă jos, spre bibliotecă. Dar, 
odată ajunsă în uşa încăperii, se opri. Rupert părea că se 
impregnase în acea cameră. Urmele prezenţei lui în acea 
încăpere erau copleşitoare pentru Diana. In aer se simţea 
mirosul uniformei lui, al tonicului de păr pe care îl folosea, 
al pielii lui. Imaginea lui stând la masă, aşa cum îl găsise de 
multe ori, o umplu de dor. Cum de putuse dori cu atâta 
disperare să-l scoată din casa ei, din viaţa ei? 

Hotărâtă, dădu toate acele gânduri inutile la o parte şi 
se repezi spre raftul pe care era Baedekers. Luă volumul 
îmbrăcat în piele roşie şi îl puse pe masă. Căută prin 
indicele ghidului până când găsi Thwaite, în regiunea 
Yorkshire Dales. Părea să fie în mijlocul pustietăţii, însă 
domnul Muirhead M.A., cel care scrisese ghidul, nu era 
genul insensibil la ceva atât de neimportant precum o 
pustietate. Autorul descrisese în detaliu cum să ajungi la 
Thwaite, ce trenuri să iei şi ce hanuri puteau fi frecventate 


de către doamnele care călătoreau neînsoţite. 

Diana luă o coală de hârtie, înmuie peniţa în călimară 
şi începu să copieze instrucţiunile pe care le dădea domnul 
Muirhead. Avea să schimbe trenul la Kendal, spre nodul de 
cale ferată Hawes. Ajunsă acolo, avea să se cazeze şi să 
înnopteze la King's Arms, un han considerat cuviincios 
pentru o doamnă care călătorea singură. La han se 
presupunea că aveau un cal şi o trăsură, care o puteau 
duce până la Thwaite sau la reşedinţa Lacey. 

Satisfăcută, Diana închise ghidul de călătorie şi îl puse 
înapoi pe raft. Apoi merse în dormitor, unde îi ceru lui 
Agnes să-i pregătească un bagaj pentru o călătorie în zona 
Yorkshire Dales. 

Agnes nu-şi ascunse surpriza când auzi instrucţiunile 
pe care i le dădea Diana. 

— E o zonă cam sălbatică, din câte am auzit, 
domnişoară Diana. Plină de dealuri şi de oi, iar oamenii 
vorbesc o altă limbă. De ce doriţi să mergem acolo? 

— Nu mergem, Agnes, îi răspunse Diana. Mă duc 
singură. 

— Dumnezeule, nu dacă am şi eu un cuvânt de spus, 
protestă Agnes, revenind la apucăturile de pe vremea când 
îi era dădacă. O fată tânără să meargă singură în 
pustietatea aceea! Numai Dumnezeu ştie cum or fi oamenii 
prin părţile acelea. Este mai mult decât posibil să nu fie 
deloc precum cei cu care v-aţi obişnuit. 

— Nu contează, draga mea Agnes, intenţionez să mă 
duc singură. Şi nu mai sunt chiar o tânără fată. Pe 
deasupra, potrivit ghidului de călătorie Baedekers, voi fi în 
siguranţă şi nu am de ce să mă tem. Mai mult decât atât, 
mă aştept ca Rupert să fie acolo, aşa că nu e nevoie săte 
temi pentru siguranţa mea. 

Agnes tot nu părea convinsă. 

— O să aveţi nevoie de haine groase. Luaţi şi câinii? o 
întrebă camerista, încă pufnind a dezaprobare. 

— Nu, n-aş putea să mă descurc cu ei, având în 
vedere că trebuie să schimb trenurile de câteva ori. 

— Ei bine, mergeţi pe propria răspundere, declară 


Agnes. Nici nu vreau să-mi imaginez ce ar fi spus despre 
aşa ceva biata dumneavoastră mamă. 

Nici Diana nu ştia, aşa că păstră o tăcere prudentă. 
Dar o ascultă pe Agnes când aceasta spuse că avea să 
găsească cina la ea în salon şi că era bine să meargă 
devreme la culcare, ca să poată porni devreme la drum, în 
dimineaţa următoare. 


Capitolul 20 


Diana cobori din tren în gara Hawes, ducând cu ea 
doar o valijoară. Era şi la Londra răcoare, dar vântul de 
nord care bătea în regiunea Yorkshire era mai rău decât 
lama unui cuţit care tăia prin stofa paltonului ei cu guler de 
blană. 

Platforma gării era descoperită şi pustie. Dar văzu la 
capătul ei căsuţa şefului de gară, iar lângă ea un drum 
îngust care ducea undeva... probabil în oraşul Hawes, 
presupuse Diana. 

Se îndreptă spre căsuţă, în faţa căreia cineva se 
străduise din răsputeri să creeze o grădină care să poată 
supravieţui vântului şfichiuitor. Tocmai deschidea portiţa de 
la grădină, când uşa de la intrarea în mica locuinţă se 
deschise. Un bărbat mătăhălos, îmbrăcat în uniformă de şef 
de gară, care avea un guler mai degrabă soios, ieşi 
învârtind în mâini un şervet, cu care se şterse repede la 
gură. 

— Mă scuzaţi, doamnă. Nu aşteptam pe nimeni la 
trenul de şapte şi jumătate. Cei mai mulţi oameni nu opresc 
aici după ce trece trenul de după-amiază. 

— Nu, şi pot înţelege de ce, spuse Diana tremurând 
din cauza unei noi rafale de vânt. 

Era extenuată. Pornise la drum la prima oră a 
dimineţii, schimbase mai multe trenuri, iar acum ajunsese 
în acel loc sumbru, disperată să găsească un pat în care să 
doarmă şi o masă caldă. 


— Îmi puteţi spune cum să ajung la hanul King's 
Arms, din Hawes? 

Bărbatul părea să ezite. 

— Îi târziu, doamnă. 

— Da, sunt conştientă de asta, spuse ea, mai înţepat 
decât îşi propusese. Dar nu intenţionez să-mi petrec 
noaptea pe acest peron unde bate vântul din toate părţile. 
Trebuie să fie vreo formă disponibilă de transport. 

— Ah, ăsta era baiul. Păi po să vă duc eu pân' la 
King's Arms, dacă aşa poftiţi. 

Diana se abţinu să-i dea o replică sardonică şi se forţă 
să zâmbească. 

— Aş fi foarte recunoscătoare, domnule... 

— Garth mi-i numele, doamnă. Mai bine intraţi în 
casă, până mă ocup eu de trebuşoara asta, spuse el făcând 
semn spre intrarea în căsuţă. 

— Mulţumesc, Garth. 

Diana păşi nerăbdătoare într-o cameră în care se afla 
o sobă pe lemne care ardea şi trimitea o căldură plăcută. 
Se aşeză în faţa ei, încercând să-şi dezmorţească mâinile 
îngheţate. Ultimul tren de pe linia spre Hawes nu avusese 
căldură, iar ea era pe jumătate îngheţată. 

Nu era de mirare că, de cele mai multe ori, Rupert se 
referea la locurile lui natale ca la o tundră uitată de 
Dumnezeu, reflectă ea, în timp ce-şi sufla în mâini şi se 
rotea în jurul sobei. 

— Treaba-i bună, birja-i gata, doamnă, o anunţă şeful 
de gară din uşă. 

Diana se forţă să părăsească soba ca să înfrunte 
seara friguroasă de afară. 

Birja stătea să se prăbuşească, dar mârţoaga 
înhămată la ea părea la fel de dornică precum pasagera să 
ajungă la destinaţie, aşa că o luă repede la galop. 

King's Arms era un vechi han destinat călătorilor, aflat 
într-o intersecţie din centrul unui oraş somnoros, din piatră 
cenuşie. La ferestre era lumină, ceea ce era un semn bun, 
se gândi Diana încântată. Incepuse să se întrebe dacă avea 
să găsească vreun adăpost în regiunea aceea rece şi 


ciudată. Era atât de diferită de locul ei natal din Kent, cu 
dealurile lui domoale. 

Şeful de gară trase birja în faţa hanului. 

— Aici îi hanul, spuse el. 

Nici măcar nu încercă să se dea jos de pe capră ca s-o 
ajute pe Diana. Aşa că tânăra pe jumătate sări, pe jumătate 
păşi în stradă şi se întinse să-şi ia geanta. 

— Cât vă datorez? 

— Doi penny şi jumătate-i bine. 

Diana căută printre monedele din geantă şi nu găsi 
decât un şiling, pe care i-l întinse, zicând: 

— Mulţumesc. 

— N-am rest să vă dau. 

— Nu e nevoie să-mi daţi rest. 

Diana ridică mâna în semn de rămas-bun şi apoi îşi 
cără valiza în han. Voci şi un sunet de vioară se auzeau din 
cârciuma care se afla de o parte a pasajului pietruit. Cel 
puţin, locul era deschis şi părea primitor. Diana deschise 
uşa şi intră în cârciuma înţesată de oameni, unde abia 
puteai să vezi prin ceața provocată de tutunul care fumega 
în pipe şi de fumul pe care vântul îl sufla înapoi pe coş, în 
soba din cameră. Diana strâmbă din nas din cauza damfului 
de bere stătută şi de transpiraţie. Dar măcar era cald. Toţi 
ochii se opriră asupra ei când păşi în încăpere şi închise uşa 
repede, ca să blocheze rafalele de vânt. În cârciumă se lăsă 
o tăcere mormântală. 
` — Hehe, fetiţo, ce caută una ca tine p-acilea? 
Intrebarea venea din partea unei femei cu obraji rumeni, 
acoperită cu un şorţ grosolan. N-aşteptam pe nimeni. 

— Nu, bineînţeles că nu. Dar tocmai am sosit cu trenul 
la gara din Hawes, iar ghidul de călătorie Baedekers spune 
că aveţi camere pentru călători. 

— A, da, avem camere, dar călători nu prea avem, 
după ce se termină vara, spuse femeia veselă. Dar, dacă 
chiar vrei să rămâi, am sus o cameră care ţi s-ar potrivi. Se 
repezi pe lângă Diana şi ieşi în pasaj. Cred că e cam frig 
acolo, dar o s-o trimit pe fată să facă focul, cât timp 
mâncaţi ceva cald jos. O privi pe Diana cu ochi oarecum 


critici, înainte să înceapă să urce pe scara îngustă, care 
scârţâia la fiecare pas. Avem şi un salonaş în spate, dar îi 
frig acolo. Cre' că nu vreţi să mâncaţi în cârciumă, că-i 
gălăgie, iar bărbaţii-s cam din topor. 

— Nu e nicio problemă, o să mănânc în cârciumă, 
doamnă... 

— Clavell, doamnă. Ei bine, dacă sunteţi sigură... 
Când ajunseră la etaj, hangiţa deschise o uşă de lemn care 
avea tocul strâmb. Cum vi se pare? 

Era o cameră de dormit mică, prost mobilată. Dar era 
curată, avea pat, un lavoar şi un şemineu care în acel 
moment era gol şi rece. 

— Da, mulţumesc, doamnă Clavell. Îmi place, spuse 
Diana, aşezându-şi valiza pe pat. 

— O s-o trimit pe Tabby să facă focul. Se va încălzi cât 
ai clipi, şi o să vă pună şi o sticlă cu apă caldă în pat. Şi o să 
vă dau să mâncaţi o plăcintă bună cu carne şi cartofi şi o 
carafă cu bere, să vă încălziţi. 

— Sună grozav, spuse Diana, cu sinceritate. 

Perspectiva unei saltele pufoase din pene şi a unei 
sticle cu apă caldă care să o încălzească i se părea de-a 
dreptul minunată, încât aproape că ar fi renunţat la plăcintă 
şi la cartofi, însă îi era foarte foame. 

Diana tocmai se aranja, când o fată intră în cameră cu 
o găleată de cărbuni şi un braţ de vreascuri. O salută sfios 
din cap pe Diana, apoi se puse în genunchi în faţa 
şemineului, ca să aprindă focul. După ce văzu cum cărbunii 
încep să scapere, iar vreascurile să trosnească, Diana se 
grăbi jos, la cârciumă. Când intră, nimeni nu se mai uită la 
ea, în afară de hangiţă, care îi făcu semn către o masă mic 
aşezată în alcov, lângă foc. 

Femeia puse în faţa Dianei o farfurie plină cu vârf, pe 
care se aflau o felie generoasă de plăcintă cu carne, cu o 
crustă aurie lucioasă, şi un munte de cartofi, alături de un 
coş cu pâine proaspătă şi o cană cu bere. 

— Acum, dă asta pe gât, o încurajă hangiţa. Şi nu 
băga în seamă ceata aia de-acolo, spuse ea, făcând semn 
din bărbie spre ceilalţi ocupanţi ai încăperii. 


Diana zâmbi şi luă o gură de bere, savurând tăria ei 
aromată care îi aluneca pe gât. Nu era o băutură cu care 
era obişnuită, dar îi părea foarte potrivită în circumstanţele 
în care se afla şi cu siguranţă mergea cu mâncarea. 

Ceilalţi clienţi ai cârciumii păreau destul de prietenoşi, 
deşi o ignorară pentru cea mai mare parte a timpului, dar 
Diana nu avea oricum chef de conversaţie. Abia când 
termină cu cina, iar hangiţa veni să ia farfuria, Diana 
întrebă: 

— Ştii cum aş putea găsi domeniul Lacey? Cred că e 
lângă Thwaite. 

Femeia o privi surprinsă, iar volumul vocilor din 
cârciumă cobori. 

— Ah, e la vreo cinşpe kilometri d-aici. E un loc 
mizerabil, dacă mă întrebi. 

— Aoleu, moşu' Lacey a fost un mizerabil şi juma’, 
spuse unul dintre bărbaţii din cârciumă, pufăind din pipă. 

— Am înţeles că nepotul lui a moştenit moşia, spuse 
Diana. E 

— Văleu, bietu' băiat, spuse hangiţa. Ala nu era locul 
în care să-şi ducă traiul un copil, în casa aia mare, numai cu 
mMoşu'. 

— Cred că domnul colonel Lacey se află la moşie în 
acest moment, se aventură Diana. 

Femeia ridică din umeri. 

— Nu ştim noi de aşa ceva, fata mea. P-aici nu ne 
băgăm nasul în treburile altora. lar colonelul n-a trecut p- 
aci. 

Diana îşi spuse că nu trebuia să se descurajeze. Nu 
avea niciun motiv să creadă că Rupert călătorise exact ca 
ea. Îi zâmbi hangiţei şi repetă: 

— Cum ajung acolo, mâine-dimineaţă? 

— Oh, te duce Jack a' nostru cu căruţa. O ia prin pasul 
Buttertubs ca să ajungă la târgul de oi de la Thwaite. Dacă 
nu te supără să împarţi căruţa cu mieii. 

— Nu, nu, bineînţeles că nu m-ar deranja, îi răspunse 
Diana celui care vorbise: un bărbat masiv, cu umeri largi şi 
barbă neagră, stufoasă. Aş fi mai mult decât 


recunoscătoare. 

— Atunci, mâine devreme, spuse omul, apoi îşi goli 
cana cu băutură. Jack a' nostru o să fie aici pe la şase. 

— O să fiu gata, promise Diana. 

La puţin timp după aceea, părăsi cârciuma şi merse în 
cameră, care între timp se încălzise de la focul care ardea. 
Slujnica aprinsese lumânări pe o policioară, ca să lumineze 
camera, şi îi lăsase un lighean cu apă fierbinte şi un urcior 
lângă lavoar. 

Domnul Muirhead M.A. nu se înşelase în privinţa 
ospitalităţii hanului, însă Diana nu era prea convinsă că şi 
alte doamne singure, de condiţia ei, se mai cazaseră acolo. 
Suflă în lumânări şi apoi se prăbuşi pe salteaua din pene a 
patului, se încolăci în jurul sticlei cu apă caldă şi îşi trase 
cuvertura peste ea. O aştepta o nouă zi, şi avea să vadă 
atunci ce urma să se mai întâmple. 


* 


Ziua următoare i-o aduse pe Tabby, slujnica de la han, 
care căra un lighean cu apă fierbinte şi o cană uriaşă cu 
ceai tare, de culoare cărămizie. 

— Stăpâna a zis că micul dejun o să fie gata în zece 
minute, la cârciumă. 

— Mulţumesc. 

Diana căscă, se întinse şi clipi somnoroasă, în lumina 
cenuşie a răsăritului. Focul se stinsese peste noapte, iar 
camera era rece. Se dădu jos din pat, se spălă pe faţă şi se 
îmbrăcă repede, tremurând neîncetat. Aruncă o privire pe 
fereastră mică a camerei şi văzu un peisaj de câmpie, 
acoperit de o ceaţă deasă. 

Se grăbi spre sala de mese de la parter, care mirosea 
în continuare a bere stătută şi a fum de pipă. Însă Diana se 
bucură că era cald, de la buşteanul imens care ardea în 
sobă. Hangiţa îi puse în faţă un bol cu terci de ovăz, lângă 
care aşeză un vas cu smântână groasă şi galbenă. 

— După asta vă aduc şi şuncă, ouă şi sângerete, o 
asigură femeia. 


Diana îi zâmbi în semn de mulţumire, turnă smântână 
şi zahăr brun din belşug peste terci şi gustă. Işi dădu seama 
că nu ştia când urma să mai aibă ocazia să mănânce în ziua 
aceea, aşa că trebuia să profite de micul dejun. Dacă se 
înşelase, iar Rupert nu era la moşia Lacey, habar nu avea 
ce urma să facă în continuare. Dar nu trebuia să fie 
pesimistă, îşi spuse ferm Diana şi apoi se concentră asupra 
micului dejun, evitând cu grijă sângeretele. 

Aproape de şase, Jack apăru cu căruţa. Diana îi plăti 
hangiţei şi apoi se urcă pe capră, lângă vizitiu. Mica turmă 
de miei era îngrămădită într-o cuşcă, într-un colţ al căruţei. 
Animalele o întâmpinară de Diana cu behăituri speriate. 

— Am p-aci o pătură pentru cai, îi spuse Jack, în timp 
ce ea se instala lângă el, cu valiza la picioare. O să ai 
nevoie, că, atunci când trecem prin pasul Buttertubs, o să 
fie un vânt de te ia pe sus. 

Pătura puţea a cal şi a alte lucruri greu de identificat, 
dar Diana nu era atât de pretențioasă încât să nu profite de 
căldura ei. Şi deveni de-a dreptul recunoscătoare pentru 
pătură când începură să urce prin pasul Buttertubs. Ceaţa 
de dimineaţă se ridicase, iar din partea cea mai înaltă a 
drumului Diana putea să vadă dealurile din faţa ei, tăiate ici 
şi colo de pereţi stâncoşi şi populate cu turme de oi şi de 
vaci. Fumul se ridica din hornurile de la casele unor 
cătunuri răzlețe şi ale unor ferme singuratice. Probabil că, 
într-o zi de vară, putea fi considerat un peisaj frumos, dar, 
în dimineaţa aceea friguroasă de toamnă, când soarele nici 
nu se ridicase bine pe cer, împrejurimile acelea îi păreau 
dezolante. 

— Jack, putem vedea conacul Lacey de aici? 

Băiatul se întoarse pe jumătate spre ea şi îi arătă cu 
biciul. 

—  Într-acolo, domniţă. Casa aia cenuşie care are 
copaci în jur. Ferma e chiar în spatele casei. In restu’ 
caselor stau muncitorii de la fermă. Bătrânu' Lacey, să mă 
scuzi, domniţă, dar n-a făcut nimic pentru arendaşii lui. A 
lăsat casele alea să se dărâme. 

— Şi ce s-a întâmplat cu ele după ce a murit? întrebă 


Diana, dându-se mai aproape de băiat, pentru că nu-l putea 
auzi bine, din cauza vântului. 

— Colonelul l-a dat afară pe fostul arendaş şi a pus în 
loc unul nou. De atunci, e ceva mai bine, spuse el, 
întorcându-şi capul ca să se uite mai bine la ea. Nu prea vin 
străini p-aici. Aveţi treabă la conac? 

— Nu ştiu sigur, îi dădu Diana cel mai vag şi mai 
sincer răspuns care îi veni în cap. 

Băiatul încuviinţă din cap, dar părea mai degrabă 
neîncrezător. 

— P-acolo musafirii nu prea sunt pe plac, o avertiză el. 

Diana nu răspunse. Se apucă mai bine de marginea 
scaunului, pentru că începuseră să coboare o pantă 
abruptă. In spatele ei, mieii continua să behăie, din colţul 
unde stăteau îngrămădiţi. 

Soarele se ridicase pe cer, iar în vale era mai cald. 
Diana se uită în jurul ei cu interes, dar şi cu îngrijorare. 
Dacă Rupert nu era acolo? Dacă refuza să o vadă? 

Când Jack întoarse căruţa pe drumul plin de hârtoape 
care ducea la conacul cenușiu din piatră, Diana era deja un 
ghem de nervi. Casa părea nelocuită şi întunecată. 
Ferestrele erau închise, şi nicio lumină nu se vedea prin 
geamurile soioase. Un firicel de fum ieşea totuşi dintr-un 
horn, dar, în afară de asta, locul părea nelocuit. 

— Sunteţi sigură că vreţi să vă las aci, domniţă? 

Jack o ajută să coboare de pe capra căruţei şi îi puse 
valiza pe pământ, la picioare. 

— Da, sunt sigură, Jack, îi spuse ea cu mai multă 
convingere decât simţea. 

— Poate ar fi bine să mă opresc p-aci când mă-ntorc 
de la târg, sugeră băiatul. In caz că aveţi nevoie să vă ducă 
cineva înapoi, la King's Arms. 

Diana simţi un val de uşurare. 

— Mulţumesc, asta ar fi grozav, dacă nu e prea mare 
deranjul. 

— Neah, niciun deranj. O să trec pe la cinci după- 
amiază. Tre' să mă întorc până apune soarele, ca să nu mă 
prindă bezna prin pas. 


Băiatul o salută cu mâna la căciulă, apoi se urcă 
înapoi pe capră şi trase de hăţuri. 

— Hai, Betsy, hai, fetiţo! 

Pocni din bici, şi calul porni. 

Diana îi privi în timp ce se îndepărtau, apoi îşi luă 
valiza şi se apropie de uşă. Nu exista sonerie, doar un inel 
masiv din fier. Îl ridică şi bătu cu el în uşă cât de tare putu. 
Bătăile ei nu avură niciun efect. Nu se întâmpla nimic, 
niciun sunet nu se auzea din interior. Bătu din nou, cu 
putere. Tot degeaba. 

Îşi ridică valiza şi porni pe lângă casă, sperând să 
găsească pe cineva în spate. O alee pietruită, năpădită de 
buruieni, înconjura locuinţa. Se opri ca să tragă cu ochiul 
printr-o fereastră către interiorul întunecat. Ferestrele erau 
foarte murdare şi cu greu puteai distinge ceva prin ele. 
Încet, încet pe Diana o cuprinse senzaţia înfricoşătoare că 
se plimba în jurul unei case bântuite. Dacă Rupert era 
acasă, ar fi trebuit să se vadă un semn de viaţă pe undeva. 

Dădu colţul casei şi se trezi într-o curte cu magazii şi 
grajduri.  Găinile  ciuguleau iarba dintre pietre, iar 
jgheaburile cu apă de ploaie erau pline. Porcii scurmau şi 
grohăiau, împingându-se unul pe altul, în faţa unei troace 
pline cu lături. Era o fermă funcţională, ceea ce îi spuse 
Dianei că cineva trebuia să fie prin preajmă. 

Diana deveni conştientă de noroiul de sub tălpile 
pantofilor ei, de pietrele pline de găinaţ şi bălegar. Se uită 
la partea din spate a casei, unde era o uşă deschisă spre 
curte. Făcu un pas mai degrabă ezitant spre uşa deschisă, 
când din casă apăru o femeie, care o privi pe Diana cu 
ostilitate. 

— Aoleu, oare ce-aştepţi? 

Femeia era mai în vârstă decât Diana, dar încă 
tânără. Dacă faţa ei nu ar fi fost aşa trasă, cu linii dure, şi 
dacă expresia ei ar fi fost mai puţin suspicioasă, ar fi putut 
trece drept o femeie frumoasă. Părul ei era strâns într-un 
coc dezordonat, peste care pusese o basma, iar talia ei 
subţire era încinsă cu un şorţ dungat. 

— Speram să-l văd pe colonelul Lacey, spuse Diana, 


simțind că îi revine curajul şi privind-o pe femeie drept în 
ochi. Nu avea de gând să se lase intimidată de nevasta 
unui fermier. Am înţeles că a fost aici. 

— Da' ce-ai cu el? 

— Nu cred că asta e problema ta, spuse Diana calm, 
înfruntând privirea ostilă a femeii. Îmi poţi spune, te rog, 
unde se află? 

— Colonelu' nu vrea musafiri. 

— Cred că vei afla că, de fapt, vrea să mă vadă. 

Pentru moment, Diana avea senzaţia că ea şi femeia 
aceea erau doi buldogi care se înfruntau pentru un os. Apoi 
brusc, înţelese. 

— Îmi cer scuze, doamnă...? Sunteţi cumva Margery 
Ordway? 

Diana simţi o uşoară schimbare în expresia femeii. 

— Şi dac-aş fi? 

Diana zâmbi larg spre oponenta ei şi făcu un pas 
înainte, cu mâna întinsă. 

— Rupert mi-a spus atât de multe despre tine. 
Însemni atât de mult pentru el. Eu sunt Diana Sommerville. 
Poate Rupert ţi-a pomenit despre mine? 

— Ei, se-ntâmplă că mi-ai zis o dată sau de două ori... 
Margaret însă tot părea un pic suspicioasă, dar măcar nu 
mai era atât de rigidă ca la început. Da' nu mi-a zis că te- 
aşteaptă. 

— Nu, pentru că nu mă aştepta... Nu mă aşteaptă, îi 
spuse Diana, cu un zâmbet dezarmant. Dar am un mesaj 
foarte important pentru el. 

— A, da? 

Margery nu făcea niciun gest. Nici nu o invita în casă, 
nici nu îi cerea să plece. 

— Colonelul e în casă? întrebă Diana, încercând să-şi 
tempereze nerăbdarea. 

— Neah, Rupert e plecat pe câmp. O oaie s-a prins 
într-un gard. 

Diana nu era surprinsă că Rupert făcea muncă de 
fermier. Şi ea, şi Jem lucraseră de multe ori la ferma de la 
Deerfield, dar şi la grajdurile din Kimberley. Tatăl lor 


insistase ca fiul lui să îmbrăţişeze o viaţă de gentleman 
activ, implicat în treburile unei ferme, nu una de filfizon 
privilegiat care doar cheltuieşte averea familiei. lar în ceea 
ce-l priveşte pe Rupert, sir Geoffrey avusese aceeaşi 
abordare, şi asta pentru că băiatul avea un titlu nobiliar şi 
un statut, dar nu şi avere. lar tatăl ei considerase că, din 
această cauză, Rupert trebuia să-şi concentreze atenţia 
asupra unor lucruri practice. Rupert şi Jem iubiseră fiecare 
moment pe care îl petrecuseră la fermă şi educaţia pe care 
o primiseră acolo. Mult mai mult decât apreciaseră cursurile 
de la colegiul pe care îl urmaseră împreună. 

— Atunci, o să-l aştept. Pot aştepta în casă? 

— N-ai decât, din partea mea, spuse Margery, arătând 
spre uşa deschisă. Focul e aprins în bucătărie. 

— Mulţumesc! 

Diana intră. Era o bucătărie tipică de fermă, dar, spre 
uşoara ei surpriză, era foarte curată. Podeaua roşiatică 
strălucea, oalele luceau, iar cuptorul era şi el lustruit. Se 
aşeză lângă sobă, pe un balansoar, cu valiza la picioare, 
întrebându-se ce avea să facă în continuare. Ce îşi dorea cu 
adevărat era să exploreze casa, acel mausoleu în care 
Rupert îşi petrecuse în copilăria lui câţiva ani mizerabili. 
Oare însemna că-şi băga nasul unde nu-i fierbea oala? 

Margery continua să curețe mere la o masă din pin, 
ignorând-o în acel moment. Diana se ridică. 

— O să mă plimb puţin prin casă, anunţă ea, pe un 
ton care spera să arate că era în întregime îndreptăţită să 
facă acest lucru, având în vedere relaţia pe care o avea cu 
stăpânul locului. 

Margery ridică din umeri cu indiferenţă. 

— Atunci, ai face bine să iei cu tine o lampă. E 
întuneric, şi scările sunt şubrede. Vezi să nu-ţi rupi vreun 
picior. 

— Aşa o să fac. Mulţumesc. 

Diana luă o lampă cu gaz, aprinse o lumânare de la 
cuptor şi atinse cu ea fitilul. Lumina galbenă începu să 
pâlpâie. Cu lampa ridicată, Diana părăsi bucătăria 
luminoasă şi păşi în interiorul casei. 

Frigul fu primul lucru care o lovi, la câteva secunde 
după ce lăsase în urmă bucătăria călduroasă. Se trezi într- 
un pasaj pietruit, cu ziduri aspre, spoite în alb. Pasajul se 
deschidea într-un hol pătrat, mobilat cu un dulap din stejar 
şi o bancă pusă lângă uşă, pe care te puteai aşeza ca să-ţi 
schimbi încălţămintea, când veneai de afară. 1 bigul din aer 
avea miros de vechi, ca în spaţiile care nu fuseseră aerisite 
de prea mult timp. Uşa de la intrare era bătută în cuie şi 
avea gratii. Arată ca şi cum nu fusese deschisă vreodată. 
De o parte şi de alta a intrării erau două uşi. Una dădea 
într-o sufragerie, alta - într-un salon. Ambele camere erau 
pline de praf şi neîngrijite. 

Tremurând, Diana îşi ridică gulerul de blană şi îşi 
strânse mai bine paltonul în jurul ei. Se îndreptă spre 
scările care se terminau în beznă şi începu să urce, cu paşi 
ezitanţi. În capătul scărilor era o fereastră largă, care însă 
era acoperită de storuri din lemn ceea ce explica 
întunericul. Hotărâtă, deschise fereastra şi ridică storurile. 
Lumina dimineţii scălda un domeniu de formă pătrată, la 
care ajungeau două căi de acces. Pereţii holului erau 
acoperiţi de lambriuri groase din stejar, iar podelele erau 
acoperite tot de scânduri din stejar, ceea ce sporea 
senzaţia de întuneric din hol. Aerul era la fel de rece şi de 
stătut ca la parter. 

Oare unde dormea Rupert? 

Diana ridică lampa mai mult. Lumina ei arunca umbre 
gălbui pe zidurile pe lângă care trecea. Se îndreptă spre 
pasajul din partea de răsărit, deschizând fiecare uşă de la 
camerele care-i ieşeau în cale. Toate dădeau spre 
dormitoare cu lambriuri închise la culoare şi mobilă greoaie, 
şifoniere masive, paturi cu baldachin şi covoare jerpelite 
întinse pe podele din stejar. Niciunul dintre ele nu părea să 
fi fost locuit recent. 


La capătul pasajului era o altă fereastră acoperită de 
storuri. Diana se chinui cu închizătorile, care erau 
înţepenite, ca şi cum fereastra nu mai fusese deschisă de 
ani buni. Probabil aşa şi era, conştientiză ea, când reuşi în 
sfârşit să o deschidă. Fereastra dădea spre dealurile şi 
câmpiile din depărtare. 

Se întoarse pe unde venise şi începu să exploreze al 
doilea pasaj. Acesta se prezenta cam la fel ca primul, cu 
excepţia ultimului dormitor, care părea folosit recent, iar 
fereastra avea storurile ridicate. Dormitorul era mai mic 
decât toate celelalte pe care le văzuse. Patul îngust era 
acoperit cu o pătură în carouri. Lângă lavoar erau atârnate 
prosoape. Când deschise şifonierul, văzu că hainele lui 
Rupert erau acolo. In şemineu era doar cenuşă, iar camera 
era la fel de rece ca restul încăperilor în care intrase. 

Diana zăbovi în pragul uşii, simțind dezolarea acelei 
camere sărăcăcioase. Oare încăperea fusese camera lui 
Rupert pe când era mic? Oare de aceea alesese să doarmă 
acolo, deşi în casă erau alte dormitoare, mai mari, care 
puteau fi repede făcute confortabile cu doar un pic de 
efort? 

Rupert avea doar patru ani când părinţii lui muriseră 
de tifos. Diana încercă să-şi imagineze prin ce trecuse un 
băieţel de vârsta aceea, îndurerat de moartea părinţilor săi, 
când se trezise în acel loc dezolant, alături de un bunic pe 
care îl descrisese drept taciturn, irascibil, morocănos. 
Potrivit lui Rupert, bătrânul nu avusese deloc timp pentru 
el, aşa că nepoţelul se descurcase după cum îl tăiase capul 
până la vârsta de şase ani, când fusese trimis departe, la 
şcoală. 

Cât de dificil trebuia să fi fost pentru Rupert să înveţe 
să iubească, din moment ce el nu simţise niciodată ce 
înseamnă dragostea - până să fie primit, cu afecţiune, în 
sânul familiei Sommerville. 

Oare asta însemna că, atunci când Diana îl 
chestionase despre anumite lucruri, lui i se păruse că ea nu 
avea încredere în el? lar dacă ea nu avea încredere în el, 
atunci cum putea el să fie sigur de dragostea ei? Rupert 


fusese mereu o persoană greu de înţeles. Diana ştia deja 
acest lucru, însă, până în acel moment, până să stea acolo, 
în pragul uşii acelui dormitor dezolant, nu înţelesese cu 
adevărat de ce. 

Diana clătină din cap şi oftă frustrată. Chiar dacă în 
acel moment ajunsese să-l înţeleagă mai bine pe Rupert, 
chiar dacă putea să-i găsească scuze, tot nu era corect că 
el dorea ca totul să se facă după voia lui. Şi el, la rândul lui, 
o rănise prin faptul că interpretase cum nu se putea mai 
rău nişte întrebări pe care ea i le pusese, iar apoi dispăruse 
din viaţa ei. Ea simţea că nu putea să trăiască lângă un 
bărbat care nu-i permitea să-i pună întrebări, să caute 
explicaţii, în acelaşi timp, el avea pretenţia ca toate 
cerinţele să-i fie acceptate, dar refuza să le înţeleagă pe ale 
ei. 

Diana se întoarse, închise uşa în urma ei şi porni spre 
bucătăria de la parter. Se întrebă dacă să tragă storurile de 
la ferestrele pe care le deschisese. Decise să le lase 
ridicate. Venise timpul să pătrundă lumina în întunericul 
acela. Când ajunse în bucătărie, se opri. Din spatele uşii 
care dădea în curte se auzeau voci care vorbeau pe un ton 
ridicat. 

Un bărbat urla, o femeie ţipa. Nu păreau să vorbească 
engleză, constată Diana, în timp ce încerca să înţeleagă ce 
spuneau cei doi. Deja avusese dificultăţi în a înţelege 
accentul aproape impenetrabil de Yorkshire, dar sunetele 
pe care le auzea din curte păreau să fie într-un dialect ce 
avea vag spre deloc legătură cu engleza pe care o 
înţelegea şi o vorbea ea. 

Ţipetele femeii deveniră frenetice. Diana străbătu în 
fugă bucătăria, până la uşa dinspre curte. Un bărbat masiv, 
cu mâinile cât nişte lopeţi, o trăgea pe Margery de păr, prin 
curte, în direcţia în care se afla troaca porcilor. Femeia se 
chinuia să-l oprească, încercând să-şi înfigă călcâiele 
printre pietrele din curte, dar bărbatul o ţinea prea strâns 
de păr. 

Diana îşi aminti că Rupert îi spusese că soţul lui 
Margery este o brută violentă, aşa cum fusese şi tatăl 


femeii. Fără să mai ezite o secundă, Diana înşfăcă o căldare 
cu apă, traversă curtea în fugă şi o aruncă spre bărbat. Apa 
îl nimeri drept în faţă. Bărbatul zbieră ca un taur furios, îi 
dădu drumul lui Margery şi se pregăti, cu apa şiroind pe 
faţă, să-şi înfrunte noul adversar. Se repezi spre Diana, care 
se feri cu agerime din calea lui. 

Margery, care se alesese şi ea cu o bună parte din 
apa aruncată de Diana, îşi scutură capul şi îşi frecă scalpul 
ud. Apoi se ridică şi fugi spre bucătărie, în timp ce Diana 
făcea tot felul de scheme pentru ca mâinile acelea imense 
să nu ajungă la ea. Era încă dimineaţă, dar bărbatul duhnea 
a whisky. Cu coada ochiului, observă o mătură sprijinită de 
una dintre magaziile din curte. Se întoarse şi fugi cât putu 
de repede în acea direcţie, înşfăcă mătura şi o învârti 
nebuneşte deasupra capul, în timp ce se întorcea ca să-l 
înfrunte pe bărbat. Îl lovi cu putere cu coada peste obraz. 
Bărbatul izbucni într-un potop de înjurături birjăreşti, dar 
Diana nu se lăsă impresionată. Îl pocni şi peste celălalt 
obraz. Omul îşi lăsă capul în jos şi începu să se scuture 
precum un taur furios. În acel moment, apăru Margery, care 
îl lovi drept în moalele capului cu o tigaie de fontă. 

Diana privi fascinată cum bărbatul se înmoaie şi cade 
încet într-un genunchi, însă tot îşi scutura capul precum un 
taur furios. Ridică din nou mătura şi îi trase una peste 
ureche. Bărbatul se prăbuşi într-un final pe pietre, ca un sac 
de cartofi. 

Diana începu să râdă, iar după câteva momente i se 
alătură şi Margery. Stăteau amândouă şi se uitau de sus la 
atacatorul prăbuşit. 

— Dumnezeule, e soţul tău? întrebă Diana printre 
hohotele de râs care aveau în ele ceva isteric. 

— Da, şi o să fie furios ca dracu’ atunci când s-o trezi, 
spuse Margery ştergându-şi lacrimile de râs cu un colţ al 
şorţului. 

— Bravo, doamnelor! se auzi brusc ca de nicăieri 
vocea lui Rupert. 

Diana se întoarse spre locul din care veneau sunetele. 
Rupert stătea în cealaltă parte a curţii bătând lent din 


palme. 

— Voi două aţi dus o luptă pe cinste, spuse el. Apoi se 
opri şi se uită cu dezgust în jos, la bărbatul căzut. Ce vrei să 
fac cu el, Margery? Să-l arunc în baltă? 

Diana îl privi şi fu fascinată de cât de bine arăta 
Rupert. Avea o cămaşă fără guler, o eşarfă prinsă neglijent 
la gât şi purta pantaloni şi vestă din piele. Cizmele lui erau 
tocite şi pline de noroi. Părul arămiu era ciufulit, iar câteva 
bucle rebele îi cădeau peste frunte. Diana era sigură că nu-l 
văzuse niciodată arătând mai atrăgător decât atunci. 

— Lasă-l să zacă acolo, spuse Margery. O să doarmă 
pe jos. Cre' c-o să-i crape capu' de durere când s-o trezi. 

— Eşti sigură că nu vrei să-l dau la rațe? insistă 
Rupert glumet. 

Margery chicoti. Se uita cu perspicacitate când la 
Diana, când la Rupert. 

— Cre' că voi doi aveţi nişte lucruri de vorbit. Eu mă 
duc către casă. V-am pus în cămară o prăjitură proaspătă 
cu seu. Se opri şi o salută din cap pe Diana. Mulţumirile 
mele. Fără tine, Silas m-ar fi aruncat în troaca porcilor. 

— A fost plăcerea mea, răspunse Diana sinceră. 

Margery înclină din nou din cap şi părăsi curtea. 

— Ce faci aici, Diana? o întrebă Rupert, păstrând 
distanţa. 

Vocea lui nu lăsa să se întrevadă vreo reacţie la 
prezenţa ei în acel loc. 

— Voiam o explicaţie, spuse ea, dorindu-şi ca el să îşi 
fi pus un braţ în jurul ei, să o atingă cumva. Ai dispărut fără 
să spui un cuvânt... 

— Nici chiar aşa, o întrerupse el. Ţi-am lăsat o 
scrisoare. 

— Aia numeşti tu explicaţie? se răsti ea, lăsând toată 
durerea şi frustrarea pe care le simţise în ultimele zile să 
iasă la suprafaţă. Chiar crezi că, după cât am fost 
împreună, după toate lucrurile prin care am trecut 
împreună, poţi să ieşi aşa din viaţa mea, fără o explicaţie, 
lăsându-mă să adun cioburile farsei pe care m-ai forţat să o 
joc? Ce credeai că le pot spune oamenilor? „Oh, apropo, 


soţul meu n-a fost niciodată soţul meu, iar acum a plecat, 
habar n-am unde?” Diana îl înfruntă cu privirea, peste 
trupul prăbuşit al lui Silas. Îmi datorezi o explicaţie, Rupert. 
Şi eşti dator şi să asculţi ce am de spus. 

El nu făcu decât să se uite la ea în tăcere, pentru 
câteva clipe. Apoi ridică din umeri, parcă resemnat, şi îi 
spuse: 

— Poate că da. Dar nu în frigul ăsta. Haide, să intrăm 
în casă! 

Îşi puse un braţ în jurul umerilor Dianei şi o conduse 
spre uşa deschisă a bucătăriei. 

Odată ajunşi înăuntru, el băgă câteva lemne în sobă, 
până când focul începu să duduie, puse un ceainic pe plită 
şi apoi dispăru în cămară. leşi de acolo cu două sticle şi cu 
tot felul de cutii de condimente. 

— Stai lângă foc, Diana, eşti pe jumătate îngheţată. 

Pentru un moment, acolo în curte, ea crezuse că se 
afla în avantaj, reflectă Diana, încruntându-se, în timp ce se 
aşeza în balansoar, lângă foc. Aproape că avusese impresia 
că el cedase în favoarea punctului ei de vedere. Dar, în acel 
moment, nu mai era nimic în comportarea lui care arăta că 
el cedase. Îl privi cum luă două căni de cositor din dulap şi 
turnă din belşug coniac şi rom în fiecare. Apoi adăugă felii 
de lămâi şi de portocale şi o cantitate generoasă de 
condimente. Turnă apă clocotită peste amestecul făcut, 
apoi încălzi pentru câteva secunde vătraiul pe plită, înainte 
să-l bage în fiecare cană. Amestecul sfârâi, şi un miros 
îmbătător de cuişoare şi nucşoară umplu bucătăria. 

— Poftim, dă asta pe gât, îi spuse el, întinzându-i una 
din cănile de tablă. Şi hai să discutăm problema o dată 
pentru totdeauna. Ai bătut un drum lung pentru orice ar fi 
acel lucru pe care-l vrei de la mine. 

Părea că el nu intenţiona să-i uşureze misiunea, dar 
Diana era atât de pornită, încât nu avea de gând să se lase 
doborâtă de atitudinea lui. 

— Vreau să ştiu de ce nu pot să-ţi pun câteva 
întrebări fără ca tu să dispari din viaţa mea. Ai fost la 
Mafeking, l-ai cărat pe Jem de pe câmpul de bătălie, dar de 


ce nu te-a văzut nimeni acolo? Chiar nu poţi să înţelegi că 
întrebările acestea nu înseamnă că te acuz de minciună? 
continuă ea, sorbind din fiertura din cană. Răspunde-mi, 
Rupert! E 

Vocea ei era joasă, dar înverşunată. Intr-un fel sau 
altul, avea să scoată de la el acele răspunsuri. 

Rupert trase un scaun de bucătărie şi îşi sprijini 
braţele pe el, cu cana între mâini. 

— Ai tot dreptul să întrebi, admise el, cu glas moale. 
Dar mai întâi vreau să-mi răspunzi tu la o întrebare. 

— Orice. 

— Te-ai gândit pentru vreo clipă că te-am minţit? Că 
n-am fost cu Jem? 

— Nu, nu m-am gândit că m-ai minţit, dar m-am 
întrebat ce îmi ascunzi, răspunse Diana, încercând să îşi 
aleagă cu grijă cuvintele. Trebuie să fi fost ceva. 

— Praf de puşcă, spuse el. Nu ţi-am spus despre 
praful de puşcă. 

Diana îl privi întrebător. 

— Atunci, spune-mi acum! 

Rupert îi relată tot ce se întâmplase în acea dimineaţă 
de mai, iar, când încheie, Diana se uita şocată la el. 

— Dar nu înţeleg de ce ai refuzat să-mi spui asta până 
acum. Ai făcut ce trebuia făcut, iar asta te-a luat de lângă 
jem într-un moment critic. Dar ceea ce ai făcut era corect - 
era singurul lucru pe care puteai să-l faci. 

— Da, acceptă el, fără vreo inflexiune în voce. Ai 
dreptate. Dar n-am fost niciodată capabil să mă iert pentru 
că nu am fost lângă Jem în timpul atacului. Dacă aş fi fost, 
poate lucrurile ar fi stat altfel. Poate acum Jem era cu noi, 
adăugă el, ridicând din umeri. N-o să ştiu niciodată şi o să 
fiu nevoit să trăiesc tot restul vieţii fără să ştiu. 

Diana se uita la băutura din cană. 

— Presupun că, dacă tu nu te-ai putut ierta, ai crezut 
că toţi ceilalţi vor vedea situaţia la fel cum o vedeai tu. Ca 
pe o trădare a prieteniei - ba chiar aş putea spune a frăţiei 
- dintre tine şi Jem... 

— E o concluzie puţin forţată, dar, da, cred că ai 


dreptate. 

Diana bău ultimele picături de tărie şi simţi că vedea 
luminiţa de la capătul tunelului. Se uită la Rupert, apoi îl 
întrebă direct: 

— De ce nu ai încredere în mine? 

El se încruntă. 

— Dar am încredere în tine! 

— Dacă ai avea, nu te-ai îndepărta de mine atunci 
când crezi că pun întrebări deranjante, replică ea. 

Pentru prima dată de când îl văzuse în curte, un 
zâmbet apăru pe buzele lui Rupert. 

— Sunt o fiinţă umană plină de defecte, draga mea. 
Mă poţi ierta? 

— Nu ai mai multe defecte ca mine, declară ea. Şi te 
avertizez, Rupert Lacey, că n-o să ezit niciodată să te întreb 
orice am chef şi că, dacă nu-mi dai un răspuns mulţumitor, 
o să-ţi refuz orice favoruri intime. Aşa că n-ai decât să 
îndrăzneşti! 

Sclipirea pasională revenise în ochii Dianei, iar Rupert 
îi răspunse cu aceeaşi pasiune în privire. 

— Serios? Chiar aşa? murmură el. Mai vedem noi... 

Rupert se ridică şi merse la uşă. Trase zăvorul greu, 
apoi se întoarse spre ea. Indoi un deget şi îi făcu semn să 
meargă spre el. Diana se ridică, înaintând centimetru cu 
centimetru spre el, incapabilă să reziste comenzii din ochii 
lui verzi şi degetului care o chema poruncitor. Nu că ar fi 
avut vreun chef să reziste, chiar deloc. 


* 


La mult timp după aceea, Diana se foi în grămada de 
pături şi perne care alcătuiau cuibuşorul lor de nebunii din 
faţa sobei, îşi îngropă faţa în scobitura din umărul lui 
Rupert, iar mâna lui se mişca leneş, mângâindu-i pieptul. 
Culcuşul lor improvizat era cald şi plăcut, iar efectele 
băuturii, combinate cu moleşeala de după ce făcuseră 
dragoste, aproape că o adormiseră pe Diana. 

Murmură un protest slab când Rupert îşi mişcă braţul 


ca să dea la o parte cuverturile. El se ridică şi mai puse 
câteva lemne în foc. 

Apoi îşi înfăşură o pătură în jurul trupului gol şi se 
duse la fereastra care dădea spre curte. 

— Incă e acolo? murmură Diana, din adâncul 
culcuşului. 

— Nu, îndrăznesc să cred că s-a trezit la un moment 
dat. Rupert se întoarse de la fereastră. Ţi-e foame? 

— Presupun că da, spuse Diana după ce se gândi 
puţin. Dar e atât de bine aici, că nu vreau să mă mişc, 
mărturisi ea. Şi totuşi, se forţă să se ridice în şezut, în timp 
ce trăgea păturile în jurul ei. Cum se va descurca Margery 
cu bruta aceea? Presupun că a fost de-a dreptul furios când 
s-a trezit. 

— Margery ştie cum să-şi poarte de grijă, răspunse 
Rupert încrezător. Cu excepţia cazurilor în care o ia prin 
surprindere, aşa cum a făcut în această dimineaţă. Sigur a 
pus zăvorul la uşă de cum a ajuns acasă. lar dacă asta nu l- 
a descurajat, Margery l-a pus pe fugă cu puşca. 

— O femeie formidabilă, remarcă Diana. 

— Chiar aşa e, aprobă Rupert. Apoi merse în cămară, 
de unde reveni după câteva secunde ţinând în mână o 
tavă. Şi mai face şi cea mai suculentă şi mai păcătoasă 
prăjitură cu seu. 

— Ce eo prăjitură cu seu? 

— Oh, o delicatesă din Yorkshire. Una dintre 
numeroasele din zonă, preciză Rupert. 

Veni lângă ea şi îi oferi tava. Diana se uită cu 
neîncredere la conţinut: o prăjitură cu aluat lucios, în care 
erau înfipte stafide umflate, presărată din belşug cu zahăr. 

— De ce e aşa lucioasă? 

— De la seu, o informă Rupert. De aceea se şi 
numeşte prăjitură cu seu. 

Rupse o bucată şi o duse la gură. 

— Delicioasă. Nu e nimic mai bun pe lume, spuse el, 
şi mai rupse o bucată. Poftim, încearcă! 

— Dar se scurge grăsimea din ea, spuse Diana 
oripilată. Nu pot mânca aşa ceva. 


— Nu te mai alinta atât, o tachină el. Hai, încearcă, ia 
o gură! Nu ştii ce pierzi. 

Diana muşcă din prăjitură, ca să-i facă pe plac lui 
Rupert. Era dulce, lipicioasă şi mustea de seu. Inghiţi şi se 
cutremură. 

— Ai dreptate, nu mai există aşa ceva pe lume. Şi nu 
vreau să mai pun vreodată gura pe ea. 

— Ehe, dacă ai fi în timpul iernatului, blocată undeva 
la munte, în zăpadă, cu oile, să vezi ce ţi-ar plăcea, 
comentă el. Grăsimea încălzeşte sângele. 

— Ce altceva mai este de mâncare? întrebă ea. 

— Am văzut nişte piftie din picioare de porc în 
cămară, zise Rupert. Şi o ciorbă de burtă şi ceapă. 

Izbucni în râs când văzu expresia şocată a Dianei. 

— Oamenii din Yorkshire au un cuvânt care vă descrie 
pe voi, delicaţii din sudul ţării: „leşinături”, o anunţă Rupert. 

— Poate oi fi o leşinătură, dar sunt prea bătrână ca să 
mă mai schimb acum, declară Diana şi se ridică. Sunt 
sigură că există şi ceva mai digerabil în cămară. 

Începu să se plimbe prin bucătărie în picioarele goale, 
trăgând după ea pătura cu care se înfăşurase. 

— Avem şuncă, o bucată de pâine, unt, brânză şi ceva 
ce seamănă a plăcintă de pui, anunţă Diana din cămară. 
Deci tot ce trebuie pentru un picnic respectabil. Reveni în 
bucătărie cu braţele pline şi întinse comorile găsite pe 
masa lungă din încăpere. Nu-l vedea nicăieri pe Rupert. 
Unde eşti? 

— Să iau astea. Rupert reapăru dinspre uşa care 
dădea spre scări. Puse pe masă două sticle prăfuite cu vin. 
Bunicul meu avea o cramă excelentă. 

Diana scoase farfurii şi pahare din dulap. Era ceva 
foarte plăcut în atmosfera aceea casnică pe care o 
împărtăşeau în acel moment. Făceau o pereche absurdă, în 
picioarele goale şi înfăşuraţi în pături, dar sentimentul de 
intimitate era mai puternic decât orice experimentaseră 
vreodată împreună. Se uită la el, fără să spună nimic, cu o 
expresie întrebătoare în ochii întunecaţi. 

Rupert îi citi întrebarea din priviri şi încuviinţă încet 


din cap. Se întinse, o apucă de mâini şi o trase mai aproape 
de el. Îi ridică bărbia cu un deget şi o sărută, delicat, pe 
buze. 

— Exact la timp, spuse el, misterios. 

Apoi se întoarse ca să scoată dopul de la una din 
sticlele de vin. Turnă puţin într-un pahar. Apoi inhală 
profund, în timp ce învârtea vinul în pahar. Aprobă cu 
satisfacţie din cap, apoi turnă lichidul rubiniu în cele două 
pahare. Îi întinse Dianei un pahar şi spuse, zâmbind uşor: 

— Nu ştiu ce te-a apucat să baţi tot drumul până aici, 
dar sunt etern recunoscător că ai făcut-o, scumpa mea. 

— Ştii foarte bine de ce am făcut-o, spuse Diana. Nu 
aveam de gând să te las să ai ultimul cuvânt. 

— Nu pot decât să-ţi aplaud consecventa, spuse 
Rupert cu un zâmbet dezarmant, care îi transformă total 
expresia. Şi să-ţi fiu recunoscător pentru ea. Acum, hai să 
mâncăm! Mâine o să mergem înapoi la Londra, dacă simţi 
că poţi suporta să faci o nouă călătorie atât de lungă, într- 
un timp atât de scurt. 

— N-aş vrea să te jignesc, dar nu cred că stomacul 
meu poate rezista mai mult de o noapte în acest loc 
neprimitor, răspunse ea. 

— Vara e mai plăcut, spuse el aşezându-se la masă şi 
trăgând-o pe Diana pe bancă, lângă el. Peisajul este 
superb! 

— Am putea să facem casa mai primitoare, spuse ea 
gânditoare, în timp ce tăia o bucată din plăcinta de pui. 
Vreau să spun, în cazul în care vrei să petreci mai mult timp 
aici, pe timpul verii, de exemplu. Sunt sigură că o putem 
transforma într-un loc plăcut. 

— Un subiect pe care îl putem discuta cu altă ocazie. 


Capitolul 22 


Diana se trezi în zorii zilei următoare. Era singură, dar 
bine înfăşurată în pături, în culcuşul lor din faţa sobei din 


bucătărie. Se sprijini într-un cot şi se uită în jur, prin 
bucătărie. Încăperea era goală, dar un ceainic bolborosea 
încetişor pe plita încinsă. Hainele ei erau aşezate frumos pe 
un scaun de bucătărie, dar nici urmă de Rupert. 

Diana tocmai încerca să se convingă să se ridice din 
culcuşul călduros, când uşa care dădea spre curte se 
deschise şi o rafală de vânt rece mătură camera. 

Rupert intră cu două găleți de apă, pe care le aducea 
de la pompa din curte. Le lăsă jos lângă uşă, apoi căută cu 
grijă în buzunarele adânci ale vestei, de unde scoase 
câteva ouă maronii. 

— Ce bine că te-ai trezit, spuse el vesel. Se duse la 
plită, luă ceainicul şi îi turnă conţinutul într-un lighean de 
porțelan. Mă tem că facilităţile sunt cam primitive pe aici, 
spuse el. Asta-i tot ce pot să-ţi ofer. 

Puse ligheanul pe masa din bucătărie, deschise un 
sertar al dulapului şi scoase un teanc de prosoape. 

— O să mă descurc, mulţumesc. Diana se smulse din 
grămada de pături. Cel puţin, în bucătărie era cald. Cum 
ajungem la gară? întrebă ea. 

Înmuie un prosop în apa fierbinte şi îşi şterse faţa cu 
el, simțind cum revine la viaţă. 

— O să luăm o căruţă. Unul din băieţii lui Margery o să 
ne ducă la tren, spuse Rupert, în timp ce spărgea ouă într- 
un castron. 

Diana termină cu spălatul şi se îmbrăcă rapid, în timp 
ce-l privea pe Rupert cum pregătea cu pricepere micul 
dejun. Nu ştia de ce talentul lui în bucătărie şi uşurinţa cu 
care se mişca printre oale şi tigăi o surprindeau. Nimic n-ar 
fi trebuit să o surprindă la bărbatul acela. 

— Unde ai învăţat să găteşti? 

— În armată, răspunse el, în timp ce tăia felii groase 
dintr-o bucată de şuncă. Dar te previn că nu ştiu să fac 
nimic sofisticat, gătesc doar chestii de bază, cât să nu mori 
de foame. Vrei, te rog, să prăjeşti tu pâinea? spuse el, 
arătând cu cuțitul spre două felii de pâine şi două furculiţe. 
Untul e la înmuiat, pe plită. 

Diana înfipse furculiţele în două felii de pâine. Mirosul 


şuncii pe care o prăjea Rupert o făcea să saliveze. El turnă 
ouăle bătute într-o tigaie, aruncă deasupra câteva 
condimente, aşteptă până se prăjiră pe fund, apoi aruncă 
omleta în aer şi o prinse din nou, pe partea nefăcută. 

— Omelette fines herbes, declară el, în timp ce îşi lăsa 
creaţia să alunece din tigaie pe un platou. la loc şi serveşte- 
te! 

— Ceva îmi spune că fines herbes nu e tocmai o 
reţetă din Yorkshire, remarcă Diana, în timp ce întindea unt 
pe cele două felii de pâine prăjită şi îşi punea şuncă în 
farfurie. 

Rupert aduse o cafetieră la masă şi se aşeză pe 
bancă. Pentru câteva momente, mâncară în linişte, apoi 
Diana întrebă: 

— La ce oră e trenul? 

— La nouă fix, răspunse el, între două îmbucături de 
omletă. Ar trebui să plecăm în cincisprezece minute. 
Trebuie să trecem prin pasul Buttertubs. 

— Îmi amintesc, spuse Diana şi muşcă din felia de 
pâine prăjită. N-aş putea spune că aştept cu nerăbdare 
această călătorie. E lungă şi plictisitoare. 

— Poate de data asta va fi diferit, spuse el. 

— Da, dacă am companie, poate nu o să mi se mai 
pară atât de lungă, reflectă Diana. Dar, oricât aş fi de 
încântată să te am drept companie, tot mă înfioară gândul 
la acel tren îngheţat. 

El ridică din umeri. 

— Vom vedea când ajungem acolo. 

Diana se încruntă. Simţea că reacţia lui Rupert era 
cam ciudată. | se părea că el era neobişnuit de relaxat în 
privinţa călătoriei, dar poate aceea era atitudinea potrivită 
de adoptat pentru ca drumul să pară mai uşor. 

Un băieţaş de vreo 14 ani băgă capul pe uşă exact 
când ei terminau micul dejun. 

— Mi-a zis mama că tre' să vă duc la Hawes, domnule 
Rupert. 

— Da, Charlie, aşa este. O să fim gata în cinci minute. 

Capul băiatului dispăru din uşă. Diana se ridică 


repede. 

— Ar trebui să strângem. 

— Nu, lasă. O să se ocupe Margery, când trece pe aici, 
mai târziu. Hai să mergem! 

— Lasă-mă un minut! 

Diana se duse să folosească privata din curte, în timp 
ce se gândea că o noapte petrecută în locul acela sumbru şi 
necivilizat era mai mult decât de ajuns. Avea să fie 
recunoscătoare pentru căldura şi civilizaţia din Cavendish 
Square, care o aşteptau la capătul acelei călătorii 
mizerabile. 

Rupert stătea lângă căruţă, bătând din picior, cu 
nerăbdarea care îl caracteriza. 

— Scuze, spuse ea, abia respirând, în timp ce alerga 
pe pietrele din curte. Unele treburi chiar nu pot fi amânate. 

Fără să-i răspundă, el o ajută să se urce pe banchetă, 
apoi se aşeză lângă ea. 

— Ţin eu hăţurile, Charlie. 

Băiatul i le înmână, apoi se urcă în spate. 

— Pune asta pe tine! O să fie frig când trecem prin 
pas. 

Rupert îi întinse Dianei o pătură groasă de călătorie, 
mai curată decât cea pentru cai cu care se învelise ea pe 
drumul până acolo. 

Se bucură de căldura oferită de pătură în vreme ce 
treceau prin pas, dar de data aceasta soarele strălucea, şi 
pentru că era mai puţin stresată decât data trecută când 
călătorise pe acolo, Diana avu timp să aprecieze magnificul 
peisaj rustic. In zare se vedeau vârfurile munţilor, păşunile 
erau superbe, iar pereţii de stâncă erau impresionanţi. Ici şi 
colo, câte o turlă de biserică se ridica spre cerul de un 
albastru strălucitor. Toate acele locuri păreau sălbatice şi 
neîmblânzite, în ciuda prezenţei fermelor şi a turmelor. 

Când ajunseră la gară, Diana sări din căruţă fără să 
mai aştepte ajutorul lui Rupert şi se întinse să îşi ia valiza. 

— Mă duc să cumpăr biletele, spuse Rupert şi dispăru 
în mica gheretă în care probabil stătea Garth când era de 
serviciu. 


Diana aşteptă pe peron, uitându-se la şinele înguste, 
după vreun tren. Undeva în stânga, la câţiva metri, era o 
trecere. Un bărbat alerga într-acolo, fluturând un steguleţ 
roşu, ca să avertizeze eventualii trecători că se apropia un 
tren. 

Rupert tocmai ieşea din gheretă şi băga biletele în 
buzunarul de la piept, când sunetul unui şuierat de aburi 
sparse liniştea dimineţii. Locomotiva apăru la orizont. 

Trenul avea doar două vagoane, dar Diana nu era 
surprinsă, având în vedere că Hawes era pe o linie feroviară 
secundară. Şi totuşi, era nedumerită de direcţia din care 
sosea trenul. 

— Nu cred că e al nostru, spuse Diana. Vine dinspre 
sud, iar noi vrem să mergem în sud. 

— Nu-ţi face griji, spuse Rupert, în timp ce o ajută să 
urce într-un vagon. Pe aici trece doar o linie. O să ajungă la 
un macaz şi atunci o s-o ia spre sud. 

— Oh, deci asta era, spuse Diana, în timp ce se aşeza. 

Ce ştia ea despre trenuri? Te urcai în ele şi te duceau 
unde voiai. Mai repede decât un cal sau o trăsură. 

Rupert se întinse şi el pe banchetă şi îşi lungi 
picioarele cu un oftat de mulţumire. 

— O să trag un pui de somn, spuse el. Dacă nu 
consideri asta o dovadă de nepoliteţe. 

— Nu, deloc. 

Diana încerca să nu pară surprinsă. Ei nu îi era deloc 
somn, iar Rupert nu era genul care să doarmă în timpul 
zilei. De fapt, nu-şi amintea nicio ocazie în care Rupert să fi 
dormit în compania ei. 

El închise ochii, iar după câteva minute respiraţia lui 
deveni regulată, sub privirea Dianei. Avea un mic zâmbet în 
colţul gurii, ca şi cum visa ceva foarte plăcut. 

După vreo jumătate de oră, când trenul începu să 
încetinească, Rupert deschise brusc ochii. 

— Nu-mi aduc aminte ca trenul să fi oprit pe undeva 
între Kendal şi Hawes, spuse Diana surprinsă. 

— Depinde de tren, spuse Rupert relaxat, în timp ce 
dădea jos valizele lor din plasa pentru bagaje. 


Cobori fereastra şi apoi se aplecă să deschidă uşa, 
către un peron chiar mai îngust decât cel de la Hawes, care 
părea să fie în mijlocul pustietăţii. Rupert sări pe peron şi 
întinse mâna ca s-o ajute pe Diana. 

— Suntem în mijlocul pustietăţii, spuse ea, uitându-se 
la panoul de pe peron. De ce suntem în Firbank, în loc să 
fim la Kendal? 

— Pentru că de aici o să luăm trenul spre Penrith, 
spuse el relaxat, ca şi cum ar fi fost cel mai firesc lucru din 
lume. 

— Rupert, dar de ce mergem la Penrith? 

— Am eu motivele mele, spuse el cu un zâmbet 
misterios, în timp ce se uita de-a lungul liniilor de cale 
ferată, ca să vadă dacă se apropia vreun tren. 

— Şi dacă eu nu vreau să merg la Penrith, oriunde o 
mai fi şi asta? întrebă Diana. 

— O să vrei, crede-mă... Ah, ia uite, vine trenul! 

Şuieratul locomotivei cu abur anunţă sosirea trenului 
în gară. Rupert deschise uşa unuia din cele două vagoane. 

— Hai sus! O ajută să urce, punându-i într-un mod 
intim o mână sub posterior, apoi aruncă bagajele în vagon 
şi se urcă şi el. O să luăm prânzul la Penrith. 

— Chiar aşa? murmură ea. De ce am senzaţia că sunt 
răpită? 

— Probabil pentru că eşti. Dar, după cum spuneam, a; 
încredere în mine, Diana. 

— Oh, dar am, spuse ea, clătinând din cap resemnată. 
Ştii că sunt mereu dornică de aventuri. 

El izbucni în râs, iar Diana remarcă faptul că Rupert 
părea foarte mulţumit de sine. El îşi desfăcu paltonul şi 
scoase un recipient din argint. li deşurubă capacul şi îi oferi 
Dianei. 

— Poftim, asta o să te încălzească. 

Ea luă o gură şi simţi cum coniacul îi arde plăcut 
gâtul. Tăria o încălzi, dar în acelaşi timp o relaxă şi o ameţi 
Uşor. 

— Şi de ce mă răpeşti? 

— O să vezi. Toate la timpul lor. Luă recipientul înapoi 


din mâinile ei. Nu exagera cu alcoolul. Aventura aceasta 
cere ca amândoi să fim în deplinătatea facultăţilor mintale. 

Diana decise că nu avea nimic de pierdut dacă se lăsa 
răpită. Oricum nu vedea cum s-ar fi putut împotrivi, având 
în vedere că se aflau într-un tren în mişcare, la ţară, în 
Yorkshire. 

Când coborâră în gara Penrith, Diana căută în jur un 
indiciu care să-i spună unde şi de ce mergeau. Penrith era 
mai degrabă un orăşel decât un sat, iar peronul era plin de 
oameni. 

Când ieşiră din gară, direct în mijlocul unui târg în aer 
liber, Diana înţelese de ce staţia de tren era aşa 
aglomerată. 

Strada principală era plină de tarabe, şi tot felul de 
animale erau îngrămădite în mijlocul pieţei, unde un bărbat 
ţinea o licitaţie de animale. În timp ce fermierii se uitau 
după vite, soțiile lor cărau spre tarabe coşuri încărcate şi 
vindeau roţi mari de brânză şi bucăţi imense de unt. 

— Locul acesta e atât de diferit de Hawes şi de 
Thwaite, remarcă Diana. 

— La Penrith se ţine cel mai mare târg din zona asta, 
o lămuri Rupert. Şi nu te lăsa înşelată de aparenta sărăcie a 
locuitorilor din Dales. Fermierii sunt oameni înstăriți - 
bogătani, cum se spune prin părţile astea -, dar nu le place 
s-o arate. Toată averea lor stă în pământuri şi în vite. 

Nimic nu era ca în Kent, reflectă, din nou, Diana. 
Nimic nu era fin sau delicat, nimic din comportamentul 
oamenilor din Yorkshire nu lăsa impresia de „leşinătură”. 
Se gândi că poate se aflau acolo pentru că Rupert voia să-i 
lărgească orizonturile. Genul acela de decizie pe care el o 
lua fără s-o consulte. Ciudat însă, de data aceea Diana 
simţea că iniţiativa lui nu o deranja. 

— Am auzit că la White Hart se mănâncă bine, spuse 
el, cu o mână pe mijlocul ei, în timp ce se strecurau prin 
mulţimea din piaţă, în direcţia unui han. Următorul tren 
pleacă la două şi jumătate, deci avem exact o oră ca să 
mâncăm de prânz. 

— Următorul tren în ce direcţie? îşi încercă iar Diana 


norocul. 

— Ai încredere în mine, fu singurul răspuns pe care îl 
primi. 

Se părea că încrederea era tema călătoriei lor, de la 
Cavendish Square până la târgul acela de ţară, din Dales. Il 
lăsă pe Rupert să comande prânzul. 

— Păstrăvul o să fie bun şi proaspăt, pescuit în 
această dimineaţă din râurile din zonă, o asigură el. 

— Aşa e, doamnă. Tom al nostru l-a prins acum trei 
ore, spuse fata care servea la mese. lar eu am cules cu 
mâna mea murele pentru plăcintă. Şi avem o brânză bună 
de Wensleydale care merge cu plăcinta, adăugă fata, cu un 
accent puternic de Yorkshire. 

— Pe aici lumea chiar ştie să mănânce bine, declară 
Diana, adunând ultimele firimituri din plăcinta cu mere şi 
mure. Oh, cu excepţia acelei prăjituri cu seu şi a 
sângeretelui. 

— Mie îmi plac amândouă, spuse Rupert, scotocind în 
buzunar după bani. Dar am crescut cu ele, aşa că 
îndrăznesc să spun că am o scuză. 

— Când erai mic şi locuiai la bunicul tău, cine avea 
grijă de tine? întrebă Diana, pe jumătate convinsă că el 
avea s-o repeadă şi să refuze să răspundă, aşa cum făcuse 
de multe ori în trecut atunci când ea încercase să afle câte 
ceva despre copilăria lui. 

— Oh, tot felul de oameni. Practic, până să merg la 
şcoală, am trăit mai mult pe la bucătărie. Oamenii de la 
bucătărie nu prea mă băgau în seamă, dar mă lăsau să 
stau pe lângă sobă, iar bucătăreasa avea mereu grijă să mă 
hrănească. 

— Şi cine te băga seara în pat? 

Din nou, Diana se aştepta ca Rupert să încheie 
discuţia, dar presimţirea ei nu se adeveri. 

— Nu prea îmi amintesc. Probabil că nimeni. 

Vorbise ca şi cum îi era indiferent acel aspect. Apoi 
puse banii pe masă şi se ridică. 

— Hai, vino, nu ne permitem să pierdem următorul 
tren. 


— De ce nu? Din partea mea, putem rămâne aici pe 
vecie, îl tachină Diana, în timp ce îl urma, vrând-nevrând, 
spre ieşire. 

— Nu, sub nicio formă, declară Rupert. Eşti răpită, ai 
uitat? 

— Sunt mulţumită să fiu răpită în Penrith, se oferi 
Diana. 

— Nu mai fi aşa certăreaţă, Diana. 

— Am crezut că îţi place consecvenţa mea, spuse ea 
cu un zâmbet provocator. 

Drept răspuns, el o apucă de mână şi o trase după el 
către gară. 

Cel de-al treilea tren al acelei zile era ceva mai mare 
decât primele, iar vagoanele lui erau încălzite cu sobe pe 
cărbuni. Se treziră împărțind compartimentul cu două femei 
care cărau coşuri acoperite. Călătoriră în tăcere, ceea ce 
Dianei îi convenea de minune. Se uita absentă, pe fereastra 
trenului, la peisajul rustic, întrebându-se unde Dumnezeu 
avea să o ducă acea aventură. O dată sau de două ori se 
uitase la Rupert, dar nimic din expresia lui nu lăsa să se 
vadă ceva. După câteva minute, îşi simţi pleoapele grele şi 
aţipi, de la legănatul trenului şi de la căldura emanată de 
soba din compartiment. 

Se trezi brusc în clipa când locomotiva şuieră, 
încetinind ca să intre într-o haltă. 

— Unde suntem? 

— O să vezi, spuse Rupert. 

Deschise uşa vagonului şi sări pe peron, cu mâna 
întinsă, ca s-o ajute să coboare. Diana păşi în urma lui şi 
aruncă o privire în jur, prin gara mică. Ea şi Rupert păreau 
să fie singurii călători. Apoi văzu. 

Pe panoul de pe platformă scria Gretna Green. Se 
întoarse uimită spre Rupert, care o privea întrebător. 

— Ce... ce e asta, Rupert? 

— O să mă căsătoresc cu tine peste o nicovală, îi 
răspunse el calm, ca şi cum era cel mai firesc lucru care se 
putea întâmpla. 

Diana se frecă la ochi, ca să se asigure că nu visa. 


— Se presupune că ar trebui să mă întrebi mai întâi. 

— Deja te-am întrebat o dată, dacă îţi aminteşti. 

Vocea lui era blândă, iar ochii lui verzi nu se dezlipeau 
de la chipul ei. Diana înghiţi în sec. 

— Da... da, îmi amintesc. 

— Sunt prea îndrăzneţ dacă sper că răspunsul a 
rămas acelaşi? 

Diana clătină din cap, incapabilă să mai scoată vreun 
cuvânt. 

— Bun, atunci, hai să mergem să-l căutăm pe fierar! 

Transferă valiza pe braţul cu care îşi ţinea paltonul şi 
apoi o apucă de mână pe Diana. 

— Ţi-a mâncat pisica limba? 

Într-un final, Diana îşi regăsi vocea. 

— Acesta este cea mai absurdă şi mai... perfectă idee 
pe care ai avut-o vreodată, Rupert Lacey. 

El zâmbi şăgalnic. 

— M-am gândit eu. Era un drum de nicio jumătate de 
zi. Ar fi însemnat să ne batem joc de soarta noastră dacă 
ratam această oportunitate. 

Diana era încă prea şocată ca să spună ceva. leşiră 
din gară şi se treziră într-un sătuc pitoresc, cu case din 
piatră albă, acoperite de verdeață. Intre ele se afla şi 
cabana unui fierar, autoproclamată casă de căsătorii. 
Rupert o conduse în clădire. 

— Oh, dar ce avem aici? O femeie ieşi din una dintre 
camerele ce dădeau într-un hol pătrat. Le aruncă o privire 
perspicace. Fugari, nu-i aşa? Deşi nu prea păreţi. Aş paria, 
draga mea, că ai trecut de ceva timp de vârsta la care ai 
nevoie de acordul cuiva ca să te căsătoreşti. 

— Aşa este, doamnă, spuse Diana, izbucnind în râs. 
Nu vârsta e problemă. Avem o poveste mai complicată şi 
am dori să ne căsătorim cu cât mai puţin tam-tam şi în cât 
mai mare viteză. Se poate? 

Rupert începu şi el să râdă. 

— Întotdeauna ai ştiut cum să treci direct la subiect, 
scumpa mea, spuse el, apoi se întoarse spre femeie. Inţeleg 
că o să avem nevoie de doi martori. 


— O, da, avem destui pe care-i putem chema, îl 
asigură ea. Dar o să se aştepte la o mică răsplată pentru 
deranjul lor. 

— Bineînţeles, nici nu se pune problema altfel, o 
asigură Rupert. Şi cine va oficia căsătoria? 

— Oh, acela va fi Davey al meu. A oficiat o grămadă, 
nu vă faceţi probleme. 

— El este fierarul? întrebă fascinată Diana. 

— Oh, scumpo, nu, Davey nu este fierar. A trecut mult 
timp de când doar fierarul satului se ocupa de căsătorii. 
Acum, oricine poate să le oficieze, dar Davey al meu e cel 
mai bun. Dacă doriţi să vă aranjaţi un pic, o să vă conduc 
sus. Şi simt că dumneavoastră, domnule, veţi fi încântat să 
încercaţi un pahar din cel mai bun whisky pe care-l avem. 
Mergeţi în salon pentru câteva clipe, iar eu după Davey. 

— Oh, Diana, o strigă Rupert, când ea deja se 
îndepărta, urmând-o pe proprietara locului. Cred că ai face 
bine să-mi dai inelul înapoi, ca să facem treaba asta cum 
trebuie, când vine momentul. 

— Ce bizar, spuse Diana, scoţându-şi inelul de pe 
deget. Abia aştept să le spun Petrei şi Fenellei. 

Rupert nu făcu decât să ridice din sprâncene, în timp 
ce îşi strecura inelul în buzunar. 

Nici în cele mai extravagante visuri, Diana nu-şi 
imaginase nunta de care avu parte: într-un salon, în timp ce 
un domn în vârstă răsfoia hârtii şi murmura tot felul de 
fraze legale ca pe o incantaţie. Doi bărbaţi, dintre care 
unul, judecând după şorţul din piele, sigur era fierar, le fură 
martori când inelul reveni pe degetul ei, iar documentele 
fură prezentate şi semnate. Toată lumea închină cu whisky, 
în cinstea cuplului proaspăt căsătorit, iar Rupert îi plăti pe 
toţi regeşte. Apoi colonelul şi doamna Lacey ieşiră de mână 
pe strada principală din Gretna Green. 

— Şi acum, încotro? întrebă Diana. Încă sunt răpită? 

Rupert zâmbi provocator. 

— Nu mai departe de Black Swan, spuse el, arătând 
cu mâna spre un vechi han, din cealaltă parte a sătucului 
verde. Unde am de gând să-mi fac de cap cu soţia mea. 


— Vai de mine, spuse Diana, făcându-şi vânt cu o 
mână înmănuşată. Şi ce-ar putea să facă o biată fată într-o 
asemenea situaţie? 

— Exact ce i se spune, răspunse Rupert. Hai, vino, 
draga mea soţie! 


Epilog 


— Ai fost răpită? se miră Petra. 

— Şi dusă la Gretna Green? Serios? întrebă Fenella. 

— Serios, le asigură Diana printre hohote de râs, în 
timp ce turna şampanie, două zile mai târziu, pentru 
prietenele ei, în salonul din Cavendish Square. 

— Dar asta este atât de romantic, declară Petra, 
uimită, în timp ce lua paharul oferit de Diana. 

— lar Rupert nu e deloc genul romantic, sublinie 
Fenella. 

— Într-adevăr, nu este, spuse Petra, sorbind din 
şampanie. Chiar nu ai bănuit nimic, Diana? 

— Absolut nimic. Şi, având în vedere circumstanţele, 
nu cred că e corect să susţinem că Rupert este în totalitate 
lipsit de romantism. Diana îşi ridică paharul. Ei bine, spuse 
ea, sau poate este. Poate a fost o abatere. 

— Ce a fost o abatere? întrebă Rupert, din pragul uşii, 
în timp ce câinii ţâşniră în încăpere, în faţa lui. 

— Că ai făcut ceva romantic, răspunse Diana, 
zâmbindu-i pe deasupra paharului cu şampanie. 

— Asta-i o calomnie, se revoltă Rupert. Eu mă 
consider chiar foarte romantic. Aveţi un pahar şi pentru 
mine? 

— Poţi să-l împărţi pe acesta cu mine. 

Diana îi întinse zâmbind paharul ei. Era uimitor cât de 
diferit era să fie căsătorită, în loc doar să pretindă asta. Ştia 
că aveau să se mai ciondănească - era în firea lor -, dar şi 
să se iubească la fel de deschis şi de înverşunat pe cât 
aveau să se certe. 


— Dar nu e vorba doar despre Rupert, interveni Petra, 
întrerupând gândurile Dianei. Nici tu nu eşti deloc 
romantică, Diana. Ceea ce vă face să fiţi perechea perfectă. 

— lar eu închin în cinstea voastră, spuse Fenella, 
ridicându-şi paharul. Pentru cel mai lipsit de romantism, dar 
perfect cuplu pe care l-am întâlnit vreodată! 

Rupert duse paharul la buzele Dianei, apoi bău şi el. 

— În spiritul perfect al romantismului, o să fiu 
nepoliticos şi o să vă rog, doamnelor, să o ştergeţi imediat 
ce vă terminaţi şampania. Mi-am dat seama că am nişte 
treburi urgente de discutat cu soţia mea. 

— Ah, ne dăm şi noi seama când nu suntem bine- 
venite, spuse Petra, care îşi goli paharul şi-l puse pe masă. 
N-aţi avut încă parte de o lună de miere. 

— Dar nu uita că, în ochii lumii, sunt căsătoriţi de cel 
puţin un an, sublinie Fenella, în timp ce îşi punea şi ea 
paharul jos. Doamne, cât e ceasul? O să întârzii. 

— La ce o să întârzii? Ceva interesant? o chestionă 
Diana. 

— Nu, răspunse Fenella, mai degrabă evaziv. Nu 
tocmai. Te pupăm şi te lăsăm, draga noastră. 

O îmbrăţişă cu căldură pe Diana, apoi îl privi lung pe 
Rupert pentru câteva secunde, cu capul uşor aplecat într-o 
parte. După care se ridică şi-l sărută pe obraz. 

— Sper că într-o bună zi o să mă răpească şi pe mine 
cineva, spuse ea, în timp ce se îndrepta spre uşă. 

— Oh, eu vreau să fiu dusă departe de un cavaler pe 
un cal alb, declară Petra, râzând de propria absurditate. La 
revedere, Rupert! 

Îl îmbrăţişă cu naturaleţea care o caracteriza, apoi o 
sărută pe Diana. 

— Fenella este foarte misterioasă în ultimul timp, îi 
şopti ea Dianei, privind spre prietena lor care se îndepărta. 
Mereu se grăbeşte să ajungă la o întâlnire, dar de fiecare 
dată spune că nu este ceva important. 

Diana privi spre soţul ei, care dădea semne clare de 
nerăbdare. 

— O să discutăm altă dată, murmură ea. 


Petra îi urmări privirea şi încuviinţă din cap. 

— Da, înţeleg ce vrei să spui. Atunci, pe curând, 
adăugă, apoi se grăbi să o prindă din urmă pe Fenella. 

În momentul în care uşa se închise, Rupert îşi trase 
soţia în braţe, îi ridică bărbia şi îi sărută buzele. O bătaie în 
uşă îl făcu să scape o înjurătură. 

— Ce mai e acum? Da? 

Barlow apăru în pragul uşii. 

— Îmi cer scuze că vă deranjez, doamnă, domnule, 
dar domnul Marsden întreabă dacă sunteţi acasă. 

— Nu, în mod clar nu suntem acasă, declară Rupert. 
Trimite-l la plimbare pe domnul Marsden. Şi te anunţ că azi 
nu vom fi acasă pentru nimeni care apare la uşă. Ai înţeles, 
Barlow? 

— Oh, da, domnule colonel Lacey. Cât se poate de 
clar, spuse Barlow, fără să-şi poată stăpâni un zâmbet. Mă 
voi asigura că nimeni nu o să vă întrerupă. 

Valetul ieşi, închizând uşa după el. 

— Aşa, zise Rupert. Unde eram? 


Sfârşit 


